Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 26 Οκτωβρίου 2017. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 107/23-10-2017 επίκαιρη ερώτηση του Βουλευτή Κοζάνης του Συνασπισμού Ριζοσπαστικής Αριστεράς κ. Ιωάννη Θεοφύλακτου προς τον Υπουργό Υποδομών και Μεταφορών, με θέμα: «Δημιουργία χώρων έκθεσης τοπικών προϊόντων στους Σταθμούς Εξυπηρέτησης Αυτοκινητιστών (Σ.Ε.Α.)». 2. Η με αριθμό 109/23-10-2017 επίκαιρη ερώτηση του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Υποδομών και Μεταφορών, με θέμα: «Δημιουργία νέων υπηρεσιών δημοσίων έργων - αποδυνάμωση του Οδικού Άξονα Κρήτης (ΟΑΚ) - σε τέλμα τα δημόσια έργα στην Κρήτη». 3. Η με αριθμό 151/24-10-2017 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εσωτερικών, με θέμα: «Αναγνώριση του επαγγέλματος των πυροσβεστών, ως βαρύ - ανθυγιεινό και επικίνδυνο και λήψη μέτρων προστασίας κατά τη διάρκεια των συμβάντων». 4. Η με αριθμό 102/20-10-2017 επίκαιρη ερώτηση του Η΄ Αντιπροέδρου της Βουλής και Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς την Υπουργό Πολιτισμού και Αθλητισμού, σχετικά με τις αρχαιολογικές καθυστερήσεις και την απώλεια εσόδων στο Μετρό Θεσσαλονίκης. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 110/23-10-2017 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Υποδομών και Μεταφορών, σχετικά με την επανέναρξη λειτουργίας του επιβατικού σιδηροδρομικού σταθμού Πυθίου - Έβρου. Εισερχόμαστε στη συμπληρωματική ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Ρυθμίσεις περί σταδιοδρομίας και εξέλιξης στελεχών και οικονομικής μέριμνας και λογιστικού των Ενόπλων Δυνάμεων, σύσταση Κοινού Σώματος Οικονομικών Επιθεωρητών και άλλες διατάξεις». Σας γνωρίζω ότι η Διάσκεψη των Προέδρων αποφάσισε στη συνεδρίασή της στις 19 Οκτωβρίου 2017 τη συζήτηση του νομοσχεδίου αυτού σε μία συνεδρίαση ενιαία επί της αρχής, των άρθρων και των τροπολογιών. Συμφωνεί το Σώμα;
Συνεπώς το Σώμα συνεφώνησε. Προτού δώσω τον λόγο στον εισηγητή, ο Υπουργός κ. Καμμένος ζήτησε τον λόγο και φυσικά τον έχει.
Και εμείς θέλουμε τον λόγο, κύριε Πρόεδρε, για κάτι διαδικαστικά.
Μάλιστα. Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Για να διευκολύνω τη συζήτηση να καταθέσω πρώτα τις νομοτεχνικές βελτιώσεις. Νομίζω ότι τις έχετε πάρει τα κόμματα από χθες το απόγευμα. Τις έχουμε μοιράσει. Θα τις αναγνώσω για να μπορέσουμε να κάνουμε και συζήτηση επ' αυτών.
Άλλες, κύριε Υπουργέ;
Όχι. Είναι αυτές που καταθέσαμε χθες. Απλώς θα τις αναγνώσω για να καταγραφούν στα Πρακτικά.
Είναι αυτές που καταθέσατε χθες ή και άλλες;
Είναι αυτές που κατέθεσα χθες. Νομοτεχνική βελτίωση επί του άρθρου 1. Στο εδάφιο της υποπερίπτωσης αα΄, της περίπτωσης στ΄ της παραγράφου 3 μετά τη φράση «του έτους κατά το οποίο» απαλείφεται η λέξη «που». Στο πρώτο εδάφιο της παραγράφου 7, η φράση «μέχρι τρεις μήνες» αντικαθίσταται με τη φράση «μέχρι έξι μήνες». Είναι για την περίπτωση της Αεροπορίας, που έχουν φύγει τον Ιούνιο. Το είχαμε τρεις μήνες, το βάζουμε έξι μήνες για να περιλαμβάνεται ο Ιούνιος. Στο τέλος των παραγράφων 6 και 7 προστίθενται το εδάφιο ως εξής: «Για τους ως άνω αξιωματικούς δεν ισχύουν οι διατάξεις της παραγράφου 14 του άρθρου 5 του π.δ.200/1993, Α75». Νομοτεχνική βελτίωση επί του άρθρου 5. Στην παράγραφο 3 προστίθεται το εδάφιο ως εξής: «Σε όσους έχουν ήδη αποστρατευτεί απονέμεται τιμητικά ο βαθμός του συνταγματάρχη, του πλοιάρχου χωρίς να γεννώνται συνταξιοδοτικά ή άλλα οικονομικά δικαιώματα». Αυτό αφορά τους αποστράτους του Στρατού και του Ναυτικού από τις Σχολές Υπαξιωματικών που, ενώ στην Πολεμική Αεροπορία παίρνουν τον βαθμό, στον Στρατό και στο Ναυτικό δεν τον παίρνουν. Είναι ένα αίτημα, που έχουν κάνει, και νομίζω ότι είναι ένα δίκαιο αίτημα και πρέπει να το ικανοποιήσουμε. Δεν έχει καμμία επιβάρυνση στον προϋπολογισμό. Νομοτεχνική βελτίωση επί του άρθρου 12. Στο πρώτο εδάφιο της παραγράφου 3, η φράση «σύμφωνα με τα διεθνή ελεγκτικά πρότυπα» αντικαθίσταται με τη φράση «λαμβάνοντας υπόψη υποχρεωτικά τα διεθνή ελεγκτικά πρότυπα». Αυτό προέκυψε κατά την ακρόαση των φορέων. Στο τέλος του άρθρου προστίθεται η νέα παράγραφος ως εξής: «Οικονομικοί επιθεωρητές δεν διώκονται και δεν ενάγονται για τη γνώμη που διατύπωσαν κατά την άσκηση των καθηκόντων τους. Εξαιρούνται των ανωτέρω η περίπτωση ΔΟΛ, η παραβίαση του απορρήτου των πληροφοριών και στοιχείων, που περιήλθαν σε γνώση τους κατά την άσκηση των καθηκόντων τους, και η παραβίαση του καθήκοντος εχεμύθειας, στο οποίο υποχρεούνται». Αυτό είναι αντιγραφή της Αστυνομίας ακριβώς.
Κύριε Πρόεδρε, αν μου επιτρέπει ο κύριος Υπουργός, θα ήθελα να πάρω τον λόγο.
Παρακαλώ, κύριε Λοβέρδο.
Κύριε Λοβέρδο, να ολοκληρώσει πρώτα ο κύριος Υπουργός.
Κύριε Πρόεδρε, δεν τις καταλαβαίνουμε έτσι, με αποτέλεσμα να ταλαιπωρείστε και να ταλαιπωρούμαστε.
Κύριε Λοβέρδο, έχετε τον λόγο.
Αφού τις καταθέσατε και είναι αυτές χθες, με την επισημοποίηση της κατάθεσης από εσάς σήμερα και τη διανομή τους, μπορούμε και να τις δούμε. Δεν χρειάζεται να τις διαβάσετε όλες.
Τις έχετε πάρει από χθες, απλώς κατά τη διαδικασία της Βουλής…
Σας παρακαλώ, κύριε Λοβέρδο. Αφήστε να ολοκληρώσει ο κύριος Υπουργός.
Δεν αναγιγνώσκονται οι νομοτεχνικές βελτιώσεις ποτέ, κύριε Πρόεδρε! Αφού το ξέρετε.
Ναι, αλλά σταματήσατε τον Υπουργό στα μισά.
Θέλετε να μην τις αναγνώσω; Δεν θα τις αναγνώσω, εάν τις έχετε πάρει.
Ας τις διαβάσει ο Υπουργός και θα τις μοιράσει μετά.
Είναι αρκετές. Εάν η Βουλή…
Δεν τις καταλαβαίνουμε έτσι, κύριε Πρόεδρε!
Κύριε Πρόεδρε, δεν έχουμε αντίρρηση. Αν οι συνάδελφοι τις έχουν πάρει από χθες, δεν τις διαβάζω.
Εντάξει, κύριε Υπουργέ.
Δυο σχόλια θα ήθελα να κάνω. Κατ' αρχάς, μια πρόταση όσον αφορά τον προφορικό διαγωνισμό. Τον βγάζουμε.
Δεν τις έχουμε στα κόμματά μας.
Έχουν μοιραστεί στα κόμματα. Τις έχετε πάρει από χθες.
Να δεχθείτε ότι δεν έφτασαν και ότι θα μοιραστούν.
Σας παρακαλώ να τις μοιράσετε.
Είναι από χθες στις 17.00΄ στο γραφείο σας. Δεν έχουν μοιραστεί; Έχουν δοθεί από χθες το απόγευμα από το Υπουργείο.
Δεν τις έχουμε στα κόμματά μας.
Κυρία Κανέλλη, τι να κάνω; Εγώ τις κατέθεσα ως όφειλα στη Βουλή για να μοιραστούν στα κόμματα.
Να μοιραστούν!
Κυρία Κανέλλη, θα μοιραστούν.
Τις έχω δώσει από χθες. Τέλος πάντων, έπρεπε να έχουν μοιραστεί, κύριε Πρόεδρε, για να μπορούμε να κάνουμε συζήτηση. Ζητώ συγγνώμη γι' αυτό. Πάντως, δεν είναι θέμα δικό μας.
Η Γραμματεία, κύριε Υπουργέ, μου λέει ότι είχατε πει εσείς να τις δώσετε και όχι η Γραμματεία.
Όχι, εμείς τις στείλαμε στη Γραμματεία στις 17.00΄.
Στην επιτροπή.
Τέλος πάντων, ας μοιραστούν τώρα για να τελειώνουμε. Είναι πάντως βελτιώσεις σε θέματα φραστικά και θέματα που έχετε θέσει.
Παρακαλώ να μοιραστούν. Συνεχίστε, κύριε Πρόεδρε.
Θα ήθελα να αναφερθώ σε δύο θέματα: Το ένα είναι όσον αφορά τους προφορικούς διαγωνισμούς. Παρ' ό,τι είναι ευτελούς αξίας, δέχομαι για να υπάρχει πλήρης διαφάνεια να το αφαιρέσουμε, να είναι μόνο ηλεκτρονικός διαγωνισμός. Τώρα θα αναφερθώ σε ένα θέμα που έχει να κάνει με την τάξη του 1990. Ζήτησα την άποψη των Επιτελείων. Είναι για την υπαγωγή των καταταγέντων στις Ένοπλες Δυνάμεις το 1990, με τις διατάξεις του ν.2439/96. Ζήτησα, λοιπόν, τις απόψεις των Επιτελείων, γιατί άκουσα τον κ. Δημοσχάκη να λέει ότι έχει θετική άποψη το ΓΕΕΘΑ. Είναι αρνητική η άποψη του ΓΕΕΘΑ και θα σας την καταθέσω. Ήταν θετική τον Μάιο. Τον Οκτώβρη, που ζητήσαμε πάλι τις απόψεις των Επιτελείων, και τα τέσσερα Επιτελεία είναι αρνητικά. Όμως, από τη στιγμή που το ζήτησαν οι Κοινοβουλευτικές Ομάδες, και ο κ. Καραγιαννίδης και ο κ. Κατσίκης από τη Συμπολίτευση αλλά και η Αντιπολίτευση, εγώ δέχομαι, παρ' ότι είναι αρνητικά τα Επιτελεία, από τη στιγμή που συμφωνούμε όλοι, να το περάσουμε, δηλαδή να εντάξουμε και τις τάξεις του 1990. Είναι Πρόεδρος των Κοινοβουλευτικών Ομάδων της Συμπολίτευσης. Δέχεται η Αντιπολίτευση. Αν δεν υπάρχει αντίρρηση από κανέναν, το καταθέτω ως προτεινόμενη ρύθμιση - τροποποίηση των διατάξεων της σταδιοδρομικής φύσης σαν τροπολογία - προσθήκη, που εντάσσει τους καταταγέντες στις Ένοπλες Δυνάμεις του 1990 και διορθώνει την αδικία του 1988-1989.
Κύριε Υπουργέ, μία μικρή διευκρίνιση, με την άδεια του Προέδρου. Μπορείτε να μας αιτιολογήσετε, με δύο κουβέντες την άρνηση, των Επιτελείων; Γιατί ερχόμαστε κι εμείς σε δύσκολη θέση. Είμαστε ξαφνικά μια Βουλή η οποία σας λέει να βάλετε το έτος του 1990. Μας λέτε ότι όλα τα Επιτελεία είναι εναντίον. Πάρα ταύτα, θα το περάσετε. Κάπου είναι και μια αντίφαση, λίγο να τη γεφυρώσουμε. Δεν ξέρουμε ποιος είναι ο λόγος αντίρρησης των Επιτελείων.
Σας διαβάζω, λοιπόν, την απάντηση των Επιτελείων. «Με τον ν.3883/2010 ο νομοθέτης εισήγαγε ένα σταθερό χρονικό σημείο για τη μετάβαση από το παλαιό, στο νέο σταδιοδρομικό πλαίσιο, κατάταξη πριν ή μετά την 31-12-1987. Το ως άνω πλαίσιο, έχοντας ήδη τροποποιηθεί από τον ν.4407/2016- αξιωματικοί προερχόμενοι από τα ΑΣΣΥ και εθελοντές, εθελόντριες καταταγέντες έως και 31-12-1989- , αφ' ενός στερείται πλέον του σταθερού ρόλου του, για το οποίο προνόησε ο ν.3883/2010, αλλά και ανοίγει τον δρόμο για περαιτέρω διεκδικήσεις. Σε κάθε περίπτωση, δεν αιτιολογείται η μη τροποποίηση του ως άνω ορίου και για τους αξιωματικούς που προέρχονται από τα ΑΣΕΙ. Τυχόν υπαγωγή στο ν.2439/1996 και των καταταγέντων το έτος 1990 αξιωματικών των ως άνω κατηγοριών, θα δημιουργήσει διακριτή μεταχείριση και σύγχυση εφαρμογής από τα οικεία όργανα κρίσεων επί στελεχών που κατετάγησαν το ίδιο έτος, αλλά έχουν διαφορετική προέλευση. Παραδείγματος χάριν, η ίδια βαθμολογία σε υποχρεωτικό σχολείο θα εντάσσεται σε διαφορετική κλίμακα επίδοσης για τους αξιωματικούς από τα ΑΣΕΙ και τα ΑΣΣΥ. Περαιτέρω, θα τεθούν ζητήματα αρχαιότητας μεταξύ αξιωματικών που προέρχονται από τα ΑΣΕΙ και τους εξ υπαξιωματικών προερχόμενους με το έτος κατάταξης το 1990, λόγω της αναδρομικής κρίσης και προαγωγής των τελευταίων στους συντομότερους χρόνους του ν.2439/1996. Η τυχόν ένταξη των αξιωματικών που προέρχονται από τα ΑΣΣΥ και κατετάγησαν στις Ένοπλες Δυνάμεις το έτος 1990 θα συμπαρασύρει και τους αξιωματικούς που προέρχονται από την κατηγορία των μονιμοποιημένων εθελοντών του ν.445/1974 και μονιμοποιημένων εθελοντριών του ν.705/1977, όπως ακριβώς συνέβη και με τις αντίστοιχες κατηγορίες με έτη κατάταξης το 1988 και το 1989. Το ΓΕΕΘΑ εισηγείται τη διατήρηση της προτεινόμενης με το άρθρο 4 του υπό συζήτηση σχεδίου νόμου του ΥΠΕΘΑ ρύθμισης, ήτοι την κατά ένα έτος νωρίτερα προαγωγή τους στον βαθμό του λοχαγού και αντιστοίχων για τους λόγους που αποτυπώνονται στην αιτιολογική έκθεση αυτού: αντιρρόπηση της καθυστερούμενης βαθμολογικής τους εξέλιξης σε σχέση με τους νεότερούς τους αξιωματικούς της ιδίας κατηγορίας και εξέλιξης. Εν τούτοις, δέον να επισημανθεί ότι η ένταξη στον ν.2439/1996 των αξιωματικών των ιδίων ως άνω κατηγοριών, με έτη κατάταξης στις Ένοπλες Δυνάμεις το 1988-1989, παρέχει νομικό έρεισμα διεκδικήσεων και στην ίδια κατηγορία στελεχών που κατετάγησαν το έτος 1990». Εδώ να σας πω ακριβώς τι είναι. Αφορά περισσότερο σε ορισμένες διοικήσεις που είναι ήδη ο διοικητής ιπτάμενος και ο μηχανικός υποδιοικητής. Ο μηχανικός υποδιοικητής, ο οποίος είναι της τάξεως του 1990, προάγεται και ουσιαστικά σε αρχαιότητα είναι πάνω από τον διοικητή.
Με τον έναν χρόνο που παίρνει.
Με αυτόν τον οποίο παίρνει. Αυτό, λοιπόν, σε αρκετές μονάδες θα δημιουργήσει θέματα διοικήσεως. Αυτό λέει το ΓΕΕΘΑ και τα Επιτελεία. Το αντιλαμβάνομαι αυτό, αλλά αντιλαμβάνομαι και το αίτημα της τάξεως του 1990 να ρυθμίσουν το θέμα όπως έχει γίνει το 1988-1989. Η αλήθεια είναι ότι όταν ρυθμίσαμε το 1988 και το 1989, το ρυθμίσαμε βάζοντας ένα όριο και βάζοντας ένα τέλος σε αυτήν την ιστορία. Όμως, επειδή έχω την εισήγηση των κομμάτων, των Κοινοβουλευτικών Ομάδων της Συμπολίτευσης και της Αντιπολίτευσης τη θετική άποψη, κοινοβουλευτικά είμαι υποχρεωμένος να το αποδεχτώ. Εάν κρίνετε, όμως, ότι θέλετε να το αφήσουμε για να το συζητήσουμε στο τέλος, να το δείτε κι εσείς, να δείτε και τις εισηγήσεις των επιτελείων, μπορώ να το αφήσω για να το συζητήσουμε στο τέλος.
Στο τέλος.
Στο τέλος. Τότε, κύριε Πρόεδρε, καταθέτω την τροπολογία - προσθήκη σαν κείμενο μη υπογεγραμμένο και καταθέτω και τις τέσσερις εισηγήσεις των Γενικών Επιτελείων, προκειμένου να αποφασίσει η Βουλή. Ευχαριστώ, κύριε Πρόεδρε.
Ευχαριστούμε τον κύριο Υπουργό.
Κύριε Πρόεδρε, θα ήθελα τον λόγο.
Επί ποίου θέματος θα θέλατε τον λόγο, κύριε Λοβέρδο;
Επί της διαδικασίας που προτείνετε.
Ορίστε, έχετε τον λόγο.
Μπορείτε να μας πείτε τον χρόνο των εισηγητών;
Είναι ο καθορισμένος, δεκαπέντε λεπτά.
Ακούστε τώρα. Είναι η εμπειρία όλων των εισηγητών που είχαμε τόσες μέρες δουλειά στη Διαρκή Επιτροπή Αμύνης. Δεν βλέπω την Αίθουσα γεμάτη, άρα δεν βλέπω να είναι πάρα πολλοί οι ομιλητές εκ των συναδέλφων. Σας παρακαλώ, όμως, και εσείς και οι υπόλοιποι που θα προεδρεύσετε σήμερα να δείξετε μια ανοχή στους εισηγητές. Εκατό τοις εκατό χρειάζεται αυτό, κύριε Πρόεδρε. Ουδείς εισηγητής, πλην ίσως ελαχίστων, κατάφερε στα δεκαπέντε λεπτά να είναι επαρκής. Τώρα θα μου πείτε ότι εδώ έχουμε φέρει και θέματα λυμένα. Έγιναν δεκτές τροπολογίες και υπάρχουν θέματα για τα οποία δεν θα αγορεύσουμε και για τα οποία στην επιτροπή που κάνουμε επεξεργασία είχαμε αγορεύσει. Σωστό, όμως στην Ολομέλεια έχουμε και πολιτικά θέματα. Εδώ έχουμε την τελευταία συζήτηση πριν την ψηφοφορία. Άρα, για άρθρα, όπως αυτά που αφορούν τους οικονομικούς επιθεωρητές, τον συνδικαλισμό στις Ένοπλες Δυνάμεις, είναι τόσο πολύ μεγάλα τα θέματα που δεν καλύπτονται, κύριε Πρόεδρε, στο δεκαπεντάλεπτο. Γι' αυτό σας παρακαλούμε πάρα πολύ να δείξετε ανοχή από τον πρώτο εισηγητή, ούτως ώστε και να τελειώσουμε σήμερα, αλλά και να έχουμε καταθέσει με επάρκεια τα επιχειρήματά μας. Δεν βγαίνει πέρα αλλιώς. Είναι πάρα πολύ σοβαρά τα πολιτικά θέματα και πάρα πολύ λεπτομερή τα τεχνικά. Σας παρακαλώ πάρα πολύ να το σεβαστείτε αυτό.
Όπως ξέρετε, πάντα υπάρχει αυτή η κατανόηση και πάντα δίνουμε χρόνο στον εισηγητή, όταν θέλει να ολοκληρώσει επί του θέματος την ομιλία του. Ειδικά εσείς δεν πρέπει να έχετε κανένα παράπονο προσωπικά, κύριε Λοβέρδο. Όποτε έχετε ζητήσει χρόνο, τον έχετε πάρει. Ο κ. Καραγιαννίδης, εισηγητής του ΣΥΡΙΖΑ, έχει τον λόγο κατά τον Κανονισμό για δεκαπέντε λεπτά και βλέπουμε.
Ευχαριστώ, κύριε Πρόεδρε. Κατ' αρχάς θέλω να πω κάτι: Εμφανίζεται ο Υπουργός και κάνει δεκτό ένα αίτημα που το ζητάμε η Συμπολίτευση αλλά και όλη η Αντιπολίτευση και λέμε να πάει στο τέλος. Δεν έχω καταλάβει για ποιον λόγο. Η τάξη του '90 είναι…
Κύριε συνάδελφε, διαφωνούν οι Αρχηγοί.
Θα ολοκλήρωνα τον συλλογισμό μου αν δεν με διακόπτατε, όμως. Θα σας εξηγήσω, λοιπόν. Έτσι όπως είναι η κατάσταση σ' αυτήν τη συγκεκριμένη κατηγορία αξιωματικών, υπάρχει ένα κενό. Έχουμε '88- '89 κενό, '91- '92 και πάει λέγοντας. Οι αξιωματικοί του '90 είναι στον νόμο του 1996, αλλά προάγονται με διαφορετικό νόμο. Είναι η μόνη χρονιά. Δεν υπάρχει άλλη χρονιά. Είναι μόνο αυτή. Να πω, λοιπόν, για τα Επιτελεία. Τα Επιτελεία ήταν αρνητικά, κύριε συνάδελφε, και για το '88- '89, αν δεν το ξέρετε και παρ' όλα αυτά πέρασε. Όταν, λοιπόν, λέω κάτι, θα περιμένετε να το πω ολόκληρο. Μη με διακόπτετε.
Τι σημασία έχει αυτό; Δεν καταλαβαίνω.
Καμμία απολύτως κατά την άποψή σας.
Δεν σέβεστε υπηρεσιακά τους Αρχηγούς …
Λέει, λοιπόν, η Αντιπολίτευση …
Περίμενα μία νέα τοποθέτηση από σας και μάθημα δεν θα κάνετε σε μας! Όταν, λοιπόν, οι Αρχηγοί διαφωνούν, οφείλουμε να ακούσουμε τον λόγο για τον οποίο διαφωνούν. Σας επαναλαμβάνω ότι ο κύριος Υπουργός λέει ότι διαφωνούν οι Αρχηγοί. Και άρα αυτό είναι θέμα. Τι δεν καταλαβαίνετε;
Κύριε Καραγιαννίδη, συνεχίστε την ομιλία σας. Παρακαλώ.
Κύριε συνάδελφε, ο εισηγητής της Νέας Δημοκρατίας υποστήριξε αυτό που λέω κι εγώ. Εάν έχετε διχογνωμία στο κόμμα σας, να μιλήσετε μεταξύ σας.
Κύριε Καραγιαννίδη, συνεχίστε την ομιλία σας. Μην κάνετε διάλογο.
Λέω, λοιπόν, ότι τα Επιτελεία είχαν και το '88- '89 αρνητική εισήγηση και παρ' όλα αυτά άλλαξε. Άρα, να λήξουμε το θέμα και να προχωρήσουμε παρακάτω, εφόσον υπάρχει ομοφωνία, σύμφωνα με τον εισηγητή της Νέας Δημοκρατίας, αλλά και όλων των υπολοίπων κομμάτων της Αντιπολίτευσης και δεν χρειάζεται να πάμε μέχρι το τέλος. Έρχομαι τώρα στο νομοσχέδιο. Έχει τέσσερα κεφάλαια, τα οποία διακρίνονται ως εξής: Στο πρώτο κεφάλαιο, που αφορά στη σταδιοδρομική εξέλιξη των στελεχών των Ενόπλων Δυνάμεων, γίνεται μια προσπάθεια με τα πρώτα άρθρα, με το πρώτο κυρίως, να επανέλθουν στην ενεργό δράση αξιωματικοί σε μη οργανικές θέσεις για να προσφέρουν με την εμπειρία τους απ' όλο αυτό το χρονικό διάστημα που ήταν στον Ελληνικό Στρατό. Πρόκειται για μια σοβαρή ρύθμιση που αφορά την επιστροφή έμπειρων στελεχών των Ενόπλων Δυνάμεων, εφόσον αυτοί το επιθυμούν, ακόμα και πέραν της τριαντακονταπενταετούς θητείας τους για άλλα πέντε χρόνια το πολύ. Με αυτόν τον τρόπο καλύπτουμε υπαρκτές διοικητικές ανάγκες του Υπουργείου Εθνικής Άμυνας, οι οποίες με τον μνημονιακό περιορισμό των προσλήψεων είχαν καταστεί δισεπίλυτες. Με το άρθρο 2 υπάρχει πρόβλεψη για προεδρικό διάταγμα για την απονομή αποστρατευτικού βαθμού ανθυπολοχαγού και αντιστοίχων σε εθελοντές μακράς θητείας βαθμού ανθυπασπιστή. Εδώ, από την πλευρά της Νέας Δημοκρατίας, ακούστηκε μια ένσταση - που δεν τη βρίσκω να έχει βάση - ότι αυτοί οι αξιωματικοί θα διεκδικήσουν δικαστικά χρηματικές απολαβές. Ο βαθμός αυτός απονέμεται τιμητικά και δεν νομίζω ότι στηρίζεται κάπου νομικά να διεκδικηθούν χρήματα. Εξάλλου και οι ίδιοι οι αξιωματικοί υποστηρίζουν ότι ο βαθμός αυτός είναι τιμητικός και είναι αναγνώριση των προσπαθειών αυτών των ανθρώπων όλα τα χρόνια που ήταν στον Ελληνικό Στρατό. Στο άρθρο 3 δίνεται η δυνατότητα επαναφοράς στις τάξεις του Στρατού Ξηράς έως πέντε αξιωματικών χειριστών ειδικής μονιμότητας. Ο Υπουργός έχει εξηγήσει τον λόγο για τον οποίο ζητούμε να επιστρέψουν αυτοί οι αξιωματικοί. Είναι απαραίτητοι για την εκπαίδευση. Στο άρθρο 4, ειδικά, όσον αφορά τους προερχόμενους από σχολές υπαξιωματικών που κατατάχθηκαν το έτος 1990- αυτό που είπαμε πριν - δίνεται μια λύση η οποία εδώ και έναν χρόνο συζητιέται και μέσω των Επιτελείων και από τους αξιωματικούς που τους αφορά, αλλά και μέσω των πολιτικών κομμάτων. Είναι ίσως από τις ελάχιστες φορές που τα κόμματα έχουν μια ομοφωνία σε τέτοιο βαθμό. Στο άρθρο 5 παρέχεται η δυνατότητα στους αξιωματικούς που προέρχονται από σχολές υπαξιωματικών και είναι κάτοχοι πτυχίου ΑΕΙ - νομίζω είχαμε ζητήσει μια νομοτεχνική βελτίωση να περιληφθούν και οι κάτοχοι πτυχίου ΤΕΙ, γιατί είναι και αυτοί τριτοβάθμια εκπαίδευση - να απολαύουν τα δικαιώματα που παρέχονται στους κατόχους πτυχίων ΑΕΙ. Στο άρθρο 6 και 7 καθορίζεται ο βαθμός του ταξίαρχου ως καταληκτικός για τους στρατιωτικούς ιερείς. Στο άρθρο 7 τροποποιείται η προθεσμία της παραγράφου 2 του άρθρου 10 του 2010, ώστε τα στελέχη που επιθυμούν να μεταταγούν στο Σώμα Μονίμων Αξιωματικών ή στο Σώμα Μονίμων Υπαξιωματικών να υποβάλουν αίτηση μέχρι 31 Δεκεμβρίου κάθε έτους. Υπάρχει, επίσης, μια πρόβλεψη για αυτούς τους ανθρώπους. Και πάμε στο Κεφάλαιο Β' που είναι η συγκρότηση Σώματος Οικονομικού Εγκλήματος και Σώματος Εσωτερικής Ασφάλειας. Εδώ, από την πλευρά της Νέας Δημοκρατίας ακούστηκε ότι η υπαγωγή στον Υπουργό δημιουργεί ζητήματα και δεν υπάρχει πουθενά αλλού. Μάλιστα δόθηκε το παράδειγμα του Υπουργείου Δημοσίας Τάξεως όπου όντως είναι στον Αρχηγό. Το Λιμενικό, όμως, απευθύνεται στον Υπουργό και είναι κάτι το οποίο δεν το κάναμε εμείς, αλλά το έκαναν οι προηγούμενες κυβερνήσεις. Το Σώμα, δηλαδή, Εσωτερικού Ελέγχου απευθύνεται στον Υπουργό και στο Υπουργείο Ναυτιλίας. Και δεν είναι κάτι που το δημιουργήσαμε εμείς με νομικό πλαίσιο, αλλά το δημιούργησε η Αξιωματική Αντιπολίτευση, όταν ήταν η ίδια στην Κυβέρνηση. Άρα, υπάρχει μια προσπάθεια να ελέγξουμε και κυρίως ένα ευαίσθητο Υπουργείο, όπως είναι το Υπουργείο Εθνικής Άμυνας, οικονομικά. Με αυτόν τον τρόπο αποδεικνύουμε ότι προσπαθούμε να καταπολεμήσουμε με πράξεις τη διαφθορά, εφόσον υπάρξει στο συγκεκριμένο Υπουργείο. Με τον ίδιο τρόπο στελεχώνεται ο οργανισμός αυτός από αξιωματικούς. Έχουν ειπωθεί ενστάσεις όσον αφορά τον τρόπο στελέχωσης. Νομίζω ότι με τις νομοτεχνικές βελτιώσεις έχουν δοθεί αρκετές απαντήσεις. Θέλω να πω ότι και ο Υπουργός και ο Αναπληρωτής Υπουργός Εθνικής Άμυνας έκαναν τις περισσότερες των παρατηρήσεων δεκτές στις επιτροπές που συζητήθηκε το νομοσχέδιο και αυτό είναι προς τη θετική πλευρά. Αυτές οι παρατηρήσεις, εφόσον κρίθηκαν σωστές και δίκαιες, έχουν γίνει μέρος του νομοσχεδίου αυτού. Αποδεικνύεται ότι δεν φέρνουμε ένα νομοσχέδιο που όπως το φέρνουμε την πρώτη μέρα, έτσι κατατίθεται στη Βουλή και ψηφίζεται. Μέρος πολλών αυτών των παρατηρήσεων και από την Ελάσσονα και από τη Μείζονα Αντιπολίτευση έχουν γίνει δεκτές. Στο Κεφάλαιο Γ΄, στο άρθρο 24 και 25 προσπαθούμε να ρυθμίσουμε δύο πράγματα τα οποία κατά την άποψή μας θα μπορούσαν να βοηθήσουν τους αξιωματικούς του Ελληνικού Στρατού. Το άρθρο 24 καθορίζει το δικαίωμα παραμονής αξιωματικού στο εξωτερικό για μια χρονιά ακόμα, κατ' εξαίρεση, χωρίς επιμίσθιο προσπαθώντας να βοηθήσουμε τους ανθρώπους, που έχουν συνάψει έγγαμες σχέσεις με πολίτες αυτής της χώρας, σ' αυτή τη διαδικασία. Στο άρθρο 25 υπάρχουν οι πολιτογραφηθέντες κυρίως από χώρες της πρώην Σοβιετικής Ένωσης, οι οποίοι με την προηγούμενη κατάσταση με το που πολιτογραφούνταν Έλληνες ήταν αναγκασμένοι να παρουσιαστούν στον Ελληνικό Στρατό. Τους δίνουμε ένα χρόνο δικαίωμα να μπορούν να τακτοποιήσουν όλες τις υποθέσεις τους και να μην βρίσκονται προ της απειλής να κόψουν τη ζωή τους στη μέση για να μπορέσουν να συνεχίσουν τον επόμενο χρόνο. Στο άρθρο 26 και πάλι έγιναν από τον Αναπληρωτή Υπουργό κάποιες ρυθμίσεις για την πληρωμή ληξιπρόθεσμων οφειλών. Ορίστηκε η ημερομηνία, μέχρι πού δηλαδή θα είναι αυτή η πληρωμή ληξιπρόθεσμων οφειλών, μέχρι ποιο χρονικό διάστημα θα οριστεί. Νομίζω ότι δεν υπάρχει κάποια διαφωνία στο συγκεκριμένο ζήτημα. Είναι μια πρακτική που έτσι κι αλλιώς βοηθάει το ίδιο το Υπουργείο Εθνικής Άμυνας γιατί έχει ένα εμπόδιο το οποίο δεν μπορεί να ξεπεράσει. Δεν μπορεί να συνάψει νέες συμβάσεις. Με αυτόν τον τρόπο, λοιπόν, προσπαθούμε να ξεπεράσουμε αυτόν τον σκόπελο. Στο άρθρο 27 έγινε μεγάλη κουβέντα. Είχαμε άσχημη εικόνα με τους φορείς. Θέλω να πω όμως κάτι. Υπάρχει μια Πανελλήνια Ομοσπονδία που έχει ζωή δεκατριών ετών. Δεν μπορούμε να αγνοήσουμε την προϊστορία αυτή. Δεν μπορούμε να αγνοήσουμε τους ανθρώπους αυτούς που για δεκατρία χρόνια πάλεψαν για να υπάρξει συνδικαλισμός στις Ένοπλες Δυνάμεις, αυτός ο συνδικαλισμός που είναι επιτρεπτός στις Ένοπλες Δυνάμεις. Είναι προφανές ότι δεν μιλάμε για τον ίδιο συνδικαλισμό που υπάρχει σε εργαζόμενους σε άλλους τομείς, είτε στον ιδιωτικό είτε στον δημόσιο τομέα. Αυτό πρέπει με έναν τρόπο να αναγνωριστεί. Δεν μπορεί να ισοπεδωθεί ούτε το προσωπικό αυτής της Πανελλήνιας Ομοσπονδίας ούτε τα επιχειρήματά τους. Από την άλλη πρέπει να συμβιβάσουμε την παρουσία δεύτερης Ομοσπονδίας. Αυτό επιχειρεί να κάνει το νομοσχέδιο με τις νομοτεχνικές βελτιώσεις που έχει φέρει ο Αναπληρωτής Υπουργός. Θεωρούμε ότι δίνεται ικανό διάστημα έξι μηνών, ώστε να λυθούν αυτά τα προβλήματα. Αν παρ' όλα αυτά, οι ίδιοι οι αξιωματικοί δεν κατανοούν ότι έχουμε κάνει ένα θετικό βήμα και είναι προς όφελος των δικών τους συμφερόντων και της δικής τους εργασιακής ειρήνης, που πρέπει να υπάρχει μέσα στο στράτευμα, τότε θεωρούμε ότι δεν μπορεί να υπάρξει συνδικαλισμός. Όμως, από την άλλη, αυτό που εμείς προτείναμε είναι εφικτό να γίνει, με καλή πρόθεση και από τις δυο πλευρές. Νομίζω ότι θα γίνει αποδεκτό το άρθρο παρ' όλες τις ενστάσεις περί απόσυρσης που ακούστηκαν. Δεν μπορούμε να κάνουμε ένα βήμα πίσω. Κάναμε ένα βήμα μπροστά με τον προηγούμενο νόμο και ολοκληρώνεται με το συγκεκριμένο άρθρο. Στο άρθρο 28 έχουν προκύψει πολλά προβλήματα επιβολής ποινικών ρητρών σε ΔΕΚΟ που έχουν συνάψει σύμβαση προμήθειας με το Υπουργείο Εθνικής Άμυνας. Ο νομοθέτης ρυθμίζει ένα θέμα που κόλλαγε μια σειρά από συμβάσεις με το Υπουργείο Εθνικής Άμυνας. Έτσι, ποινικές ρήτρες θα ανέρχονται μέχρι το ποσοστό του 6% επί της συμβατικής αξίας των παραδοθέντων υλικών, δηλαδή ό,τι ακριβώς ισχύει και στις συμβάσεις που συνάπτει το Υπουργείο Εθνικής Άμυνας με ιδιωτικές εταιρείες. Πάω στο άρθρο 30 που επίσης είναι μια μεγάλη και πονεμένη ιστορία. Η σύμβαση της «RAYTHEON». Με έναν τρόπο, θεωρώ επ' ωφελεία του δημοσίου συμφέροντος, προσπαθούμε να λύσουμε το πρόβλημα που έρχεται από δεκαετίες, από τις αμαρτωλές συμβάσεις που είχαν γίνει στο παρελθόν. Προσπαθούμε με αυτό τον τρόπο και το ελληνικό δημόσιο να είναι κερδισμένο, αλλά και να υπάρξει και μια τροφοδοσία ανταλλακτικών. Έχουν ακουστεί ενστάσεις. Νομίζω τις έχουν λάβει υπ' όψιν από την πλευρά του Υπουργείου. Θα γίνει κουβέντα και στην Ολομέλεια και εφόσον υπάρξουν επιχειρηματολογούμενες σωστές ενστάσεις, να μπουν μέσα στο συγκεκριμένο άρθρο. Είμαι σίγουρος ότι η κουβέντα - το λέω για να προλάβω - όσο κι αν θέλουμε να μιλήσουμε μόνο για το νομοσχέδιο, θα επεκταθεί στην επικαιρότητα που λέγεται F -16. Μετά τις εξηγήσεις που έδωσε ο Αναπληρωτής Υπουργός στην τελευταία επιτροπή νομίζω ότι όποια κουβέντα κι αν γίνει θα γίνει εκ περισσού, αν δεν μείνουμε σε αυτά που είπε ο Αναπληρωτής Υπουργός που εξήγησε με πολύ συγκεκριμένες λεπτομέρειες όλη τη διαδικασία από πλευράς της χώρας μας, όλη τη διαδικασία από πλευράς των Ηνωμένων Πολιτειών, πώς θα προχωρήσει χρονικά και ημερολογιακά. Επ' αυτού θα γίνει κουβέντα. Είναι προφανές ότι δεν πρόκειται να υπάρξουν οι αγορές αυτές, όπως γινόταν στο μακρινό ή και στο πιο κοντινό παρελθόν. Ζητήσαμε - και έχει γίνει αποδεκτό - να υπάρξει κοινή συνεδρίαση των Επιτροπών Εθνικής Άμυνας και Εξωτερικών και Εξοπλιστικών Προγραμμάτων. Θα γίνει κουβέντα με περισσότερες λεπτομέρειες και ενημέρωση και θα προσπαθήσουμε να κάνουμε όσο πιο διάφανο και ξεκάθαρο γίνεται αυτό το ζήτημα και από πλευράς Κυβέρνησης και από πλευράς Κοινοβουλευτικής Ομάδας ΣΥΡΙΖΑ και Ανεξαρτήτων Ελλήνων. Να μείνουμε όμως σε αυτό, γιατί η χολέρα των ΜΜΕ έφτασε και σε αυτό το επίπεδο, όπου ακούστηκαν τρομακτικά πράγματα περί αγοράς, περί ξεγελάσματος του Πρωθυπουργού στην Αμερική. Ακούστηκε ό,τι μπορείτε να φανταστείτε, πράγμα που ζούμε έτσι κι αλλιώς τα τελευταία δύο χρόνια με αυτές τις υποτιθέμενες ειδήσεις. Να μείνουμε, λοιπόν, στο βασικό ερώτημα που το διατύπωσα και στην επιτροπή: Αν συμφωνούμε να είναι λειτουργικά τα F -16- και αυτό άρα έχει ένα κόστος - με ποιον τρόπο θα υπάρξει η διεκπεραίωση του να είναι λειτουργικά αυτά τα αεροπλάνα; Αν συμφωνούμε σε αυτό, να δούμε με ποιον τρόπο, πόσα αεροπλάνα και σε τι κόστος - που έχει καθοριστεί εν πολλοίς το κόστος - θα προχωρήσουμε παρακάτω. Να μείνει, όμως, η κουβέντα σε αυτό χωρίς υπερβολές και εξαλλοσύνες. Ευχαριστώ πολύ, κύριε Πρόεδρε.
Εγώ ευχαριστώ, κύριε Καραγιαννίδη και για τη συνέπεια του χρόνου. Τον λόγο έχει ο εισηγητής της Νέας Δημοκρατίας κ. Δημοσχάκης.
Ευχαριστώ, κύριε Πρόεδρε. Κύριε Υπουργέ, περιμέναμε να φέρετε στη Βουλή ένα νομοσχέδιο το οποίο θα έλυνε ουσιαστικά προβλήματα των Ενόπλων Δυνάμεων, που θα αποκαθιστούσε τις αδικίες ή έστω μέρος των αδικιών που έχουν υποστεί τα στελέχη των Ενόπλων Δυνάμεων και τις οποίες έχετε παραδεχτεί κι εσείς κατ' επανάληψη. Αναμέναμε να μας πείτε ότι έχετε μεριμνήσει για την υλοποίηση της απόφασης του Συμβουλίου της Επικρατείας ως προς τη χορήγηση των δικαιωμένων αναδρομικών τους, όπως είχε σχεδιαστεί από την Κυβέρνηση της Νέας Δημοκρατίας, σε συγκεκριμένο χρονοδιάγραμμα. Τώρα, μάλιστα, που η Κυβέρνηση και σαν «Άγιος Βασίλειος», σύμφωνα με δηλώσεις στελέχους της, είναι έτοιμη να μοιράσει ένα δισεκατομμύριο ευρώ σε διάφορες κοινωνικές ομάδες - που πράγματι είναι σε ανάγκη - μέχρι τα Χριστούγεννα, δεν θα έπρεπε να έχετε ενδιαφερθεί να πάρουν τα χρήματά τους και αυτοί που επιτελούν στο ακέραιο το καθήκον τους στον Έβρο, στη Θράκη και στα νησιά του Αιγαίου πελάγους; Τι θα γίνει με τις συντάξεις των εν αποστρατεία στελεχών που εκτελούσαν επικίνδυνα καθήκοντα, όπως για παράδειγμα οι ιπτάμενοι όλων των όπλων και των κατηγοριών, οι αλεξιπτωτιστές, οι αξιωματικοί, οι υπηρετούντες στα υποβρύχια και γενικά όλοι οι αξιωματικοί και τα στελέχη των Ειδικών Δυνάμεων; Σε αυτά τα στελέχη με τη σύνταξη του Οκτωβρίου του 2017 και στο πλαίσιο εφαρμογής του άρθρου 13 του νόμου του 2016, του τότε Υπουργού Εργασίας κ. Κατρούγκαλου, επιβλήθηκε από την 1-6-2016 μέχρι την 31-12-2018 δραματική μείωση των συντάξεών τους, η οποία μαζί με τα αναδρομικά θα ανέλθει σε ποσό περίπου των 500 ευρώ μηνιαίως. Περιμέναμε να μας πείτε για το επίδομα της παραμεθορίου των 100 ευρώ. Θα το δώσετε και πότε στα στελέχη των Ενόπλων Δυνάμεων και της Αστυνομίας, όπως ρυθμίστηκε από τον τελευταίο νόμο; Εμείς περιμέναμε τέτοια θέματα να φέρετε στη Βουλή, ουσιαστικά για να αποκαταστήσετε τις αδικίες που έχει προκαλέσει ο κ. Κατρούγκαλος και στον οποίο παραδώσατε τα στελέχη των Ενόπλων Δυνάμεων και δεν είχατε άποψη και δεν φέρατε τις αντιρρήσεις σας. Εσείς, λοιπόν, τι φέρνετε με αυτό το νομοσχέδιο; Ασχολείστε με φωτογραφικές διατάξεις για να βολέψετε τους δικούς σας. Αγγίζετε στραβά κι επικίνδυνα ένα σοβαρό θέμα, όπως είναι ο συνδικαλισμός στις Ένοπλες Δυνάμεις, με καθαρά κομματικά κριτήρια και όχι μόνο. Στόχος σας είναι να προωθήσετε τον δικό σας άνθρωπο, αδιαφορώντας για τη ζημιά που κάνετε στον χώρο των Ενόπλων Δυνάμεων. Το άρθρο 27 είναι μία «βόμβα» στον χώρο των Ενόπλων Δυνάμεων και οι αντιδράσεις που προκαλεί είναι εκρηκτικές. Οφείλετε να γνωρίζετε, κύριε Υπουργέ, ότι οι Ένοπλες Δυνάμεις είναι οργανωμένες ομάδες με στρατιωτική δομή και οργάνωση, αλλά και εκπαίδευση. Μπορώ να πω ότι απαγορεύεται να δημιουργεί το ελληνικό κράτος ομιχλώδες τοπίο στις τάξεις τους, γιατί αυτό κάνετε με το συγκεκριμένο άρθρο. Για να εξυπηρετήσετε τον δικό σας σύμβουλο, προκαλείτε αναταραχή σε όλες τις ενώσεις και όχι μόνον. Η θέση μας ως Νέα Δημοκρατία γι' αυτό το θέμα είναι κρυστάλλινη. Εμείς θα διορθώσουμε ό,τι κακό θα προκαλέσετε. Θα προσεγγίσουμε το θέμα του συνδικαλισμού των Ενόπλων Δυνάμεων με τη δέουσα σοβαρότητα, λαμβάνοντας υπ' όψιν τη διεθνή συγκυρία και την εσωτερική εμπειρία και κυρίως τι επιθυμούν οι πολλοί και όχι οι εκλεκτοί. Προτείνουμε και στα άλλα κόμματα, όχι μόνον σε εσάς, τη σύσταση μιας ad hoc διακομματικής επιτροπής, από την οποία θα προκύψει κοινή συνισταμένη για υλοποίηση, με υποχρέωση να την εφαρμόσει οποιαδήποτε κυβέρνηση. Δεν είναι σωστό ο ένας να νομοθετεί και όταν έρχεται ο επόμενος, να αλλάζει. Κυρίως αυτό δεν είναι σωστό στον ευπαθή χώρο των στελεχών των Ενόπλων Δυνάμεων. Εφόσον, όμως, έχετε αποφασίσει να ψηφίσετε, παρά τις προτάσεις μας, παρά τις εκκλήσεις μας, παρά τις παρακλήσεις μας, σας προτείνω έστω και την τελευταία στιγμή, να συμπεριλάβετε μία διάταξη που να αναφέρει ότι σε περίπτωση κρίσεων, εκτροπών ή ακόμα και πολέμων, θα πρέπει να αναστέλλεται η λειτουργία των ενώσεων, ανάλογα φυσικά με το μέτρο συναγερμού του Εθνικού Συστήματος Συναγερμού. Οι λόγοι που υπαγορεύουν αυτήν τη ρύθμιση είναι πασιφανείς. Εμείς δεν κάνουμε στείρα Αντιπολίτευση. Έχουμε προτάσεις και τις διατυπώσαμε ξεκάθαρα και στις αναλυτικές συζητήσεις επί των άρθρων που έγιναν στη Διαρκή Επιτροπή Εθνικής Άμυνας και Εξωτερικών. Ακολουθούμε μια υπεύθυνη πολιτική, έχοντας απόλυτη εμπιστοσύνη στα στελέχη των Ενόπλων Δυνάμεων. Δεν έχουμε, όμως, στην πολιτική ηγεσία του σήμερα. Στο παρόν νομοσχέδιο υπάρχουν και πολλές παγίδες, όπως το άρθρο 2 που αφορά τον αποστρατευτικό βαθμό του ανθυπολοχαγού στους εθελοντές μακράς θητείας. Τους δίνετε το τυρί, αλλά τους δίνετε και μία φάκα. Τεχνηέντως στέλνετε τα στελέχη στη διαδικασία των ομαδικών προσφυγών στα δικαστήρια για να διεκδικήσουν το αυτονόητο από το ελληνικό κράτος. Με τη συγκεκριμένη ρύθμιση προτρέπετε είκοσι χιλιάδες κόσμο και πλέον, είτε βρίσκονται στην ενεργό υπηρεσία είτε βρίσκονται στην εφεδρεία, να τρέχουν σε δικηγόρους για να παίξετε εσείς το ψηφοθηρικό παιχνίδι σας. Οφείλετε να γνωρίζετε, και το λέω με υπογραφή, ότι κανένας βαθμός δεν δίνεται χαριστικά. Η Νέα Δημοκρατία έχει τίμιες προτάσεις. Προσέξτε! Είπατε - είπε και ο εισηγητής σας - ότι ο βαθμός που δίνετε είναι τιμητικός και δεν υποχρεούται το κράτος σε παροχές. Αν το πιστεύετε, κύριε Υπουργέ και εσείς, το πιστεύει και ο εισηγητής σας, να το γράψετε ρητώς στον νόμο. Να κάνετε την προσθήκη όπως εσείς την υποστηρίζετε. Αν, όμως, δεν το πράξετε, τους εμπαίζετε. Εμείς λέμε ότι κάθε βαθμός έχει συνέπειες, μισθοδοτικό κόστος για τους εν ενεργεία, συνταξιοδοτικό και μερισματικό κόστος για τους εν αποστρατεία και ξίφος για όλους που παίρνουν τον βαθμό του ανθυπολοχαγού το οποίο ξίφος στοιχίζει 350 ευρώ...
Ξέρετε καλύτερα από το Γενικό Λογιστήριο του Κράτους; Το λέτε συνέχεια. Υπάρχει έκθεση του Γενικού Λογιστηρίου του Κράτους.
Το κόστος είναι μεγάλο. Το Γενικό Λογιστήριο του Κράτους δεν προβλέπει κόστος, κύριε Υπουργέ. Μας το δώσατε...
Συνεχίστε, κύριε Δημοσχάκη, όχι διακοπές.
Αν, όμως, εξασφαλίσετε από το Γενικό Λογιστήριο του Κράτους, έστω και καθυστερημένα, την πίστωση που απαιτείται σημαίνει ότι την έχετε εξασφαλίσει. Εμείς θα το εξετάσουμε με θετικό πρόσημο. Εμείς σεβόμεθα την κατηγορία αυτών των στελεχών των Ενόπλων Δυνάμεων. Και θέλω να σας ενημερώσω ότι η συντριπτική πλειοψηφία αυτών των ανθρώπων προέρχεται από τη γενέτειρά μου και από την εκλογική μου περιφέρεια. Θα μπορούσα λοιπόν, να λαϊκίσω και να συμφωνήσω μαζί σας. Εγώ, όμως, υποστηρίζω, όπως και η παράταξή μας, αυτά τα στελέχη και δεν τους εμπαίζουμε. Τους πετάτε βορά στους δικηγόρους και στα δικαστήρια. Αν θέλετε, εδώ είμαστε. Κάντε τη ρύθμιση. Προβλέψτε το, εάν είναι χαριστικός. Ρυθμίστε το νομοθετικά. Εάν δεν είναι, εξασφαλίστε την πίστωση. Εμείς είμαστε θετικοί, σε κάθε λύση που προτείνουμε. Από την άλλη μεριά, έχουμε το άρθρο 3, όπου έχουμε τη δική σας διαβεβαίωση ότι οι χειριστές ειδικής μονιμότητας είναι απαραίτητοι λόγω της εμπειρίας τους. Σας ρωτήσαμε και στην επιτροπή: Αυτή είναι και η θέση σας, όπως προκύπτει από κάποιο έγγραφο ή από την επιχειρησιακή απαίτηση των Γενικών Επιτελείων; Δεν μας απαντήσατε. Πιστεύουμε ότι είναι εμφανής ο φωτογραφικός χαρακτήρας αυτής της διάταξης. Μόνο τα ονόματα λείπουν από αυτήν. Στην πρώτη ανάγνωση ισχυριστήκατε ότι η επαναφορά των πέντε χειριστών που προβλέπεται, θα καλύψει ανάγκες για νέα ελικόπτερα, που πρόκειται να παραληφθούν. Το ερώτημα είναι: Ποια θα παραλάβετε; Τα έχετε συμφωνήσει; Τα περιμένετε; Δεν το ξέρουμε εμείς. Το ερώτημα που προκύπτει είναι, επίσης, γιατί υπάρχει προτίμηση για τη συγκεκριμένη κατηγορία στελεχών, δηλαδή χειριστών ειδικής μονιμότητας και όχι και για τα στελέχη από τα ανώτατα στρατιωτικά εκπαιδευτικά ιδρύματα της χώρας; Γι' αυτό σας προτείνουμε, επομένως - εάν εσείς πιστεύετε στα στελέχη και από αυτά που έχουν αποφοιτήσει από τις παραγωγικές σχολές και όχι μόνο - την επέκταση της ανωτέρω διάταξης και για τους ιπτάμενους όλων των κλάδων, των κλάδων που έχουν αποφοιτήσει από τα ΑΣΕΙ, καθώς και των ΑΣΣΥ, καθώς και για κοινή διακλαδική εκπαίδευση ελικοπτέρου. Λαμβάνουμε υπόψη το ότι έχετε υποχωρήσει και έχετε απαλείψει την προφορική πλειοδοτική δημοπρασία. Έστω και καθυστερημένα νομίζω ότι το χαιρετίζουμε εμείς, ως Νέα Δημοκρατία, διότι έχετε συνταχθεί με την άποψή μας, διότι η θέση μας ήταν ξεκάθαρη. Με τις διατάξεις των άρθρων 8 και 9, από την αξιοποίηση του άχρηστου υλικού των Ενόπλων Δυνάμεων, τα έσοδα θα πηγαίνουν στον κρατικό προϋπολογισμό, στερώντας αντίστοιχα έσοδα στα μετοχικά ταμεία των ενόπλων δυνάμεων, όπως ήταν μέχρι σήμερα. Αν για οποιαδήποτε αιτία δεν μπορείτε να ρυθμίσετε ρητώς και να συνεχίσετε αυτήν την πρακτική, ας πηγαίνουν τουλάχιστον στον προϋπολογισμό του Υπουργείου Εθνικής Άμυνας, διότι τότε έχει τη δυνατότητα ο Υπουργός Εθνικής Άμυνας - φυσικά με σύμφωνη γνώμη του Υπουργού Οικονομικών - να πάρει την απόφασή του. Πρέπει να σας θυμίσω ότι αυτά έρχονται και σε ευθεία αντίθεση με τα όσα έχετε υποστηρίξει στις ενώσεις των αποστράτων αξιωματικών πρόσφατα. Μια άλλη παραδοξότητα συναντάμε στο άρθρο 10, όπου είναι αδιανόητο ο Υπουργός Εθνικής Άμυνας, ο οποίος κατέχει πολιτική θέση - το πεδίο δόξης είναι λαμπρό, κύριε Υπουργέ, για έναν Υπουργό Εθνικής Άμυνας - να θέλει να ηγηθεί της Υπηρεσίας Εσωτερικών Υποθέσεων. Η νέα υπηρεσία, την οποία θέλετε να θεσπίσετε, να ιδρύσετε, είναι αρχή επιβολής του νόμου. Τι δουλειά έχει ο Υπουργός με αυτήν την αποστολή; Γιατί θέλετε επιπλέον να ηγείστε ενός φορέα, που πραγματικά, δεν συνάδει στο αξίωμα του Υπουργού, συνάδει όμως στο αξίωμα του εισαγγελέα; Μιας και μιλάμε για το Υπουργείο Εθνικής Άμυνας, έχετε στρατιωτικό εισαγγελέα που θα μπορέσετε να το υπαγάγετε. Οφείλετε να χωρίσετε το Σώμα Εσωτερικών Υποθέσεων από το Σώμα Οικονομικών Επιθεωρητών. Πρόκειται για δύο διαφορετικές διακλαδικές υπηρεσίες, που έχουν διαφορετική αποστολή και θα πρέπει και οι δύο αυτές υπηρεσίες να υπάγονται στον διακλαδικό αρχηγό, δηλαδή στον αρχηγό του ΓΕΕΘΑ. Ταυτόχρονα, όμως, την εποπτεία σε ό,τι αφορά την Υπηρεσία Εσωτερικών Υποθέσεων πρέπει να την έχει ο αρμόδιος εισαγγελεύς, διότι αυτός επιβλέπει την ορθή εφαρμογή του νόμου και αυτός θα πρέπει να κατευθύνει αυτήν την υπηρεσία, που πρέπει να είναι υπό την εποπτεία του, αντίστοιχος δηλαδή του Εισαγγελέα Εφετών, όπως είναι στην Υπηρεσία Εσωτερικών Υποθέσεων της Ελληνικής Αστυνομίας και στην αντίστοιχη του Υπουργείου Εμπορικής Ναυτιλίας, σε ό,τι αφορά την Ελληνική Ακτοφυλακή. Ως Νέα Δημοκρατία, λοιπόν, κύριε Υπουργέ, καταψηφίζουμε το νομοσχέδιο επί της αρχής. Θα ψηφίσουμε, όμως, για πρώτη φορά ως Αντιπολίτευση, τα έντεκα άρθρα από τα τριάντα. Αυτό είναι πολιτική γενναιότητα. Θεωρούμε ότι αυτά κινούνται προς τη σωστή κατεύθυνση. Αν, όμως, θέλετε να κάνουμε μία πρόταση και μάλιστα, να είμαστε θετικοί επί της αρχής, σας προτείνουμε: Αποσύρετε το άρθρο 27 σε ό,τι αφορά τον συνδικαλισμό στις Ένοπλες Δυνάμεις. Κλείνοντας, θα ήθελα να αναφερθώ και στο θέμα που μονοπώλησε την επικαιρότητα το τελευταίο διάστημα και αφορά τη συμφωνία για την αναβάθμιση των F -16, μετά το πρόσφατο ταξίδι σας μαζί με τον Πρωθυπουργό στην Αμερική. Ακόμα και σε αυτό το σοβαρό θέμα κινηθήκατε με απίστευτο ερασιτεχνισμό. Αφήσατε να αιωρείται ένα θολό τοπίο για το πόσο κοστίζει τελικά αυτό το πρόγραμμα αναβάθμισης. Εμείς, από την πρώτη στιγμή στην Επιτροπή Εξοπλιστικών Προγραμμάτων, καθώς και διά του πρώην, αλλά και του νυν τομεάρχη της Νέας Δημοκρατίας, διά του ομιλούντα, αλλά και του Προέδρου μας, έχουμε δηλώσει κατ' επανάληψη ότι θεωρούμε αναγκαία την αναβάθμιση των F -16. Τα ερωτήματα τα οποία προκύπτουν θα πρέπει να μας τα απαντήσετε. Ζητήσαμε τη σύγκληση της αρμόδιας επιτροπής. Σας περιμένουμε εκεί, για να μας δώσετε όλες τις εξηγήσεις πάνω σε ένα θέμα, το οποίο πραγματικά αφορά όλους τους Έλληνες. Μάλιστα, έγινε και της μόδας να ασχολούνται ακόμα και τα μωρά με το θέμα των F -16. Επίσης, επειδή τελευταία είδε το φως της δημοσιότητας η ενδεχόμενη ίδρυση ελικοπτερικής βάσης στην Αλεξανδρούπολη, θα ήθελα να μας πείτε αν θα είμαστε διαμετακομιστικός κόμβος τμημάτων ελικοπτέρων από τις πέριξ χώρες ή αν θα είναι πράγματι μία βάση η οποία θα απασχολεί κόσμο κι η οποία θα έχει προοπτική για την πρόοδο και την ανάπτυξη της περιοχής μας. Σας ευχαριστώ πολύ.
Και εμείς ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δώδεκα μαθητές και μαθήτριες και ένας εκπαιδευτικός συνοδός από το 41ο Δημοτικό Σχολείο Αθηνών. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Το λόγο έχει ο εισηγητής της Δημοκρατικής Συμπαράταξης ΠΑΣΟΚ - ΔΗΜΑΡ κ. Λοβέρδος, για δεκαπέντε λεπτά.
Κύριε Πρόεδρε, κατ, αρχήν, εγώ τις νομοτεχνικές βελτιώσεις δεν τις πήρα. Το λέω εισαγωγικά. Κύριε Υπουργέ, δεν έχουν έρθει, άρα υπάρχουν θέματα, για τα οποία θα μιλάμε και δεν θα είναι ακριβώς έτσι, γιατί θα έχουν αλλάξει. Κυρίες και κύριοι Βουλευτές, καλημέρα. Είναι μέρες απεργίας των δημοσιογράφων για τη στήριξη του ΕΔΟΕΑΠ. Ως Υπουργός Εργασίας, αντιμετώπισα, κύριοι Υπουργοί, το πρόβλημα και, φυσικά, δεν δέχτηκα να καταργηθούν οι πόροι του ΕΔΟΕΑΠ. Όλες οι επόμενες κυβερνήσεις - μέχρι να έρθουν οι ΣΥΡΙΖΑ - ΑΝΕΛ - δεν δέχθηκαν τη σταθερή πρόταση της τρόικας τότε να καταργηθούν οι πόροι του ΕΔΟΕΑΠ. Το καταργεί ο κ. Κατρούγκαλος και η δική σας Κυβέρνηση, κύριε Καμμένο, και σήμερα οι κυβερνώντες υπερασπίζονται την απεργία των δημοσιογράφων για το θέμα αυτό. Έλεος στην υποκρισία και στην τρέλα! Δεν υπάρχει πραγματικά όριο στην κοροϊδία και στον εμπαιγμό του ελληνικού λαού. Έχουμε και παραδείγματα αυτού του εμπαιγμού, των κυβιστήσεων, των δύο ταυτοχρόνως διαφορετικών εαυτών, που συναρμολογούν ένα πολιτικό υποκείμενο, την Κυβέρνηση των ΣΥΡΙΖΑ - ΑΝΕΛ, με θέματα του Υπουργείου Εθνικής Αμύνης. Εσείς είπατε στην επιτροπή - μπροστά μου - απαντώντας στη δική μου παρέμβαση, ότι κατανοείτε το πρόβλημα των χηρών των στρατιωτικών, ότι συμφωνείτε μαζί μου ότι τα έσοδα Κατρούγκαλου 177 εκατομμυρίων από τις χήρες των στρατιωτικών είναι ψευδοέσοδα, δεν υπάρχουν αυτά, ανταλλάξαμε έναν αριθμό στην επιτροπή - κοντά είμαστε - πολύ μικρότερων εσόδων από τα προβλεφθέντα στο νόμο Κατρούγκαλου, που με αλαλαγμούς ψηφίζατε τον Μάιο του 2016 εδώ, ερχόμαστε μετά από έναν μήνα στην Ολομέλεια και η τροπολογία αυτή δεν υπάρχει. Ακόμη, ποιος δεν θυμάται τον νυν Υπουργό Εθνικής Αμύνης να μας μέμφεται, γιατί από την απόφαση του Συμβουλίου της Επικρατείας δώσαμε στους στρατιωτικούς το 50%! Δεν μπορούσαμε παραπάνω. Κι εσείς λέγατε «όλα»! Δεσμευόσασταν. Και μετά από τρία χρόνια, ακόμα τους κοιτάτε κι ακόμα τους υπόσχεστε. Για να κλείσω αυτό το απάνθισμα των πολλών και διαφόρων υπερθεμάτων για τη σημερινή Πλειοψηφία ΣΥΡΙΖΑ - ΑΝΕΛ στους πρόσφατους εαυτούς της, που είναι ίδιοι με τους σημερινούς, είναι ένα πολιτικό υποκείμενο. Εδώ το λέω, κύριε Υπουργέ, εδώ Κυβέρνηση Μαδούρο και Αριστερά Μαδούρο. Επί της ουσίας, όμως, σας λένε οι διοικούμενοί σας στρατιωτικοί ότι βάλατε, συμφωνώντας με τον κ. Κατρούγκαλο, 2.000 το όριο των συντάξεων και συμπεριλαμβάνετε εκεί τα επιδόματα επικίνδυνης θέσης; Δηλαδή, σηκώνουμε τα χέρια. Πραγματικά, σηκώνουμε τα χέρια, με την αναντιστοιχία δηλωνόμενων πολιτικών στόχων, με την εφαρμοζόμενη πολιτική, που όταν αυτά τα δύο διακρίνονται, παράγεται αναξιοπρέπεια και αναξιοπιστία του πολιτικού συστήματος. Όποιος άκουγε τον Αναπληρωτή Υπουργό Εθνικής Αμύνης προχθές στη Βουλή να μιλάει για τα F -16, δεν θα έλεγε ότι αυτή η ομιλία είναι ο ορισμός της πολιτικής κυβίστησης, της κωλοτούμπας, όπως πια καταχωρήσατε και όρο στο διεθνές επίπεδο; Τον άκουγα και νόμιζα ότι ακούω κάποιο στέλεχος του ΝΑΤΟ. Κι όμως, πριν από λίγο καιρό, εδώ σε αυτή την Αίθουσα, ο κ. Βίτσας επισήμως έλεγε τη θέση του ΣΥΡΙΖΑ κατά του ΝΑΤΟ και των εξοπλισμών. Και τώρα, κοροϊδεύουν τον ελληνικό λαό, έχοντας μπει οι ίδιοι σε ένα από τα κουλουάρ του αγώνα ταχύτητος των εξοπλισμών. Κι επειδή αισθάνονται αμηχανία και καταλαβαίνουν ότι απευθύνονται πια σε άλλα ακροατήρια, εγκαταλείποντας το 36% που τους ψήφισε, τα μπερδεύουν κιόλας. Κύριε Υπουργέ, επί του συγκεκριμένου. Ο κ. Θεοχαρόπουλος - είναι εδώ - στην Επιτροπή Εξοπλιστικών Προγραμμάτων στις 20 Σεπτεμβρίου σάς ρώτησε προκειμένου να πει «ναι», «όχι» ή «παρών» στην αναβάθμιση των F -16. Μιλάτε με έναν πολιτικό, ρωτήστε τους συνεργάτες σας, που στο Εθνικό Συμβούλιο Εξωτερικής Πολιτικής, προ δύο - τριών μηνών, υποστήριξε ότι η χώρα, παρ' όλη την κρίση που περνάει, πρέπει να είναι εξοπλισμένη. Δεν μιλάτε με πολιτικό που κοροϊδεύει ή τσιγκουνεύεται τα λόγια του ή τα κρύβει. Αυτό είναι το βαθύτατο πολιτικό μου πιστεύω και αυτό που πιστεύει και η Δημοκρατική Συμπαράταξη. Η χώρα έχει πολλά προβλήματα. Δεν μπορεί να αφεθεί στην τύχη της. Ωστόσο, όπως ωραία είπε ο συνάδελφός μου, οι προτεραιότητες δεν είναι δουλειά της Αντιπολίτευσης. Δεν έχει την τεχνική επάρκεια να τις υποστηρίξει. Ακούει την Κυβέρνηση και κρίνει. Και σας είπε: «Εμείς δεν λέμε όχι. Πείτε μας: πόσο κάνει αυτή η αναβάθμιση;». Είπατε: «Δεν έχω αριθμό». Πάντως, αν μου λέτε, κύριε Θεοχαρόπουλε, ότι του είπατε για ποσά 1,7 δισεκατομμύρια, «δεν υπάρχουν τα ποσά, δεν τα δεχόμαστε», είπατε.
Είπα για 1.100.000.000.
Έχω εδώ τα Πρακτικά. Είναι παρών και ο συνάδελφος, είναι Κοινοβουλευτικός Εκπρόσωπος, θα σας τα πει.
Είπε ότι 1,7-2 δεν γίνεται.
Δεν γίνεται, είπε! Είναι στα Πρακτικά. Εδώ δεν κοροϊδεύουμε. Εδώ είναι η Ολομέλεια της Βουλής των Ελλήνων. Στις 5 Οκτωβρίου, απαντώντας σε γραπτή ερώτηση κοινοβουλευτικού ελέγχου, προσδιορίζετε εσείς τη δαπάνη σε 1,5 δισεκατομμύρια με 2 δισεκατομμύρια. Στις Ηνωμένες Πολιτείες ο Πρόεδρος των Ηνωμένων Πολιτειών, παρουσία του Έλληνα Πρωθυπουργού, την προσδιορίζει στα 2,4 δισεκατομμύρια. εσείς, με tweet λέτε για δαπάνη 1,1 δισεκατομμύρια ευρώ και τα υπόλοιπα είναι αντισταθμιστικά, προφανώς μη αγνοώντας ότι ο νόμος περί αντισταθμιστικών καταργήθηκε με την ενσωμάτωση οδηγίας το 2011- τα είπαμε στην επιτροπή αυτά, δεν έχω χρόνο - και οι εξαιρέσεις προεβλέποντο για έως το τέλος του 2014 για τρέχοντα προγράμματα. Λέμε στον κ. Βίτσα - εσείς λείπατε - «πώς το αντιμετωπίζετε αυτό;» Βέβαια, ψέματα λέτε παντού. Ρωτάμε, όμως, τον κ. Βίτσα: Τεχνικά, πώς το αντιμετωπίζετε; Απαντώντας στον κ. Φίλη λέει «δεν υπάρχει ανάγκη τροπολογίας, άλλωστε έχουμε φέρει τροπολογία που επεκτείνουμε τον χρόνο των εξαιρέσεων». Αναζητούμε την τροπολογία, αλλά δεν την βρίσκουμε πουθενά. Πάντως, του λέω και του επαναλαμβάνω εδώ ότι ακόμα και εάν υπήρχε τροπολογία - που δεν την βλέπω, αλλά μπορεί και να υπάρχει, εσείς έχετε πληρέστερη νομική εικόνα από εμένα, που δεν έχω τα αρχεία του Υπουργείου Εθνικής Αμύνης - είναι σίγουρα συμβατή η τροπολογία αυτή με τον νόμο του 2011- εμείς τον είχαμε ψηφίσει αυτό τον νόμο - που απαγορεύει τα αντισταθμιστικά, για λόγους προστασίας του υγιούς ανταγωνισμού; Είστε σίγουρος; Δεν είστε σίγουρος. Έχουμε, λοιπόν, εδώ σε ό,τι αφορά το εξοπλιστικό πρόγραμμα, ψέματα, ασάφειες, προχειρότητες, προσδιορισμό των οφειλόμενων ποσών από τον αντισυμβαλλόμενο της Ελλάδας και γενικά μια αμήχανη κατάσταση, που σας μπερδεύει εσωκομματικά, σας μπερδεύει σε όλα τα επίπεδα και βγάζετε μια καθόλου αξιοπρεπή εικόνα και για εσάς και για τη χώρα. Πάμε σε κάτι ακόμη. Εγώ δεν ήξερα το θέμα, όταν σας άκουγα. Επειδή παράλληλα με τις άλλες μου αρμοδιότητες είμαι και υπεύθυνος αμύνης της Δημοκρατικής Συμπαράταξης, το ψάχνω και βλέπω και τους εργαζομένους των ναυπηγείων Σκαραμαγκά. Σας άκουγα να μιλάτε εδώ για κάποιον Σάφα. Εγώ αυτόν τον άκουγα, Σάββα στην αρχή. Απειλούσατε, λέγατε, κάνατε, ράνατε, μιλάγατε πάρα πολύ άσχημα για τον συνάδελφο Βενιζέλο. Πέρασαν τρία χρόνια. Και πρόσφατα, σας ακούω να πανηγυρίζετε ότι κερδίσατε μια διαιτητική δίκη, στην οποία χάσατε κατά κράτος! Εμείς, συζητώντας πολύ σοβαρά, προκαλέσαμε δύο συνεδριάσεις της Επιτροπής Αμύνης και ζητάμε τώρα εδώ στην Αίθουσα μία τρίτη, για την τύχη των ναυπηγείων. Εάν κλείσουν τα ναυπηγεία ούτε περιθώριο για δικές μας παρεμβάσεις για τις δικές μας Ένοπλες Δυνάμεις θα υπάρχει ούτε οι 850 και πλέον εργαζόμενοι εκεί θα έχουν το παραμικρό μέλλον. Και πάτε στις 12 Νοεμβρίου με την εκουσία δικαιοδοσία, ζητώντας υπαγωγή των ναυπηγείων σε ειδική διαχείριση, που σημαίνει ότι εάν σε δώδεκα μήνες δεν έχετε βρει επενδυτή, τα ναυπηγεία κλείνουν. Και επί τρία χρόνια, αντί να κατηγορείτε και να βρίζετε, δεν μας έχετε πει τίποτα για την ανόητη στάση προηγούμενων κυβερνήσεων από εσάς - εγώ δεν ντρέπομαι να τα λέω αυτά - να θεωρούν ότι τα ναυπηγεία Σκαραμαγκά δεν μπορούν να επισκευάζουν ή να ναυπηγούν παραγγελίες αλλοδαπών ενόπλων δυνάμεων. Αυτή δεν την πειράξατε. Αυτή την παρεξήγηση, που δεν προκύπτει από πουθενά, την αφήσατε εκεί να κάθεται. Και έρχεστε εδώ στο τέλος - γιατί αντιφάσκετε με τον εαυτό σας - να κοιτάτε ένα πρόβλημα, να λέτε διάφορα, και να πανηγυρίζετε αβασίμως, ενώ χάσατε περίπου 210 εκατομμύρια ως αποζημίωση. Χάσατε, γιατί δεν οφείλει τίποτα ο επενδυτής στο ελληνικό δημόσιο. Βαρύνετε με αυτόν τον τρόπο το ναυπηγείο Σκαραμαγκά τόσο πολύ, που κανένας επενδυτής δεν θα το αναλάβει. Και στα δικά σας χέρια, εάν είστε κυβέρνηση - όπως θέλετε - ή στα χέρια επόμενης κυβέρνησης θα «σκάσει» το κλείσιμο. Εμείς προσφέρουμε, προσωπικά, συνεννόηση σε αυτό το θέμα. Κύριε Βίτσα, το ξέρετε καλά. Και εσείς και ο κ. Πιτσιόρλας από τον Φεβρουάριο αρνείστε το αίτημά μας να βάλουμε τα πράγματα κάτω στην Επιτροπή Άμυνας με πολύ συγκεκριμένο τρόπο. Τώρα δεν έχουμε μεγάλα περιθώρια. Οι μεγάλες κουβέντες έχουν τελειώσει, από οποιονδήποτε τις έλεγε. Σας καλούμε, λοιπόν, για το θέμα αυτό στην Επιτροπή Άμυνας τις επόμενες ημέρες. Στις 12 Νοεμβρίου είναι η προσφυγή, που έχετε κάνει στην εκουσία δικαιοδοσία. Πάμε τώρα στην αρχή του σχεδίου νόμου. Έκανα αρκετές αναφορές για ελλείψεις του σχεδίου νόμου στην εισαγωγή της ομιλίας μου. Πάμε τώρα στο κυρίως θέμα. Από το άρθρο 10 έως και το άρθρο 23 είναι τα άρθρα του νομοσχεδίου που ρυθμίζουν τη δημιουργία ενός ενιαίου για τις Ένοπλες Δυνάμεις Σώματος Οικονομικής Επιθεώρησης. Όταν ακούς τον τίτλο και είσαι φίλος των διαρθρωτικών αλλαγών - ανήκω σε αυτούς - λες: ωραίο είναι αυτό. Συγκεντρώνει δυνάμεις και τις επεκτείνει στις Ένοπλες Δυνάμεις. Γιατί να έχουμε διακριτές ελεγκτικές και επιθεωρητικές διαδικασίες στα τρία Σώματα; Είπαμε στην επιτροπή ότι το ακούμε θετικά, αλλά επιφυλασσόμαστε και θέταμε προβλήματα, που προέκυπταν από την ανάγνωση των άρθρων 10 έως και 23, ειδικώς του άρθρου 11, ειδικώς των άρθρων 14 και 15, αλλά και όλων των άλλων. Και το άρθρο 13 έχει σημασία και το άρθρο 16 έχει σημασία. Κυρίες και κύριοι Βουλευτές, θα σας πω τι έχει γίνει εδώ. Εμείς κατασταλάζουμε να αρνηθούμε τη συμφωνία και καταψηφίζουμε επί της αρχής, ακριβώς γιατί με αυτές τις διατάξεις διαφωνούμε. Κύριε Υπουργέ, στον αόριστο καταγγελτικό σας λόγο κάποιοι, που ξέρουν τη δουλειά, έσπευσαν να σας πουν ότι αυτές οι ρυθμίσεις σάς λύνουν τα χέρια. Εγώ δεν αμφισβητώ ότι θέλετε να κάνετε ελέγχους. Για κανέναν Υπουργό δεν θα το αμφισβητούσα, γιατί θέλει να έχει το κεφάλι του ήσυχο, εκτιμώ εγώ με τα δικά μου δεδομένα. Όμως, μπερδεύετε την επιθεώρηση και τον έλεγχο, άρθρο 11, και μπερδεύετε αυτές τις δυο λειτουργίες με τη διερευνητική, ερευνητική, ανακριτική ενίοτε δουλειά, που μπορούν να κάνουν κάποιες κρατικές υπηρεσίες, που έχουν ενδεχομένως και κατασταλτικές αρμοδιότητες. Τα μπερδεύετε όλα αυτά. Σας είπαν ότι τα χέρια σάς τα λύνει μια τέτοια υπηρεσία, που υπάγεται σε εσάς και τους πιστέψατε, αλλά μαθαίνω ότι τις νομικές υπηρεσίες του Υπουργείου σας δεν τις ρωτήσατε και ποιο είναι το αποτέλεσμα, κυρίες και κύριοι Βουλευτές; Έχω εδώ τη γνώμη της Διεύθυνσης Επιστημονικών Μελετών της Βουλής. Σας παρακαλώ πάρα πολύ, ανοίξτε την, για να δείτε ότι το Υπουργείο δεν συνεργάστηκε. Δεν λέει μια λέξη για τα άρθρα 10 έως 23, που είναι ο κορμός του σχεδίου νόμου. Λέξη γι' αυτά! Πηγαίνει από το πρώτο άρθρο, από το δεύτερο, από το τρίτο στο τριακοστό. Λέξη! Γιατί όλες οι διατάξεις στα άρθρα 10 έως 23- όλες - βρίθουν ανακριβειών, προχειρότητας στη γραφή και αποδεικνύουν ότι ο γραφιάς τους δεν το ξέρει το θέμα. Σας είπαν εσάς ότι αυτό σας λύνει τα χέρια, σας άρεσε αυτό, ίσως σας άρεσε και η ενοποίηση των διαδικασιών και βάλατε την υπογραφή σας. Αυτό το πράγμα, πρέπει να καταργηθεί, αν ψηφιστεί. Η πρότασή μας είναι να αποσυρθεί και να επανέλθει γραμμένο από άξια χέρια στελεχών των Ενόπλων Δυνάμεων. Είναι προχειρογράφημα και δεν είναι τυχαίο θέμα. Πολλές διατάξεις υπουργικών παρεμβάσεων είναι πρόχειρες. Δεν με νοιάζει αυτό ούτε μπορώ να ισχυριστώ ότι όλες οι δικές μου ήταν καλά διαμορφωμένες. Όχι. Πολλές φορές, λειτουργούμε υπό πίεση. Όμως εδώ, που η Βουλή έχει το σχέδιο αυτό στα χέρια της έναν - ενάμιση μήνα, είχατε όλη τη δυνατότητα να το δείτε. Δεν κάνατε τίποτα. Μπερδεύετε πράγματα, που δεν μπορούν να συναρμολογηθούν με ενιαίο τρόπο και χτίζετε τον πρώτο όροφο των ελεγκτικών, επιθεωρητικών διαδικασιών σε ένα κτήριο, που δεν έχει ούτε θεμέλια ούτε ισόγειο. Είναι ένας όροφος, που είναι στον αέρα! Αυτό πρέπει να καταργηθεί. Είναι λάθος, κύριε Υπουργέ. Το επισημαίνω αυτό, με όλη την ένταση που διαθέτω και σας ζητώ να αποσύρετε τις διατάξεις αυτού του σχεδίου νόμου. Κύριε Πρόεδρε, κυρίες και κύριοι συνάδελφοι, απασχόλησε πάρα πολύ την επιτροπή - είχαμε και δυσάρεστες εμπειρίες - το άρθρο 27. Τα είπα και στην επιτροπή. Ζητώ συγγνώμη από τους συναδέλφους, που ήταν εκεί και θα με ακούν για τρίτη φορά να το λέω, δεν περιαυτολογώ, αλλά πρέπει αυτός που μιλάει να μας λέει και ποιος είναι επί των ειδικών θεμάτων.Σε ό,τι αφορά τον συνδικαλισμό στην Αστυνομία, στα Σώματα Ασφαλείας, ήμουν από τους ελάχιστους πρωτοπόρους επιστήμονες, προ πολλών ετών, που λέγαμε, ναι, ότι μπορεί. Οι αστυνομικοί το γνωρίζουν αυτό. Και ο συνδικαλισμός στην Αστυνομία, στα Σώματα Ασφαλείας, είναι αυτός που είναι σήμερα και βοηθάει, κατά τη δική μου εκτίμηση. Την ίδια άποψη έχω εκφράσει, ως πολιτικός πια, αλλά με τα επιστημονικά μου εργαλεία, και για το αντίστοιχο λειτουργικό στο χώρο των Ενόπλων Δυνάμεων. Όμως, όπως είπα και στην επιτροπή, υποστηρίζω με ένταση τα δικαιώματα των αξιωματικών, των υπαξιωματικών και των οπλιτών μας, αλλά υπό το πνεύμα που οφείλει να διέπει τις Ένοπλες Δυνάμεις. Κυρίες και κύριοι Βουλευτές, το άρθρο 27 μεροληπτεί στον εσωτερικό διχασμό του συνδικαλιστικού του σώματος. Μεροληπτεί. Παίρνει θέση υπέρ των μεν και κατά των δε, που είναι και οι περισσότεροι. Είπαμε στην επιτροπή - που απουσιάζατε - γιατί δεν ήσασταν στην Ελλάδα νομίζω - το άκουσε ο κ. Βίτσας αυτό - ότι η πρόταση, που έγινε για τη δημιουργία ενός συνδικαλιστικού οργάνου, μιας ομοσπονδίας, η οποία θα εκλέξει τα όργανά της και διά της οποίας θα εκφράζονται οι άνθρωποι που λειτουργούν στις Ένοπλες Δυνάμεις, μας καλύπτει. Δεν ανεχόμαστε, κυρίες και κύριοι Βουλευτές, τον διχασμό στο Σώμα των Ενόπλων Δυνάμεων. Δεν ανεχόμαστε αυτά, τα οποία ακούσαμε στην Επιτροπή Άμυνας από τους εκπροσώπους μιας πλευράς να αντιδικούν με πολιτικούς. Δεν ανεχόμαστε τον Υπουργό να κάνει επιλογή υπέρ των μεν και κατά των δε. Και εισηγούμαστε, αν δεν το έχετε φέρει με τις νομοτεχνικές βελτιώσεις και δεν έχετε διορθώσει την υπέρ των μεν μεροληψία σας, να αποσύρετε το άρθρο 27.
Έχουν δοθεί νομοτεχνικές βελτιώσεις.
Πώς θα το δούμε, κύριε Υπουργέ, άμα δεν μας το έχετε διανείμει; Γι' αυτό κι εγώ, είπα το πρωί, αντί να τα διαβάζετε, μοιράστε τα, για να προλάβουμε, αγορεύοντας, να πάρουμε θέση. Έως ότου δούμε τι αλλαγές έχετε κάνει, για εμάς, το θέμα μένει ως εκκρεμές. Τώρα, για την τάξη του 1990 του Σώματος των Υπαξιωματικών δεν είναι πρόταση των κυβερνητικών κομμάτων, που απεδέχθη η Αντιπολίτευση. Είναι πρόταση όλων των κομμάτων. Και δεν ξέρω αν είναι αυτήν τη στιγμή στον αέρα, μετά από δύο παρεμβάσεις, που έγιναν στην Αίθουσα. Εμείς θέλουμε να γίνει η ρύθμιση αυτή. Είναι σωστή αυτή η ρύθμιση. Και δεν έχει σημασία για τα μέλη της Αίθουσας αυτή. Είναι κυρίαρχο το Σώμα της Εθνικής Αντιπροσωπείας να πάρει τις δικές του αποφάσεις. Στο άρθρο 30 περί των αναδρομικών αντισταθμιστικών, θα ψηφίσουμε «παρών» και το θέτουμε τώρα στη συζήτηση επί της αρχής και γιατί είναι θέμα επί της αρχής να κάνεις αποδοχή αντισταθμιστικών προγραμμάτων, που ανάγονται σε παλιές συμβάσεις, αλλά και γιατί υπάρχουν νομικά θέματα, σε σχέση με τα αντισταθμιστικά, όπως ακριβώς ανέφερα στην αρχή της ομιλίας μου, την οποία κλείνω με το εξής: Κυρίες και κύριοι Βουλευτές, εδώ λέμε ο ένας υπέρ του δικού του κόμματος και κατά του άλλου κόμματος, αυτά τα οποία πιστεύουμε. Άλλοι υπερβάλλουν, άλλοι δεν υπερβάλλουν, άλλοι μιλούν με μετριοπάθεια, άλλοι δεν μιλούν με μετριοπάθεια. Ένα είναι το δεδομένο: Οι πράξεις σου να υποστηρίζουν τα λόγια σου. Και έχει εξαχθεί - «FINANCIAL TIMES», «EL PAIS» - ο όρος «kolotuba» σε όλη την Ευρώπη, ως όρος που σας αφορά. Έχει ταυτίσει η υπόλοιπη Ευρώπη την πολιτική ασυνέπεια με την Κυβέρνηση ΣΥΡΙΖΑ - ΑΝΕΛ κι έχει ταυτοποιήσει τον όρο αυτόν με τον Πρωθυπουργό της χώρας. Κρίμα για τη χώρα, αλλά είναι μια πραγματικότητα. Και στο παρόν σχέδιο νόμου, έχουμε τέτοιου είδους θέματα κυβιστήσεων, κυρίως σε ό,τι αφορά τα θέματα, που παρέλειψε να φέρει και να ρυθμίσει, παρ'ότι στα λόγια λέει και ο Υπουργός και τα κυβερνώντα κόμματα διάφορα και επίσης, σε ό,τι αφορά ένα θέμα που απασχολεί την Ελλάδα και πρέπει να πάρετε κι εσείς θέση σήμερα, σε σχέση με την αναβάθμιση των F -16. Ευχαριστώ πολύ.
Ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθητές και μαθήτριες και δύο συνοδοί εκπαιδευτικοί από το 4ο Δημοτικό Σχολείο Χαλανδρίου. Η Βουλή, παιδιά, σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο ειδικός αγορητής της Χρυσής Αυγής κ. Κούζηλος για δεκαπέντε λεπτά.
Ευχαριστώ πολύ, κύριε Πρόεδρε. «Ρυθμίσεις περί σταδιοδρομίας και εξέλιξης στελεχών και οικονομικής μέριμνας και λογιστικού των Ενόπλων Δυνάμεων, σύσταση Κοινού Σώματος Οικονομικών Επιθεωρητών και άλλες διατάξεις». Άλλο ένα νομοσχέδιο του Υπουργείου Άμυνας, το οποίο βλέπουμε ότι στην ουσία του δεν δίνει ουσιαστικές λύσεις για τις Ένοπλες Δυνάμεις, για τα στελέχη των Ενόπλων Δυνάμεων. Αντιθέτως, υπάρχουν διατάξεις, που ίσως μπερδεύουν την όλη λειτουργία των Ενόπλων Δυνάμεων. Εδώ θα πρέπει να πάρει θέση, όχι μόνο το Υπουργείο Άμυνας, αλλά και τα Υπουργεία Οικονομικών και Εργασίας. Η καθημερινότητα των στελεχών των Ενόπλων Δυνάμεων έχει καταρρακωθεί, πλέον. Ποια είναι η θέση του Υπουργείου Οικονομικών και του Υπουργείου Εργασίας για την καθημερινότητα των στελεχών των Ενόπλων Δυνάμεων, όπως είναι τα θέματα σχετικά με το συνταξιοδοτικό, τα αναδρομικά, τη σύνταξη χηρείας και το νέο μισθολόγιο; Τα Υπουργεία Οικονομικών, Εργασίας και Άμυνας της Κυβέρνησης ΣΥΡΙΖΑ - ΑΝΕΛ τα είχαν υποσχεθεί όλα αυτά και δεν βλέπουμε τίποτε απ' όλα αυτά να γίνεται. Από την άλλη, βλέπουμε ότι φέρνετε το άρθρο 27. Από το προηγούμενο νομοσχέδιο του Υπουργείου Άμυνας είχαμε ταχθεί κατά του συνδικαλισμού στις Ένοπλες Δυνάμεις και τώρα, βλέπουμε τα αποτελέσματα: Να υπάρχει ένας διχασμός, η μη νόμιμη για μας ΠΟΕΣ με την - ας πούμε - νόμιμη ΠΟΜΕΝΣ και να υπάρχει μία σύγκρουση και ένας διχασμός αυτήν τη στιγμή στις Ένοπλες Δυνάμεις. Βλέπουμε ότι φέρνετε το άρθρο 27 «Τροποποίηση του άρθρου 30 Γ του ν.1264/1982» και στην ουσία το Υπουργείο Άμυνας επιχειρεί να νομιμοποιήσει την ΠΟΕΣ και όχι να λυθεί το πρόβλημα, ενώ βλέπαμε τις αντιδράσεις, που δεν είχε αναγνωρίσει το καταστατικό της, η οποία προσπαθεί και είναι σε μία δικαστική διαμάχη αυτήν τη στιγμή. Το ερώτημα είναι το εξής: Γιατί δεν αφήνετε τη δικαιοσύνη να βγάλει αποφάσεις; Αφήστε τη δικαιοσύνη, να ηρεμήσουν και τα πνεύματα. Γι' αυτό, από την πρώτη στιγμή, εμείς σας ζητήσαμε την απόσυρση του άρθρου 27, για να δούμε ακριβώς τι θα γίνει μ' αυτό το θέμα. Έτσι όπως το κάνετε και έτσι όπως φέρνετε και έτσι όπως νομοθετείτε για την ΠΟΕΣ, αυτό που φαίνεται είναι «να βοηθήσουμε τα δικά μας παιδιά». Στην ουσία, αυτό φαίνεται. Μην ξεχνάμε ποια ήταν και η θέση σας κάποτε για τον συνδικαλισμό στις Ένοπλες Δυνάμεις. Επιπλέον, η ΠΟΕΣ - υπάρχει ένα παραθυράκι, το οποίο δεν έχει διευκρινιστεί ακόμα - θα ελέγχει όλες τις περιφερειακές ενώσεις και φυσικά, όσες μείνουν περιφερειακές ενώσεις. Γι' αυτό λέμε ότι η ΠΟΕΣ, στην ουσία θα γίνει μια υπερομοσπονδία, θα ελέγχει όλες τις Ένοπλες Δυνάμεις, τον συνδικαλισμό στις Ένοπλες Δυνάμεις και στην ουσία ποιος είναι; Ο κ. Τσουκαράκης, ο οποίος είναι φιλικά προσκείμενος προς τον κ. Καμμένο. Η ΠΟΜΕΝΣ, από την πρώτη στιγμή ζητούσε την απόσυρση του συγκεκριμένου άρθρου - δεν το ακούσατε - η οποία ΠΟΜΕΝΣ έχει εναρμονίσει το καταστατικό της. Η ΠΟΕΣ γιατί δεν το έχει κάνει; Είχε γίνει και μια πρόβλεψη τότε, ότι τελικά τι θα γίνει; Θα πάρει αναβολή το δικαστήριο; Το δικαστήριο όντως, πήρε αναβολή για τον Νοέμβριο. Το άρθρο 3 «Ανάκληση στην ενέργεια Χειριστών Ειδικής Μονιμότητας», είναι κυρίως για τους εκπαιδευτές των ελικοπτέρων τύπου Chinook, γιατί Chinook παραλάβαμε και θα παραλάβουμε και το επόμενο διάστημα. Το θέμα ποιο είναι;
Και για το κέντρο εκπαίδευσης…
Ωραία. Για εμάς, ποιο είναι το πρόβλημα στο συγκεκριμένο άρθρο; Από εδώ και πέρα τι γίνεται; Φάνηκε ότι δεν υπήρχε ένας σχεδιασμός πάνω σε αυτό το θέμα και υπήρχε μια αστοχία. Από εδώ και πέρα, πώς θα έχουμε νέους εκπαιδευτές; Γιατί έχουμε και άλλους τύπους ελικοπτέρων. Δεν είναι ένας ο τύπος ελικοπτέρων. Δηλαδή, να γίνει ένας σωστός προγραμματισμός και σχεδιασμός, ώστε να δούμε από εδώ και πέρα τι κάνουμε και να μην υπάρχουν αυτές οι αστοχίες. Όσον αφορά το Κεφάλαιο Α΄ «Ρυθμίσεις σταδιοδρομίας και εξέλιξης στελεχών των Ενόπλων Δυνάμεων», δίνετε τη δυνατότητα οικειοθελούς βραχείας παραμονής στις τάξεις των Ενόπλων Δυνάμεων, που έχουν θεμελιώσει συνταξιοδοτικό δικαίωμα και επιθυμούν να παραμείνουν και να προσφέρουν τις υπηρεσίες τους στις Ένοπλες Δυνάμεις. Είναι θετικό, αλλά να δούμε και λίγο το θέμα εάν υπάρχει και ένα παραθυράκι για τους αποστράτους. Υπάρχουν απόστρατοι αυτήν τη στιγμή, που σίγουρα θα ενδιαφέρονται με κάποιους τρόπους να προσφέρουν στις Ένοπλες Δυνάμεις και σίγουρα χρειάζεται η εμπειρία τους. Υπάρχουν ήδη οι εν ενεργεία, που θα τους παρατείνετε. Να δούμε και αυτό το θεματάκι. Σχετικά με την ΑΣΣΥ, από τη διαβούλευση υπήρχαν συγκεκριμένες παρατηρήσεις. Έπρεπε να φτάσουμε στη μέρα της Ολομέλειας, για να δούμε και να ρυθμιστεί και αυτό το θέμα. Γιατί, όμως, υπήρχαν δύο διαφορετικές εισηγήσεις; Αλλάξανε τα πρόσωπα; Τι άλλαξε και υπήρχαν δύο διαφορετικές εισηγήσεις από τα επιτελεία; Έτσι όπως το είχατε φέρει στην αρχή, στην ουσία δεν δίνατε λύση στο συγκεκριμένο θέμα. Για την τροποποίηση του ν. 2439/96 υπήρχαν παρατηρήσεις από τους φορείς και δεν έχουμε δει ακόμα τις νομοτεχνικές βελτιώσεις, για να μπορέσουμε να σας πούμε για το άρθρο 5. Όσον αφορά το άρθρο 2 για τον αποστρατευτικό βαθμό ΕΜΘ είναι μια ρύθμιση, που στοχεύει στην αποκατάσταση στρεβλώσεων. Ο Πανελλήνιος Σύλλογος Αποστράτων Εθελοντών Μακράς Θητείας, όμως, στην ουσία - και θα το καταθέσουμε στα Πρακτικά - ζητάει δύο απλά πράγματα, τα οποία σίγουρα έχουν σχέση και με το Υπουργείο Άμυνας: Ζητάει την άρση αδικίας με την επιπλέον κράτηση 2% επί ΕΛΟΑΣ, το οποίο χρειάζεται μια απλή νομοθετική ρύθμιση. Θα πρέπει να συνεργαστεί το Υπουργείο Άμυνας με το Υπουργείο Εργασίας και το Υπουργείο Οικονομικών. Γι' αυτό στην αρχή είπαμε ότι είναι απών το Υπουργείο Οικονομικών και το Υπουργείο Εργασίας. Όλοι οι ΕΜΘ είχαν καταταγεί ως ΟΠΥ, ΕΠΥ κ.λπ. και μετά εξελίχθηκαν ως ΕΜΘ. Από την κατάταξη έως την αποστρατεία τους παρακρατείται από τον μισθό τους 4%. Ζητάνε δύο απλά πραγματάκια. Δεν ζητάνε κάτι άλλο οι ΕΜΘ. Και μην ξεχνάμε ότι οι ΕΜΘ αυτήν τη στιγμή είναι η ραχοκοκαλιά του στρατεύματος. Οι ΕΜΘ είναι ο βασικός κορμός του στρατεύματος. Με το Μέρος Δ΄, άρθρο 26, για τις δαπάνες, προμήθεια φαρμακευτικού υγειονομικού υλικού, βλέπουμε τι έχει φέρει το μνημόνιο. Είναι ένα αποτυχημένο σύστημα υγείας, το οποίο χρωστάει πολύ μεγάλα ποσά στο Υπουργείο Άμυνας. Δεν μπορούν να λειτουργήσουν τα στρατιωτικά νοσοκομεία και αναγκάζεται τώρα το Υπουργείο Άμυνας, σαν λύση έκτακτης ανάγκης - εάν δεν κάνουμε λάθος αυτό είναι, έκτακτη ανάγκη είναι αυτήν τη στιγμή - να μπορέσει να πάρει από τον προϋπολογισμό του κάποια χρήματα, να τα δώσει στα στρατιωτικά νοσοκομεία, για να μπορέσουν να λειτουργήσουν. Αυτό είναι το μνημόνιο που έχετε υπογράψει. Αυτό είναι η πολιτική που ακολουθείτε. Σχετικά με το Κεφάλαιο Γ΄ «Σύσταση Κοινού Σώματος Οικονομικών Επιθεωρητών - Σύσταση Υπηρεσίας Εσωτερικών Υποθέσεων του Υπουργείου Άμυνας», χαιρόμαστε για ένα πράγμα. Κάναμε πολλές ερωτήσεις και δεν απαντήσαμε για το συγκεκριμένο Κεφάλαιο στην επιτροπή, για έναν και μοναδικό λόγο: Υπάρχει στο πολιτικό μας πρόγραμμα - και χαιρόμαστε που το έχετε αντιγράψει - από το 2012. Το έχετε αντιγράψει στα δύο πρώτα άρθρα του. Από το 2012 υπάρχει στο πρόγραμμά μας. Το ενδιαφέρον στο συγκεκριμένο Κεφάλαιο είναι γιατί δεν έχει γίνει μέχρι τώρα και γιατί έρχεται τώρα η Νέα Δημοκρατία και το ΠΑΣΟΚ να το ψηφίσουν. Είπε ότι θα το υπερψηφίσει. Χρειαζόμαστε απαντήσεις σ' αυτό. Εμείς αυτό το συγκεκριμένο το λέγαμε από το 2012. Έρχεστε τώρα εσείς και το παίρνετε αντιγραφή. Μια απλή αντιγραφή έχετε κάνει από το ίντερνετ. Αυτή είναι η βασική φιλοσοφία του Κεφαλαίου Γ΄. Η Νέα Δημοκρατία και το ΠΑΣΟΚ έρχονται και μας λένε ότι θα το υπερψηφίσουν. Έχει αλλάξει κάτι τώρα; Έχει πολύ μεγάλο ενδιαφέρον αυτό, για να δούμε ποιους καλύπτατε πριν και τι γινόταν με το συγκεκριμένο Κεφάλαιο. Άρθρο 30 «Έγκριση σχεδίου σύμβασης τομέα της άμυνας». Εγκρίνεται το σχέδιο συμβάσεως των αντισταθμιστικών ωφελημάτων της εταιρείας «RAYTHEON» με τη Γενική Διεύθυνση Αμυντικών Εξοπλισμών και Επενδύσεων του Υπουργείου Άμυνας. Αντισταθμιστικά, για άλλη μια φορά. Όπως είχατε πει κι εσείς, κύριε Υπουργέ, και ο κ. Βίτσας πολλές φορές, τα αντισταθμιστικά είναι το μαύρο χρήμα. Εδώ όμως τώρα, να σας κάνω και μια παρατήρηση, γιατί κάνατε μια δήλωση μετά την Αμερική. Είπατε ότι στη σύμβαση για την αναβάθμιση των F -16 από τα 2,4 δισεκατομμύρια ένα ποσό θα είναι η αναβάθμιση και το άλλο ποσό θα είναι προμήθειες, βοήθεια και αντισταθμιστικά. Αυτό είπατε σε δήλωσή σας. Δεν ξέρω πώς το είπατε εκείνη την ώρα, αλλά εσείς λέγατε ότι δεν θα υπάρχουν αντισταθμιστικά.
Η ΕΑΒ τι είναι;
Τι είναι ΕΑΒ;
Αντισταθμιστικό της συμβάσεως για τη χρήση της Ελληνικής Αμυντικής Βιομηχανίας.
Μισό λεπτό. Για την ΕΑΒ να πούμε; Η ΕΑΒ αυτή τη στιγμή θα πάρει το 30%. Σύμφωνα με την ανακοίνωση, στο 30% θα συμμετέχει το ελληνικό δημόσιο, αλλά και ιδιώτες. Το κομμάτι που θα πάρει η ΕΑΒ είναι οι καλωδιώσεις, στην ουσία. Για τις καλωδιώσεις που θα πάρει η ΕΑΒ δεν υπάρχει χρονοδιάγραμμα, αν θα μπορέσει να αντεπεξέλθει στο έργο, πόσα αεροσκάφη θα αναβαθμιστούν, ποιο θα είναι το κόστος. Μπορεί να αντεπεξέλθει η ΕΑΒ; Γιατί ο κ. Βίτσας αυτό που έλεγε πάντα και υπήρχε μια σύγκρουση, είναι ότι η αμυντική βιομηχανία έχει καταρρεύσει, ότι υπήρχαν πολλές αστοχίες αυτή τη στιγμή. Εσείς έρχεστε και μας λέτε ότι θα πάμε τα F -16 στην ΕΑΒ και θα έχουμε δουλειά εμείς. Μα, ο Τραμπ είπε: «σας ευχαριστούμε πολύ, γιατί μας δώσατε δουλειά». Αυτό είπε ο Τραμπ. Το πέρας των P -13 Horizon θα είναι το 2023. Η ΕΑΒ θα μπορέσει να εξυπηρετήσει δυο μεγάλα έργα αυτή τη στιγμή; Έστω και μια μοίρα και τριάντα F -16 να πάνε, θα μπορέσει να το υποστηρίξει; Μιλήσατε για 1,1 δισεκατομμύριο για την αναβάθμιση των F -16.
Η οροφή.
Το μέγιστο. Κάναμε ερώτηση στις 23 Ιουνίου. Πήραμε απάντηση στις 5 Οκτωβρίου. Μετά πήγατε Αμερική. Διαβιβάστηκε το έγγραφο σε εμάς. Λέει ότι δεν θα πουληθούν F -16, γιατί θα εκσυγχρονιστούν. Η εκτιμώμενη δαπάνη είναι 1,5-2 δισεκατομμύρια. Βλέπουμε ότι, όταν πήγε και έκανε την ανακοίνωση ο Τραμπ, όλοι έλεγαν τι έγινε. Εκείνη την ώρα πήρε την ανακοίνωση ο Τραμπ; Από τις 7 Φεβρουαρίου ήξεραν όλοι την απάντηση του τι θα γινόταν στην Αμερική και τι είχε συμφωνηθεί. Όλη η επίσκεψη στην Αμερική ήταν συμφωνημένη. Όλα είχαν γίνει από πριν. Έβγαιναν πολλοί δημοσιογράφοι και έλεγαν να πάρουμε και F -35. Σύμφωνα με την απάντησή σας, με αριθμό πρωτοκόλλου 7508, F -35 δεν θα πάρουμε πριν από το 2020, γιατί δεν μπορεί να το υποστηρίξει η αμερικάνικη βιομηχανία, γιατί έχει τις δικές της παραγγελίες. Οπότε τώρα, δεν μπορούμε να λέμε ότι ήταν δώρο τα F -16. Τι εκθέσεις υπάρχουν από το ΓΕΑ αυτή τη στιγμή; Θα μπορούσαμε να έχουμε και ένα άλλο πρόγραμμα; Δηλαδή, θα μπορούσαμε να δούμε και για Sukhoi; Γιατί δεν κοιτάξαμε και από άλλες πλευρές να δούμε αν μπορούμε να πάρουμε αεροσκάφη τελευταίας γενιάς, τελευταίας τεχνολογίας; Διότι μην ξεχνάμε, ότι οι Τούρκοι μετά τα τελευταία προγράμματα που έχουν εξαγγείλει, θα είναι ένα βήμα μπροστά μας. Κλείνω με ένα πολύ σοβαρό περιστατικό, που έγινε, με την επίθεση στους Eυέλπιδες. Εδώ, τώρα, θέλουμε μια δέσμευση και από σας, κύριε Υπουργέ και από τον κ. Τόσκα, γιατί είπε ότι «πήραμε στις κάμερες, είδαμε και θα υπάρχουν εξελίξεις στο θέμα». Εάν δεν καλύπτουν και δεν καλύπτετε δικά σας παιδιά, πρόσωπα υπάρχουν και θα πρέπει να υπάρχουν συλλήψεις. Κλείνω, κύριε Πρόεδρε, με το ότι από το «φονιάδες των λαών Αμερικάνοι», «έξω οι βάσεις» κ.λπ., που έλεγε προεκλογικά ο ΣΥΡΙΖΑ - και βλέπουμε όλοι ότι τίποτα δεν έχει τηρήσει από όλα αυτά - βλέπουμε αυτήν τη στιγμή και ένα άλλο πολύ μεγάλο παιχνίδι, που παίζεται στην βόρεια Ελλάδα: Κάνουμε στην ουσία, την Αλεξανδρούπολη μια νατοϊκή βάση, εκεί που θα υπάρχουν πλωτές εξέδρες υγροποιημένου αερίου, εκεί που υπάρχει συμφωνία με τη Βουλγαρία για διακομιστικό κέντρο για μεταφορές. Βλέπουμε γεωπολιτική αναβάθμιση της βόρειας Ελλάδας γενικά. Στην ουσία, μετατρέπεται σε ένα νατοϊκό στρατηγείο, άτυπο. Αποφασίσατε μετά την επίσκεψή σας στην Αμερική ότι πλέον ανήκετε στον άξονα της Αμερικής. Αποφασίσατε ότι δεν θέλετε με τίποτα και πάτε κόντρα στη γεωπολιτική στροφή, σε αυτό που επιμένατε προεκλογικά. Εάν αυτό τώρα δεν είναι κυβίστηση σε όλα αυτά, που λέγατε, τότε τι είναι; Ευχαριστώ πολύ.
Κι εγώ ευχαριστώ. Τον λόγο έχει τώρα η ειδική αγορήτρια του Κομμουνιστικού Κόμματος Ελλάδας κ. Κανέλλη για δεκαπέντε λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, μέρες που είναι τώρα κι έρχεται αυτό το νομοσχέδιο, καθώς είναι και στο επίπεδο του «φονιάδες των λαών Αμερικάνοι», είναι δύσκολη η διαδοχή στο Βήμα με όσα προακούστηκαν από τους προλαλήσαντες. Νομίζω ότι μας υποχρεώνει να επιστρατεύσω τον Βάρναλη και θα τον επιστρατεύσω, μέρες που είναι τώρα, γιατί λέει για το '40 «ο πόλεμος της Αλβανίας ήταν πόλεμος αντιφασιστικός και διμέτωπος, ήταν πόλεμος της ελευθερίας και της δημοκρατίας, εναντίον της ολοκληρωτικής πανούκλας. Έτσι μόνο εξηγείται γιατί ο λαός πολέμησε με τόσο πάθος. Αν ήταν να πολεμήσει για το ποιον φασίστα θα έχει κύριό του, δεν θα πολεμούσε έτσι». Σοφός ο Βάρναλης και πολύ κοντά στον λαό. Και προσθέτει παρακάτω, μέσα από τον λαό βγαίνει: «Ο λαός δεν το είπε μονάχα το «ΟΧΙ» από το στόμα και από το σπίτι του και εκ τους ασφαλούς. Το είπε με το τουφέκι στο χέρι, στα βουνά και στα χιόνια και το είπε, προχωρώντας και νικώντας μόνος, αβοήθητος και απαράσκευος. Χρόνια το μάτι του δικτάτορα μας φώναζε από τα ντουβάρια της Αθήνας: «Να κοιμάσαι ήσυχος, εγώ αγρυπνώ». Κι όμως εκείνος κοιμόταν, ενώ ο λαός αγρυπνούσε κι έτσι τον βρήκε τον νυχτοφύλακα στον ύπνο ο άλλος του συνάδελφος. Αλλά γιατί δεν ήταν ο λαός στον ύπνο; Αγρυπνούσε, γιατί δεν τον άφηναν οι αλυσίδες του να κοιμηθεί.». Αυτά λέει ο Βάρναλης κι έχει απόλυτο δίκιο. Δεν το παραδέχονται οι δικτάτορες πως η μεγαλύτερη δύναμη της ιστορίας είναι το πάθος της ελευθερίας και ξαφνιαστήκανε τότε οι συνάδελφοι - και εδώ και έξω - με τον ηρωισμό του λαού μας. Αυτό γιατί μπορεί να είναι χρήσιμο αυτές τις ώρες και αυτές τις μέρες. Γιατί συζητάμε με μόνιμη μεγαλοστομία, όταν τακτοποιούμε ζητήματα, τα οποία έχουν προκύψει με τη φιλοσοφία «μια μικρή ομάδα σήμερα, μια μικρή ομάδα αύριο, να διορθώσουμε ένα λάθος εδώ, ένα λάθος εκεί στο επίπεδο του έμψυχου δυναμικού των Ενόπλων Δυνάμεων», με αποτέλεσμα να διαιωνίζεται και από την Κυβέρνηση των ΣΥΡΙΖΑ - ΑΝΕΛ ό,τι συνέβαινε επί δεκαετίες, τότε που υπήρχε η αλληλοδιαδοχή των δύο κομμάτων στην εξουσία, η αντίληψη ότι ελέγχεις ευκολότερα τα πράγματα και τα κουλαντρίζεις για το δικό σου συμφέρον άσκησης μιας εξουσίας και η υποχρέωση των Ενόπλων Δυνάμεων να υπηρετούν σκοπούς, οι οποίοι πάρα πολλές φορές είναι - ευδιάκριτα - όχι κατ' ανάγκη πατριωτικοί, όπως δεν είναι πατριωτικό το να ξοδεύει κάποιος αυτά τα χρήματα και να επικαλείται τα δημοσιονομικά, μόνον όταν αφορούν στον λαό, αλλά το μεγάλο κεφάλαιο και οι πολυεθνικές και οι εταιρείες που κατασκευάζουν όπλα να τρίβουν τα χέρια τους από την Ελλάδα. Έτσι καταφέρνει να δημιουργούνται, πότε προνομιούχοι προσωρινά, πότε προνομιούχοι από την άλλη πλευρά προσωρινά και να υπάρχει μια διαδικασία τέτοια που δεν το αποφεύγει ούτε σήμερα εδώ. Για παράδειγμα, οι νομοτεχνικές βελτιώσεις που φέρατε ακόμα και για το άρθρο 4, ακόμα και για το άρθρο 27, αυτά τα λίγα πράγματα που φέρατε να κάνετε, πάλι τακτοποιητικά είναι. Βλέπετε ότι δεν είμαστε κακοπροαίρετοι, όταν επιλύετε πραγματικά προβλήματα. Θα βρείτε οκτώ κατηγορηματικά «ΟΧΙ» επί των τριάντα τόσων άρθρων σας. Γιατί εκεί δεν μπορεί κάποιος να κάνει πίσω, δεν μπορεί να υποκριθεί. Έρχεστε, λοιπόν, και φέρνετε ένα νομοσχέδιο, το οποίο το παρουσιάζετε ως καταπληκτικά εξομαλυντικό, ότι τακτοποιεί αμαρτωλές συμβάσεις του παρελθόντος. Τη βασική θεμελιώδη αμαρτία δεν την βαράει, ειδικά στο ζήτημα των αντισταθμιστικών ωφελημάτων. Δεν μπορεί να μην έχετε ευθύνες σήμερα ούτε να παρουσιάζετε μονίμως εξαιρετικά πατριωτική επιλογή, με οποιοδήποτε τίμημα και κόστος, όταν το ΝΑΤΟ και η συμμετοχή μας σε αυτό είναι αυτό που καθορίζει κάθε πρόταση, κάθε μεταρρύθμιση, κάθε έξοδο, κάθε βραχνά στον λαιμό του ελληνικού λαού. Κακά τα ψέματα, κύριε Υπουργέ, δεν θα καθίσω τώρα εγώ να σας μιλήσω ειδικότερα και ειδικά λαϊκίστικα για το επίπεδο των F -16. Μπορεί, όμως, ο ελληνικός λαός να καταλάβει ότι το Αιγαίο είναι νατοϊκός χώρος επιχειρήσεων. Από την ώρα που είναι νατοϊκός χώρος επιχειρήσεων, δεν αναγνωρίζονται στην πραγματικότητα, εθνικά σύνορα στο Αιγαίο. Είναι ενιαίος επιχειρησιακός χώρος. Δεν μπορούμε να κοροϊδευόμαστε επ' αυτού ούτε μπορούμε να λέμε άλλα ψέματα, για να κοιμηθεί ο λαός. Σε αυτήν τη θεμελιώδη επιλογή, η επιλογή η δική μας είναι αυτή που αφήνει και την Τουρκία να ξεσαλώνει, γιατί είναι σύμμαχος χώρα μέσα στο ΝΑΤΟ, στον ίδιο επιχειρησιακό χώρο. Δεν μπορούμε να κοιμίσουμε τον λαό. Δεν μπορούμε να γυρνάμε πίσω εκεί που επισημαίνει ο Βάρναλης, ότι, όταν χρειάστηκε πια να υπερασπιστεί την πατρίδα, ήταν ένας λαός αφυπνισμένος, ο οποίος βγήκε ξυπόλητος και τα κατάφερε. Απαραίτητη προϋπόθεση άσκησης αυτής της φιλονατοϊκής πολιτικής είναι να παίρνουν τα πάντα τα ξένα μονοπώλια. Τα εγχώρια; Μα, μία στάση του ΚΚΕ, από την πρώτη στιγμή της ύπαρξής του μέχρι αυτήν την στιγμή, στο ζήτημα του εξοπλισμού των Ενόπλων Δυνάμεων, είναι η επιτακτική ανάγκη ύπαρξης μίας πραγματικά ενισχυμένης ελληνικής αμυντικής βιομηχανίας, ουσιαστικής. Έμψυχο δυναμικό υπάρχει, τεχνογνωσία υπάρχει, ο πατριωτισμός είναι δεδομένος. Παρά ταύτα, για μία ακόμη φορά στα ναυπηγεία θα μαζευτούν οι άνθρωποι για να ζητήσουν να επιζήσουν. Στην πολεμική μας βιομηχανία ό,τι συμβαίνει, συμβαίνει. Και ερχόμαστε εδώ με ένα άρθρο και λέμε «ό,τι μας έχει περισσέψει από πανάκριβα πράγματα, τα οποία είναι πια παροπλισμένα, να βρούμε έναν τρόπο να το ξεπουλήσουμε στην αγορά». Αυτό που πρέπει να καταλάβει ο κόσμος είναι ότι έρχονται κάποια νομοσχέδια και θα σε πάρει κάποιος εδώ και θα σου πει «γιατί αντιδράς εδώ, γιατί αντιδράς εκεί;». Γιατί δεν φαίνεται η ουσία από κάτω. Καλύπτεται και σε ένα σημείο από την αχλή της επικαιρότητας, των «ευχαριστώ» για το 2% που συνεισφέρει η χώρα στο ΝΑΤΟ. Μα, μπορούμε να πούμε - ή να το αγνοήσουμε - στον ελληνικό λαό ότι αυτό το 2% συνεισφοράς της χώρας στο ΝΑΤΟ είναι 3,8 δισεκατομμύρια; Αυτό είναι σαν την πώληση που κάνουν. Σου βάζουν 99, για να μην φανεί το 100. Λέμε για 2% και το ακούει άλλος και λέει «λίγα είναι». Είναι 3,8 δισεκατομμύρια, όταν για τους υπόλοιπους, για όλον τον υπόλοιπο λαό, μιλάτε για αξιολογήσεις, μνημόνια - πρώτο, δεύτερο, τρίτο, τέταρτο - είκοσι οκτώ περικοπές - που δεν είναι ακριβώς περικοπές, αλλά είναι περικοπές - επιδόματα, τα οποία είναι πολύ μικρότερα ποσά από το 3,8, για το οποίο πεθαίνει; Αυτή είναι η βασική επιλογή στο ΝΑΤΟ. Κοστίζει, έχει κόστος. Στη βιτρίνα των νατοϊκών συμφερόντων έχει κόστος. Το 2% είναι 3,8 δισεκατομμύρια. Πάμε τώρα στο νομοσχέδιο. Έρχεστε και φέρνετε κάτι, που μοιάζει ευεργετικό, να μείνουν οι συνταξιούχοι στρατιωτικοί, στο άρθρο 1, κάτι παραπάνω, μια πενταετία, χωρίς ειδικότερα προνόμια, λόγω της πενταετίας. Και ακούγεται πολύ ωραίο. Γιατί να το κάνετε, νέοι άνθρωποι είναι οι περισσότεροι από αυτούς, γιατί να αποστρατευτούν, γιατί να πάνε ντε και καλά στη σύνταξη; Δεν λέμε την αλήθεια. Σας το είπαμε, γι' αυτό λέμε «όχι» στο άρθρο 1. Νομίζετε ότι λέμε «όχι» για κάποιον ιδιαίτερο λόγο; Λέμε «όχι» γιατί υποκρύπτει την άθλια υποκρισία με τις συντάξεις, που έχουν καταντήσει να παίρνουν οι αξιωματικοί των Ενόπλων Δυνάμεων. Τους πετάτε μάλιστα, και ηθικά το μπαλάκι. Αυτό είναι το βαθύτερα ανήθικο του πράγματος και όχι το ότι έτσι θα γίνει. Όχι, γιατί θα σου πουν και αυτοί: «Υπέκυψα;». Όχι. Αφήνετε αυτούς να αποφασίζουν: «Θα ζήσω με τα ψίχουλα ή θα κάτσω και πέντε χρόνια για να έχω δύο δεκάρες στην τσέπη;». Αυτό τώρα είναι υπερήφανο; Αυτό είναι ωραίο, είναι τακτοποιητικό; Αυτό τιμά τις Ένοπλες Δυνάμεις, το να είναι εξαθλιωμένες συνταξιοδοτικά, να μην μπορούν να βγουν να πάνε να δουν τις φαμίλιες τους, που δεν τις έχουν δει λόγω φύσεως εργασίας, να μην μπορούν να ζήσουν ως άνθρωποι, όπως και ο υπόλοιπος ελληνικός λαός, με τη σύνταξη μετά από αυτή τη σκληρή δουλειά της τριακονταπενταετίας, ενδεχομένως. Και σας λέμε «όχι», γιατί σε αυτό το θέμα, ακόμα και οι συνδικαλιστές, που τους ακούσαμε, είχαν διαφορές. Πάμε στο άρθρο 3, στην ενέργεια των χειριστών ειδικής μονιμότητας. Εδώ σας είπαμε «όχι» και επιμένουμε, γιατί είναι φωτογραφική η διάταξη, αφού αφορά κάποιους, που έχουν αποστρατευθεί μέχρι τρία έτη πριν από την έναρξη του ν.4407/16, χάνοντας έτσι την ευκαιρία για μεγαλύτερη παραμονή στην Υπηρεσία. Σας λέμε «όχι», γιατί έχουμε πει όχι στο άρθρο 1, που λέει ότι είναι άλλος ο λόγος για τον οποίο το κάνετε, να μείνουν πέντε χρόνια παραπάνω. Και με βάση αυτό, έρχεστε παρακάτω με μια φωτογραφική διάταξη, να διευκολύνετε και κάποιους άλλους, που εξαιρούνταν από τα πράγματα, να πάνε στο να καθίσουν πέντε χρόνια παραπάνω. Έρχομαι στο άρθρο 4. Εδώ στο άρθρο 4 φέρατε μια τροπολογία. Σας είχαμε πει «παρών». Θα επιφυλαχθώ ως προς την τελική έκφραση, για να δούμε και να μελετήσουμε μέχρι το τέλος της συνεδρίασης - άλλωστε είπαμε ότι θα συζητήσουμε τις τροπολογίες στο τέλος σε μια δευτερομιλία - το ζήτημα αυτό. Δεν υπάρχει κάποια βασική αντίρρηση, για να διορθωθεί η αδικία, σε σχέση με το 1990, αλλά εις επίρρωσιν όλων όσων σας είπα για την παρακολουθηματική πολιτική, που ακολουθείται με βάση τις προηγούμενες κυβερνήσεις, θα ήθελα να σας πω ότι μονίμως τις καταγγέλλετε, όταν στην ουσία κάνετε ακριβώς τα ίδια πράγματα. Ξέρετε τι είναι να ακούω σήμερα τον Υπουργό να σου λέει: «Μωρέ, τα επιτελεία λένε όχι, να το κάνω εγώ για τη γενιά του '90, αλλά μετά θα προκύψουν δικαστικά ζητήματα». Δηλαδή, μιλάτε για ένα στράτευμα και αξιωματικούς, οι οποίοι με τον τρόπο που νομοθετούμε εμείς εδώ και τακτοποιούμε ομαδούλες, πρέπει να βρίσκει ακόμα και τον συνδικαλισμό - έτσι έγινε - τα συμφέροντά του να τα υπερασπιστεί ως ομάδα στα δικαστήρια. Ξέρετε έχει καθίσει και άλλος Υπουργός, και άλλος Πρωθυπουργός σε αυτό εδώ το Βήμα, από άλλο κόμμα και έχει πει πεντακόσιες φορές εάν έχετε διαφορές, να πάτε στα δικαστήρια, λες και τα δικαστήρια ακολουθούν διαφορετική πολιτική από όλη την υπόλοιπη πολιτική, με βάση τη νομοθεσία που υπάρχει εδώ. Φτάσαμε στο άρθρο 5. Κοιτάξτε πώς γίνεται η νομοθεσία. Έτσι όπως έρχεται, είναι ένα σπονδυλωτό άρθρο, το οποίο έχει έξι παραγράφους, κύριε Πρόεδρε. Και συμβαίνει το εξής υποχρεωτικό με όλες αυτές τις προϋποθέσεις: Εμείς θέλουμε να σας πούμε «ναι» στην πρώτη παράγραφο και όχι στις υπόλοιπες. Εάν ήταν, λοιπόν, πιο συγκροτημένο και πιο καλά φτιαγμένο, δεν θα πήγαινε συλλήβδην το άρθρο στο «όχι», γιατί έτσι προβλέπει ο Κανονισμός ή διότι δεν μπορούμε να ψηφίσουμε διαφορετικά πράγματα εδώ. Για παράδειγμα, φέρνετε μέσα σε αυτό το άρθρο με την προτεινόμενη διάταξη της παραγράφου 2 ότι οι ιερείς είτε ταξίαρχοι είτε συνταγματάρχες ανάλογα εάν έχουν πτυχίο ανωτάτων εκπαιδευτικών ιδρυμάτων, όταν κρίνεται ότι ευδοκίμως ερματίζεται η σταδιοδρομία τους, να προάγονται για ένα μήνα και μετά να αποστρατεύονται. Αφήστε τα ιδεολογικά και θρησκειολογικά. Μακάρι να είχατε κατοχυρώσει, μαζί με τον συνδικαλισμό και μαζί με τη νομοθεσία για το Στρατιωτικό Σώμα Ιερέων - το οποίο θυμίζω φτιάχτηκε τον καιρό της χούντας, η οποία δεν ήταν και διάσημη για τον αντιφασιστικό της ιδεολογικό και αντιρατσιστικό τομέα σκέψης, για να μην πω χειρότερα πράγματα εδώ - κι άλλα πράγματα. εσείς, μας φτάνετε εδώ να αναρωτιόμαστε γιατί θα διαφέρουν σε καταληκτικό βαθμό οι πτυχιούχοι ΑΕΙ ιερείς. Και καλά όλοι οι άλλοι, αλλά και οι ιερείς, έτσι όπως πάει το πράγμα, θα φτάνουν μέχρι το βαθμό του στρατηγού; Δηλαδή πού το βρίσκετε λογικό; Φανταστείτε μόνο την ημέρα του πολέμου, για να μην μιλάμε μόνο για τον καιρό της ειρήνης. Στο καιρό του πολέμου, τι θα έχετε; Θα έχετε ανώτατου βαθμού στρατιωτικό ιερέα; Τι θα τον κάνετε στον πόλεμο; Εξηγήστε μου. Ειλικρινά, σας το λέω. Εκτός αν αρχίσετε να κυβερνάτε μαζί με αυτά και τα τάγματα των αγγέλων. Δόξα τω Θεώ, έχουμε 2017! Ακόμα και ο λογικός εκκλησιαστικός δογματικός λόγος έχει κάνει ένα βήμα λίγο παραπέρα από το να μιλάει για το φύλο των αγγέλων. Να έχουμε μία συναίσθηση της πραγματικότητας, ακόμα και στο επίπεδο που πουλιέται πάρα πολύ εύκολα, να θέσει φιλοχριστιανική ή αντιχριστιανική, φιλομουσουλμανική ή αντιμουσουλμανική. Η ανεξιθρησκεία στο στράτευμα, η οποία όφειλε να ισχύει και στα υπόλοιπα, θα περιλάμβανε λαϊκή πατριωτική εκπαίδευση. Πατριωτική, γιατί έτσι θα μπορούσατε να έχετε την πατρίδα ως στόχο να την υπηρετεί ο λαός, κατά Βάρναλη, αναζητώντας την ελευθερία του και να μην μπλέκεται εύκολα στην έκθεση αυτών των πραγμάτων. Οπότε, αναγκαστικά θα σας πούμε «όχι». Τίποτα από όλα αυτά δεν μπορεί να προκύψει με διαταγές. Αυτό κάποια στιγμή πρέπει κάποιος να το καταλάβει. Οι μεγαλύτεροι υπερασπιστές της ελευθερίας είναι αυτοί που το κάνουν, γιατί πιστεύουν στην ελευθερία. Ούτε κατασκευάζετε κουτάκια ελευθερίας με νατοϊκές ανάγκες να προηγούνται, με ευρωπαϊκές ανάγκες να προηγούνται, με υποχρεωτικά έξοδα από τους ξένους τρίτους και τα δικά τους συμφέροντα σε ειρηνευτικές αποστολές, σε περιοχές από τις οποίες δεν έχει να κερδίσει τίποτα ο ελληνικός λαός, εκτός από τις τύψεις της συνείδησής του, γιατί βάζει άλλους λαούς σε δυσχερή θέση ως χωροφύλακας συμφερόντων. Τίποτα δεν έχει να κερδίσει ο ελληνικός λαός, παρά μόνο την επισήμανση ότι είμαστε σε φτωχές περιοχές και σε κακές εποχές και δεν έχουμε να φάμε και πρέπει να σφίξει και άλλο το ζωνάρι του, για να παραπέμπεται εδώ, να παραπέμπεται εκεί, να παραπέμπει παραπέρα. Σχετικά με το άρθρο 8, εμείς δεν είχαμε αντίρρηση να πουλήσετε το άχρηστο υλικό. Γιατί να έχουμε αντίρρηση να πουλήσετε το άχρηστο υλικό; Είναι, όμως, όπως σας είπαμε, απλουστευτικός ο τρόπος. Είναι πράγματα για τα οποία έχουν ξοδευτεί χρήματα. Έπρεπε να βρίσκεται ένας τρόπος ακόμα και τα έσοδα από αυτό να πηγαίνουν κατευθείαν εκεί που πάσχουν τα ζητήματα των στρατιωτικών. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού]] Κύριε Πρόεδρε, ζητώ την ανοχή σας. Εδώ υπάρχει ένα μεγάλο ιδεολογικό ζήτημα, για το οποίο εμείς καταλήγουμε στο γκρουπ αυτής της ομάδας των άρθρων σε ένα «παρών», για να μην σταματήσουμε τις διαδικασίες εσωτερικά και βρεθούν άνθρωποι να μην ξέρουν για ποιον ακριβώς λόγο βρίσκονται στο ζήτημα του ελέγχου των οικονομικών μέσα στο στράτευμα. Σας είπαμε, όμως, από την αρχή ότι είναι εντελώς αποπροσανατολιστικό ιδεολογικά. Έχετε μπει σε εκείνη τη φάμπρικα του αμερικάνικου image: Η διαφθορά! Το παίζουν και οι Ευρωπαίοι πολύ αυτό το παιχνίδι: «Άμα πατάξουμε τη διαφθορά, άγιος ο καπιταλισμός». Έχει βγάλει και φτερά, φοράει και φωτοστέφανο. «Άμα πειράξουμε τη διαπλοκή, αλλά την τακτοποιήσουμε όπως πρέπει, τότε αγιάζεται ο καπιταλισμός». Έχετε αποδυθεί, ακόμα και με αυτό εδώ μέσα, σε εξωραϊσμό του καπιταλισμού και μέσα στον πυρήνα των Ενόπλων Δυνάμεων, ακριβώς γιατί «παίζει» το ζήτημα των εξοπλιστικών. Έτσι, φέρνετε εδώ πέρα και φτιάχνετε ένα κοινό Σώμα Οικονομικών Επιθεωρητών και Υπηρεσία Εσωτερικών Υποθέσεων του Υπουργείου Εθνικής Άμυνας, πιστεύοντας έτσι ότι θα βελτιωθεί η αντίληψη. Πετιέται «στάχτη στα μάτια». Ξέρετε κάτι; Αυτό είναι ακριβώς ίδιο με τις ανεξάρτητες αρχές, εντός του στρατεύματος, με τις διαδικασίες που υπαγορεύει το στράτευμα. Να φτιάξουμε ένα «μαξιλαράκι» να νομίζουν όλοι ότι όλα είναι πάρα πολύ καλά, ότι είναι ήρεμα και ότι εμείς δεν διαχειριζόμαστε απλώς τον καπιταλισμό, τον βελτιώνουμε, δεν μένουμε απλώς μέσα στην Ευρωπαϊκή Ένωση για να πάρουμε και να δώσουμε λεφτά στο μεγάλο κεφάλαιό μας, αλλά θα την κάνουμε και καλύτερη! Σύντροφοι, όπως και να το κάνουμε, όταν δεν έχεις κάνει ποτέ στη ζωή σου τζόκινγκ στην Κυψέλη, το ότι το κάνεις στην Ουάσιγκτον δεν αλλάζει τη φύση του τζόκινγκ. Ακριβώς ίδιο είναι και το νομοσχέδιο. Έρχεται με πολύ ωραία πράγματα μπροστά και στην πραγματικότητα φτιάχνει μία ψευδαίσθηση ότι θα τακτοποιήσουμε όλα τα ζητήματα που υπάρχουν μέσα στο στράτευμα. Είναι λάθος ο προσανατολισμός. Είναι λάθος οι θυσίες. Είναι σαν να πηγαίνει σε τζάμπα πράγματα η πραγματικότητα των Ενόπλων Δυνάμεων. Και η πραγματικότητα των Ενόπλων Δυνάμεων, με την αρχική, βασική πολιτική του τρίτου μνημονίου - όπως και να το βαφτίσετε, τρίτο μνημόνιο είναι, δεν είναι όμως το μνημόνιο - έχει ως βασική επιλογή το να είμαστε στη «στρούγκα» των λύκων που λέγεται Ευρωπαϊκή Ένωση, στην ιμπεριαλιστική «στρούγκα» που λέγεται ΝΑΤΟ κι όλα αυτά να τα πλασάρουμε ως κακό, το οποίο, όμως, είναι κακό ως πράξη, αλλά πολύ καλό ως αποτέλεσμα. Το ακούσαμε και από τα επισημότερα των χειλέων. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Τελειώνω, κύριε Πρόεδρε. Θα μπορούσε κάποιος να μιλάει για ένα τέτοιο νομοσχέδιο στην ουσία του, εντοπίζοντας και στο τελευταίο σημείο την αντίληψη που πλησιάζετε: Όσο πιο Αμερικανοί γίνουμε, όσο πιο Γάλλοι γίνουμε, όσο πιο πολύ τους μοιάζουμε, τόσο καλύτερα θα περνάμε. Αυτό δεν αφαίρεσε ποτέ το ταξικό πρόσημο της πλειοψηφίας των εργαζομένων. Γιατί αυτό είναι ένα μάρμαρο που κοστίζει ακριβά, ακόμα και ως εικόνα. Κοστίζει πολύ περισσότερο ακριβά όταν το μετατρέπετε σε πραγματικότητα, με αντισταθμιστικά, με όπλα που δεν χρειαζόμαστε, με μια άμυνα που δεν είναι σχεδιασμένη για τη χώρα, με κοινά σύνορα με τους διπλανούς στο πιο ευαίσθητο σημείο της χώρας, που είναι το Αιγαίο. Και μιλάμε για όλα αυτά υπό το κάλυμμα ενός υπέροχου στρατιωτικού τουρισμού. Γιατί πάρα πολλές φορές εκεί καταλήγουμε, στη στρατιωτική διπλωματία και στον στρατιωτικό τουρισμό. Επί της αρχής, λοιπόν, σας λέμε «όχι». Για τα άρθρα, θα επιφυλαχθώ στην ψηφοφορία ένα - ένα. Δεν πρόκειται να υπάρξει διαφοροποίηση - ενδεχομένως μόνο στο άρθρο 4- από την αρχική μας τοποθέτηση, μαζί με τις τροπολογίες. Σας ευχαριστώ.
Ευχαριστώ, κυρία Κανέλλη.
Κύριε Πρόεδρε, μπορώ να έχω τον λόγο;
Για ποιο θέμα, κύριε Λοβέρδο;
Για τις νομοτεχνικές βελτιώσεις και για την τροπολογία που κατατέθηκε.
Έχετε ένα λεπτό, κύριε Λοβέρδο.
Ευχαριστώ πάρα πολύ, κύριε Πρόεδρε, και ζητώ συγγνώμη από τον επόμενο συνάδελφο. Είχα δύο εκκρεμότητες από την ομιλία μου, γιατί δεν είδαμε τα κείμενα. Ήρθε το κείμενο για την τάξη του 1990. Δεν ξέρω τι λένε και τα υπόλοιπα κόμματα, μου φαίνεται σωστό. Άρα συμπληρώνω την ομιλία μου ως προς το θέμα αυτό με μία κατάφαση. Φαίνεται ότι η ρύθμιση λύνει το πρόβλημα. Επιφυλάσσομαι να το δω λίγο πιο αναλυτικά. Για το άρθρο 27, όμως, εγώ έκανα μία πολύ ρητή αναφορά και χωρίς ονόματα, επίτηδες, στην ομιλία μου. Τώρα θα μιλήσω με τα ονόματα των συνδικαλιστικών φορέων. Η ΠΟΜΕΝΣ είχε προτείνει νέο φορέα, έναν, ενιαίο, να φύγουμε από τα δικαστήρια, να φύγουμε από τις εντάσεις, να γίνει μία τροποποίηση του άρθρου 27, να λύσει το πρόβλημα, υπέρ ενός που ενώνει όλους. Έρχεται η τροπολογία που είδαμε μετά την ομιλία μου, κύριε Πρόεδρε, πράγματι μιλάει περί ενός, αλλά περί της ΠΟΕΣ, δηλαδή περί της άλλης ομοσπονδίας, στην οποία θα ενοποιηθεί και η ΠΟΜΕΝΣ, που είναι η πλειοψηφία του χώρου. Ε, αυτό είναι κοροϊδία, κύριε Πρόεδρε. Είναι η επιτομή της μεροληψίας. Και μάλιστα, έχει κι άλλες διατάξεις. Δεν ξέρω αν θα μας δώσετε τον λόγο επί των τροπολογιών αργότερα, για να συμπληρώσουμε τις αγορεύσεις μας. Πάντως, εάν αυτή είναι η παρέμβαση, είναι χειρότερη από την πρώτη ρύθμιση. Ευχαριστώ.
Κι εγώ ευχαριστώ. Κύριε Υπουργέ, έχετε τον λόγο για δύο λεπτά.
Όσον αφορά το δεύτερο ζήτημα - γιατί στο πρώτο συμφωνήσαμε - στο σημείο 6, του άρθρου 27, που προφανώς αναφέρεστε…
Στο άρθρο 1, περίπτωση β΄, υποπερίπτωση β΄. Η παράγραφος 1 αντικαθίσταται ως εξής: «ένα, περίπτωση β΄, υποπερίπτωση β΄».
Μια Πανελλήνια Ομοσπονδία των Πρωτοβάθμιων Ενώσεων με την επωνυμία: Πανελλήνια Ομοσπονδία Ενώσεων Στρατιωτικών.
Ναι.
Και οι δύο έτσι λέγονται. Προσέξτε, κύριε Λοβέρδο, μην κάνετε το ίδιο λάθος. Γιατί στην αρχή το έκανα κι εγώ το ίδιο λάθος.
Όχι, δεν κάνω λάθος.
Είναι ίδιες με διαφορετικά αρχικά.
Η επωνυμία τους είναι ίδια.
Είναι με διαφορετικά αρχικά.
Ναι, αλλά δεν υπάρχουν αρχικά εδώ.
Ακούστε, κύριε Υπουργέ.
Εγώ θα έκανα μια άλλη αλλαγή.
Ακούστε, κύριε Υπουργέ.
Κύριε Λοβέρδο, έχετε τον λόγο για ένα λεπτό.
Κύριε Υπουργέ, σας άκουσα στην επιτροπή που το διευκρινίσατε. Η συντομογραφία περιλαμβάνει με διαφορετική καταγραφή το ίδιο ακριβώς όνομα - έτσι δεν είναι; - και εμφανίζονται οι διαφορές.
Ακριβώς.
Όταν όμως, ακολουθείτε την συντομογραφία των μεν, ο ερμηνευτής καταλαβαίνει ότι παίρνετε θέση υπέρ της μιας περιπτώσεως. Αλλάξτε την ορολογία. Βάλτε κάτι καινούργιο.
Εξηγούμαι πάλι. Δεν υπάρχει πουθενά συντομογραφία σε όλο το άρθρο 27. Επίτηδες δεν υπάρχει. Δεύτερον, στο άρθρο 6- πηγαίνετε στο άρθρο 6 γιατί θα κάνω μία διόρθωση - λέει ότι οι πρωτοβάθμιες ενώσεις στρατιωτικών που έχουν συσταθεί σε επίπεδο περιφερειακής ενότητας γίνονται με αίτηση τους μέλη της αντιπροσωπευτικότερης σε αριθμό πρωτοβαθμίων ενώσεων και αριθμού μελών των παραπρωτοβάθμιων ενώσεων. Δηλαδή, δεν παίρνουν μέρος μόνο το πόσο ενώσεις είναι, αλλά και ποιο αριθμό μελών εκπροσωπούν. Να μην υπάρχει, δηλαδή, κάποιος που να έχει είκοσι ενώσεις των είκοσι ατόμων και κάποιος άλλος να έχει δέκα ενώσεις των τετρακοσίων ατόμων, να υπάρχει δηλαδή πολλαπλάσιος αριθμός. Άρα πρέπει να έχουν και τα δύο στοιχεία. Και φεύγει και αυτό που αναφέρει ότι λειτουργεί κατά την έναρξη ισχύος του παρόντος. Γιατί στην ουσία μπαίνει ένα κριτήριο το οποίο λέει ότι μόλις δημοσιευτεί, σταματάνε τα πάντα. Και θέλουμε ακριβώς να υπάρχει αυτό το εξάμηνο μήπως και τα βρουν.
Κύριε Πρόεδρε, θέλω να κάνω μια ερώτηση και τέλος.
Παρακαλώ, όμως, κύριε Λοβέρδο να προχωρήσουμε.
Τελευταία ερώτηση, κύριε Πρόεδρε.
Ορίστε, έχετε τον λόγο.
Κύριε Υπουργέ, λέτε στην τελευταία σελίδα ότι μετά τη νέα παράγραφο 6, προστίθεται παράγραφος 7 ως εξής: Η παράγραφος 14 του άρθρου 30γ΄ του ν.1264/1982 καταργείται. Αυτή η ρύθμιση έχει δώσει τη δυνατότητα εκκρεμών δικών. Καταργείτε τις δίκες με την κατάργηση αυτή, παρεμβαίνοντας στο θέμα ή είναι άλλος ο σκοπός σας;
Όχι, δεν καταργώ τις δίκες. Η παράγραφος καταργείται με το 1α. που λέει ότι μόνο τα νομικά πρόσωπα που συνιστώνται και λειτουργούν σύμφωνα με το παρόν μπορούν να εκπροσωπούν τα συμφέροντα των εν ενεργεία στρατιωτικών. Το παρόν είναι το κείμενο αυτού του άρθρου.
Πού το λέει αυτό;
Είναι οι πρώτες γραμμές του άρθρου 27. Στο τελευταίο εδάφιο της παραγράφου 3 του άρθρου 30Γ του ν.1264/1982 προστίθεται νέο εδάφιο ως εξής: «Μόνο τα νομικά πρόσωπα που συνιστώνται και λειτουργούν, σύμφωνα με το παρόν, μπορούν να εκπροσωπούν τα συμφέροντα των εν ενεργεία στρατιωτικών». Αυτή τη στιγμή δηλαδή - θα το πω με έναν τρόπο που οι νομικοί καταλαβαίνουν - όσοι και μετά την παρέλευση του εξαμήνου τροποποίησαν το καταστατικό τους ή δημιουργήσαν καταστατικό, είτε σαν πρωτοβάθμιες ενώσεις είτε σαν δευτεροβάθμιες ενώσεις, νομιμοποιούνται στη διαδικασία τους. Άρα - πώς να το πω; - πηγαίνει αναγκαστικά στην κατάργηση του προηγούμενου άρθρου.
Προχωρούμε στην διαδικασία. Τον λόγο έχει ο ειδικός αγορητής των ΑΝΕΛ κ. Κατσίκης, για δεκαπέντε λεπτά.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, και σήμερα σε συνέχεια από τη συνεδρίαση και συζήτηση του παρόντος νομοσχεδίου στις επιτροπές, η πολιτική αντιπαράθεση καλά κρατεί. Και βέβαια εάν ήταν μόνο στο θέμα το οποίο εξετάζουμε σήμερα στο παρόν νομοσχέδιο, θα έλεγα ότι είναι απόλυτα αιτιολογημένη. Όμως να ξεφεύγει τόσο πολύ, από τότε μέχρι σήμερα, και στην Ολομέλεια με θέματα τα οποία δεν έχουν καμμία σχέση με το θέμα το οποίο συζητάμε προκαλεί πραγματικά όχι μόνο λύπη, αλλά δίνει και δικαίωμα σε απαντήσεις ως προς τους συναδέλφους εκείνους που θίγουν και φέρνουν πάλι στην επικαιρότητα ένα θέμα, το οποίο αφορά τις Ένοπλες Δυνάμεις σχετικά με την υλοποίηση της απόφασης του Συμβουλίου της Επικρατείας για τα δεδουλευμένα τα οποία εσείς, κύριοι της Αντιπολίτευσης, στερήσατε απ' αυτούς τους ανθρώπους, εσείς τους προκαλέσατε την απόφαση να προσφύγουν στα δικαστήρια, να δικαιωθούν απ' αυτά τα δικαστήρια και, δυστυχώς, είστε εσείς οι ίδιοι που δεν δώσατε σ' αυτούς ούτε ένα ευρώ, αφού έναν χρόνο μετά την απόφαση του Σ.τ.Ε., καθώς τον Δεκέμβριο του 2014, που ήσασταν βέβαιοι ότι θα χάσετε τις εκλογές, βγάλατε μια απόφαση, η οποία θα πλήρωνε αυτούς τους ανθρώπους, θα απέδιδε τα δεδουλευμένα σε εκτέλεση μιας δικαστικής απόφασης κατά το 50%. Και είστε εσείς οι ίδιοι σήμερα, οι οποίοι τι μας λέτε αποποιούμενοι τις ευθύνες σας και επιρρίπτοντάς τες σε εμάς; Ότι εμείς, που τους δίνουμε αυτό το 50%, κάνουμε κακώς, γιατί ακόμη δεν έχουμε καταφέρει κάτι που εσείς προκαλέσατε, να τους δώσουμε και το άλλο 50% το οποίο εσείς τους στερήσατε. Και βεβαίως, ακούστηκε σ' αυτήν την Αίθουσα ακόμη και το ότι αποτελεί πολιτική γενναιότητα, διότι ο εισηγητής της Νέας Δημοκρατίας θα ψηφίσει τα έντεκα από τα τριάντα άρθρα. Πραγματικά, αγαπητέ συνάδελφε, αποτελεί πολιτική πρωτοτυπία το γεγονός, ότι τα ψηφίζετε για να δείξετε και να αναδείξετε την πολιτική σας γενναιότητα και όχι γιατί πιστεύετε ότι αυτά τα έντεκα άρθρα πρέπει να τα ψηφίσετε. Κυρίες και κύριοι συνάδελφοι, ερχόμενος στην ουσία του νομοσχεδίου, η συνεδρίαση…
Η υπερψήφιση των έντεκα γίνεται σε σχέση με εσάς που καταψηφίζετε παγίως.
Τι είπατε, κύριε Δημοσχάκη;
Σας παρακαλώ, κύριε Δημοσχάκη, μη διακόπτετε. Κύριε Κατσίκη, συνεχίστε και σας παρακαλώ να μη γίνεται διάλογος.
Μάλιστα, κύριε συνάδελφε. Άρα δείχνετε πολιτική γενναιότητα συγκριτικά με εμάς. Κύριε Πρόεδρε, η συνεδρίαση στην Ολομέλεια, για όσους συμμετέχουμε στην αρμόδια επιτροπή για την επεξεργασία του νομοσχεδίου, είναι μια μικρότερη σε χρόνο, αλλά περιεκτικότερη σε ουσία και διαδικασία. Θα πρέπει σε ελάχιστο χρόνο να μεταφέρουμε πειστικά στο Σώμα όλα όσα διημείφθησαν σε πολύωρες συνεδριάσεις της επιτροπής μας. Θα προσπαθήσω για την οικονομία του χρόνου να είμαι όσο το δυνατόν ακριβέστερος. Το εισαγόμενο προς ψήφιση σχέδιο νόμου χαρακτηρίζεται από πολυθεματικότητα και οι διατάξεις του από εκτενές ρυθμιστικό, θα έλεγα, εύρος. Οι τέσσερις θεματικές του ενότητες διαρθρωμένες σε ισάριθμα κεφάλαια αντανακλούν την σύγχρονη πραγματικότητα ικανοποιώντας χρονίζοντα αιτήματα αφενός των στελεχών των Ενόπλων Δυνάμεων και αφετέρου της κοινωνίας για έλεγχο και διαφάνεια. Χαρακτηριστικό της επιμελημένης σύνταξης των διατάξεών του αποτελεί η κατά μέγιστο βαθμό επικρότησή τους από το σύνολο των σχολιαστών της διαβούλευσης. Η υιοθέτηση θέσεων και πρωτότυπων απόψεων των σχολιαστών από την πολιτική ηγεσία του Υπουργείου Εθνικής Άμυνας καταδεικνύει το ουσιαστικό νόημα, που προσδίδει η ίδια στη διαβούλευση, δημιουργώντας ένα παραγωγικό, διαλεκτικό πλαίσιο ολοκλήρωσης του σχεδίου νόμου. Η ανθρωποκεντρική πολιτική της ηγεσίας διαμόρφωσε τις συνθήκες εκείνες, που θα εξασφαλίσουν στα στελέχη των Ενόπλων Δυνάμεων την πεποίθηση της απόλυτης αξιοκρατίας και της παροχής της οφειλόμενης από πλευράς πολιτείας διαρκούς μέριμνας. Στο πλαίσιο αυτό εισάγονται ρυθμίσεις με τις οποίες ικανοποιείται πάγιο αίτημα μεγάλης μερίδας στρατιωτικών για παραμονή τους στην ενεργό υπηρεσία και πέραν της ευδοκίμως τερματισάσης σταδιοδρομίας τους πριν από τη συμπλήρωση του 58ου έτους της ηλικίας τους. Με τον τρόπο αυτόν, εξασφαλίζεται η αξιοποίηση της εμπειρίας τους στις αυξημένες επιχειρησιακές απαιτήσεις των Ενόπλων Δυνάμεων και διασφαλίζεται η ομαλότερη μετάδοση των γνώσεών τους στα νεότερα στελέχη. Η πολιτεία, αποδεχόμενη την επιβεβλημένη από μέρους της ηθική αναγνώριση στον θεσμό των εθελοντών μακράς θητείας, κατέστησε αναγκαία την επανεξέταση και την επίλυση του θέματος της βαθμολογικής τους εξέλιξης σε σχέση με τον αποστρατευτικό τους βαθμό. Με τις ρυθμίσεις, λοιπόν, του άρθρου 4 επιτυγχάνεται η αντιρρόπηση της καθυστερούμενης βαθμολογικής εξέλιξης των αξιωματικών που προέρχονται από τις Ανώτερες Στρατιωτικές Σχολές Υπαξιωματικών. Η συγκεκριμένη διάταξη μειώνει, ειδικά για αυτή την κατηγορία των αξιωματικών, κατά ένα έτος τον απαιτούμενο χρόνο για την προαγωγή τους στον βαθμό του λοχαγού, εξασφαλίζοντας την ηθική και διοικητική αποκατάσταση της ομαλής εξέλιξης μεταξύ ομοίως εισακτέων και υπό του ιδίου καθεστώτος εισαγωγής υπαξιωματικών. Με στόχο την οικονομική ενίσχυση του προϋπολογισμού του, το Υπουργείο Εθνικής Άμυνας προχωρεί σε διαχειριστική τακτοποίηση της κινητής του περιουσίας. Συγκεκριμένα, υλικά τα οποία δεν χρησιμοποιούνται για τις Ένοπλες Δυνάμεις, είτε γιατί πλεονάζουν είτε γιατί δεν εξυπηρετούν τις επιχειρησιακές τους ανάγκες, είτε γιατί δεν είναι πλέον λειτουργικά και η επισκευή τους κρίνεται μη συμφέρουσα, μπορούν να διατεθούν προς τρίτους κατόπιν ανταλλάγματος. Τα έσοδα από τη διάθεση των υλικών αυτών θα αποτελούν έσοδα του κρατικού προϋπολογισμού με ισόποση εγγραφή των εσόδων. Εφιστώ την προσοχή σας, κύριε Δημοσχάκη, γιατί είπατε από αυτό το Βήμα κάτι αντίθετο απ' αυτό που λέω εγώ. Αποτελούν, λοιπόν, έσοδα του κρατικού προϋπολογισμού με ισόποση εγγραφή των εσόδων αυτών στον προϋπολογισμό του Υπουργείου Εθνικής Άμυνας. Άρα εκεί πάνε. Μάλιστα θα εκτελείται υπέρ του Γενικού Επιτελείου στο οποίο ανήκει το αξιοποιηθέν υλικό. Και το νομοσχέδιο συνεχίζει, κύριοι συνάδελφοι, εισάγοντας την κορυφαία τομή στις διαδικασίες για την εξασφάλιση της διαφάνειας των οικονομικών διαχειρίσεων και των συμβάσεων των Ενόπλων Δυνάμεων σε ολόκληρη την επικράτεια, σε όλες τις υπηρεσίες του Υπουργείου Εθνικής Άμυνας και σε όλους τους εποπτευόμενους από αυτό φορείς. Το κοινό περί δικαίου αίσθημα αποτυπώνεται στην πληθώρα των θετικών σχολίων που έλαβε η εν λόγω διάταξη κατά τη διάρκεια της διαβούλευσης. Γίνεται η σύσταση, λοιπόν, ενός ανεξάρτητου κοινού Σώματος Οικονομικών Επιθεωρητών που θα υπάγεται απευθείας στον Υπουργό Εθνικής Άμυνας, όπως υπάγονται - είπα και επαναλαμβάνω και στην Ολομέλεια - και τα υπόλοιπα σώματα που ασχολούνται με το συναφές αυτό αντικείμενο, όπως υπάγεται το Σώμα Δίωξης Οικονομικού Εγκλήματος, το λεγόμενο ΣΔΟΕ, στον Υπουργό Οικονομικών, όπως υπάγεται η Διεύθυνση Οικονομικής Αστυνομίας στον Υπουργό Δημόσιας Τάξης και Προστασίας του Πολίτη. Έτσι, χωρίς υπηρεσιακές αγκυλώσεις και γραφειοκρατικούς λαβυρίνθους, με αυξημένες υπηρεσιακές δυνατότητες, εξασφαλίζει την προστασία των οικονομικών συμφερόντων του Υπουργείου Εθνικής Άμυνας μέσω της πρόληψης ή της διερεύνησης οικονομικών εγκλημάτων και εγκλημάτων διαφθοράς στον χώρο του Υπουργείου και των Ενόπλων Δυνάμεων εν γένει. Η στελέχωσή του με αξιωματικούς αυξημένων και εξειδικευμένων τυπικών προσόντων καταδεικνύει τη βούληση της πολιτικής ηγεσίας του Υπουργείου Εθνικής Άμυνας να προσδώσει στην υπηρεσία αυτή ιδιαίτερα κομβικό ρόλο. Και επ' αυτού θα ήθελα να επαναλάβω, κύριε Υπουργέ, την επισήμανση που είχα διατυπώσει και κατά τη διαδικασία της συζήτησης στην επιτροπή. Το ειδικό βάρος της υπηρεσίας αυτής, ο κομβικός της ρόλος και η αποτελεσματικότητά της θα ενισχυθούν σημαντικά αν οι αξιωματικοί που θα τη στελεχώσουν προσκτηθούν της ιδιότητας του ανακριτικού υπαλλήλου. Η ιδιότητα αυτή θα τους προσδώσει τη νομοθετική κατοχύρωση της εκτέλεσης ειδικών ανακριτικών πράξεων, κατόπιν βεβαίως εισαγγελικών παραγγελιών. Επισημαίνω δε πως ως ανακριτικοί υπάλληλοι χαρακτηρίζονται όλοι όσοι υπηρετούν σε Σώματα Δίωξης Οικονομικών Εγκλημάτων σε ολόκληρο το εύρος της δημόσιας διοίκησης. Ένα από τα άρθρα που συγκεντρώνουν μεγάλο ενδιαφέρον κατά τη διάρκεια των συνεδριάσεων της επιτροπής και της ακρόασης των φορέων είναι το άρθρο 27. Το άρθρο αυτό κατά τη γνώμη μου βελτιώνει νομοτεχνικά θέματα που ανέκυψαν εν τοις πράγμασι από την εφαρμογή του πρόσφατα ψηφισθέντος ν.4407/2016. Καθορίζει και επανακαθορίζει ζητήματα, η επίλυση των οποίων εναρμονίζει το υφιστάμενο με το εγκαθιδρυόμενο πλαίσιο. Για τον σκοπό αυτό αντιμετωπίζει θέματα που αφορούν τον γεωγραφικό καταμερισμό των ενώσεων των εν ενεργεία στρατιωτικών, δεδομένου ότι απεδείχθη πως το μεγάλο χωρικό εύρος των περιφερειών, ιδιαίτερα των νησιωτικών, όπου έχουν συσταθεί οι πρωτοβάθμιες περιφερειακές ενώσεις, έχει καταστήσει δυσχερή τη σύγκληση των διοικητικών συμβουλίων, μιας και οι μετέχοντες μπορεί να υπηρετούν χιλιόμετρα μακριά. Καθορίζει τις αρνητικές προϋποθέσεις που αν συντρέχουν στο πρόσωπο ενός στρατιωτικού, δεν μπορεί αυτός να εγγραφεί ως μέλος στις ενώσεις. Ρυθμίζει το θέμα του ορισμού του εκπροσώπου της Πανελλήνιας Ομοσπονδίας Ενώσεων Στρατιωτικών, της ΠΟΕΣ, στα συμβούλια μεταθέσεων ως παρατηρητού. Οι εκάστοτε παρατηρητές για λόγους ευελιξίας και ταχύτητας θα ορίζονται απευθείας από το διοικητικό συμβούλιο της προαναφερόμενης ομοσπονδίας. Με το άρθρο 30 επιχειρείται η οριστική και αμετάκλητη εκκαθάριση της σύμβασης 599, που αφορά την υποχρέωση αντισταθμιστικών ωφελημάτων της προμηθεύτριας εταιρείας συστημάτων πυραύλων PATRIOT. Επειδή η προμηθεύτρια εταιρεία δεν εκπλήρωσε, όπως γνωρίζουμε, μεταξύ άλλων την υποχρέωσή της για την ίδρυση αμυντικής βιομηχανίας στην Πάτρα, το Υπουργείο Εθνικής Αμύνης τον Μάιο του 2015 προέβη σε ανάκληση των πιστώσεων και παρέπεμψε την υπόθεση στον εισαγγελέα για διερεύνηση τυχόν ποινικών ευθυνών. Από την υπογραφή της αρχικής σύμβασης, αυτής των αντισταθμιστικών ωφελημάτων το 1999, έχει παρέλθει τραγικά μεγάλο χρονικό διάστημα. Τα δύο μέρη κατέληξαν σε συμφωνία τροποποίησης αυτής, που αφορά στο ουσιαστικό περιεχόμενό της, επ' ωφελεία πάντοτε του Υπουργείου Εθνικής Αμύνης και χωρίς αυτό να επηρεάζει τα αποτελέσματα της διερεύνησης των ποινικών ευθυνών που ενδεχομένως προκύπτουν από τα αποσταλθέντα στην εισαγγελία στοιχεία. Επειδή η εν λόγω σύμβαση περιλαμβάνει όρους που αποκλίνουν από το δίκαιο των διοικητικών συμβάσεων, η υλοποίησή της είναι αναγκαίο να περιβληθεί - και πιστεύω ότι αυτό θα γίνει απόψε, κατά το τέλος της ψηφοφορίας - την ισχύ του νόμου. Αυτό ζητάμε. Για τον λόγο αυτό συζητείται σήμερα ενώπιόν μας. Η Κυβέρνηση ΣΥΡΙΖΑ - ΑΝΕΛ πραγματοποιεί όλα όσα έπρεπε εδώ και χρόνια να γίνουν, κυρίες και κύριοι συνάδελφοι της Αντιπολίτευσης. Θυμίζω το επίδομα παραμεθορίου, θυμίζω τη ΜΟΜΚΑ ,για την οποία τόσο μας χλευάσατε. Το έργο της ΜΟΜΚΑ μιλάει από μόνο του. Το κυριότερο είναι ότι ο ελληνικός λαός γνωρίζει και αναγνωρίζει την πραγματική του προσφορά. Ολοκληρώνοντας, θα ήθελα να κάνω μια σύντομη αναφορά στις δύο τροπολογίες που κατέθεσα, προκειμένου να συμπεριληφθούν ως προσθήκες στο σημερινό σχέδιο νόμου. Συγκεκριμένα, η πρώτη με γενικό αριθμό 1311 και ειδικό 77 αφορά ρύθμιση στην οριοθέτηση του πεδίου εφαρμογής του άρθρου 47 του ν.4387/2016 και εναρμόνιση με τις καταστατικές διατάξεις των Μετοχικών Ταμείων Στρατού, Ναυτικού και Αεροπορίας ειδικότερα, δεδομένου ότι οι έννοιες «καταθέσεις των μετόχων» και «περιουσιακά στοιχεία των ταμείων», όπως αναφέρονται στο παραπάνω άρθρο, δεν απαντώνται στις καταστατικές διατάξεις των Μετοχικών Ταμείων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, παρακαλώ για την ανοχή σας. Κρίνεται, λοιπόν, σκόπιμο να οριστεί σαφώς το περιεχόμενό τους σε συνάρτηση με τις καταστατικές διατάξεις των ταμείων, ώστε να μην αδρανήσουν προβλεπόμενοι πόροι των Μετοχικών Ταμείων και κατ' επέκταση των ειδικών λογαριασμών και των κλάδων οικονομικής ενίσχυσης αυτών, επειδή δεν θα εμπίπτουν σαφώς σε μία εκ των δύο εννοιών. Σύμφωνα με την καταστατική νομοθεσία των Μετοχικών Ταμείων, η χορήγηση παροχών χρηματοδοτείται από τη διάθεση των πόρων τους, όπως αυτοί αναλυτικά ορίζονται στις οικείες διατάξεις. Στο σημείο αυτό να ξεκαθαρίσω ότι στις εν λόγω διατάξεις δεν προβλέπεται ως πόρος τυχόν κρατική ενίσχυση των ταμείων από τον κρατικό προϋπολογισμό, η οποία σε κάθε περίπτωση αποκλείεται και αποκλείεται από το άρθρο 47 του ν.4387/16. Συγκεκριμένα, στις διατάξεις που διέπουν την ίδρυση και λειτουργία των Μετοχικών Ταμείων των Ενόπλων Δυνάμεων, δεν υφίσταται σαφώς προσδιορισμένη η έννοια των καταθέσεων των μετόχων, κατ' αναλογία των οποίων τους χορηγείται και η εκάστοτε παροχή, παρά η έννοια της κράτησης επί των αποδοχών και της μηνιαίας καταβολής μετοχής, ενώ επιπλέον υφίστανται και κρατήσεις, εισφορές των μερισματούχων υπέρ των οικείων ταμείων, όπως η κράτηση επί του μερίσματος για τη χορήγηση του βοηθήματος οικογενειακής ή επαγγελματικής αυτοτέλειας στα τέκνα τους. Συνεπώς κρίνεται σκόπιμο να διευκρινιστεί ότι οι καταθέσεις των μετόχων νοούνται οι διενεργούμενες κρατήσεις και οι καταβαλλόμενες εισφορές υπέρ των Μετοχικών Ταμείων, τόσο των μετόχων όσο και των μερισματούχων. Ομοίως προκύπτει η ανάγκη όπως προσδιοριστεί σαφώς η έννοια των περιουσιακών στοιχείων, καθώς δεν συμπίπτει με αυτή των πόρων ούτε με εκείνη της περιουσίας, όπως αυτές οι έννοιες ορίζονται στις καταστατικές διατάξεις του εκάστοτε μετοχικού ταμείου. Λαμβάνοντας, δε, υπ' όψιν ότι στη γενική έννοια της περιουσίας των ταμείων περιλαμβάνονται κατά περίπτωση κεφάλαια τα οποία απαγορεύεται να διανέμονται ή να διατίθενται για την εκπλήρωση των υποχρεώσεων των ταμείων, όπως το τακτικό αποθεματικό του Μετοχικού Ταμείου Ναυτικού και του Μετοχικού Ταμείου Αεροπορίας ή το γενικό κεφάλαιο του Μετοχικού Ταμείου Στρατού, επιβάλλεται η διασφάλιση της ισχύος των σχετικών διατάξεων και ο σαφής προσδιορισμός των πηγών χρηματοδότησης των καταβαλλομένων παροχών. Με τη δεύτερη - και τελειώνω - τροπολογία με γενικό αριθμό 1312 και ειδικό 78, την οποία κατέθεσα, προτείνεται η τροποποίηση του άρθρου 74 του ν.4485/17 και η ένταξη στο μέτρο της ποσόστωσης των υποψηφίων των πανελληνίων εξετάσεων που δήλωσαν στρατιωτικές σχολές, σχολές σωμάτων ασφαλείας, καθώς και ακαδημίες εμπορικού ναυτικού, πλοιάρχων, μηχανικών. Η προτεινόμενη, λοιπόν, ρύθμιση διορθώνει παράλειψη που υπήρχε στο νομοσχέδιο, καθώς οι λόγοι που δόθηκε η ποσόστωση για τις σεισμοπαθείς περιοχές ίσχυαν και για τους υποψηφίους των ανωτέρων σχολών. Άρα πρέπει να ενταχθούν και αυτοί στο μέτρο της ποσόστωσης. Με την προτεινόμενη ρύθμιση υπάρχει ισονομία για όλους τους υποψηφίους των σεισμόπληκτων περιοχών και δεν υπάρχουν ανισότητες σε σχέση με το μέτρο της ποσόστωσης. Κλείνοντας, θέλω να πω ότι οι Ανεξάρτητοι Έλληνες ψηφίζουμε αυτό το σχέδιο νόμου, γιατί επιλύει αιτήματα μεγάλου μέρους της κοινότητας των Ενόπλων Δυνάμεων, γνωρίζοντας πως η ενίσχυση της αποτελεσματικότητας των στελεχών αποτελεί τον κορυφαίο πολλαπλασιαστή ισχύος της χώρας μας στο διεθνές στερέωμα. Το νομοσχέδιο αξιοποιεί συμπεράσματα που προέκυψαν από ένα ευρύ και γόνιμο διάλογο που προηγήθηκε και θεσμοθετεί αποφασιστικά αναγκαίες μεταρρυθμίσεις για την αντιμετώπιση των υφισταμένων προβλημάτων, εδραιώνοντας αρχές διαφάνειας και πρακτικές ελέγχου στο Υπουργείο Άμυνας. Σας ευχαριστώ.
Ευχαριστώ.
Κύριε Πρόεδρε, θα ήθελα τον λόγο.
Σε ένα λεπτό, κύριε Υπουργέ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθήτριες και μαθητές και δύο εκπαιδευτικοί συνοδοί τους από το 5ο Γενικό Λύκειο Γλυφάδας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Υπουργέ, έχετε τον λόγο.
Κύριε Πρόεδρε, επί των τροπολογιών που έχει καταθέσει ο κ. Κατσίκης, θέλω να πω ότι τώρα συνεννοήθηκα και με τον Υπουργό κ. Τόσκα για την προσθήκη των σχολών στην ποσόστωση εισακτέων του Νομού Λέσβου. Γίνεται αποδεκτή η τροπολογία. Είναι δίκαιη. Δεν έχουμε συνεννοηθεί με τον κ. Κουρουμπλή, αλλά πιστεύω ότι δεν θα είναι αντίθετος. Όσον αφορά το Υπουργείο Άμυνας και το Υπουργείο Προστασίας του Πολίτη - και αναλαμβάνουμε την ευθύνη εμείς και για το Υπουργείο Εμπορικής Ναυτιλίας - θα γίνει δεκτή. Όσον αφορά το θέμα των μετοχικών ταμείων, πράγματι είναι μια σημαντική τροπολογία. Από τη δική μας μεριά είναι δεκτή. Θα περιμένουμε μόνο μια έγκριση από τη μεριά της κ. Αχτσιόγλου, της Υπουργού Εργασίας, γιατί απαιτείται και η δική της συμφωνία. Τώρα ο Αναπληρωτής Υπουργός συνομιλεί μαζί της για να μπορέσουμε να δεχτούμε και αυτήν την τροπολογία. Επιτρέψτε μου να αναφερθώ και στις υπόλοιπες βουλευτικές τροπολογίες. Ο κ. Σαρίδης έχει δίκιο. Είναι μια τροπολογία για την παρέμβαση της πρόσθετης εισφοράς 2% καταβαλλόμενης από εθελοντές μακράς θητείας. Έχετε δίκιο, κύριε Σαρίδη. Δεν μπορώ όμως να την περάσω αυτή τη στιγμή, αν δεν έχω έκθεση του Λογιστηρίου του Κράτους. Δεσμεύομαι όμως εδώ, ενώπιον της Βουλής, ότι ήδη την έχουμε ζητήσει. Ήδη έχουμε ζητήσει να μας κάνουν μια ανάλυση κόστους. Αν την έχουμε σήμερα - δεν πιστεύω βέβαια ότι θα έχουμε τόσο ταχεία απάντηση - θα γίνει δεκτή, αλλιώς δεσμεύομαι ότι θα περάσει στο αμέσως επόμενο νομοσχέδιο. Κοιτάμε την τροπολογία του κ. Μπαλωμενάκη για την αποκατάσταση συγγενών θυμάτων σε καιρό ειρήνης, αν και οι περισσότερες απ' αυτές τις διαδικασίες έχουν ήδη νομοθετηθεί. Όσον αφορά τις υπουργικές τροπολογίες, δεχόμαστε την τροπολογία με γενικό αριθμό 1306 και ειδικό 72, που υπογράφουμε ο κ. Παππάς και εγώ. Η υπουργική τροπολογία με γενικό αριθμό 1307 και ειδικό 73 για τη θεσμοθέτηση των θέσεων υπαλλήλου και επιτελάρχη γίνεται δεκτή. Η τροπολογία με γενικό αριθμό 1308 και ειδικό 74 του κ. Τσακαλώτου, του κ. Χουλιαράκη και του κ. Βίτσα για τα θέματα αναβολής στράτευσης στις Ένοπλες Δυνάμεις των στρατευσίμων που είναι κάτοχοι διδακτορικού διπλώματος και διαπρέπουν σε επιστημονικές έρευνες στα ημεδαπά, γίνεται δεκτή. Όσον αφορά στην τροπολογία με γενικό αριθμό 1309 και ειδικό 75 του κ. Σκουρλέτη, του κ. Τσακαλώτου και της κ. Γεροβασίλη, του κ. Κουρουμπλή, του κ. Τόσκα και του κ. Χουλιαράκη, αυτή δεν αφορά το Υπουργείο Εθνικής Άμυνας. Θα την υποστηρίξει ο κ. Τόσκας. Ευχαριστώ.
Κι εγώ ευχαριστώ. Προχωρούμε με τον κ. Σαρίδη, ειδικό αγορητή της Ένωσης Κεντρώων. Κύριε Σαρίδη, έχετε τον λόγο για δεκαπέντε λεπτά.
Κύριοι Υπουργοί, κυρίες και κύριοι συνάδελφοι, στα ζητήματα της εθνικής άμυνας δεν χωρούν μικροκομματικές αντιπαραθέσεις. Κι αυτό πιστεύω ότι το έχετε αντιληφθεί όλοι από τη συνολική παρουσία της Ένωσης Κεντρώων στην αρμόδια επιτροπή. Αυτός είναι και ο βασικότερος λόγος που επιλέγω να μην προχωρήσω στην απαρίθμηση μιας - μιας των ανεύθυνων, άσχετων και επικίνδυνων δηλώσεων που έκαναν και ορισμένοι από τους συναδέλφους μας, Βουλευτές και της Συμπολίτευσης και της Αντιπολίτευσης στα ΜΜΕ, αποδεικνύοντας με αυτόν τον τρόπο πως δεν σκέφτονται πριν μιλήσουν. Θα επιμείνω όμως στα όσα ειπώθηκαν υπευθύνως από αυτό εδώ το Βήμα, όπως και στο Βήμα της επιτροπής, σχετικά με τα κρίσιμα σημεία του υπό συζήτηση νομοσχεδίου. Το μόνο σχόλιο που είχε να κάνει ο αγαπητός εισηγητής της Πλειοψηφίας, ο κ. Καραγιαννίδης για το άρθρο 30, με το οποίο για πρώτη φορά στην ιστορία του Κοινοβουλίου νομοθετούμε μια σύμβαση αντισταθμιστικών ωφελημάτων, ήταν πως πρόκειται για μια πονεμένη ιστορία. Η αλήθεια είναι ότι δεν έχουμε καταλάβει τον σχολιασμό αυτό. Πόσο χρήσιμο είναι αυτό το επιχείρημα για τους πολίτες; Τι πιστεύετε, αγαπητέ συνάδελφε, ότι έχετε εξηγήσει με αυτά τα λόγια; Αποδώσατε την ντροπή που αποτελεί για το Κοινοβούλιο να αναγκάζεται να κάνει νόμο του κράτους ένα αντισταθμιστικό πρόγραμμα; Εξηγήσαμε στους πολίτες πως ο λόγος ο οποίος το εισάγετε προς ψήφιση είναι ουσιαστικά για να νομιμοποιηθεί η διαπραγμάτευση σε μια εταιρεία που μας χρωστάει λεφτά; Τι απαντάτε, λοιπόν, σε όσους θεωρούν πως το άρθρο 30 το φέρατε για να είστε νομικά καλυμμένοι, αδιαφορώντας για το αν ανοίγετε την όρεξη και σε άλλες εταιρείες να ζητήσουν ακριβώς το ίδιο πράγμα; Ανεξαρτήτως λοιπόν, αν εμείς συμφωνήσαμε - κι εμείς συμφωνήσαμε, δεν λέω όχι - να έρθει ενώπιον της Ολομέλειας το άρθρο 30, γιατί πιστεύουμε ότι έχουμε άμεση ανάγκη για την αναβάθμιση των PATRIOT, εσείς που το προτείνατε θα έπρεπε να το τεκμηριώσετε, ώστε να μας πείσετε κι εμάς να το υπερψηφίσουμε. Αντί επιχειρημάτων το μοναδικό που ακούσαμε δια στόματος σας, κύριε Καραγιαννίδη, ήταν η φράση «πρόκειται για μια πονεμένη ιστορία».
Έχω μιλήσει σε τρεις επιτροπές. Μην λέτε ψέματα. Το έχω αναλύσει στην επιτροπή. Αν εσείς λείπατε από την επιτροπή, να διαβάζετε τα Πρακτικά.
Παρακαλώ, μην κάνετε διάλογο.
Ανεπαρκής η απάντηση
Εσείς είστε ανεπαρκής!
Κύριε Σαρίδη, παρακαλώ μην αναφέρεστε προσωπικά, διότι αναγκάζεται και απαντάει ο κ. Καραγιαννίδης.
Έχετε δίκιο, κύριε Πρόεδρε. Συγγνώμη.
Δεν παρακολουθείτε τις επιτροπές...
Όχι διάλογο, κύριε Καραγιαννίδη.
Κύριε Καραγιαννίδη, για το αν είμαι στις επιτροπές ή όχι δεν χρειάζεται να το πείτε εδώ στην Ολομέλεια. Χειρότερη, λοιπόν, από αυτήν τη συμπεριφορά την οποία επιδείξατε σε ένα τόσο σοβαρό και φλέγον θέμα, είναι η άλλη συμπεριφορά, την οποία έχετε επιδείξει στο ζήτημα του θεσμού του συνδικαλισμού και με τα αστήριχτα σχόλια στο άρθρο 27. Θέλω να καταλάβω τι σχέση έχει το επιχείρημα για το πόσα χρόνια προϋπήρχε η ΠΟΕΣ πριν από την περσινή ανεύθυνη τροπολογία που επέβαλε τον συνδικαλισμό στις Ένοπλες Δυνάμεις; Τι σχέση είχε αν υπήρχε δέκα, οκτώ, επτά, δεκατρία χρόνια; Αλλάζει μήπως το γεγονός πως το άρθρο 27, έτσι όπως κατατέθηκε στις επιτροπές, ήταν φωτογραφικό; Αλλάζει; Όχι. Αλλάζει το γεγονός πως η πρωτοβουλία η οποία είχατε επιδείξει το καλοκαίρι του 2016 απέτυχε; Είσαστε ικανοποιημένοι, δηλαδή, από αποτελέσματα τα οποία είχε φέρει εκείνη η τροπολογία; Είσαστε ικανοποιημένοι από τον τρόπο με τον οποίο νομοθετείτε; Αμφισβητεί η Κυβέρνηση ότι είναι η αποκλειστικά υπεύθυνη γι' αυτό το πράγμα το οποίο έχει συμβεί αυτήν τη στιγμή; Δεν άκουσα, πραγματικά, να υπάρχει η παραδοχή πως ο τρόπος με τον οποίο επιχείρησε η Κυβέρνηση να επιβάλει τον συνδικαλισμό στο στράτευμα ήταν λάθος. Απέτυχε, ήταν πρόχειρος και έσπειρε τη διχόνοια στα στελέχη των Ενόπλων Δυνάμεων, γιατί αυτό έχει κάνει και αυτό έχει πετύχει. [[Στο σημείο αυτό την προεδρική έδρα καταλαμβάνει ο Η΄ Αντιπρόεδρος της Βουλής κ. ΔΗΜΗΤΡΙΟΣ ΚΑΜΜΕΝΟΣ]] Ένα συγγνώμη, ειλικρινά, είναι γενναίο να λέγεται ακόμα και από αυτό εδώ το Βήμα. Αυτό το συγγνώμη δεν το ακούσαμε εμείς στην Ένωση Κεντρώων. Ποιος ευθύνεται, αλήθεια, γι' αυτήν την απαράδεκτη κατάσταση, να τρέχουν στα δικαστήρια αξιωματικοί των Ενόπλων Δυνάμεων και να ανταλλάσσουν προσβλητικούς χαρακτηρισμούς; Από την πρώτη στιγμή η Ένωση Κεντρώων είχε ταχθεί ενάντια στη συγκεκριμένη τροπολογία. Δεν μας ακούσατε. Και για να προσποιηθείτε, δήθεν, τους ριζοσπάστες, επιτρέψατε να φτάσουμε ως εδώ που φτάσαμε, να κάνουμε λόγο για διχασμό και να προσπαθούμε αυτήν τη στιγμή να δούμε πώς μπορούμε να μπαλώσουμε την τρύπα, την οποία έχουμε ανοίξει. Δεν λάβατε υπ' όψιν σας το τι σημαίνουν δύο βασικές έννοιες για το στράτευμα, η έννοια της ιεραρχίας και η έννοια της πειθαρχίας, γιατί είναι έννοιες οι οποίες λειτουργούν υπέρ της αποτελεσματικής λειτουργίας στο στράτευμα. Όπως πάτε, θα μας πείσετε ότι δεν έχετε καμμία απολύτως ιδέα τι σημαίνουν αυτές οι έννοιες. Αν και στηρίξαμε από την πρώτη στιγμή την πρωτοβουλία του Υπουργού, του κ. Βίτσα, να συμβιβάσει τα ασυμβίβαστα, να δικαιολογήσει τα αδικαιολόγητα, να βρει μια ισορροπία, εν τούτοις, σε αυτήν τη νομοτεχνική βελτίωση που μόλις μας ήρθε - και που η αλήθεια είναι ότι δεν την έχουμε κατανοήσει ακόμα και ενδεχομένως να τοποθετηθούμε και στη δευτερολογία μας γι' αυτήν - η λύση δεν είναι βιώσιμη και δεν είναι κοινά αποδεκτή. Έχουμε στο άρθρο 27 μια ομοσπονδία με ένα νέο όνομα που θα προκύπτει από ιδρυτικά μέλη από τις πρωτοβάθμιες ομοσπονδίες που υπάρχουν ήδη αυτήν τη στιγμή που μιλάμε με οποιονδήποτε αριθμό, δύο, τρία, τέσσερα. Όμως και για τις δύο, έχουμε; Δεν έχουμε. Η Κυβέρνηση κατά την άποψή μας - και επιφυλασσόμαστε για να τοποθετηθούμε εκ νέου και στη δευτερολογία μας - θα πρέπει να αποσύρει το άρθρο 27 και όπως τοποθετήθηκε για κάποιες τροπολογίες, που θα τις δει σε σύντομο χρονικό διάστημα ενόψει κι ενός νέου νομοσχεδίου στο Υπουργείο Εθνικής Άμυνας, θα πρέπει να την αποσύρει και να την ξαναφέρει για να μας δώσει κι εμάς τον χρόνο για να δούμε τι πρόκειται να κάνουμε, πώς θα συμπεριφερθούμε, τι θα έχουμε καταλάβει από αυτήν τη νομοθετική πρωτοβουλία. Σε κάθε άλλη περίπτωση θα πρέπει και να αποσυρθεί και να μπει σε δημόσια διαβούλευση και με αυτόν τον τρόπο να επανέλθει η ηρεμία στις τάξεις των Ενόπλων Δυνάμεων. Προχωρώ τώρα στον σχολιασμό του τρίτου κεφαλαίου του νομοσχεδίου, στα άρθρα 10 έως και 23, το οποίο, όπως σωστά επισημάνθηκε από έναν συνάδελφο πολύ έμπειρο στα κοινοβουλευτικά, αποτελεί τη βασική αρχή του συγκεκριμένου νομοσχεδίου. Η προσπάθεια του Υπουργείου να βάλει μια τάξη στα οικονομικά και να αποκλείσει κάθε ενδεχόμενο παραβατικών συμπεριφορών είναι και καλοδεχούμενη και απαραίτητη. Το αν, όμως, επιτυγχάνεται η διασφάλιση της διαφάνειας και η αποτελεσματικότητα των ελεγκτικών μηχανισμών με τις παρούσες διατάξεις είναι άλλο θέμα. Μας προβληματίζει, για παράδειγμα, το γεγονός πως η Υπηρεσία Εσωτερικών Υποθέσεων θα υπάγεται αποκλειστικά και μόνον στον Υπουργό Άμυνας. Βρισκόμαστε σε μια χώρα, και δεν πρέπει να το ξεχνάμε αυτό, στην οποία έχουν θητεύσει ως Υπουργοί Άμυνας άνθρωποι οι οποίοι έχουν καταδικαστεί από τα ελληνικά δικαστήρια και άνθρωποι οι οποίοι έχουν καταδικαστεί στη συνείδηση των Ελλήνων. Δεν είναι, λοιπόν, εκτός τόπου και χρόνου όσοι μας ζητάνε να απαντήσουμε στο βασικό ερώτημα: Ποιος θα μας φυλάξει από τους φύλακες; Θα παραμείνει αναπάντητο αυτό το ερώτημα, ξέρετε, και αυτό αποτελεί ευθύνη της ελλιπούς, της ανεπαρκούς αιτιολόγησης τέτοιους είδους πρωτοβουλιών. Δεν άκουσα ούτε ένα επιχείρημα από τον εισηγητή της Πλειοψηφίας που να υποστηρίζει πως ο τρόπος που νομοθετείτε εγγυάται την διασφάλιση των εθνικών μας συμφερόντων. Δεν μπορέσατε να αντικρούσετε όσους σας αμφισβητούν για τις επιλογές σας σχετικά με τον τρόπο στελέχωσης του Κοινού Σώματος Οικονομικών Επιθεωρητών. Κυρίες και κύριοι συνάδελφοι, η Ένωση Κεντρώων έχει δεσμευτεί να στηρίζει τα σωστά και να κατακρίνει τα λάθη. Το παρόν νομοσχέδιο έχει καλές προθέσεις αλλά ασαφή στόχευση. Είχαμε ζητήσει κάποιες αλλαγές κατά τη διάρκεια των εργασιών των επιτροπών στα άρθρα 8 και 9 με τα οποία προβλέπονται οι διαδικασίες με τις οποίες θα προχωρήσουμε στις πωλήσεις πολεμικού υλικού που χαρακτηρίζεται άχρηστο, πεπαλαιωμένο και πλεονάζον. Από όσα προλάβαμε να διαβάσουμε στις νομοτεχνικές βελτιώσεις, αφαιρέθηκε η προφορική διαδικασία δημοπράτησης και είναι υπεύθυνο εκ μέρους σας αυτό και ευχάριστο για εμάς. Με τα άρθρα 1, 2 και 4 προσπαθείτε να λύσετε πολύ σημαντικά θέματα. Και ενώ μας πείσατε για τις προθέσεις σας, ωστόσο δεν μας πείσατε για την αποτελεσματικότητα των όσων μας προτείνετε. Με το άρθρο 1 δίνετε τη δυνατότητα της οικειοθελούς παραμονής στην ενεργό υπηρεσία και εκτός οργανικών θέσεων στους αξιωματικούς μας. Δεν τεκμηριώσατε, όμως, το γιατί το κάνατε αυτό. Μήπως έχει δίκιο η εισηγήτρια του ΚΚΕ που μιλάει για απόκρυψη της άθλιας οικονομικής κατάστασης στην οποίαν έχουν περιέλθει οι αξιωματικοί μας; Με το άρθρο 2 έχετε ξεσηκώσει πολύ κόσμο. Λύνει τελικά προβλήματα η απονομή αποστρατευτικού βαθμού στους εθελοντές μακράς θητείας ή μήπως με αυτόν τον τρόπο θα δημιουργήσουμε νέα ραντεβού στο κτήριο της Ευελπίδων; Το άρθρο 4 τι λύνει, τι διορθώνει, όταν αυτό γίνεται κόντρα στις εισηγήσεις των επιτελείων; Ποια εμπιστοσύνη στις γνώσεις μας για την ιεραρχία μπορούμε να δείξουμε, όταν μας λένε οι αρχηγοί τα αντίθετα; Θα τοποθετηθούμε εκ νέου γιατί θέλουμε περισσότερο χρόνο και στη δευτερολογία μας γι' αυτό. Θα ήθελα να κλείσω την τοποθέτησή μου σχετικά με αυτήν την τροπολογία για την οποία τοποθετήθηκε και ο Υπουργός, που μας καλύπτει, για να είμαστε και ειλικρινείς, το ότι είπε ότι εξετάζει το θέμα, θα το εξετάσει είτε σύντομα είτε αργότερα. Πρόκειται για μια τροπολογία που αφορά τους εθελοντές μακράς θητείας, οι οποίοι είχαν καταταγεί στις Ένοπλες Δυνάμεις μέχρι και την 31-12-1992 κι οι οποίοι επιβαρύνθηκαν από τον Απρίλιο του 2013 και για το διάστημα που υπηρετούσαν σαν εθελοντές πενταετούς υποχρέωσης, ΕΠΥ, με κράτηση 2% υπέρ ΕΛΟΑΣ, ΕΛΟΑΝ, δηλαδή σε μια πρόσθετη επιβάρυνση στην εισφορά ύψους 4%, που, επίσης, όλες οι υπόλοιπες κατηγορίες στρατιωτικών κατέβαλαν. Η άδικη αυτή κατάσταση, η οποία δεν είναι μόνον για τη συγκεκριμένη κατηγορία των στρατιωτικών, οφείλεται σε αβλεψία κατά τη σύνταξη του άρθρου 7 του ν. 3257/2004, όπως αυτό τροποποίησε το άρθρο 15 παράγραφος 2 του ν. 2936/2001, όπου δεν ελήφθη υπ' όψιν ότι οι εθελοντές μακράς θητείας όταν υπηρετούσαν ως ΕΠΥ κατέβαλλαν κανονικά τις ίδιες με τους ομοιόβαθμούς τους εισφορές 4% υπέρ των ειδικών λογαριασμών αλληλοβοηθείας. Ας σημειωθεί, δε, πως η πρόσθετη αυτή επιβάρυνση ύψους 2% στους συγκεκριμένους εθελοντές μακράς θητείας και για το διάστημα που υπηρετούσαν ως ΕΠΥ χαρακτηρίζεται από τα ταμεία ως κοινωνικός πόρος, ενώ δεν παρατηρήθηκε σε άλλες κατηγορίες στρατιωτικών. Με την επίλυση, όποτε και αν έρθει, - είτε σήμερα έρθει, είτε μετά από έναν μήνα, είτε μετά από δύο μήνες έρθει - της παραπάνω προβληματικής κατάστασης απαιτείται σαφώς και η νομοθετική παρέμβαση. Αυτήν τη νομοθετική παρέμβαση προσπαθήσαμε να φέρουμε σήμερα εδώ. Σε αυτήν τη νομοθετική παρέμβαση θα επιμείνουμε το ερχόμενο χρονικό διάστημα για να θυμίζουμε και στον Υπουργό τις δεσμεύσεις που έχει πάρει ως προς αυτό. Αγαπητοί συνάδελφοι, ο νομοθέτης κατά τη διάρκεια του οποιουδήποτε σχεδιασμού πρέπει να είναι σε θέση να καταλάβει τις ενδεχόμενες επιπτώσεις που μπορεί να έχει ο σχεδιασμός αυτός σε μερίδα πολιτών οι οποίοι αδικούνται. Οι αδικίες πολλές φορές, ενώ μπορούν να λυθούν τις στιγμές που γεννιούνται, δεν επιλύονται. Το μικροκομματικό συμφέρον τοποθετείται πάνω από το δημόσιο συμφέρον, πάνω από το δίκαιο των πολιτών. Το αν είναι υπεύθυνοι άλλοι για την αδικία στην οποία έχει περιέλθει μερίδα των Ελλήνων πολιτών, αυτό δεν έχει καμμία αξία. Παίρνουμε αξία από τις δικές μας πράξεις και χάνουμε αξία από τις δικές μας λιποταξίες απέναντι στη θέση ευθύνης που κατέχουμε. Καλώ, λοιπόν, την Κυβέρνηση να κάνει δεκτή την τροπολογία αυτή, να μας την φέρει. Όποτε μας την φέρει, η Ένωση Κεντρώων θα τη στηρίξει σαν να μην ήταν δικιά της πρωτοβουλία, σαν να ήταν πρωτοβουλία όλου του ελληνικού λαού. Ευχαριστώ πολύ.
Ευχαριστούμε πολύ τον κύριο συνάδελφο για την τήρηση του χρόνου. Παρακαλώ πολύ τον εισηγητή από το Ποτάμι, τον κ. Σπυρίδωνα Δανέλλη, να πάρει τον λόγο για δεκαπέντε λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, θέλω να πω μονάχα μια κουβέντα για το ΕΔΟΕΑΠ και την καταδίκη του σε ασφυξία μετά την κατάργηση του αγγελιοσήμου. Προφανώς εμείς, το Ποτάμι, δεν είμαστε υπέρ των προνομιακών αντιμετωπίσεων επιμέρους κλάδων επαγγελματιών. Εδώ, όμως, έχουμε ένα υπαρκτό πρόβλημα που ζητάει λύση. Είναι ένας κλάδος, ο κλάδος των δημοσιογράφων, που μένει χωρίς επικουρικό ταμείο, με πρώτο βεβαίως θύμα τους νέους δημοσιογράφους. Έτσι είναι αναγκαία η αντιμετώπιση αυτής της συγκεκριμένης περίπτωσης και για αυτό αναρωτιόμαστε: Η Κυβέρνηση έχει κάποιο σχέδιο αντιμετώπισης αυτού του υπαρκτού προβλήματος; Ας το δούμε. Θα προχωρήσουμε τώρα στα της Άμυνας. Και ας ξεκινήσω με κάποια δεδομένα, κυρίες και κύριοι συνάδελφοι. Δεδομένο πρώτο: Το τουρκικό ΑΕΠ για το 2016 ήταν 857,7 δισεκατομμύρια δολάρια. Για το 2016 το ελληνικό ΑΕΠ ήταν 194,6 δισεκατομμύρια δολάρια. Δεδομένο δεύτερο: Ο τουρκικός αμυντικός προϋπολογισμός είναι 18 δισεκατομμύρια δολάρια. Ο ελληνικός αμυντικός προϋπολογισμός είναι 6 δισεκατομμύρια δολάρια. Δεδομένο τρίτο: Μαχητικά αεροπλάνα η Τουρκία φαίνεται να διαθέτει διακόσια πενήντα πέντε διαφόρων τύπων και η Ελλάδα εκατόν ογδόντα διαφόρων τύπων. Δεδομένο τέταρτο: Η Τουρκία με αυτά τα οικονομικά χαρακτηριστικά αποφασίζει να αγοράσει τριάντα F -35. Τα στοιχεία νομίζω ότι από μόνα τους δίνουν μια εικόνα, μια εικόνα γλαφυρή. Η Ελλάδα προφανώς δυσκολεύεται να παρακολουθήσει τη γείτονα σε μια φρενήρη εξοπλιστική κούρσα και ιδιαίτερα στις σημερινές συνθήκες. Και όχι μόνο δυσκολεύεται, αλλά θα ήταν και παράλογο. Δεν είναι αυτές οι προτεραιότητες που έχει στη σημερινή πραγματικότητα και στον σημερινό πολιτισμό μια χώρα με τα χαρακτηριστικά και τους κώδικες και τις αξίες της χώρας μας, της Ελλάδας. Είναι παράνοια, είναι παραλογισμός και ανορθολογισμός να προσπαθείς το αντίθετο. Αυτό που πρέπει να δούμε, βεβαίως, είναι μέσα σε αυτήν την πραγματικότητα πού φαίνεται να φεύγουμε από αυτόν τον ανορθολογισμό; Τι έχουμε μπροστά μας έστω σε μακρινό ορίζοντα; Εκεί είναι τα πλεονεκτήματα μας και εκεί πρέπει να επενδύσουμε. Είμαστε μέλος από τα πιο παλιά της Ευρωπαϊκής Ένωσης. Είμαστε μια χώρα - σύνορο της Ευρωπαϊκής Ένωσης και μάλιστα σε μια από τις πιο καυτές και ταραχώδεις γειτονιές της Ευρώπης και του κόσμου ολόκληρου. Τι μας λείπει; Μας λείπει μία ολοκληρωμένη και πλήρως λειτουργική κοινή ευρωπαϊκή πολιτική άμυνας και ασφάλειας, ένας κοινός ευρωπαϊκός στρατός, ένα κοινό ευρωπαϊκό δόγμα, ένα ευρωπαϊκό σχέδιο άμυνας. Αυτοί οι στόχοι, βεβαίως, είναι οραματικοί, αλλά απόντες στον ορίζοντά μας, αν και έχει αρχίσει να συζητείται ο κοινός ευρωπαϊκός στρατός, όπως πέρυσι στην Σύνοδο Κορυφής της Μπρατισλάβα. Και ήταν επιτέλους μία πρώτη κουβέντα, μετά από αρκετές προσπάθειες χρόνων αρκετών κρατών - μελών, μεταξύ των οποίων βεβαίως άμεσα ενδιαφερόμενοι είμαστε πάντα και εμείς. Βεβαίως, υπάρχει μία πληθώρα πολύ δύσκολα αντιμετωπίσιμων διαδικαστικών ζητημάτων, όπως, παραδείγματος χάριν, με ποιους πόρους θα υποστηριχθεί, πώς θα «κουμπώσει» με το ΝΑΤΟ και ποια θα είναι η σχέση με το ΝΑΤΟ και με τις υποχρεώσεις εκεί. Επίσης, πώς θα μειώσουμε τα κόστη, πώς θα αντιμετωπιστούν διάφορες άλλες επιμέρους πλευρές του, αντιδράσεις, προκειμένου να μιλήσουμε για τη δημιουργία ενός ευρωπαϊκού στρατού. Είμαστε πολύ πίσω. Έχει χρόνο μπροστά και κοπιώδεις προσπάθειες, στις οποίες πρέπει εμείς, με πρωτοβουλίες μας, μάλιστα, να είμαστε παρόντες. Μέχρι τότε, λοιπόν, τι κάνουμε; Παραμένουμε παρακολουθητές αυτής της φρενήρους κούρσας εξοπλισμών και αμυντικής αναβάθμισης της γειτονικής χώρας; Μπορούμε να είμαστε ρεαλιστές, αν δεν αντιμετωπίσουμε ως υπαρκτό πρόβλημα και πρόκληση, μέσα σε αυτά τα δεδομένα που έχουμε να αντιμετωπίσουμε, την αναβάθμιση του ελληνικού στόλου, των F -16 εν προκειμένω, που είναι και το προς συζήτηση θέμα των τελευταίων ημερών; Δυστυχώς, επιβάλλεται να βρούμε τρόπο να ισορροπήσουμε σε αυτή τη συνεχή ισορροπία τρόμου, την οποία χρόνια τώρα ακολουθούμε. Βεβαίως, σε αυτή την προσπάθεια συνεννόησής μας και επίτευξης της καλύτερης, της πιο ορθολογικής και της λιγότερο επαχθούς, για τον ελληνικό λαό και την ελληνική οικονομία, λύσης δεν βοηθάει η πολιτική υποκρισία. Το θέμα της αναβάθμισης των ελληνικών αεροσκαφών είχε συζητηθεί σε δύο ή τρεις συνεδριάσεις της Επιτροπής Εξοπλιστικών Προγραμμάτων και Συμβάσεων ως καταρχήν θέμα που μας απασχόλησε. Εκεί πέρα ο καθένας μας ξέρει πολύ καλά ποια ήταν η στάση του και το τι ψηφίσαμε εντέλει σε αυτή την κατ' αρχάς προσέγγιση. Θυμίζω, κυρίες και κύριοι συνάδελφοι, ότι το Ποτάμι, όπως και η ΔΗΣΥ, ψηφίσαμε «παρών» και ερμηνεύσαμε ότι αυτό το «παρών» δεν είναι αντίθετο ως προς την ουσία του ζητήματος, την αναγκαιότητα, δηλαδή, διερεύνησης του βέλτιστου τρόπου και του πιο οικονομικά αποδεκτού τρόπου αναβάθμισης του στόλου των F -16. Ψηφίσαμε «παρών», διότι δεν θέλαμε να δώσουμε στην Κυβέρνηση την «λευκή επιταγή» να το χειριστεί κατά το δοκούν, χωρίς να έχουμε εμείς υπ' όψιν μας επιμέρους στοιχεία, καθοριστικά όμως, για τη συναγωγή συμπερασμάτων και τήρηση της τελικής μας στάσης, που είχαν να κάνουν κυρίως με τον προϋπολογισμό, με τη δαπάνη, δηλαδή, αυτής της αναβάθμισης και με τον χρονικό ορίζοντα μέσα στον οποίο θα κατανέμονταν, αλλά και θα βελτιωνόταν ο στόλος μας. Έτσι, λοιπόν, νομίζω ότι σε αυτά τα ζητήματα πρέπει να διατηρήσουμε μία κατάκτηση συνεννόησης και κοινής αντιμετώπισης από μέρους των πολιτικών κομμάτων, θεμάτων που έχουν να κάνουν με την άμυνα. Άρα, ας σοβαρευτούμε στην αντιμετώπιση αυτών των ζητημάτων. Ας είμαστε ειλικρινείς. Η Κυβέρνηση οφείλει να μην αφήσει καμμία «σκιά» στην ενημέρωση και την προσπάθεια συνεννόησης με τα κόμματα της αντιπολίτευσης, προκειμένου να αντιμετωπίσουμε ένα ζήτημα υπαρκτό και πολύ σοβαρό, που έχει να κάνει με την επάρκειά μας και την ισορροπία που πρέπει να διατηρήσουμε στο Αιγαίο με τον στόλο μας και τη δυνατότητά του να αντιμετωπίσει πιθανές προκλήσεις, που βλέπουμε ότι, δυστυχώς, δεν είναι στη σφαίρα των υποθέσεων. Θα περάσω τώρα στα θέματα του νομοσχεδίου. Το νομοσχέδιο που συζητούμε σήμερα είναι ένα ακόμα νομοσχέδιο διορθωτικών κινήσεων και διευθετήσεων σε υπαρκτά επιμέρους ζητήματα, μικρότερα ή μεγαλύτερα. Ξεκινώντας με το άρθρο 1, το οποίο δίνει τη δυνατότητα στα στελέχη που επιθυμούν να παραμείνουν και πέρα των τριάντα πέντε ετών υπηρεσίας και μέχρι τη συμπλήρωση των τριάντα οκτώ ετών στις Ένοπλες Δυνάμεις, εκτός οργανικών θέσεων, θεωρούμε ότι είναι μία θετική διευθέτηση. Έχουμε επανειλημμένα, εξάλλου, αναφερθεί στον απόλυτο ανορθολογισμό που παρακολουθούμε χρόνια τώρα να κοστίζει και σε ανθρώπινο δυναμικό, έμπειρο και χρήσιμο για τις Ένοπλες Δυνάμεις, αλλά βεβαίως και σε οικονομικούς πόρους. Γιατί με το σύστημα που ακολουθείται σήμερα με τη συνταξιοδότηση στα πενήντα ή τα πενήντα δύο χρόνια ανθρώπων οι οποίοι έχουν αυξημένα προσόντα, έχουν εμπειρία, είναι χρήσιμοι για το στράτευμα και καταδικάζοντάς τα μάλιστα αυτά τα στελέχη, ειδικά με τις σημερινές συνθήκες συνταξιοδότησης, να βρεθούν αντιμέτωπα με ένα κόστος ζωής που δεν είχαν προγραμματίσει και στο οποίο δεν μπορούν να ανταπεξέλθουν, συνιστά αυτό κι ένα επιπλέον κοινωνικό ζήτημα το οποίο πρέπει να συνυπολογίσουμε αναθεωρώντας, κύριε Υπουργέ, τον τρόπο με τον οποίο όλα αυτά τα στελέχη πάνω σε μια κρίσιμη και χρήσιμη ηλικία αποστρατεύονται και φεύγουν από το στράτευμα. Ας ξαναδούμε πώς μπορεί να υπάρξει η παράλληλη επετηρίδα, πώς μπορούμε να αντιμετωπίσουμε ζητήματα υπαρκτών αναγκών, αξιοποιώντας αυτό το δυναμικό και βεβαίως, εξοικονομώντας και πόρους που δεν περισσεύουν. Σχετικά με το άρθρο 4, φαίνεται ότι η υφιστάμενη αδικία καλύπτεται με τον τρόπο με τον οποίο αντιμετωπίζεται με τη νομοτεχνική βελτίωση που φέρατε. Στα δύο άρθρα του δεύτερου κεφαλαίου, που αφορούν αξιοποιήσεις περιουσίας των Ενόπλων Δυνάμεων, δεν έχουμε κάποια ουσιαστική αντίρρηση. Σε ό,τι αφορά το τρίτο κεφάλαιο, σύμφωνα με το οποίο συνιστάται Σώμα Οικονομικών Επιθεωρητών Εσωτερικών Ελεγκτών, υπαγόμενοι απευθείας στον Υπουργό Εθνικής Άμυνας, είναι γνωστό πως μια από τις βασικές παθογένειες της ελληνικής δημόσιας διοίκησης είναι η αδυναμία αντιμετώπισης των φαινομένων διαφθοράς. Σύμφωνα μάλιστα με μελέτη του Υπουργείου Δικαιοσύνης, η υπερπληθώρα δομών που έχουν ως αρμοδιότητά τους να επιλαμβάνονται θεμάτων διαφθοράς και κακοδιοίκησης, έχει ως αποτέλεσμα την αλληλοεπικάλυψη αρμοδιοτήτων, τη διάχυση της αρμοδιότητας ευθύνης του ελέγχου, τον δυσχερή συντονισμό του ελεγκτικού έργου και βεβαίως την ελλειμματική ή ακόμη και καθυστερημένη απόδοση ευθύνης. Κι όμως, παρ' ότι οι φορείς που χαρτογραφήθηκαν από το εν λόγω Υπουργείο ξεπερνούν τους εκατό και περιλαμβάνουν δομές στα περισσότερα Υπουργεία, στη συγκεκριμένη μελέτη δεν αναφερόταν μέχρι τώρα καμμία δομή του Υπουργείου Εθνικής Άμυνας. Άρα, είναι γεγονός ότι ο τομέας της άμυνας χαρακτηρίζεται από πλημμελή έλεγχο, την ίδια στιγμή, βεβαίως, που είναι δομές υψηλού κινδύνου εμφάνισης φαινομένων διαφθοράς και που συνολικά μας έχει διαχρονικά ταλαιπωρήσει, ιδιαίτερα τα τελευταία χρόνια, χρεώνοντας και απαξιώνοντας το πολιτικό σύστημα στα μάτια της κοινωνίας και των πολιτών στο σύνολό του. Άρα, είναι θετικό ότι εντάσσεται από εσάς στο σώμα της ρύθμισης διατύπωση που εγγυάται την ανεξαρτησία των οικονομικών επιθεωρητών, όπως σας ζητήσαμε, κύριε Υπουργέ, προστατεύοντας τις απόψεις που διατυπώνουν και τα πορίσματα των ερευνών τους και εξασφαλίζοντας το ακαταδίωκτο κατά την άσκηση των αρμοδιοτήτων τους. Στο άρθρο 25 και συγκεκριμένα στην παράγραφο 4, που παραχωρεί τιμής ένεκεν βαθμό εφέδρου αξιωματικού μέχρι ταγματάρχη σε Έλληνες πολίτες που απολύθηκαν οριστικά ως οπλίτες, δεν είναι μείζονος σημασίας. Από περιέργεια, όμως, επειδή δεν απαντήθηκε το ερώτημά μας, θέλουμε να μάθουμε σε ποιες περιπτώσεις βρίσκει εφαρμογή το «μέχρι ταγματάρχη» που αναφέρεται στο νομοσχέδιο. Στο άρθρο 27, το πολυσυζητημένο, όσοι υποστηρίζαμε στο παρελθόν τον συνδικαλισμό στο στράτευμα, δεν είχαμε κατά νου την εικόνα την οποία ζήσαμε και κατά τη διάρκεια της συζήτησης του νομοσχεδίου στην επιτροπή, αλλά και με αυτά που βλέπουμε να εξελίσσονται και την προσπάθεια επίλυσης, με δικαστικούς αγώνες, ζητημάτων που θα έπρεπε να απορρέουν από τη συνεννόηση μεταξύ των συνενδιαφερομένων. Εφόσον ανοίξαμε την υπόθεση του συνδικαλισμού στο στράτευμα, νομίζω ότι όλοι συμφωνούμε ότι πρέπει να κάνουμε το σωστό και προκειμένου να κρατήσουμε την αξιοπιστία μας, να οριοθετήσουμε το πλαίσιο μέσα στο οποίο σε έναν τόσο ειδικό και ευαίσθητο χώρο όπως είναι το στράτευμα, πρέπει να κινηθούν οι συνδικαλιστικές εκφράσεις του στρατεύματος. Μελετάμε τη νομοτεχνική βελτίωση, την οποία μας καταθέσατε λίγο πριν και ακούσαμε τον κ. Βίτσα να υποστηρίζει, για να αποφασίσουμε τελικά ποια θα είναι η στάση μας. Νομίζω όμως, ότι εάν δεν υπάρχει το consensus, εάν δεν υπάρχει η πειθώ, εάν δεν μπορέσουμε να το κάνουμε τώρα, - είναι πολύ καλύτερη η υπηρεσία που θα προσφέρουμε σε αυτό το κρίσιμο και ευαίσθητο ζήτημα - ας αποσύρουμε το άρθρο 27 και να το φέρουμε μετά από απόλυτη συνεννόηση και πειθώ μεταξύ των άμεσα ενδιαφερομένων και ημών. Θα κλείσω τώρα με το ότι στο πνεύμα αυτών των διευθετήσεων διαφορετικών ζητημάτων αυτού του νομοσχεδίου, θέλω να επαναφέρω ένα θέμα που μας είχε απασχολήσει όταν συζητούσαμε τον νόμο 4407 πέρυσι τέτοιο καιρό περίπου. Και θυμίζω ότι τότε με το άρθρο 1 είχαμε αποφασίσει τη διάλυση των τριών σχολών της πολεμικής αεροπορίας, ΣΤΥΑ, ΣΥΔ, ΣΙΡ, που ενοποιήθηκαν αποτελώντας τη ΣΜΥΑ, τη Σχολή Μονίμων Υπαξιωματικών Αεροπορίας. Υπάρχει ένα δικό τους πάγιο αίτημα για τη μετονομασία. Δεν κοστίζει, δεν δημιουργεί ζητήματα, υποστηρίζεται απ' όλους. Νομίζω ότι θα ήταν σωστό να υπάρξει έμφαση και στην τεχνολογική κατάρτιση των αποφοίτων. Έτσι, λοιπόν, τη πρότασή τους για μετονομασία της ΣΜΥΑ, της Σχολής Μονίμων Υπαξιωματικών Αεροπορίας σε Σχολή Τεχνολόγων Αεροπορίας ή έστω σε Σχολή Τεχνολόγων Υπαξιωματικών Αεροπορίας - που δίνεται η έμφαση στην τεχνολογική κατάρτιση αποφοίτων - δεν θα είχαμε λόγο να μην την υποστηρίξουμε. Έτσι καταθέτω ένα υπόμνημα για το θέμα αυτό, που θα μπορούσε και σε αυτό το νομοσχέδιο να λυθεί. [[Στο σημείο αυτό ο Βουλευτής κ. Σπυρίδων Δανέλλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κλείνω, επανερχόμενος σε ένα ζήτημα που έχουμε επανειλημμένα θέσει. Μάλιστα είχαμε τη δέσμευση του κ. Βίτσα στη συζήτηση στην επιτροπή ότι θα προσπαθούσε να συσταθεί η προβλεπόμενη επιτροπή που είχαμε αποφασίσει ότι θα συσταθεί, προκειμένου να εισηγηθεί την επίλυση του θέματος προς εσάς και εσείς προς εμάς, σχετικά με την αντιμετώπιση της ισονομίας και κανονικότητας της τάξης της Πολεμικής Αεροπορίας σε ό,τι αφορά τους αποφοίτους μηχανικούς της Σχολής Ικάρων στην ισόνομη αντιμετώπιση με τους συναδέλφους τους των λοιπών όπλων.
Το έχουμε κάνει ήδη.
Δεν ξέρω - επειδή δεν αναφέρθηκε κάτι - εάν έχουμε αποτέλεσμα. Εγώ καταθέτω το δικό τους υπόμνημα με μια νομοθετική ρύθμιση που θα μπορούσε να υιοθετηθεί και σε αυτό το νομοσχέδιο - εάν όντως έχετε κάνει την πρώτη επεξεργασία - προκειμένου να κλείσει και αυτή η εκκρεμότητα. [[Στο σημείο αυτό ο Βουλευτής κ. Σπυρίδων Δανέλλης καταθέτει για τα Πρακτικά το προαναφερθέν υπόμνημα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Σας ευχαριστώ πολύ.
Ευχαριστούμε πολύ τον ειδικό αγορητή από το Ποτάμι κ. Δανέλλη. Τον λόγο έχει ο Υπουργός κ. Τόσκας για να στηρίξει την τροπολογία του με γενικό αριθμό 1309 και ειδικό 75, για πέντε λεπτά.
Ευχαριστώ, κύριε Πρόεδρε. Είναι γνωστό ότι τα μέλη των Σωμάτων Ασφαλείας κατά την εκτέλεση των καθηκόντων τους διατρέχουν σε πολλές περιπτώσεις ιδιαίτερο κίνδυνο. Και γι' αυτό η πολιτεία σε περίπτωση θανάτου ή ανικανότητας λόγω τραυματισμού σε ποσοστό τουλάχιστον 67% προβλέπει τον κατ' εξαίρεση διορισμό μέλους της οικογένειάς τους στο Υπουργείο Εσωτερικών σε κενή οργανική θέση ή σε κάθε περίπτωση συνιστώμενη προσωποπαγή θέση. Πλην, όμως, συγκεκριμένα ο ν.4024/2011 καταργεί τις κενές οργανικές θέσεις των δημοσίων υπαλλήλων και ο ν.4305/2014 προέβλεψε ότι διορισμός - πρόσληψη προσωπικού μπορεί να γίνει μόνο στην περίπτωση που υφίσταται κενή οργανική θέση. Έτσι ο διορισμός αυτός ουσιαστικά ήταν δώρον άδωρον, δεν μπορούσε να υλοποιηθεί. Δεν μπορούσε να εκπληρωθεί η ηθική υποχρέωση της πολιτείας στις παραπάνω κατηγορίες πολιτών. Ερχόμαστε σήμερα, λοιπόν, με αυτήν την τροπολογία να καλύψουμε το κενό που υπάρχει και να ρυθμίσουμε τη νομοθεσία έτσι ώστε να δημιουργείται και προσωποπαγής θέση όπου δεν υπάρχει, ώστε να καλύπτονται αυτές οι ελάχιστες περιπτώσεις - από έναν έλεγχο που έκανα είναι οχτώ οι περιπτώσεις τα τελευταία χρόνια - και να εκπληρωθεί ακριβώς όπως είπα αυτή η ηθική υποχρέωση της πολιτείας στις παραπάνω κατηγορίες πολιτών που διατρέχουν ιδιαίτερο κίνδυνο σε πολλές περιπτώσεις. Σας ευχαριστώ.
Ευχαριστούμε πολύ, κύριε Υπουργέ. Περνάμε στους ομιλητές με πρώτη την κ. Αυλωνίτου από τον ΣΥΡΙΖΑ για επτά λεπτά. Κυρία Αυλωνίτου, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι Βουλευτές, το σημερινό νομοσχέδιο «Ρυθμίσεις περί σταδιοδρομίας κλπ..» έχει κάποια κεφάλαια. Θέλω να σταθώ ιδιαίτερα στο Κεφάλαιο Γ΄, «Σύσταση Κοινού Σώματος Οικονομικών Επιθεωρητών - σύσταση Υπηρεσίας Εσωτερικών Υποθέσεων Υπουργείου Εθνικής Άμυνας». Νομίζω ότι αποτελεί κοινή διαπίστωση μέσα στην Αίθουσα αυτή, αλλά και έξω από αυτή, ότι εδώ και δεκαετίες ο χώρος των αμυντικών προμηθειών απετέλεσε για ορισμένους προνομιακό χώρο διαφθοράς και διαπλοκής συχνά μάλιστα στο υψηλότερο πολιτικό επίπεδο της κάθε εποχής. Από την επιστράτευση της χούντας το 1974, όταν δεν υπήρχε οπλισμός για τους επιστρατευμένους, επειδή κάποιοι τον είχαν ξεπουλήσει, ως τις προμήθειες εξελιγμένων οπλικών συστημάτων πιο πρόσφατα, όπου η αγορά του οπλικού συστήματος δεν συνοδευόταν από τα απαραίτητα πυρομαχικά, πολλοί αντιμετώπισαν την άμυνα της χώρας ως πρόφαση μόνο για να πλουτίσουν σε βάρος των φορολογουμένων πολιτών. Το γεγονός δε ότι όλες αυτές τις δεκαετίες η χώρα μας έχει εξαιρετικά υψηλές αμυντικές δαπάνες λόγω υπαρκτής απειλής στην περιοχή μας, όχι μόνο δεν παρακίνησε κάποιους να θέσουν το εθνικό συμφέρον πάνω από την τσέπη τους, αλλά αντίθετα τους έκανε να ξεσαλώσουν. Το αποτέλεσμα είναι ότι σήμερα, σε συνθήκες οικονομικής κρίσης και περιορισμένων οικονομικών δυνατοτήτων, καλούμαστε να αντιμετωπίσουμε δύο διαφορετικά προβλήματα, που έχουν κοινή αιτία: Πρέπει πρώτα να εξασφαλίσουμε την επιχειρησιακή λειτουργικότητα των υπαρχόντων αμυντικών συστημάτων, ενώ πρέπει ακόμα να εξασφαλίσουμε ότι δεν θα υπάρξει πάλι στο μέλλον σπατάλη ή κλοπή πόρων με πρόφαση την άμυνα της χώρας. Στην επίτευξη, λοιπόν, του δεύτερου στόχου αποσκοπεί η σύσταση Κοινού Σώματος Οικονομικών Επιθεωρητών, που υπάγεται στον Αρχηγό ΓΕΕΘΑ και Υπηρεσίας Εσωτερικών Υποθέσεων, που υπάγεται απευθείας στον Υπουργό Εθνικής Άμυνας. Ακούστηκαν στην επιτροπή ορισμένες αντιρρήσεις και επιφυλάξεις για τη σύσταση των δύο αυτών υπηρεσιών και θέλω να τις απαντήσω συνοπτικά. Ακούστηκε ότι τα ζητήματα αυτά είναι αρμοδιότητα εισαγγελέα και άρα, οι υπό σύσταση υπηρεσίες δεν έχουν νόημα. Όμως, αρμοδιότητα του εισαγγελέα, κυρίες και κύριοι συνάδελφοι, είναι η αντιμετώπιση της παρανομίας, αφού αυτή εντοπιστεί. Η πρόληψη της παρανομίας με την καθιέρωση προληπτικών ελέγχων που θα την αποτρέπουν και η διαπίστωσή της, εάν συμβεί, ώστε να παραπεμφθεί στον εισαγγελέα, είναι το αντικείμενο των υπό σύσταση υπηρεσιών. Ακούστηκε ακόμα ότι, επειδή η διαφθορά στον τομέα αυτόν ξεκινά από την εκάστοτε πολιτική ηγεσία, δεν έχει νόημα ο έλεγχος των υφισταμένων. Όμως, δεν υπάρχει τρόπος η διαφθορά στην κορυφή να μην φανεί και πιο κάτω, ενώ διαπιστώνω ακόμα ότι ορισμένοι θεωρούν, είτε ειλικρινά είτε υστερόβουλα, τη διαφθορά ως μη αντιμετωπίσιμη, ως εγγενές χαρακτηριστικό του συστήματος, που πάντα θα υπάρχει. Σε αυτό το τελευταίο, κυρίες και κύριοι συνάδελφοι, διαφωνούμε εντελώς. Αν υπάρχει ειλικρινής πολιτική βούληση, η διαφθορά αντιμετωπίζεται. Μάλιστα, αυτή η πεποίθησή μας αποτελεί τη βασική πολιτική μας διαφορά από το παλιό πολιτικό σύστημα. Το νομοσχέδιο περιλαμβάνει ακόμα την έγκριση συμβιβαστικής συμφωνίας τροποποίησης της σύμβασης αντισταθμιστικών ωφελημάτων παλαιότερης σύμβασης προμήθειας αμυντικού υλικού. Με την ευκαιρία αυτή θέλω να σταθώ στο θέμα των αντισταθμιστικών ωφελημάτων γενικότερα και του ρόλου τους στις αμυντικές προμήθειες. Το σύστημα των αντισταθμιστικών ωφελημάτων πρωτομπήκε στη χώρα μας τη δεκαετία του '70, όταν η αγορά αεροσκαφών Μιράζ συνοδεύτηκε από μία παράλληλη γαλλική επένδυση σε άλλον τομέα. Αγοράσαμε αεροπλάνα και οι Γάλλοι έκαναν μια σημαντική επένδυση στην Ελλάδα, ιδρύοντας βιομηχανία παραγωγής ζωοτροφών, μια αξιόλογη βιομηχανία που λειτουργεί ακόμα στον ιδιωτικό τομέα, έχοντας περάσει σήμερα σε ελληνική ιδιοκτησία. Στα κατοπινά χρόνια έγινε προσπάθεια τα αντισταθμιστικά ωφελήματα να στραφούν περισσότερο στην συμπαραγωγή των αγοραζόμενων οπλικών συστημάτων από την ελληνική κρατική αμυντική βιομηχανία, πράγμα που μειώνει τη δαπάνη προμήθειας και φέρνει μερικές από τις θέσεις εργασίας στη χώρα μας. Το σύστημα, όμως, αυτό ενόχλησε τους μιζαδόρους, καθώς τους περιόριζε τις ευκαιρίες για μίζες. Έτσι, είδαμε την εγχώρια κρατική αμυντική βιομηχανία να συρρικνώνεται, τα αντισταθμιστικά ωφελήματα να λαμβάνουν χαρακτήρα συχνά ανεφάρμοστο και τέλος, να μην πραγματοποιούνται. Συνεχίζουμε, όμως, να βρισκόμαστε σε μια γεωπολιτικά επικίνδυνη περιοχή και η ανάγκη της αμυντικής εντιμότητας δεν θα εκλείψει. Πρέπει, λοιπόν, να δώσουμε έμφαση και στην ανάπτυξη της ελληνικής αμυντικής βιομηχανίας και στην αξιοποίηση κάθε ευκαιρίας για συμπαραγωγή και στην καθιέρωση υποδειγματικής ετοιμότητας στις αμυντικές προμήθειες. Το σημερινό, λοιπόν, νομοσχέδιο, κυρίες και κύριοι Βουλευτές, συμβάλλει καθοριστικά στην επίτευξη αυτών των στόχων, οπότε το ψηφίζω και επί της αρχής και κατ' άρθρον. Σας ευχαριστώ.
Ευχαριστούμε πολύ την κ. Αυλωνίτου. Παρακαλώ τον Βουλευτή της Νέας Δημοκρατίας κ. Βασίλη Κικίλια να πάρει τον λόγο για επτά λεπτά.
Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, η Κυβέρνηση ΣΥΡΙΖΑ - ΑΝΕΛ είναι γνωστό πλέον σε όλους ότι υφάρπαξε την ψήφο των Ελλήνων, λέγοντας ψέματα, τόσα πολλά μάλιστα που ντράπηκαν οι λέξεις. Κι έχουν περάσει δυόμισι χρόνια απ' αυτό και τα στελέχη των Ενόπλων Δυνάμεων ακόμα περιμένουν να τους πουν ο κ. Τσίπρας και ο κ. Υπουργός, ο κ. Καμμένος, τι θα γίνει, κατ' αρχάς, με τα αναδρομικά τους. Η Κυβέρνηση του Αντώνη Σαμαρά είχε δώσει το 50% των αναδρομικών. Εσείς κυβερνάτε ήδη περισσότερο από την προηγούμενη κυβέρνηση, την οποία ανατρέψατε. Να δούμε, λοιπόν, τι στα αλήθεια έχει γίνει. Πριν από αυτό, επιτρέψτε μου να σας διαβάσω τη δήλωση του κ. Πάνου Καμμένου στις 18 Ιανουαρίου του 2015, κατά την επίσκεψή του στο συνοριοφυλάκιο της Νίκης, στη Φλώρινα, προσέξτε, μία βδομάδα πριν από τις βουλευτικές εκλογές. Έλεγε: «Θέλω να στείλω ξεκάθαρα το μήνυμα ότι προϋπόθεση για να συμμετέχουν οι Ανεξάρτητοι Έλληνες σε μια κυβέρνηση εθνικής συνεννόησης ή συνεργασίας ή εθνικής ενότητας είναι ότι θα εφαρμοστεί άμεσα η απόφαση του Συμβουλίου της Επικρατείας για την επαναφορά των μισθών των στελεχών των Ενόπλων Δυνάμεων και των Σωμάτων Ασφαλείας και των δικαστικών. Πρόκειται για παραβίαση της νομοθεσίας, πρόκειται για κατάλυση του Συντάγματος και κατάλυση της ίδιας της δικαιοσύνης, του πυλώνα της δημοκρατίας». Κυρίες και κύριοι Βουλευτές, αν αυτό δεν είναι απόδειξη της κοροϊδίας του ελληνικού λαού και των ανδρών και γυναικών των Ενόπλων Δυνάμεων, τότε ποια είναι; Η Νέα Δημοκρατία - και δεν θα ήθελα να επαναλάβω αυτά τα οποία ήδη έχουν ειπωθεί και από τον αγαπητό φίλο, τον αρχηγό τον Τάσο Δημοσχάκη και τους υπόλοιπους ομιλητές της Νέας Δημοκρατίας - θα στηρίξει τις διατάξεις αυτές του νομοσχεδίου που διορθώνουν αδικίες εις βάρος στελεχών των Ενόπλων Δυνάμεων, όπως για παράδειγμα αυτών της τάξης του 1990. Εμείς ασκούμε υπεύθυνη αντιπολίτευση. Το έχουμε αποδείξει από τα χρόνια της κρίσης μέχρι και σήμερα. Εσείς, κύριε Υπουργέ, αρνηθήκατε να ψηφίσετε έστω και έναν νόμο ή μία τροπολογία κατά την περίοδο της διακυβέρνησης με κορμό τη Νέα Δημοκρατία τα χρόνια που πέρασαν. Θα πρέπει, όμως, να πω - και φαντάζομαι ότι θα υπάρχουν κάποιες απαντήσεις γι' αυτό - ότι εδώ βλέπουμε ένα νομοσχέδιο γεμάτο «φωτογραφικές» διατάξεις, που βαδίζει σε επικίνδυνα μονοπάτια αδιαφάνειας, με σκοπό το αντίθετο ακριβώς απ' αυτό το οποίο διακηρύττετε στη ρητορική σας. Πρόκειται για ένα νομοσχέδιο με καθαρά κομματικό όφελος και όχι υπηρεσιακό. Ενδεικτικά θα αναφέρω κάτι, αν και ειπώθηκε στο άρθρο 1 περί αξιωματικών εκτός οργανικών θέσεων, όπου στην ουσία λέτε ότι λίγες θέσεις θα καλύπτονται χωρίς κριτήρια αξιολόγησης. Στο άρθρο 3 περί των χειριστών ειδικής μονιμότητας απορρίπτετε στελέχη - αποφοίτους στρατιωτικών σχολών. Στο άρθρο 16 σκόπιμα αποκλείετε από τη θέση του Διευθυντή Κοινού Σώματος Επιθεωρητών αξιωματικούς και των τριών κλάδων. Όσο για το άρθρο 27 περί συνδικαλισμού, είναι η επιτομή της φωτογραφικής διάταξης και σας καλούμε τώρα, πριν ολοκληρωθεί η συνεδρίαση, να έχετε την παρρησία να το πάρετε πίσω και να δώσετε το δικαίωμα τουλάχιστον - και συζητήθηκε στην επιτροπή αυτό απ' όλους τους εισηγητές όλων των κομμάτων - να υπάρχει ad hoc μία επιτροπή άμεσα, γρήγορα, που να βρει μια κοινά αποδεκτή λύση. Οι παρατηρήσεις μας, ξέρετε, κύριε Υπουργέ, δεν είναι προϊόν στείρας αντιπολίτευσης και θα ήθελα να τις λάβετε σοβαρά υπ' όψιν, γιατί θα επανέλθουμε σ' αυτές. Πάω στο άρθρο 10. Εκεί υπάρχει μείζον πολιτικό θέμα. Δεν έχει να κάνει αποκλειστικά έτσι όπως το παρουσιάζετε μ' ένα θέμα το οποίο άπτεται του Υπουργείου, γιατί η σύσταση Υπηρεσίας Εσωτερικών Υποθέσεων και η συγκρότηση ενός Κοινού Σώματος Οικονομικών Επιθεωρητών και Εσωτερικών Ελεγκτών είναι κάτι που ως Νέα Δημοκρατία θα μας έβρισκε σύμφωνους, όμως στην παράγραφο 2 του άρθρου αναφέρεται κάτι κατά την άποψή μας ανήκουστο, ότι δηλαδή η Υπηρεσία Εσωτερικών Υποθέσεων υπάγεται απευθείας στον Υπουργό Εθνικής Αμύνης, άρα αμέσως - αμέσως παραβιάζετε την αρχή ελέγχου - ελεγχομένου, παραπέμποντας στη λαϊκή ρήση «Γιάννης κερνάει, Γιάννης πίνει». Αφήνετε, δηλαδή, έξω από τον έλεγχο τον ίδιο τον Υπουργό - προσέξτε, όχι τον κ. Πάνο Καμμένο, αλλά τον εκάστοτε Υπουργό - όταν είναι γνωστό σε όλους ότι οι αποφάσεις των Υπουργών στο εν λόγω Υπουργείο έχουν μεγάλη βαρύτητα και σε οικονομικά θέματα, όπως οι συμβάσεις των εξοπλιστικών, οι συμβάσεις αντισταθμιστικών ωφελημάτων, η αξιοποίηση ακίνητης περιουσίας. Ειρήσθω εν παρόδω και για να μην επαναλαμβάνομαι, περιμένουμε, κύριε Υπουργέ, και εσάς και τον Υπουργό, τον κ. Καμμένο, να έλθετε στην Επιτροπή και να μας αναλύσετε ακριβώς αυτό το οποίο έχετε συμφωνήσει για τη σύμβαση της αναβάθμισης των F -16, με την οποία συμφωνούμε. Ως προς τα επιμέρους, περιμένουμε από εσάς καθαρές κουβέντες, όχι κουβέντες διά των social media, όχι Δευτέρα το «άλφα», Τρίτη το «βήτα», Τετάρτη το «γάμα», Πέμπτη το «δέλτα». Σταματάω, όμως, εδώ. Προσέξτε τώρα: Γιατί δεν υπηρετείτε τη διαφάνεια μ' αυτό το οποίο φέρνετε; Η δυνατότητα του Υπουργού να χρησιμοποιήσει μια τέτοια υπηρεσία ως βραχίονα κομματικής εποπτείας και ελέγχου είναι κάτι πάρα πολύ επικίνδυνο. Ο κ. Καμμένος επισκέφτηκε πρόσφατα τις Ηνωμένες Πολιτείες. Κλείσατε συμφωνίες - επαναλαμβάνω ότι περιμένουμε ενημέρωση - με μια χώρα η οποία έχει ως μοντέλο τη λειτουργία των Ενόπλων Δυνάμεων και αποτελεί πρότυπο. Να σας ενημερώσω, λοιπόν, ότι η Στρατιωτική Υπηρεσία Διερεύνησης Εγκλημάτων της εν λόγω χώρας υπάγεται στον Αρχηγό των Ενόπλων Δυνάμεων. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, έχω άλλο ένα λεπτό, αλλά θα ήθελα την ανοχή σας για λίγο. Κυρίες και κύριοι συνάδελφοι, ελπίζω να αντιλαμβάνεστε όλοι ότι αυτό στο οποίο αναφέρομαι είναι ένα μείζον θέμα, γιατί με τον τρόπο με τον οποίο νομοθετούν οι κύριοι, ο οποιοσδήποτε Υπουργός θα μπορεί να καταγγέλλει στον εισαγγελέα, να πετυχαίνει άρση του τηλεφωνικού απορρήτου του καταγγελλόμενου κι έτσι να έχει προσωπικό μηχανισμό παρακολούθησης των πολιτικών του αντιπάλων. Αυτό ξεφεύγει παρασάγγας από το Υπουργείο Εθνικής Αμύνης. Αυτό δεν είναι ένα φανταστικό σενάριο, κύριε Υπουργέ, γιατί εσείς το προβλέπετε στο άρθρο 12 παράγραφος 2, όπου αναφέρεται ότι η υπηρεσία διενεργεί, σύμφωνα με τις παραγράφους 5 έως 7 του άρθρου 11, έρευνες και ελέγχους ύστερα από εντολή του ΥΕΘΑ και υπό την εποπτεία του εισαγγελέα του Στρατοδικείου Αθηνών. Οι ίδιοι το λέτε μέσα στο νομοσχέδιό σας. Κύριε Υπουργέ, όσο και αν θεωρούμε τη σύσταση Υπηρεσίας Εσωτερικών Υποθέσεων αναγκαία, δεν θα στηρίξουμε την κεκαλυμμένη συγκρότηση μιας νέας ΕΥΠ μέσα στις Ένοπλες Δυνάμεις. Η Υπηρεσία Εσωτερικών Υποθέσεων πρέπει να υπάγεται στον Αρχηγό ΓΕΕΘΑ. Σας καλώ σήμερα να τροποποιήσετε την παράγραφο 2 ως εξής: «Συνίσταται στο Υπουργείο Εθνικής Αμύνης ειδική Υπηρεσία Εσωτερικών Υποθέσεων υπαγόμενη απευθείας στον Αρχηγό ΓΕΕΘΑ. Θα ήθελα να πω και άλλα πράγματα για τα άρθρα 8 και 9 που έχουν να κάνουν με την αξιοποίηση των κινητών περιουσιακών στοιχείων και υλικών των Ενόπλων Δυνάμεων, αλλά μου τα κάλυψε ο κ. Δημοσχάκης. Θα ήθελα, όμως, να προχωρήσω λίγο παρακάτω και να πω ότι με τον τρόπο τον οποίο νομοθετείτε σε αυτά τα άρθρα, ουσιαστικά είναι σαν να μην διοχετεύετε τα έσοδα της αξιοποίησης στον προϋπολογισμό του ΥΠΕΘΑ αλλά στον κρατικό προϋπολογισμό. Άρα, στερείτε έσοδα από τα μετοχικά ταμεία των Ενόπλων Δυνάμεων. Περί αυτού πρόκειται. Οπότε, όπως δεν προστατεύσατε τους συνταξιούχους στρατιωτικούς από τον κ. Καντρούγκαλο και αυτά τα οποία έφερε ως νόμους, έτσι τώρα δεν προστατεύετε και δίνετε βορά τα μετοχικά ταμεία στον Υπουργείο Οικονομικών. Και είναι γνωστό το παιχνίδι: εσείς θέλετε, το Υπουργείο Οικονομικών δεν μπορεί και πάμε παρακάτω. Δεσμευτήκατε στις ενώσεις αποστράτων ότι τα έσοδα από την αξιοποίηση θα συνεχίσουν να περιέχονται στα ταμεία του κάθε κλάδου. Άρα, απαντήστε μας σας παρακαλώ πάρα πολύ, εσείς, κύριε Υφυπουργέ, αφού δεν είναι ο κ. Καμμένος εδώ, εάν είπατε ψέματα στις ενώσεις των αποστράτων. Ή θα μας πείτε τελικά ότι θέλατε, αλλά δεν μπορούσατε; Κοιτάξτε, όταν έρχεται ένα νομοθέτημα για τις Ένοπλες Δυνάμεις, θεωρώ ότι αποτελεί πρώτη προτεραιότητα για τη χώρα η Αξιωματική Αντιπολίτευση, η Νέα Δημοκρατία πάντα με παρρησία και ειλικρινώς να ψηφίζει και να στηρίζει τις διατάξεις αυτές τις οποίες θεωρεί ότι είναι προς το δημόσιο συμφέρον. Όμως, εδώ υπάρχουν σημαντικά θέματα τα οποία πρέπει να συζητηθούν και στα οποία πρέπει να δώσετε διευκρινίσεις και άλλα τα οποία πρέπει να αλλάξετε. Εν πάση περιπτώσει, σας παρακαλώ πάρα πολύ, τουλάχιστον αφήστε στην άκρη τη ρητορική περί νέου ήθους, ύφους προοδευτικότητας της Αριστεράς και νέας αντίληψης, όταν έχετε φέρει ένα «φωτογραφικό» νομοσχέδιο, το οποίο εμπεριέχει έναν πολύ μεγάλο κίνδυνο σε ό,τι έχει να κάνει με την Υπηρεσία Εσωτερικών Υποθέσεων. Και κάτι για εσάς, κυρίες και κύριοι συνάδελφοι, με συγχωρείτε πάρα πολύ αλλά η απόσταση από την Ουάσιγκτον μέχρι την Μακρόνησο που είδα τον Γραμματέα σας και τον κ. Κατρούγκαλο με το ποσέτ να σηκώνουν τις μπουνιές τους και να ορκίζονται στους αγώνες της Αριστεράς, είναι όχι μια κωλοτούμπα δρόμος, αλλά μια παρωδία δρόμος. Οπότε σας παρακαλώ πάρα πολύ, όταν θα βγαίνετε στα κανάλια και στις τηλεοράσεις και θα πανηγυρίζετε για την επιτυχία του ταξιδιού της Αμερικής, θα σκέφτεστε λίγο μετά πόσο μεγάλη ντροπή αποτελεί να πηγαίνετε στη Μακρόνησο και να προσπαθείτε να κοροϊδέψετε τους εναπομείναντες ψηφοφόρους σας. Σας ευχαριστώ πάρα πολύ.
Ευχαριστούμε πολύ τον κ. Κικίλια. Παρακαλώ τον ομιλητή από τη Χρυσή Αυγή κ. Ηλία Παναγιώταρο να έρθει στο Βήμα, για επτά λεπτά.
Ευχαριστώ, κύριε Πρόεδρε. Μάλλον η κ. Αυλωνίτου πριν στην πολύ καλή ομιλία της προϊδέασε τον κόσμο για τα επικείμενα αντισταθμιστικά οφέλη τα οποία θα έχουμε από τη σύμβαση που όλα δείχνουν ότι θα γίνει για τα F -16. Ανέφερε κάτι για εργοστάσιο ζωοτροφών σε παλαιότερη σύμβαση. Ενδεχομένως τώρα να μας στέλνουν το σανό απευθείας ως το καλύτερο αντισταθμιστικό όφελος για αυτήν τη συμφωνία. Κυρίες και κύριοι, τις προηγούμενες ημέρες έλαβαν χώρα στην πρωτεύουσα δύο θλιβερά περιστατικά σταλινικής βίας και προπαγάνδας. Το ένα ήταν η σταλινικού τύπου άνανδρη επίθεση ακάλυπτων, ασύδοτων, αναρχοάπλυτων συλλογικοτήτων για άλλους σε τρεις Ευέλπιδες, έναν στρατιώτη και κάποιους πολίτες. Και δεν τρέχει τίποτε απολύτως! Ενώ, όπως προείπαμε, είναι ό,τι πιο εύκολο να συλληφθούν οι υπαίτιοι και οι ένοχοι. Οι ευθύνες του κ. Τόσκα είναι τεράστιες, υπερβολικά μεγάλες και θα έπρεπε, εφ' όσον προέρχεται από τις Ένοπλες Δυνάμεις ως αξιωματικός, να έβλεπε και με άλλο μάτι το περιστατικό που συνέβη με τους τρεις Ευέλπιδες. Ευχόμεθα, επίσης, να μην δούμε καθ' οιονδήποτε τρόπο να συμβαίνει κάτι που ψιθυρίζεται, επειδή κανείς από αυτούς που κυβερνούν δεν μπορεί να λάβει σοβαρά μέτρα: Οι εξοδούχοι ή οι αδειούχοι Ευέλπιδες και των άλλων σχολών να βγαίνουν από τις σχολές τους, όχι με την τιμημένη στολή της σχολής τους, αλλά με τα πολιτικά τους ρούχα. Εκεί θα είναι η υπέρτατη ξεφτίλα για το νεοελληνικό κράτος! Το δεύτερο θλιβερό περιστατικό άθλιας, έμμεσης προπαγάνδας έλαβε χώρα μόλις προχθές σε μια εκδήλωση του Υπουργείου Εθνικής Άμυνας στη Λέσχη Αξιωματικών. Εορτάζοντας την απελευθέρωση των Αθηνών, με δυο εβδομάδες καθυστέρηση - αλλά αυτό δεν έχει καμμία σημασία - η μπάντα του ΥΕΘΑ έπαιζε αντάρτικα τραγούδια, αυτά τα τραγούδια που τραγουδούσαν και τα στελέχη του «δημοκρατικού στρατού» - εντός πολλών εισαγωγικών - την περίοδο 1946-1949 στον συμμοριτοπόλεμο, όταν έσφαζαν τα στελέχη του εθνικού στρατού, του μοναδικού στρατού, του επίσημου, που είχε ανέκαθεν η Ελλάδα. Αφού θέλετε να φέρετε μια νέα νοοτροπία στις Ένοπλες Δυνάμεις και να αναβαθμίσετε τον λεγόμενο «δημοκρατικό στρατό», την Εθνική Αντίσταση μάλλον, γιατί έτσι το περνάτε, γιατί δεν παίζετε κι ένα τραγούδι του Ζέρβα, ή του Ψαρού που τον έσφαξαν σαν τραγί οι ελασίτες ή των άλλων αντάρτικων δυνάμεων της εποχής εκείνης. Η δεύτερη παραπλάνηση στην οποία προσπαθείτε τεχνηέντως χρόνια τώρα - αλλά δεν σας βγαίνει - να ρίξετε τον ελληνικό λαό είναι ότι σαν μεθαύριο την 28η Οκτωβρίου - κάτι που δεν αναφέρεται πουθενά, ούτε στην εκδήλωση του ΥΕΘΑ ούτε πουθενά αλλού - το «ΟΧΙ» το είπε ο μεγάλος εθνικός κυβερνήτης που κυβερνούσε την Ελλάδα τότε, ο Ιωάννης Μεταξάς. Δεν το είπε κανένας άλλος. Μαζί του ήταν ολόκληρος ο ελληνικός λαός. Τέσσερα χρόνια στα οποία διακυβερνούσε την Ελλάδα είχε φροντίσει να έχει ένα υψηλότατο ηθικό ο ελληνικός λαός, ο Στρατός και οι Ένοπλες Δυνάμεις την εποχή εκείνη να είναι άρτια εκπαιδευμένες και εξοπλισμένες και να έχει λάβει τα απαραίτητα μέτρα, έτσι ώστε να αντιμετωπίσει επιτυχώς και την επίθεση της Ιταλίας, μιας χώρας με στρατό πολλαπλάσιας δυναμικής και ισχύος αλλά και αργότερα, τον Απρίλη του 1941, που δεν ζούσε πλέον - διότι «πέθανε», εντός πολλών εισαγωγικών, με πολύ παράξενο τρόπο - την εισβολή των πανίσχυρων γερμανικών δυνάμεων. Οι Γερμανοί είχαν φτάσει στη Θεσσαλονίκη και τα οχυρά Μεταξά είχαν αντέξει ακόμα κι εκείνη τη στιγμή. Ουσιαστικά δεν νικήθηκαν ποτέ. Για να μην πούμε και τον ρόλο των συντρόφων τότε εκείνης της εποχής, που θεωρούσαν τον πόλεμο απέναντι στην Ιταλία ως ιμπεριαλιστική πράξη. «Δεν αφορούσε καθόλου τον λαό της Ελλάδας» και διάφορα άλλα τέτοια πράγματα έλεγαν εκείνη την εποχή. Βλέπετε τότε ήταν σύμμαχοι με τους Γερμανούς μέχρι την εισβολή το 1941 στη μητέρα Ρωσία. Για να ξέρουμε τι λέμε. Το φλέγον ζήτημα των ημερών που συζητήθηκε πάρα πολύ - είναι εδώ και ο Υπουργός - είναι η αναβάθμιση των F -16 λόγω της επικείμενης παραλαβής των πρώτων F -35, αεροσκάφους πέμπτης γενιάς, από τη «φίλη» και «σύμμαχο» Τουρκία. Αστεία κάνουμε, αλλά έτσι το λένε όλοι. Σίγουρα δεν μπορούμε να τα παρουσιάσουμε ως κάτι αντίστοιχο, για να αντιμετωπίσουμε αυτή την απειλή που από του χρόνου θα είναι πραγματικότητα. Είναι αεροσκάφη F -16 σε όποιο επίπεδο κι αν τα αναβαθμίσουμε. Έτσι λένε όλοι οι ειδικοί. Η μόνη απάντηση είναι σε τρεις τομείς: Είτε να πάρουμε κι εμείς το ίδιο αεροσκάφος ή ένα εφάμιλλο αεροσκάφος. Υπάρχουν τέτοια, αλλά βλέπετε για λόγους πολιτικής δεν το συζητάμε καθόλου. Επίσης, να αναβαθμίσουμε την αεράμυνά μας σε τέτοιο βαθμό, ώστε να μπορούμε να αντιμετωπίσουμε. Δυστυχώς, δεν κάνουμε τίποτα απ' όλα αυτά. Για το τεράστιο ποσό των 2,4 δισεκατομμυρίων δολαρίων, δηλαδή 1,9 δισεκατομμύρια ευρώ, όπως τώρα λένε κάποιοι, γιατί αυτή θα είναι η αντιστοιχία περίπου, επ' ουδενί δεν θα ωφελήσει την πατρίδα μας ούτε σε στρατηγικό επίπεδο, ούτε σε γεωπολιτικό, ούτε καν σε εργασιακό. Γιατί το «απόλυτο κακό», όπως είχε πει ο Πρωθυπουργός «να μην μας βρει αυτό το κακό!», ο Ντόναλντ Τραμπ, είπε στη συνάντησή του με τον Έλληνα Πρωθυπουργό για τα F -16 ότι θα ωφελήσουν την αμερικανική οικονομία και τους Αμερικανούς εργαζόμενους. Αυτό είναι το σημαντικό κομμάτι της όλης υπόθεσης. Δηλαδή, δεν θα ωφεληθούμε πουθενά. Αν πραγματικά θέλουμε να κάνουμε κάτι - γιατί, είτε αναβαθμίσουμε τα αεροσκάφη στο επίπεδο Viper ή σε κάποιο άλλο, τα F -35 ποτέ δεν θα μπορούν να τα ανταγωνιστούν - είναι να βγάλετε ένα κονδύλι υποπολλαπλάσιο για να πάρετε ανταλλακτικά για τα υφιστάμενα αεροσκάφη. Είναι πολύ μικρότερο το ποσό. Γνωρίζετε καλύτερα από εμάς, κύριε Υπουργέ, ότι το 30% περίπου των αεροσκαφών F -16, όπως και των άλλων αεροσκαφών, είναι σε πτητική ικανότητα. Τα υπόλοιπα είναι καθηλωμένα και κανιβαλίζονται ή αλλάζει το ένα με το άλλο. Με 100-150 εκατομμύρια, 200 το πολύ - δεν μπορώ εγώ να σας πω ακριβώς, τα ξέρετε καλύτερα από μένα - μπορούμε να πάρουμε ανταλλακτικά για όλα τα αεροσκάφη στο επίπεδο στο οποίο βρίσκονται. Και από κει και πέρα, λύσεις υπάρχουν πολλές. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Γνωρίζετε κι εσείς ότι το Sukhoi Su -35, που είναι ένα αεροσκάφος το οποίο μπορεί να αντιμετωπίσει επιτυχώς το F -35, κάτι που λένε όλοι. Όμως, δεν ξέρουμε γιατί δεν αναφέρεται καν το όνομά του, ενώ είναι και φθηνότερο του F -35. Δηλαδή με ένα κονδύλι που θα μπορούσαμε να πάρουμε είκοσι F -35, θα παίρναμε τριάντα ή τριάντα πέντε Su -35 και μάλιστα, ενδεχομένως, με πιο ευνοϊκούς όρους, γιατί οι Ρώσοι είναι διατεθειμένοι για συμπαραγωγή και για οτιδήποτε άλλο, προκειμένου να μπουν στην αγορά. Με λίγα λόγια, κάντε μια πολύ καλή διαπραγμάτευση - η διαπραγμάτευσή σας δεν ήταν καθόλου καλή στο συγκεκριμένο ζήτημα - με τον οποιοδήποτε προς το συμφέρον της Ελλάδας και κανενός άλλου. Κλείνοντας, θα ήθελα να πω και να υπενθυμίσω κάτι, που είναι και θέση της Χρυσής Αυγής, ότι ο συνδικαλισμός στον στρατό - και μάλιστα όπως τον κάνετε και εσείς και οι προηγούμενοι - με τον τρόπο με τον οποίο τον κάνετε είναι αποκλειστικά και μόνο καταστρεπτικός, βλαπτικός και επ' ουδενί δεν έχει κάτι θετικό να προσφέρει στο στράτευμα. Ευχαριστώ πολύ.
Ευχαριστούμε πολύ τον κ. Παναγιώταρο. Τον λόγο έχει ο Ανεξάρτητος Βουλευτής κ. Γεώργιος - Δημήτριος Καρράς για επτά λεπτά.
Κύριε Πρόεδρε, κύριοι Υπουργοί, κύριοι συνάδελφοι, το νομοσχέδιο με τα τέσσερα κεφάλαιά του επιχειρεί να αντιμετωπίσει ζητήματα σταδιοδρομίας και εξέλιξης στελεχών των Ενόπλων Δυνάμεων, που είναι κάτι επιθυμητό κατ' αρχάς, αλλά δεν ξέρουμε το αποτέλεσμα το οποίο θα φέρουν οι προτεινόμενες ρυθμίσεις. Επίσης επιχειρεί να αντιμετωπίσει ζητήματα οικονομικής επιθεώρησης και εσωτερικών υποθέσεων στο στράτευμα - εκεί άκουσα διαφορετικές απόψεις - θέματα περιουσίας και τέλος συνδικαλιστικά θέματα του στρατού. Εκεί στενοχωρήθηκα, διότι άκουσα τη διάσταση των απόψεων των στελεχών, που σημαίνει ότι τίθενται μείζονα προβλήματα στο εσωτερικό των Ενόπλων Δυνάμεων. Η δική μου θέση και ευχή είναι να βρεθούν στοιχεία ομόνοιας και καταλαγής, γιατί διαφορετικά αν διατηρηθεί η ένταση η οποία παρατηρήθηκε στην επιτροπή τις προηγούμενες μέρες δεν είναι για το καλό ούτε των ιδίων ούτε για το καλό της πατρίδας, καθώς στις δύσκολες περιόδους τις οποίες διερχόμεθα - και σε ανεξάρτητες ακόμα, από αυτές - χρειάζεται η ενότητα των Ενόπλων Δυνάμεων και να αποφεύγεται κάθε προσπάθεια διχασμού ή δημιουργίας κομματικών σχέσεων. Νομίζω, λοιπόν, ότι η πολιτική ηγεσία του Υπουργείου Άμυνας θα πρέπει να συνθέσει όλες τις απόψεις που ακούστηκαν τόσο στην επιτροπή, όσο και σήμερα στην Ολομέλεια και να καταλήξει σε μία ρύθμιση η οποία δεν θα αφήνει ούτε νύξη δυνατότητας διχασμού και διαιρέσεως στα στελέχη εκείνα των Ενόπλων Δυνάμεων που ενδιαφέρονται να εκπροσωπήσουν τους συναδέλφους τους. Αυτό, λοιπόν, για μένα είναι μονόδρομος. Αυτό πρέπει να επιδιωχθεί. Δεν θα πω περισσότερα για το άρθρο 27. Έχει πολλή παθολογία, έχει και ένα ιστορικό το οποίο είναι βαρύ. Ας μείνω λοιπόν σε αυτήν την ευχή. Ένα άλλο ζήτημα το οποίο είναι και επίκαιρο και βλέπω ότι έχει και μια αντανάκλαση στο παρόν νομοσχέδιο είναι το γνωστό άρθρο 30 περί του οποίου γίνεται μεγάλη συζήτηση αν είναι ωφέλιμο ή όχι. Η θέση της Κυβέρνησης, όπως παρουσιάστηκε, λέει ουσιαστικά ότι είναι μονόδρομος η κύρωση με νόμο μιας σύμβασης αντισταθμιστικών ωφελημάτων η οποία έχει λήξει. Και έρχεται λοιπόν ένας νόμος σήμερα και έχει κάποιες ρυθμίσεις, οι οποίες βέβαια αποκλίνουν 100% από τη μέχρι σήμερα πάγια νομοθεσία περί αντισταθμιστικών ωφελημάτων, ενώ θέλω να θυμίσω και τούτο. Στην κούρσα των εξοπλισμών της περιόδου 1996 έως 2006 έγιναν πάρα πολλές συμβάσεις αντίστοιχων - υποτίθεται - ανταποδοτικών παροχών των προμηθευτών εξοπλιστικών συστημάτων και αμυντικού υλικού προς την πατρίδα μας. Δεν εφαρμόστηκε καμμία. Είδαμε, λοιπόν, ότι έγινε νομοθεσία και το 2011 και το 2014 και το 2016 από την παρούσα Κυβέρνηση, για να αντιμετωπίσει αυτά τα προβλήματα. Δυστυχώς, επιτρέψτε μου, άνθρακες ο θησαυρός από ό,τι αντιλαμβάνομαι, γιατί όταν αναγκάζεστε σήμερα να δεχθείτε την πίεση μιας ιδιωτικής εταιρείας, έστω και ισχυρής, η οποία έχει ήδη λάβει το αντάλλαγμά της από το ελληνικό κράτος και φέρνετε νόμο να κυρώσετε μια νέα σύμβαση αντισταθμιστικών ωφελημάτων, δημιουργείτε ένα προηγούμενο και δη ένα κακό προηγούμενο. Διότι δεν είναι η μοναδική σύμβαση που εκκρεμεί προς εκκαθάριση ή που έχει ανεκτέλεστο υπόλοιπο. Με την έννοια, λοιπόν, αυτήν ικανοποιούμε τις ορέξεις της πρώτης που προσήλθε. Και αυτά δεν τα λέω εγώ. Τα λέει το Νομικό Συμβούλιο του Κράτους, το ίδιο που είχατε παραπέμψει την υπόθεση για να γνωμοδοτήσει αν θα είναι σε σχέση με το δημόσιο συμφέρον η επίλυση του θέματος ή όχι. Να θυμίσω, γιατί δεν ξέρω αν κατετέθη στην επιτροπή η γνωμοδότηση του Νομικού Συμβουλίου του Κράτους - οι συνάδελφοι που είναι μέλη στην επιτροπή θα το γνωρίζουν, αλλά εγώ την αναζήτησα και τη βρήκα - τι λέει η γνωμοδότηση. «Δεν μπορώ να γνωμοδοτήσω…», λέει το Νομικό Συμβούλιο του Κράτους, «…γιατί έχει λήξει η σύμβαση και εγώ γνωμοδοτώ επί ισχυουσών συμβάσεων». Φεύγει το ένα κομμάτι. Πάμε στο άλλο κομμάτι. Λέει: «Αν τίθεται θέμα διατηρήσεων συνεπειών ποινικών ευθυνών, εκεί πλέον θα τις αναζητήσουμε με τις διατάξεις περί διαφθοράς, τουτέστιν δωροδοκίας, παθητικής ή ενεργητικής, και των παρακολουθημάτων του ξεπλύματος χρήματος ή της νομιμοποιήσεως εσόδων από παράνομες δραστηριότητες». Ξεχνάει κάτι. Λέει η αιτιολογική έκθεση του νόμου που εισάγεται με το άρθρο 30 ότι διατηρούνται οι ποινικές ευθύνες. Ποιες ποινικές ευθύνες; Όταν κάνουμε συμβιβασμό και καταργούμαι την προηγούμενη σύμβαση και πάμε να δημιουργήσουμε νέα, διατηρείται η ευθύνη του εγκλήματος, της απιστίας; Όχι με βεβαιότητα, γιατί η απιστία έχει βάση, τη ζημία του δημοσίου, έχει βάση ότι ζημιώθηκε το δημόσιο ή απειλήθηκε ζημία του δημοσίου. Εδώ λέμε ότι κάνουμε μια καινούργια σύμβαση και καλούμε αυτούς τους καλούς ανθρώπους να μας λύσουν το θέμα. Τι μας λύνουν, κύριοι; Διαβάσατε τους όρους των συμβάσεων, αγαπητοί συνάδελφοι; Είναι 10% η εγγυητική επιστολή επί του ανεκτέλεστου υπολοίπου. Είναι 10%, η οποία μάλιστα εγγυητική επιστολή, όπως δέχεται και η έκθεση της Επιστημονικής Υπηρεσίας της Βουλής, λέει ότι αν καταπέσει αυτό το 10% επί του ανεκτέλεστου υπολοίπου, δεν υπάρχουν άλλες αξιώσεις από το ελληνικό δημόσιο. Πάμε παρακάτω, λοιπόν. Είναι κυριαρχική άποψη αυτή κράτους; Να πω κάτι άλλο, όμως, θέλω εδώ. Λέει και κάτι άλλο που αποκλίνει της νομοθεσίας και εμένα με έχει ανησυχήσει. Λέει ότι οι διαφορές από τη νέα σύμβαση αντισταθμιστικών ωφελημάτων παραπέμπονται στο Διεθνές Εμπορικό Επιμελητήριο της Γενεύης. Να κάνω μια διάκριση; Το Διεθνές Εμπορικό Επιμελητήριο της Γενεύης έχει προσανατολισμό, με τους κανονισμούς και τη νομολογία του, να επιλύει καθαρώς εμπορικές διαφορές. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, σας παρακαλώ θα ήθελα για λίγο την ανοχή σας. Εμείς, λοιπόν, δημιουργούμε ένα ρήγμα στο ελληνικό νομοθετικό κείμενο να παραπέμπουμε στο Διεθνές Εμπορικό Επιμελητήριο διαφορές οι οποίες είναι διοικητικές συμβάσεις. Η σύμβαση ωφελημάτων αντισταθμιστικών έχει χαρακτήρα και πρέπει να διατηρεί τον χαρακτήρα της υπερέχουσας θέσης του ελληνικού δημοσίου. Εκεί είναι το συμφέρον του ελληνικού λαού κι εμείς το παραπέμπουμε σε ένα Διεθνές Εμπορικό Επιμελητήριο το οποίο έχει τους δικούς του κανόνες και δεν λαμβάνει υπ' όψιν την ιδιότητα του διαδίκου μέρους στη διαιτησία, ως κυριαρχικού κράτους. Αυτό δε που με τρομάζει είναι ότι θα επαναληφθεί και στο μέλλον, χθες κατέθεσα μια ερώτηση προς το Υπουργείο Εθνικής Άμυνας και ζητώ να λάβω γνώση των εκκρεμών (είτε με τα προηγούμενα καθεστώτα είτε με τα καθεστώτα τα τρέχοντα του ν.4376) συμβάσεων ωφελημάτων αντισταθμιστικών. Ήρθε σήμερα ένας κατάλογος από το Υπουργείο, αλλά δεν ξέρω αν είναι πλήρης. Θα περιμένω την απάντησή σας, κύριε Υπουργέ, για να το δω. Όμως, κι εκεί βλέπω παραπομπές στη διαιτησία πάλι. Εγκαταλείπουμε θέματα κυριαρχίας. Ας σταθούμε, λοιπόν, σε αυτό, για να δούμε τουλάχιστον αν μπορούμε να τα επιλύουμε εντός του ελληνικού κράτους. Και θα τελειώσω, για να μην καταχραστώ περαιτέρω και τον χρόνο των συναδέλφων, με το εξής: Το τελευταίο διάστημα, τις τελευταίες δεκαπέντε, είκοσι μέρες, έχουμε μια κακή εμπειρία. Έχουμε το αποτέλεσμα της διαιτησίας της Γενεύης, του Διεθνούς Εμπορικού Επιμελητηρίου, σε σχέση με τα Ναυπηγεία Σκαραμαγκά. Τι άνοιξε τους ασκούς τους Αιόλου; Δικαίωσε τον Σάφα, δικαίωσε την εταιρεία που είχε αγοράσει τα ναυπηγεία και επομένως άνοιξε τους ασκούς του Αιόλου, διότι το ελληνικό κράτος τώρα καλείται να πληρώσει άμεσα - είναι άμεσα εκτελεστή, όπως ξέρετε, κύριοι Υπουργοί, αυτή η απόφαση - το επιδικασθέν ποσό που πλησιάζει τα 200, 250 εκατομμύρια - δεν μπορώ να είμαι ακριβής και η διαιτητική απόφαση δεν ασχολήθηκε με την επιστροφή των ενισχύσεων προς τα ναυπηγεία, που είχε δόσει το κράτος. Και πού οδηγεί η Κυβέρνηση τα ναυπηγεία Σκαραμαγκά; Τα οδηγεί στη διάλυση. Ο ν.4307, ο γνωστός νόμος Δένδια, ορίζει ειδικό διαχειριστή. Αν περάσει η προθεσμία εκποίησης, θα πτωχεύσει η εταιρεία. Τότε, λοιπόν, δεν επιδιώκεται ούτε το ζητούμενο, να λάβει, να ανακτήσει το δημόσιο τις παράνομες επιδοτήσεις και χρηματοδοτήσεις, αλλά θα αναγκαστεί πρώτα από όλα να έχει μπροστά ως πτωχευτικό πιστωτή τον Σάφα, ο οποίος θα διεκδικεί τα διακόσια τόσα εκατομμύρια του. Έτσι θα διατηρήσουμε πολεμική βιομηχανία; Έτσι θα ενισχύσουμε και τη διαπραγματευτική μας θέση σε σχέση με την αναβάθμιση των F -16; Εδώ τίθεται ένα μείζον πλέον πρόβλημα. Αναγγέλθηκε ότι στη σύμβαση που θα συμφωνηθεί θα έχουμε αντικείμενο 2,4 δισεκατομμυρίων δολαρίων ΗΠΑ και εκεί πλέον τίθεται το ζήτημα...
Κύριε συνάδελφε, ολοκληρώστε, σας παρακαλώ.
Τελειώνω, κύριε Πρόεδρε. Και εκεί πλέον, κύριε Πρόεδρε, τίθεται το ζήτημα ότι θα πληρώσουμε - εάν φτάσει το ύψος της σύμβασης -2,4 δισεκατομμύρια δολάρια και θα περιμένουμε την ανταπόδοση από την «LOCKHEED MARTIN», πότε θα την εκτελέσει, σε ποιο ποσό. Θα θυμίσω κάτι. Η «LOCKHEED MARTIN» έχει ένα καθεστώς στην Ελλάδα και ένα ιστορικό όχι καλό. Το γνωρίζουν οι Υπουργοί ότι στις 2 και 3 Οκτωβρίου του 2017 έγινε συνάντηση στη Γενική Διεύθυνση Αμυντικών Εξοπλισμών με εκπροσώπους της «LOCKHEED MARTIN» για αντισταθμιστικές συμβάσεις, εάν δεν κάνω λάθος, του παρελθόντος. Δεν είναι δικό μου, κύριε Υπουργέ, αυτό, είναι από την επίσημη ιστοσελίδα του Υπουργείου. Συνεπώς σας καλούμε τώρα να μας διευκρινιστεί.
Κύριε συνάδελφε, σας παρακαλώ, φτάσαμε στα έντεκα λεπτά.
Τελειώνω αμέσως, κύριε Πρόεδρε.
Καταχρόμαστε τον χρόνο του επόμενου ομιλητού.
Αυτό είναι ισχυρό επιχείρημα για να διακόψω.
Σας ευχαριστώ πάρα πολύ.
Κύριε Πρόεδρε, θα ήθελα τον λόγο.
Ορίστε, κύριε Υπουργέ, έχετε τον λόγο.
Επειδή ο κύριος συνάδελφος έθεσε ένα πολύ σωστό θέμα, το θέμα των διαιτησιών, θέλω να υπενθυμίσω ότι εμείς με τον ν.4376 καταργήσαμε τις διαιτησίες. Και τις καταργήσαμε ακριβώς διότι οι διαιτησίες είχαν αυτήν την κατάληξη πάντα. Όμως για παλιές συμβάσεις - και αυτό αφορά παλιά σύμβαση, η σύμβαση η οποία συζητούμε σήμερα είναι παλιά σύμβαση - δεν δυνάμεθα να καταργήσουμε τον όρο της «διαιτησίας», διότι όπως καταλαβαίνετε δεν την δέχονται εκείνοι. Και δεν την δέχονται εκείνοι, γιατί σου λέει ότι εμείς κάνουμε μια συμβιβαστική λύση αυτήν τη στιγμή βάσει των παλαιών όρων. Κάναμε προσπάθεια και είπαμε ότι βάσει του καινούργιου νόμου δεν επιτρέπεται και η αναφορά τους ήταν στο ότι η σημερινή συμφωνία αναφέρεται στην παλιά σύμβαση. Όσον αφορά τα αντισταθμιστικά ωφελήματα, δεν υπάρχει καμμία αμφιβολία. Όλοι ξέρουμε ότι τα αντισταθμιστικά ωφελήματα είχαν σκοπό να υποκρύπτουν μίζες. Απίστευτα! Άλλα ήταν για εκπαίδευση στην Κορέα, άλλα ήταν για πράγματα τα οποία δεν μπορεί να φανταστεί κανείς. Σήμερα όταν μιλάμε για τα αντισταθμιστικά ωφελήματα - θα κάνω αναφορά μετά - , δεν αναφερόμαστε σε τέτοιου είδους αντισταθμιστικά ωφελήματα, αλλά σε συγκεκριμένα προγράμματα με τη συγκεκριμένη εταιρεία, τα οποία αφορούν συντήρηση μέσων και μόνο συντήρηση μέσων. Θα είμαι αναλυτικός αργότερα. Πάντως, έχετε απόλυτο δίκαιο όσον αφορά αυτό. Και θα σας θυμίσω ότι αυτό που παλέψαμε - και δυστυχώς δεν μπορούμε να το καταπολεμήσουμε ούτε με νομοθέτημα - είναι ότι το Ελεγκτικό Συνέδριο σε όλες αυτές τις συμβάσεις του 2000- όλες αυτές είναι συμβάσεις του 2000- τι λέει;
Ότι δεν γνωμοδοτεί.
Λέει ότι από τη στιγμή που δεν ήρθε η πρώτη σύμβαση, αρνούμαι να σου γνωμοδοτήσω επί της τροπολογίας. Και έτσι έχουμε ένα Ελεγκτικό Συνέδριο το οποίο δεν δέχεται να πάρει θέση επί της τροποποίησης, λόγω του ότι δεν πήγε πρωτογενής σύμβαση. Και τι έρχεται και μας λέει το Νομικό Συμβούλιο του Κράτους την ώρα της διαπραγμάτευσης; Πληρώστε πρώτα, εκτελέστε τους όρους της συμβάσεως και εν συνεχεία προσφύγετε. Η υπόθεση των NH90 είναι συγκεκριμένη. Δεν τα παραλάβαμε, από την πρώτη στιγμή. Αναγκάστηκα να παραλάβουμε ελικόπτερο, διότι ήρθε ο νομικός σύμβουλος του κράτους και μου είπε: «Θα έχετε προσωπικές αστικές ευθύνες. Αν δεν εκτελέσετε τον όρο της σύμβασης, έχετε προσωπικές αστικές ευθύνες». Αυτό είναι δυστυχώς το μπλέξιμο, το οποίο έρχεται από τις παλαιότερες συμβάσεις και το οποίο, βεβαίως, από εδώ και πέρα δεν υπάρχει, διότι έχουμε νομοθετήσει επ' αυτού σε σχέση με τις διαιτησίες. Για τον δε Σάφα, όμως, θέλω να σας πω ότι αν διαβάσετε την απόφαση θα δείτε ότι δεν εισέρχεται στις οφειλές του Σάφα προς το ελληνικό δημόσιο, οι οποίες είναι 7 δισεκατομμύρια. Μιλάμε, λοιπόν, για αναγνώριση κάποιων λίγων εκατομμυρίων. Να σας θυμίσω ότι ο κ. Σάφα πήρε 500 εκατομμύρια και εξαφανίστηκε. Τον είπαμε και «Σάββα» σήμερα στη Βουλή. Στην Επιτροπή Εξωτερικών και Άμυνας έγινε μάχη για τα υποβρύχια. Ο κ. Σάφα ήρθε για τα ναυπηγεία Σκαραμαγκά. Αντί να πληρώσει, πήρε και 500 εκατομμύρια και εξαφανίστηκε. Δεν είναι λοιπόν δικαίωση για τον Σάφα η απόφαση του συγκεκριμένου διαιτητικού δικαστηρίου για το σύνολο της υποθέσεως, αλλά για ένα μικρό μέρος της υπόθεσης, το οποίο δεν καλύπτει βεβαίως τα 7 δισεκατομμύρια του χρέους του απέναντι στο ελληνικό δημόσιο.
Κύριε Πρόεδρε, με την ανοχή των συναδέλφων μπορείτε να μου δώσετε τον λόγο για τριάντα δευτερόλεπτα, γιατί ήταν ενδιαφέροντα αυτά που ακούστηκαν;
Ορίστε, κύριε συνάδελφε.
Κύριε Υπουργέ, είναι σωστά αυτά που λέτε. Εγώ δεν διαφωνώ. Εγώ τοποθετούμαι στο θέμα ως εξής: Ενώ είχαμε τη δυνατότητα να μην προσφύγουμε στο Διεθνές Εμπορικό Επιμελητήριο - εσείς είχατε εισηγηθεί τη νομοθεσία του 2016- , υπό την πίεση της εταιρείας «RAYTHEON» δεχθήκατε την παραπομπή στο επιμελητήριο και θα ανοίξει ο ασκός για όλες τις επόμενες. Και τελειώνω με αυτό.
Αυτοί προσέφυγαν. Όχι εμείς.
Ναι, σας λέω όμως κάτι άλλο, κύριε Υπουργέ. Δεν είναι παλιά σύμβαση να πούμε ότι είχε τη ρήτρα της διαιτησίας. Εφόσον καταργείτε την προηγούμενη και συνάπτετε καινούργια, είχατε τη δυνατότητα να το διαπραγματευτείτε.
Τώρα το κάναμε, ως συμβιβαστική λύση.
Τώρα, στις καινούργιες να αποφύγουμε το διεθνές επιμελητήριο.
Κύριε συνάδελφε, αυτό συμβαίνει τώρα. Απ' ό,τι κατανοώ και γνωρίζω, αυτό συμβαίνει τώρα με τη νέα σύμβαση. Να θυμίσω εδώ ότι στα αντισταθμιστικά, κύριοι Υπουργοί, όταν κοιτάζαμε τον φάκελο του κ. Παπαντωνίου, είχαμε βρει εκατοντάδες χιλιάδες ευρώ για μεταφράσεις. Αντί για πενήντα ευρώ η σελίδα, ήταν δεκατέσσερις χιλιάδες ευρώ η σελίδα για μετάφραση.
Και οι αριθμοί λογαριασμών ήταν αριθμοί τηλεφώνων, όπως θυμάστε!
Ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Ερευνάμε και συζητάμε για τον κυβερνήτη Ιωάννη Καποδίστρια», που διοργανώνει το Ίδρυμα της Βουλής τριάντα τρεις μαθητές και μαθήτριες και δύο εκπαιδευτικοί συνοδοί τους από το Β΄ Γενικό Λύκειο Γλυκών Νερών. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει για επτά λεπτά ο κ. Γεώργιος Ντζιμάνης.
Ευχαριστώ, κύριε Πρόεδρε. Κυρίες και κύριοι συνάδελφοι, θα ήθελα να πω στους συναδέλφους της Νέας Δημοκρατίας να μην επαίρονται για την επιστροφή κατόπιν δικαστικής αποφάσεως του 50% των περικοπών, που έγιναν στους στρατιωτικούς, γιατί αυτοί περιέκοψαν το 100%. Όπως επίσης, όσον αφορά την αναβάθμιση των F -16, δεν θέλω να υπεισέλθω σε λεπτομέρειες. Όμως, επειδή συνεχώς αναφέρονται από προηγούμενους ομιλητές, θέλω να πω ότι στην προηγούμενη Επιτροπή Εξωτερικών και Άμυνας συμφωνήσαμε ότι η σύμβαση θα συζητηθεί στις αρχές Νοεμβρίου σε κοινή επιτροπή μεταξύ Εξωτερικών Άμυνας και Εξοπλιστικών.
…(δεν ακούστηκε)
Επειδή έχει ονομασία Εξωτερικών και Άμυνας, όχι για τίποτε άλλο. Κι ερχόμαστε τώρα στο σημερινό νομοσχέδιο. Το παρόν νομοσχέδιο είναι ένα νομοσχέδιο, που ρυθμίζει πλήθος θεμάτων που ανέκυψαν τα τελευταία χρόνια και δημιούργησαν αγκυλώσεις στην εύρυθμη λειτουργία των Ενόπλων Δυνάμεων. Το νομοσχέδιο δομείται σε τέσσερα κεφάλαια. Το πρώτο κεφάλαιο περιλαμβάνει ρυθμίσεις, που αφορούν στη σταδιοδρομική και υπηρεσιακή εξέλιξη των στελεχών των Ενόπλων Δυνάμεων και συγκεκριμένα δίνει τη δυνατότητα της οικειοθελούς παραμονής στην ενεργό υπηρεσία κι εκτός οργανικών θέσεων σε στελέχη, που έχουν συμπληρώσει το απαραίτητο χρονικό διάστημα για σύνταξη, πριν συμπληρώσουν το πεντηκοστό ένατο έτος της ηλικίας τους. Έτσι αξιοποιούνται ικανά στελέχη που τερμάτισαν ακούσια τον εργασιακό τους βίο, συνεχίζοντας όμως να προσφέρουν στις Ένοπλες Δυνάμεις. Με το άρθρο 2 χορηγείται ο καταλυτικός αποστρατευτικός βαθμός του ανθυπολοχαγού στους εθελοντές και εθελόντριες μακράς θητείας. Με το άρθρο 3 επανέρχεται στον Στρατό Ξηράς μικρός αριθμός αξιωματικών χειριστών, ειδικής μονιμότητας, ώστε να συνδράμουν με την πολύχρονη γνώση και εμπειρίας τους στις Υπηρεσίες Στρατού Ξηράς που παρέχουν πτητικό έργο. Στα υπόλοιπα άρθρα του πρώτου κεφαλαίου ρυθμίζονται θέματα βαθμολογικής εξέλιξης στελεχών, που διαταράχθηκαν με τον ν.2439/1966 και θέματα του Κοινού Σώματος Στρατιωτικών Ιερέων. Στο δεύτερο κεφάλαιο ρυθμίζεται με διαφανή και ενιαίο τρόπο η δυνατότητα για την αξιοποίηση των κινητών περιουσιακών στοιχείων των Ενόπλων Δυνάμεων, τα οποία δεν χρησιμοποιούνται και έχουν οικονομική αξία. Τα έσοδα από την πώληση αυτού του υλικού θα ενισχύσουν τον προϋπολογισμό του ΥΠΕΘΑ. Στην παραπάνω διαδικασία μπορεί να συμπεριληφθεί και στρατιωτικός εξοπλισμός, αφού υποστεί τη διαδικασία της απενεργοποίησης. Επίσης, δίνεται η δυνατότητα αξιοποίησης μέσω δημοπρασίας πολεμικού υλικού, που δεν παρουσιάζει επιχειρησιακό όφελος. Για παράδειγμα, ιματισμός, σκηνές και στρατιωτικά οχήματα γενικής χρήσεως. Στο τρίτο κεφάλαιο δημιουργείται Κοινό Σώμα Οικονομικών Επιθεωρητών, που θα υπάγεται στον Α/ΓΕΕΘΑ, και Υπηρεσία Εσωτερικών Υποθέσεων, που θα υπάγεται απευθείας στον Υπουργό Εθνικής Άμυνας. Ο νέος αυτός θεσμός έρχεται να καλύψει το θεσμικό έλλειμμα της διοίκησης σε ελεγκτικούς μηχανισμούς στους τομείς διαχείρισης των οικονομικών και των συμβάσεων των Ενόπλων Δυνάμεων. Με το τέταρτο κεφάλαιο εισάγονται ρυθμίσεις, που επιλύουν επιμέρους ζητήματα αρμοδιότητας του ΥΠΕΘΑ, όπως θέματα παράτασης διάρκειας υπηρέτησης στο εξωτερικό, θέματα στρατολογικής νομοθεσίας για πολιτογραφηθέντες από χώρες, όπως Αζερμπαϊτζάν, Καζακστάν, Ρωσία κ.λπ., που είναι ομογενείς και έρχονται στην Ελλάδα. Στο άρθρο 26 του ίδιου κεφαλαίου ρυθμίζεται η πληρωμή των ληξιπρόθεσμων οφειλών στρατιωτικών νοσοκομείων από αγορά υλικών και παροχή υπηρεσιών. Με τη ρύθμιση αυτή δίνεται ανάσα ρευστότητας στα στρατιωτικά νοσοκομεία, τα οποία, όπως και τα υπόλοιπα νοσοκομειακά ιδρύματα του ΕΣΥ, αδυνατούν να εξοφλήσουν τις οφειλές τους προς τις προμηθεύτριες εταιρείες. Επίσης, στο άρθρο 30 εγκρίνεται το σχέδιο Σύμβασης Αντισταθμιστικών Ωφελημάτων μεταξύ της εταιρείας «RAYTHEON» και της Γενικής Διεύθυνσης Αμυντικών Εξοπλισμών και Επενδύσεων του Υπουργείου Εθνικής Άμυνας. Η υπ' όψιν σύμβαση είχε υπογραφεί τον Ιούνιο του 1999, τροποποιήθηκε τον Αύγουστο του 2005 και έληξε τον Σεπτέμβριο του 2006. Τέλος, θέλω να αναφερθώ στο άρθρο 27, που αφορά τον συνδικαλισμό στις Ένοπλες Δυνάμεις. Με αυτό ρυθμίζονται λεπτομέρειες για την ομαλότερη και ουσιαστικότερη άσκηση συνδικαλιστικού δικαιώματος στις Ένοπλες Δυνάμεις. Το υπ' όψιν άρθρο προβλέπει τη σύσταση πρωτοβάθμιων ενώσεων μόνο σε κάθε περιφερειακή ενότητα και όλες οι πρωτοβάθμιες ενώσεις γίνονται υποχρεωτικά μέλη της Πανελλήνιας Ομοσπονδίας Ενώσεων Στρατιωτικών. Τα στελέχη των Ενόπλων Δυνάμεων, παρά το γεγονός ότι εργάζονται σε ένα περιβάλλον με ειδικές συνθήκες, δεν πρέπει να υπολείπονται του δικαιώματος του συνδικαλισμού, που απολαμβάνουν όλοι οι Έλληνες πολίτες κατά το Σύνταγμα. Τέλος, θεωρώ πως συνολικά το παρόν σχέδιο νόμου κινείται στη σωστή κατεύθυνση και επιχειρεί να δώσει δίκαιες και βιώσιμες λύσεις σε καίρια ζητήματα, που αντιμετωπίζουν οι Ένοπλες Δυνάμεις. Γι' αυτό, σας καλώ να το ψηφίσουμε. Ευχαριστώ.
Ευχαριστούμε πολύ, κύριε συνάδελφε. Τον λόγο έχει ο κ. Αθανάσιος Δαβάκης από τη Νέα Δημοκρατία για επτά λεπτά.
Κυρίες και κύριοι συνάδελφοι, για μία ακόμα φορά, επεξεργαζόμενοι νομοσχέδιο του Υπουργείου Εθνικής Άμυνας, βρισκόμαστε προ της εξής καταστάσεως: Ασύνδετες μεταξύ τους διατάξεις, φωτογραφικές, αποσπασματικές και εμβαλωματικές, όπως λέγαμε παλιά. Ένα νομοσχέδιο χωρίς αρχή εισάγεται στην Εθνική Αντιπροσωπεία, προκειμένου η Βουλή να δώσει ψήφο εμπιστοσύνης προς αυτό και να το ψηφίσει. Αυτό το λέω στην αρχή της ομιλίας μου γιατί καταδεικνύεται, με τον πιο περίτρανο μάλιστα τρόπο, η πλήρης απουσία ενός συγκεκριμένου προγράμματος, με συνέπεια, με σταθερότητα, με διάρκεια, ενός προγράμματος το οποίο θα έλυνε πάγια και σημαντικά προβλήματα των Ενόπλων Δυνάμεων. Αυτό είχε ως αποτέλεσμα κάθε φορά - και στις τρεις περιπτώσεις που είχε το Υπουργείο Εθνικής Άμυνας νομοθετική πρωτοβουλία - να μην υπάρχει αρχή επί των συγκεκριμένων νομοθετημάτων. Και τα τρία νομοσχέδια, κύριε συνάδελφε, τα οποία επεξεργαστήκαμε στην επιτροπή που είμαστε μέλη, δεν είχαν μία αρχή και να πούμε, δηλαδή, ότι τώρα νομοθετούμε για να κάνουμε αυτό, τώρα νομοθετούμε για να κάνουμε το άλλο. Είναι αποσπασματικά, όπως είπαμε, και με εμβαλωματικές διατάξεις. Αυτό δείχνει περίτρανα την απουσία ενός στρατηγικού σχεδιασμού εκ μέρους της πολιτικής ηγεσίας του Υπουργείου Εθνικής Άμυνας. Μάλιστα, δε, σε ό,τι έχει εξαγγελθεί - και το έχω πει κι άλλες φορές από τη θέση αυτή - εκ μέρους του κυρίου Υπουργού Εθνικής Άμυνας, οποιοσδήποτε φάκελος έχει τεθεί ότι τον διαχειρίζεται ο Υπουργός Εθνικής Άμυνας, δεν έχει κανένα μετρήσιμο και συγκεκριμένο θετικό αποτέλεσμα. Τι έγινε, κύριε Υπουργέ, για τα 300.000.000 ετήσια έσοδα από την αξιοποίηση της ακίνητης περιουσίας των Ενόπλων Δυνάμεων που μας λέγατε; Ανεφέρθη ότι το σύνολο των εισπράξεων θα είναι 649.000 σε βάθος εικοσαετίας. Τι έγινε με τις Φλέβες, που είχαμε ενδιαφέρον από το Αμπού Ντάμπι, όπως μας λέγατε εδώ σε επίκαιρη ερώτηση, και για το οποίο θα εισπράτταμε, όπως εσείς είχατε πει, 3 δισεκατομμύρια ευρώ που θα πήγαιναν στα μετοχικά ταμεία. Τι έγινε με τα αναδρομικά, αυτά τα περίφημα αναδρομικά, το υπόλοιπο 50%, το οποίο είχε γίνει «σημαία» από εσάς; Στις 18 Ιανουαρίου 2015 στις προγραμματικές δηλώσεις ακούστηκαν ύμνοι, αλλά και κοπετοί κατά των περικοπών στις Ένοπλες Δυνάμεις και σήμερα βλέπουμε ότι ως επιστολογράφος έχετε, θα έλεγα, διαπρέψει προς το Υπουργείο Οικονομικών κι όχι ως ένας αποτελεσματικός Υπουργός, προκειμένου να αποδοθεί το υπόλοιπο 50% στα στελέχη, τα οποία δικαίως προσέφυγαν από τη δική μας - αν θέλετε - πολιτική περικοπών την εποχή εκείνη. Η δική μας πολιτική, όμως, μετά έδωσε το πρώτο 50% της αποφάσεως του Συμβουλίου της Επικρατείας και θα δίναμε το υπόλοιπο 50% το 2016, εφόσον οι δημοσιονομικές συνθήκες το επέτρεπαν. Άρα, λοιπόν, όλα αυτά τα λέω για να καταδείξω για μία ακόμη φορά την απουσία και την ασυνέχεια λόγων και πράξεων εκ μέρους της πολιτικής ηγεσίας του Υπουργείου Εθνικής Άμυνας. Ερχόμαστε στο άρθρο 27 περί συνδικαλισμού. Το άρθρο αυτό - και πιστεύω σε αυτό μπορεί να συμφωνήσουμε με τον παλαιό συνάδελφο, τον κ. Καμμένο - μεταλλάσσεται, κυρίες και κύριοι συνάδελφοι, ως ιός. Εμφανίστηκε πριν από έναν χρόνο με μία τροπολογία εκ μέρους της συναδέλφου, της κ. Κοζομπόλη. Αυτή η τροπολογία έγινε άρθρο 50. Και τώρα, έναν χρόνο μετά, εμφανίστηκαν αυτά που λέγαμε από του Βήματος, η διχόνοια και η διάσταση μεταξύ των στελεχών, όχι όλων των στελεχών, αλλά εκείνων που θέλουν να συνδικαλίζονται και να παριστάνουν τους συνδικαλιστοπατέρες, ας το πω έτσι, των Ενόπλων Δυνάμεων, την πλειοψηφία των οποίων αφήνει παγερά αδιάφορους αυτή η όλη υπόθεση. Και αυτό γιατί τα προβλήματα τα οποία αντιμετωπίζουν ξέρουν ότι μπορούν να λυθούν από την ηγεσία τους, από τον διοικητή τους, από τις μονάδες τους και κυρίως, από την πολιτική ηγεσία, η οποία επιφορτίζεται, πέραν της φυσικής ηγεσίας. Κι εδώ το ξαναλέω ότι θα ήταν ενδιαφέρουσα η άποψη των επιτελείων και των αρχηγών για το θέμα αυτό, του συνδικαλισμού, διότι για το προσωπικό των αρχηγών μιλάμε. Αν συμβεί κάτι σε μια μονάδα, κύριε συνάδελφε - και κοιτώ εσάς, κύριε Καραγιαννίδη, γιατί είστε ο εισηγητής του ΣΥΡΙΖΑ - ο υπεύθυνος θα είναι ο διοικητής της μονάδας, δεν θα είναι ο κύριος χ και ο κύριος ψ ο οποίος παριστάνει τον πρόεδρο ενώσεων. Δυστυχώς, αυτό καταδεικνύει τη σθεναρή στάση που είχαμε - και η Νέα Δημοκρατία - απέναντι στο ζήτημα που λέγεται συνδικαλισμός στις Ένοπλες Δυνάμεις. Πιστεύω ότι η Κυβέρνηση πρέπει να το δει σοβαρά, να αποσύρετε το άρθρο αυτό και να δημιουργηθεί μία διαφορετικού είδους πολιτική στάση απέναντι στα ζητήματα τα οποία θίγει το άρθρο αυτό. Θέλω να αναφερθώ στο άρθρο 3. Είπε ο κύριος Υπουργός στην επιτροπή ότι πράγματι - βέβαια εκεί ήταν ειλικρινής και πρέπει να εξάρω την ειλικρίνειά του - είναι φωτογραφική η διάταξη του άρθρου 3. Υπάρχουν φωτογραφίες των πέντε αυτών ανθρώπων. Το ζήτημα είναι το εξής. Έχουμε ανάγκη από χειριστές, κύριε Υπουργέ, ή από ελικόπτερα; Γιατί μέχρι τώρα εγώ γνώριζα - και εσείς γνωρίζετε ως χειριστής των θεμάτων - ότι έχουμε ανάγκη από ελικόπτερα. Πώς πιστοποιούνται αυτοί για να κάνουν πτητικό και εκπαιδευτικό έργο; Δεν υπάρχουν άλλα στελέχη τα οποία θα μπορούσαν να πιστοποιηθούν προς αυτήν την κατεύθυνση; Σαφώς είναι φωτογραφικές οι διατάξεις. Προσβάλλει την ιεραρχία, προσβάλλει την ακαδημαϊκή κοινότητα των ανωτάτων στρατιωτικών σχολών, τους ανθρώπους οι οποίοι εξέρχονται αυτών, όταν βλέπουν ξαφνικά να εμφανίζονται πέντε άνθρωποι από τον κ. Καμμένο σήμερα ή την κάθε πολιτική ηγεσία ή του χ Υπουργού αύριο, διότι θα κάνει χρήση και ο άλλος Υπουργός, που θα σας διαδεχθεί. Θα βάλει τους πέντε φίλους του, τους άλλους έξι γνωστούς του, ψηφοφόρους του κ.λπ.. Ως πότε θα νομοθετούμε κατά αυτόν τον τρόπο; Επαναλαμβάνω το εξής. Έχουν μόνο αυτοί δυνατότητα πιστοποίησης για να τους προσλαμβάνετε; Ως πότε θα ψηφίζουμε τέτοιες φωτογραφικές διατάξεις; Και εσείς είστε οι προπάτορες όλων αυτών των θεμάτων τα οποία εγώ σήμερα καυτηριάζω. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Σε ένα λεπτό ολοκληρώνω, κύριε Πρόεδρε. Κλείνω απευθυνόμενος κυρίως στον Αναπληρωτή Υπουργό ο οποίος πήρε μια σαφή στάση απέναντι στους αποφοίτους των ΑΣΣΥ του 1990. Το πρόβλημα είναι - όπως αναφέρει άλλωστε και η εισήγηση του ΓΕΕΘΑ που μας δώσατε πριν από λίγες ώρες - ότι μετά την επαγωγή, του ν.4407 που ψηφίσαμε, των αποφοίτων των τάξεων του 1988 και 1989, υπάρχει μία διακριτική μεταχείριση εις βάρος των αποφοίτων του 1990. Τα πράγματα είναι απλά και η θέση της Νέας Δημοκρατίας είναι απολύτως ξεκάθαρη, όπως παρουσιάστηκε και προηγουμένως από τον εισηγητή μας. Η τάξη αποφοίτων του 1990 πρέπει να υπαχθεί και αυτή, κύριε Υπουργέ στον ν.2439/1996. Υπάρχει διακομματική συναίνεση. Πρέπει να προσχωρήσετε σε αυτή τη συναίνεση. Είναι κρίμα, όταν συναινούμε σε αυτή την Αίθουσα, να μην το κάνουμε.
Το έχει δεχθεί.
Χαίρομαι. Πρέπει να προχωρήσουμε κατά αυτόν τον τρόπο. Όσο αφορά των εκσυγχρονισμό των F -16- και κλείνω με αυτό - θεωρώ ότι πρέπει απαραιτήτως να συμβεί. Μας αφήνουν προβληματισμένους τα μέχρι τώρα λεχθέντα εκ μέρους της πολιτικής ηγεσίας. Όπως όλοι γνωρίζουμε, η ραχοκοκαλιά της τουρκικής αεροπορίας είναι τα F -16. Κατά τούτο σημαίνει ότι και εμείς πρέπει να τα αναβαθμίσουμε, ασχέτως των F -35 ή όχι. Και νομίζω ότι πρέπει άμεσα να συγκληθεί η αρμόδια Επιτροπή Εξοπλισμών της Βουλής, προκειμένου και εμείς να ερωτήσουμε και η πολιτική ηγεσία να δώσει τις κατάλληλες απαντήσεις, ώστε ο ελληνικός λαός να ηρεμήσει όσον αφορά αυτά τα μεγάλα, δυσθεώρητα ποσά τα οποία ακούγονται δεξιά και αριστερά. Ο όλος θόρυβος συνέβη - και αυτό θέλω να το απαντήσω σε σχέση με κάποια προσλαλιά, νομίζω, του κυρίου Αναπληρωτή Υπουργού ή και του Υπουργού για το παρελθόν - διότι για πρώτη φορά ο Πρόεδρος των Ηνωμένων Πολιτειών της Αμερικής ξεκίνησε τη συνέντευξή του με τους δημοσιογράφους, με παριστάμενο δεξιά του τον κ. Τσίπρα, με τα F -16. Εμείς, δηλαδή, ο ελληνικός λαός θα δώσουμε εργασία στον καθημαγμένο αμερικανικό λαό από την κρίση και την ανεργία! Γι' αυτό έγινε αυτός ο θόρυβος. Τα συμπεράσματα δικά σας. Ευχαριστώ.
Ευχαριστούμε πολύ τον κ. Δαβάκη. Τον λόγο έχει ο Αναπληρωτής Υπουργός κ. Δημήτρης Βίτσας για μία παρέμβαση.
Ευχαριστώ, κύριε Πρόεδρε. Θα είμαι εξαιρετικά σύντομος και σε επιμέρους σημεία, μια και το βάρος - ας το πω έτσι - της συνολικής τοποθέτησης θα το έχει ο Υπουργός κ. Καμμένος. Κατ' αρχάς είναι δύο τα ζητήματα. Ένα ζήτημα έβαλε ο κ. Δημοσχάκης και ένα ζήτημα ο κ. Δαβάκης τώρα στο τέλος. Αναφέρατε ξανά αυτά περί 20.000 και για το Γενικό Λογιστήριο του Κράτους, κύριε Δημοσχάκη. Λησμονείτε μάλλον το γεγονός ότι το Γενικό Λογιστήριο του Κράτους, όταν υπάρχει επιβάρυνση, την καταγράφει. Γιατί δεν υπάρχει κατά κύριο λόγο επιβάρυνση; Δεν υπάρχει επιβάρυνση για τον απλούστατο λόγο ότι σήμερα - άσχετα με το τι γινόταν πριν από χρόνια - υπολογίζεται με άλλο τρόπο η σύνταξη. Η σύνταξη υπολογίζεται για όλο τον εργασιακό βίο, οπότε δεν υπάρχει επιβάρυνση με βάση αυτή την αλλαγή, που εμείς κάνουμε. Όμως, υπάρχει επιβράβευση, όπως δώσαμε και την απάντηση στον κ. Δαβάκη. Το δεύτερο ζήτημα με το 50% και 50%. Κατ' αρχάς, για το δεύτερο 50% - νομίζω ότι και ο κύριος Υπουργός συμφωνεί - να πούμε ότι ο χρόνος δεν έχει τελειώσει ακόμα. Κάντε λίγο υπομονή, για ό,τι μπορεί να γίνει. Κύριε Δαβάκη, μας παρουσιάσατε ότι πήρατε μια απόφαση και δώσατε το 50% άπαξ στα στελέχη των Ενόπλων Δυνάμεων. Δεν είναι έτσι. Σε τριάντα έξι δόσεις τα δώσατε και τα περισσότερα χρήματα δόθηκαν με βάση αυτή την απόφαση - και έτσι έπρεπε να γίνει, δεν το συζητάμε - επί δικής μας διακυβέρνησης. Τον Δεκέμβριο…
Δώστε και εσείς τα άλλα 50%...
Σας είπα, κάντε λίγο υπομονή σε αυτό. Και εμείς δουλεύουμε και ξέρετε ότι δουλεύουμε και με αξιωματικούς που δούλεψαν και με εσάς και οι οποίοι είναι καλοί και έχουν το κριτήριο της επαγγελματικότητας πάρα πολύ υψηλό. Επίσης, έχει ξεκινήσει μια συζήτηση - είναι εδώ ο κ. Λοβέρδος - για τα ναυπηγεία Σκαραμαγκά. Να θυμίσω ορισμένα πράγματα: Σε αυτή τη Βουλή - εννοώ σε αυτόν τον χώρο - έγινε η συζήτηση όταν μεταβιβάστηκαν τα ναυπηγεία Σκαραμαγκά στην «PRIVINVEST» - κάπως έτσι έλεγαν την εταιρεία - η οποία μάλιστα τότε μας έλεγαν ότι ήταν η μεγαλύτερη εταιρία, η οποία αφορά τα ναυπηγεία σε όλο τον κόσμο, η οποία έχει διασύνδεση με την «ABU DHABI MAR», η οποία ήταν η γνωστή εταιρεία και στο τέλος αποκαλύφθηκε ότι δεν είχαν καμμία διασύνδεση, ότι η μια είχε αποχωρήσει κ.λπ.. Έκανε μετά, επί των προηγούμενων κυβερνήσεων, αγωγή η ΕΝΑΕ, τα ναυπηγεία Σκαραμαγκά κατά του ελληνικού δημοσίου, απαιτώντας περίπου 1,5 δισεκατομμύρια ευρώ για διαφυγόντα κέρδη με βάση τη συμφωνία, που είχε γίνει από τις προηγούμενες κυβερνήσεις. Αυτό έχει γίνει μέχρι τώρα και η αιτιολογική βάση είτε είχαν σαν δικηγόρο τον Βγενόπουλο, τον αείμνηστο, τον μακαρίτη - αείμνηστος μπορεί να μείνει κιόλας, πρέπει να τον σεβόμαστε - είτε είχαν μετά την εγγλέζικη και την αμερικάνικη εταιρεία ήταν το κύριο, θα έλεγε κανένας, βάρος του. Έρχεται εκείνη την εποχή - για να τα θυμόμαστε όλα - άλλος ιδιοκτήτης ναυπηγείων και λέει ότι αυτή η συμφωνία, που κάνατε μετά με την «DIGICOM», με τις ευρωπαϊκές δηλαδή αρχές, προβλέπει μόνο την επισκευή ελληνικών πλοίων του Πολεμικού Ναυτικού, πράγμα που γινόταν, στα ναυπηγεία Σκαραμαγκά. Αυτό το έχουν κάνει δεκτό, όχι ο Πάνος ο Καμμένος ή ο Δημήτρης ο Βίτσας, αλλά ο κ. Βενιζέλος σαν Υπουργός Εθνικής Άμυνας, του οποίου τη νομική αρτιότητα εγώ δεν κάθομαι να αμφισβητήσω και μετά ο κ. Αβραμόπουλος. Αυτό έρχεται μετά το διαιτητικό δικαστήριο, στο οποίο προσέφυγε και λέει ότι από τα 1,5 δισεκατομμύρια, εγώ λέω τα 180 εκατομμύρια και ο Σάφα - για να μιλάμε με ονόματα - λέει ότι αν προσμετρήσουμε και τα επιτόκια κ.λπ. θα φτάσουμε τα 200 εκατομμμύρια. Εν τω μεταξύ, είναι εκκρεμής αγωγή του ελληνικού δημοσίου, που έγινε από εμάς, για 7 δισεκατομμύρια, για πρόγραμμα που δεν έχει ολοκληρώσει. Επίσης, είναι εκκρεμής αγωγή του ελληνικού δημοσίου ή αν θέλετε απαίτηση του ελληνικού δημοσίου, η οποία έχει φτάσει στα δικαστήρια για 560 εκατομμύρια ανάκτηση κρατικών ενισχύσεων. Και σε αυτή τη λογική είμαστε δικαιολογημένοι πλήρως να ζητάμε δυο πράγματα. Το ένα είναι να μπουν τα ναυπηγεία σε καθεστώς ειδικής διαχείρισης, όπου την ευθύνη για αυτό το χρονικό διάστημα λειτουργίας τους θα έχει κατά κύριο λόγο το Πολεμικό Ναυτικό, που στην ουσία την είχε και όλα τα προηγούμενα χρόνια, γιατί ξέρετε ότι υπάρχει και η σύμβαση με την οποία πληρώνονται και οι εργαζόμενοι και τα ασφαλιστικά τους ταμεία από το Πολεμικό μας Ναυτικό και γίνεται η συντήρηση του δικού μας στόλου. Εντός αυτού του χρονικού διαστήματος έχουμε κινηθεί δραστήρια, ώστε να υπάρχει, θα έλεγε κάποιος, επενδυτικό κλίμα γύρω από αυτά τα ναυπηγεία, το οποίο θα βοηθάει και τη χώρα, θα βοηθάει και τα ναυπηγεία. Το λέω αυτό και για τον Σκαραμαγκά, το λέω και για τα άλλα ναυπηγεία. Αυτό είναι το βασικό ζήτημα που ήθελα να πω.
Δέχεστε να έρθει στην επιτροπή, κύριε Υπουργέ;
Ναι, βεβαίως. Καμμία αντίρρηση. Όσον αφορά το άρθρο 27, νομίζω ότι τακτοποιείται το θέμα. Θέλω, όμως, να θυμίσω τι είχα πει στη συνεδρίαση της Βουλής όταν για πρώτη φορά μπήκε αυτή η τροπολογία. Είχα πει το εξής: Το πώς θα λειτουργήσει ο συνδικαλισμός στις Ένοπλες Δυνάμεις, θα είναι απόρροια δύο πραγμάτων. Το ένα θα είναι η σοβαρότητα με την οποία θα το αντιμετωπίσουν τα στελέχη των Ενόπλων Δυνάμεων και το δεύτερο η πραγματικότητα, δηλαδή ποια πραγματικότητα θα διαμορφωθεί. Πάνω σ' αυτό δουλεύουμε και δεν είναι πάρα πολύς καιρός που έχει περάσει. Και να σας πω κάτι; Με αυτές οι ρυθμίσεις που αυτήν τη στιγμή βάζουμε, με μια έννοια - κι αν διαβάσετε τα blogs και τα sites, τα οποία ασχολούνται με ζητήματα της εθνικής άμυνας - κανένας δεν είναι ευχαριστημένος από τα σωματεία, που λέγονται «πανελλήνιες ομοσπονδίες». Θέλετε να σας πω τι γνώμη μου; Αυτό είναι καλό. Αυτό σημαίνει ότι δεν παίρνει κάποιου τη θέση. Και με τις παρεμβάσεις που κάναμε και τώρα, διαμορφώνεται μια κατάσταση και ο απαραίτητος χρόνος, ώστε να βοηθήσουμε από τη δική μας τη μεριά να τα βρουν. Κατά κύριο λόγο, αν έχω κάποιο ενδιαφέρον, είναι να ολοκληρωθούν οι διαδικασίες στις πρωτοβάθμιες περιφερειακές ενότητες. Κι αν δεν τα έχουν καταφέρει και νομίζουν ότι τα δικαστήρια θα τους λύσουν τα προβλήματα, λέω καθαρά ότι ποτέ δεν έχουν λύσει τα δικαστήρια συνδικαλιστικά προβλήματα. Και οι περισσότεροι εδώ μέσα έχουμε κάποια εμπειρία από τον συνδικαλιστικό χώρα - άλλος από τον φοιτητικό συνδικαλισμό, άλλος από τον εργατικό συνδικαλισμό, άλλος από τον επιστημονικό συνδικαλισμό κ.λπ. - , και ξέρουμε ότι αν δεν βρούμε μια κοινή συνισταμένη, δεν πρόκειται να προχωρήσουμε. Έγιναν και διάφορες άλλες προτάσεις. Εγώ προσμετρώ τις παρατηρήσεις που κάνατε. Σας λέω ότι τις σκέφτομαι πάρα πολύ θετικά. Όμως, δεν μπορούμε εδώ να πάμε να νομοθετήσουμε επιτροπές διαιτητικές. Δεν μπορούμε. Το έχω εξηγήσει εκατό χιλιάδες φορές. Αυτό για το άρθρο 27. Όσον αφορά το άρθρο 30- ο κ. Καρράς δεν είναι εδώ - είπαμε δύο πράγματα, συμφώνησε και με αυτά που είπε ο κύριος Υπουργός. Εδώ τι έχουμε; Στην ουσία έχουμε μια σημαντική αλλαγή, ανατροπή θα έλεγα, μιας σύμβασης αντισταθμιστικών ωφελημάτων. Πού ήταν το κύριο σημείο; Κατ' αρχάς, δεν μπορείς να απαγορεύσεις μία εταιρεία να πάει στο διαιτητικό δικαστήριο ή στο Διεθνές Δικαστήριο κ.λπ.. Αυτό δεν μπορείς να το απαγορεύσεις. Μπορείς να πεις τα νομικά σου επιχειρήματα, μπορείς να πεις τα πραγματικά επιχειρήματα. Το κύριο και βασικό σημείο ήταν ότι εμείς δεν δεχόμαστε ότι μέσα στη σύμβαση των αντισταθμιστικών ωφελημάτων μπορεί να είναι ορισμένα αντισταθμιστικά ωφελήματα, τα οποία δεν είχαν καμμία σχέση με την κύρια σύμβαση, πιο συγκεκριμένα, το αγροτεμάχιο - το λέω εγώ - και το δήθεν εργοστάσιο στην περιοχή της Αχαΐας που θα κατασκευαζόταν. Εκεί είχαμε μια μεγάλη διαφορά, που ακόμα και η εταιρεία είχε κι ένα δίκιο. Σου λέει: «Εμένα τι με νοιάζει τι έκανε ο αντιπρόσωπός μου στην Ελλάδα;». Εμάς, όμως, το ότι ο αντιπρόσωπός τους στην Ελλάδα ήταν στη φυλακή για σκάνδαλα μάς ένοιαζε και μας παραένοιαζε και ξεκινήσαμε μια σειρά από διαπραγματεύσεις. Δεν μπορούσε με τίποτα να υπαχθεί ούτε στον νόμο του 2016. Δεν γινόταν αυτό το πράγμα. Επειδή στην ουσία πρόκειται περί ανατροπής, γι' αυτό φέρνουμε νομοθετική ρύθμιση. Αυτό είναι το βασικό. Κερδίζουμε, θα έλεγε κανείς, τρεις φορές, μία φορά γιατί τα αντισταθμιστικά είναι περισσότερα, δεύτερη φορά γιατί αποφεύγουμε το έξοδο - δικαστικά κ.λπ. - τρίτη φορά γιατί θα πηγαίναμε να ζητάμε κατάπτωση εγγυητικών και ρητρών, που θα μας έφερναν και σε καινούργια δικαστήρια, άρα η κυβέρνηση που θα υπάρχει σε δέκα χρόνια περίπου, θα συζητούσε ακόμα το ίδιο ζήτημα. Νομίζω ότι κι εκεί κερδίζουμε. Θεωρώ πολύ σημαντική την τροπολογία για την ισότητα των επιστημόνων. Η τροπολογία αυτή είναι ένα σοβαρό βήμα στο ότι δεν υπάρχουν διακεκριμένοι επιστήμονες, που απολαμβάνουν κάποιων πλεονεκτημάτων μόνο στο εξωτερικό, αλλά υπάρχουν και στο εσωτερικό. Θέλω να δώσω μια απάντηση, γιατί μου είχε γίνει μια ερώτηση. Αυτοί που η ηλικία τους είναι ανάμεσα στα τριάντα τρία και στα τριάντα πέντε χρόνια, που πηγαίνουν στις Ένοπλες Δυνάμεις, είναι για την Αεροπορία και για το Ναυτικό κάτω από 1% σ' αυτό το χρονικό διάστημα, δηλαδή, αυτοί που είναι πάνω από τριάντα τρία . Για τον Στρατό είναι κοντά στο 3%. Δεν είναι η πλειοψηφία τους γιατροί. Κάναμε αναλυτική κατάσταση. Είναι λανθασμένο αυτό που λέγεται περί γιατρών κ.λπ.. Θέλω να πω κάτι τελευταίο σαν γνώμη: Μπήκε όλο αυτό το ζήτημα γιατί να είναι αυτή η υπηρεσία κάτω από τον Υπουργό, αλλά να είναι στον αρχηγό, δηλαδή να είναι στα επιτελεία στην ουσία. Αυτό λένε, επειδή το έχει η Αστυνομία. Εγώ σας λέω τώρα ότι στην ουσία θα το έχει σε κάποιον από κάτω, ενώ την ευθύνη θα την έχει ο από πάνω, δηλαδή θα διατάζει ο από πάνω τον από κάτω και ο από κάτω μετά θα εκτελεί και θα μπορεί να ελέγχει τον από πάνω. Το βασικό είναι ότι υπάρχει και η εισαγγελία. Αυτό ήθελα να σας πω. Τέλος, θα ήθελα να σας πω ότι μου άρεσε πολύ μια αναφορά που έγινε. Δεν έγινε από κανέναν, που να είναι αυτήν τη στιγμή εδώ πέρα. Φαίνεται ότι ένα τραγούδι, το οποίο συνδέει την ελληνική επανάσταση με την εθνική αντίσταση, εξακολουθεί να ταράζει τους απόγονους εκείνων που συνεργάστηκαν με τους ναζί. Εμείς πρέπει να πούμε ότι υπάρχουν συντηρητικά κόμματα, υπάρχουν κεντρώα κόμματα, υπάρχουν σοσιαλδημοκρατικά κόμματα, υπάρχουν αριστερά κόμματα, υπάρχουν κομμουνιστικά κόμματα. Σ' αυτήν τη Βουλή υπάρχει Κομμουνιστικό Κόμμα, μην μπερδευτούμε σ' αυτό το πράγμα. Λέω, λοιπόν, ότι όλοι αυτοί μετά τη Μεταπολίτευση δώσαμε μια μάχη, άλλες φορές επιτυχημένη, άλλες λιγότερο επιτυχημένη, ώστε οι Ένοπλες Δυνάμεις να είναι αφοσιωμένες στο καθήκον, που προτάσσει το Σύνταγμα και στη δημοκρατία και έτσι θα συνεχίσουμε, να είμαστε καθαροί προς όλες τις κατευθύνσεις. Σας ευχαριστώ πολύ.
Ευχαριστούμε πολύ τον κύριο Υπουργό. Αγαπητοί συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθήτριες και μαθητές και δύο συνοδοί εκπαιδευτικοί από το Γενικό Λύκειο Αλμυρού Μαγνησίας (πρώτο τμήμα). Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Θα έχετε την ευκαιρία να ακούσετε τον Πρόεδρο της Κοινοβουλευτικής Ομάδας του Κομμουνιστικού Κόμματος Ελλάδας, τον κ. Δημήτριο Κουτσούμπα. Κύριε Κουτσούμπα, έχετε τον λόγο για δεκαπέντε λεπτά, με ανοχή φυσικά.
Κυρίες και κύριοι Βουλευτές, το προς συζήτηση σχέδιο νόμου, τόσο στο στάδιο της εξέτασης στη σχετική κοινοβουλευτική επιτροπή, αλλά και πιο πριν, ακόμη και κατά την περίοδο της λεγόμενης δημόσιας διαβούλευσης, ούτε λίγο ούτε πολύ είχε φορτιστεί από την Κυβέρνηση με προσδοκίες εξωπραγματικές για τον ρόλο που θα παίξει στον εκσυγχρονισμό και την αποτελεσματικότητα των Ενόπλων Δυνάμεων. Και αυτό γιατί το υπό συζήτηση νομοσχέδιο απλά προσαρμόζεται στις απαιτήσεις των αναγκών των κρατών των χωρών - μελών του ΝΑΤΟ. Σκοπός του είναι η ακόμα εντονότερη προσαρμογή των Ενόπλων Δυνάμεων στην εξυπηρέτηση των πολεμικών σχεδιασμών των ιμπεριαλιστικών κέντρων, των Ηνωμένων Πολιτειών Αμερικής, του ΝΑΤΟ, της Ευρωπαϊκής Ένωσης. Εμπεριέχονται σε αυτό θέματα, που αφορούν το προσωπικό. Όμως, αλήθεια, σε ποιο προσωπικό αναφέρεστε; Αναφέρεστε στα στελέχη που τους ορκίσατε πανηγυρικά να υπερασπίζονται με πίστην και αφοσίωσιν μέχρι της τελευταίας ρανίδος του αίματός των τας σημαίας - όπως λέει ο σχετικός όρκος - και τους οποίους αντί να τους στέλνετε να υπερασπιστούν πραγματικά τα σύνορα της χώρας μας, τους στέλνετε να χύνουν το αίμα τους στο Αφγανιστάν, στο Ιράκ, στο Κόσσοβο, στη Συρία, στην Κορέα παλαιότερα ή όπου αλλού απαιτούν ή θα απαιτήσουν οι επιδιώξεις και τα συμφέροντα του ΝΑΤΟ, επικαλούμενοι συνεχώς συμβατικές υποχρεώσεις και τη συνέχεια του κράτους, λες και αυτές οι συμβατικές υποχρεώσεις είναι προϊόν παρθενογένεσης και όχι δικές σας - μαζί και των προηγούμενων - πολιτικές επιλογές. Γίνεται αναφορά στο προσωπικό που στελεχώνει τις Ένοπλες Δυνάμεις, που η επιχειρησιακή τους δομή έχει συγκροτηθεί όχι με βάση την ανάγκη υπεράσπισης των συνόρων της χώρας, αλλά με βάση την εξυπηρέτηση νατοϊκών σχεδιασμών. Για εμάς είναι ξεκάθαρο: η διατεταγμένη υπηρεσία στο πέρασμα του χρόνου χιλιάδων Ελλήνων στελεχών των Ενόπλων Δυνάμεων στις δυνάμεις ταχείας επέμβασης του ΝΑΤΟ ή σε άλλους σχηματισμούς του δεν αποσκοπεί ούτε κατ' ελάχιστον στην προστασία των κυριαρχικών δικαιωμάτων της Ελλάδας. Εξυπηρετεί ιμπεριαλιστικούς σχεδιασμούς. Αντιστρατεύεται τα συμφέροντα του λαού μας για ειρηνική συνύπαρξή του με άλλους λαούς. Εγκυμονεί τεράστιους κινδύνους για τη χώρα μας. Εκθέτει τους στρατιωτικούς σε κινδύνους άσχετους με την υπεράσπιση της κυριαρχίας της χώρας μας. Με το υπό συζήτηση σχέδιο νόμου αυτά τα στελέχη, που ανάλωσαν δεκαετίες της ζωής τους εργαζόμενα σε αντίξοες συνθήκες και πλέον συμπληρώνουν τον εργάσιμο βίο τους, τους κάνετε τη «χάρη» να τα ανταμείψετε σήμερα με επιπλέον χρόνο εργασίας! Στο νομοσχέδιο περιλαμβάνονται, επίσης, ρυθμίσεις που αφορούν την οικονομική αξιοποίηση, όπως χαρακτηρίζεται, της κινητής περιουσίας των Ενόπλων Δυνάμεων. Σε αυτό υπάρχει αναφορά σε παλιό, άχρηστο ή μη αξιοποιήσιμο υλικό. Όμως, σε ποιο τέτοιο υλικό αναφέρεστε; Είναι τα άρματα, τα αεροπλάνα, τα τανκς ή τα κανόνια, οι σφαίρες και τα βλήματα που προμηθεύτηκαν οι Ένοπλες Δυνάμεις όχι πάντα για να καλύψουν ελληνικές ανάγκες; Είναι τα οπλικά συστήματα που αγοράστηκαν κάτω από εκβιαστικές προϋποθέσεις στο πλαίσιο της διπλωματίας των εξοπλισμών με την κατασπατάληση ασύλληπτων ποσών στον βωμό του δήθεν εξευμενισμού και προσεταιρισμού του ξένου παράγοντα, όπως τον χαρακτηρίζετε; Δεν είναι τυχαίο ότι στις επίσημες επισκέψεις στη χώρα μας οι ηγεσίες κρατών, που διαθέτουν ισχυρά μονοπώλια παραγωγής οπλικών συστημάτων, όπως οι Ηνωμένες Πολιτείες, η Γαλλία, η Γερμανία, συνοδεύονται από εκπροσώπους πολεμικών βιομηχανιών. Και σήμερα γιατί ο ελληνικός λαός να εμπιστευτεί την απόσυρσή τους; Μήπως γιατί οι ντίλερς του θανάτου θέλουν να προωθήσουν νέα όπλα; Εμείς, λοιπόν, σε αυτούς θέτουμε το ερώτημα: Αυτή η τεράστιου κόστους αλλαγή υποδομών, προσαρμοσμένων στις απειλές που προδιαγράφουν στους επιχειρησιακούς τους σχεδιασμούς οι ιμπεριαλιστές, πόση σχέση έχουν άραγε με την πραγματική και ουσιαστική υπεράσπιση των συνόρων μας; Η απάντηση είναι μία: Οι προτεινόμενες από το ΝΑΤΟ και τελικά υλοποιούμενες υποδομές δεν έχουν σχέση με την υπεράσπιση των συνόρων, γιατί είναι ενταγμένες μόνο στους δικούς τους σχεδιασμούς. Στο υπό συζήτηση σχέδιο νόμου περιλαμβάνεται επίσης ένα ολόκληρο κεφάλαιο, που χαρακτηρίζεται σημαντική τομή στη διαδικασία των οικονομικών επιθεωρήσεων και εσωτερικών ελέγχων κ.λπ.. Δηλαδή, για να έχουμε το καλό ερώτημα, με τη δημιουργία αυτών των υποδομών ελέγχου θέλετε να πείσετε τον ελληνικό λαό ότι θα σταματήσει ο χρηματισμός, οι μίζες, όπως το λέει ο λαός μας απλά, σ' αυτό το αλισβερίσι των εξοπλισμών; Είναι γνωστό και στον πλέον αδαή γύρω από τις προμήθειες όπλων, ότι ο χρηματισμός, η εξαγορά προτίμησης, αποτελεί καθεστώς στους εξοπλισμούς και είναι απόρροια του τεράστιου ανταγωνισμού ανάμεσα σε πολυεθνικά μεγαθήρια. Αυτό ισχύει ιδιαίτερα στην περίπτωση της Ελλάδας, η οποία ξοδεύει μεγάλο μέρος του προϋπολογισμού της στην αγορά οπλικών συστημάτων που, εκτός των άλλων, σε σημαντικό ποσοστό δεν έχουν σχέση με τις πραγματικές ανάγκες άμυνας της χώρας, αλλά υπηρετούν σχεδιασμούς του ΝΑΤΟ και της Ευρωπαϊκής Ένωσης. Το μέγεθος της οικονομικής αιμορραγίας της Ελλάδας στον βωμό των αναγκών του ΝΑΤΟ δείχνει και η ετήσια έκθεση του Διεθνούς Ινστιτούτου Στρατηγικών Μελετών, που δημοσιοποιήθηκε τον Φλεβάρη του 2017. Αναφέρει ότι είκοσι έξι ευρωπαϊκές χώρες - μέλη του ΝΑΤΟ αύξησαν μεν συνολικά τις αμυντικές δαπάνες τους το 2016 αλλά μόνο σε μικρή κλίμακα. Σύμφωνα με τον ίδιο φορέα, μόνο δυο απ' αυτές τις χώρες τήρησαν τη ΝΑΤΟϊκή δέσμευση του 2% του ΑΕΠ: η Εσθονία και η Ελλάδα. Γι' αυτό και η Κυβέρνηση των ΣΥΡΙΖΑ - ΑΝΕΛ δέχεται συχνά πυκνά τα συγχαρητήρια του ΝΑΤΟ, πριν του Ομπάμα, τώρα και του Τραμπ, των υπουργών άμυνας των ΗΠΑ επίσης κ.λπ.. Την ίδια ώρα ακριβώς περικόπτονται κι άλλο μισθοί, συντάξεις, επιδόματα, κοινωνικές παροχές. Μετά την πρόσφατη επίσκεψη του Πρωθυπουργού στις Ηνωμένες Πολιτείες φαίνεται ότι έχει ήδη ολοκληρωθεί η συμφωνία αναβάθμισης των ελληνικών μαχητικών αεροσκαφών F -16. Ποιον εξυπηρετεί αυτή η πώληση; Πριν απαντήσει η ελληνική Κυβέρνηση πρόλαβαν και μας το είπαν οι ίδιοι οι Αμερικάνοι. Είναι αποκαλυπτικά τα όσα καταγράφονται σε έγγραφο του Αμερικάνικου Οργανισμού Συνεργασίας για την Αμυντική Ασφάλεια του Υπουργείου Άμυνας του Ηνωμένων Πολιτειών Αμερικής, υπηρεσία η οποία εισηγείται στο Κογκρέσο τέτοια ζητήματα. Λέει: «Αυτή η προτεινόμενη πώληση θα συμβάλει στην επίτευξη στόχων της εξωτερικής πολιτικής και εθνικής ασφάλειας των Ηνωμένων Πολιτειών Αμερικής συμβάλλοντας στη βελτίωση της ασφάλειας ενός συμμάχου του ΝΑΤΟ. Θα ενισχύσει την ικανότητα της ελληνικής Πολεμικής Αεροπορίας να υποστηρίζει το ΝΑΤΟ και να παραμένει διαλειτουργική με τις Ηνωμένες Πολιτείες Αμερικής και τη συμμαχία του ΝΑΤΟ. Θα βοηθήσει, επίσης, την Ελλάδα να υποστηρίζει επιχειρήσεις στο μέλλον μειώνοντας έτσι την απειλή που αποτελούν οι εχθροί της συμμαχίας για τις Ηνωμένες Πολιτείες της Αμερικής και τη συμμαχία». Όλα αυτά όμως είναι απολύτως αναγκαία για την εκτέλεση των αμερικάνικων ιμπεριαλιστικών επεμβάσεων στην ευρύτερη γεωπολιτική περιοχή. Θα τα πληρώσει ο λαός μας και με τον ιδρώτα του. Τώρα για το αν το κόστος θα είναι 2,4 δισεκατομμύρια δολάρια ή 1,1 δισεκατομμύριο είναι γνωστό ότι οι πολεμικές τους βιομηχανίες θα πάρουν ακριβώς αυτό που θέλουν. Όσο για το παραμύθι των αντισταθμιστικών ωφελημάτων, αν τελικά και σε τι ποσοστό θα εφαρμοστούν, είναι γνωστή η πρακτική, που επικρατεί με τις υπερτιμολογήσεις που επιβάλλουν στα προς πώληση οπλικά συστήματα, με το «καπέλο» αυτό να διανέμεται σε συντριπτικό ποσοστό σε εγχώριους εμπόρους όπλων. Ο λαός μας όμως το έχει πληρώσει. Εμείς λέμε καθαρά ότι είναι μια κολοσσιαία οικονομική αιμορραγία, που εξυπηρετεί ελάχιστα μεν τα συμφέροντα άμυνας της Ελλάδας, σε συντριπτικό όμως βαθμό τα αμερικανο - ΝΑΤΟϊκά. Εμείς, βλέποντας συνολικά το θέμα της εμπλοκής της Ελλάδας στη στήριξη των επιχειρησιακών σχεδιασμών ιμπεριαλιστικών δυνάμεων, δεν μπορούμε να διαχωρίσουμε απ' αυτή την εμπλοκή το θέμα ύπαρξης ξένων στρατιωτικών βάσεων στο ελληνικό έδαφος. Το θέμα αυτό κυριάρχησε και στις συζητήσεις στο πρόσφατο ταξίδι του Έλληνα Πρωθυπουργού στις ΗΠΑ στις συναντήσεις με τον Τραμπ και με υψηλόβαθμους αξιωματούχους. Ο κ. Τσίπρας δήλωσε για τη βάση της Σούδας: «Σε ό,τι αφορά στην Κρήτη και τη βάση της Σούδας, μπορεί και πρέπει να αναβαθμιστεί». Δεν μας διαφεύγει το γεγονός ότι προηγουμένως μια σειρά στελέχη πρώην κυβερνητικών κομμάτων, ο ίδιος ο Αρχηγός της Νέας Δημοκρατίας, τάσσονταν υπέρ μιας πιο μακρόχρονης ανανέωσης της σύμβασης παραχώρησης της Σούδας στους Αμερικανούς. Επομένως, προκύπτουν βάσιμα ερωτήματα: Τι ακριβώς συμφωνήσατε επιπλέον για τη Σούδα στις Ηνωμένες Πολιτείες Αμερικής; Παράταση της συμφωνίας για περισσότερα χρόνια; Χωρική επέκταση της βάσης και γιατί; Επίκειται μήπως μεταφορά εκεί Αμερικάνων πεζοναυτών από το Ιντσιρλίκ, μοίρας αμερικάνικων πολεμικών αεροσκαφών ή drones; Επίκειται εναλλακτικά μεταφορά drones στο Καστέλι; Επιπλέον, εμείς ζητάμε να πείτε στον λαό και το γιατί πρέπει να αναβαθμιστεί η βάση της Σούδας και αν το ερώτημα ακούγεται ρητορικό, την απάντηση την έδωσε ο ίδιος ο κύριος Υπουργός Εθνικής Άμυνας σε εκδήλωση για τα εβδομήντα χρόνια λειτουργίας του Γραφείου Αμυντικής Συνεργασίας Ελλάδας - ΗΠΑ τον περασμένο Ιούνιο, παρουσία του Αμερικάνου Πρέσβη. «Χρειαζόμαστε», είπε, «τη βοήθεια των ΗΠΑ για να επεκτείνουμε τις δυνατότητές μας για το Ναυτικό, ώστε να μπορεί να επιχειρεί από την Κρήτη ως το Σουέζ. Αν δεν διακόψουμε τώρα τη χρηματοδότηση της τρομοκρατίας μέσω της παράνομης διακίνησης ναρκωτικών, όπλων, παράνομου πετρελαίου, είναι αδύνατο να πολεμήσουμε την τρομοκρατία. Γι' αυτό θέλουμε τη βοήθειά σας για να επεκτείνουμε τη δυνατότητα στο Ναυτικό και την Αεροπορία, γιατί η Ελλάδα θα είναι κάθε φορά με το μέρος των Ηνωμένων Πολιτειών Αμερικής». Μάλιστα, ο Υπουργός Εθνικής Άμυνας, λίγες μέρες μετά την επίσκεψη στις Ηνωμένες Πολιτείες Αμερικής μεταβαίνοντας στην Αίγυπτο είπε δημόσια: «δεν πρέπει να φειδόμεθα προσπαθειών προκειμένου να σταθούμε στο ύψος των προκλήσεων. Πριν από λίγες ώρες επιστρέψαμε με τον Πρωθυπουργό της Ελλάδας από τις ΗΠΑ όπου και πάλι η διεθνής κοινότητα ζητάει την εμπλοκή της Ελλάδας και της Αιγύπτου για τη διαμόρφωση ενός πυλώνα σταθερότητας, που μπορεί να φέρει την ειρήνη στην ευρύτερη περιοχή και αυτό πράττουμε». Τι ακριβώς όμως σας ζητάει - ρωτάμε εμείς - να πράξετε η διεθνής κοινότητα, δηλαδή, το ΝΑΤΟ και οι Ηνωμένες Πολιτείες; Σε τι έχετε συμφωνήσει; Θα αναλάβει όντως το Πολεμικό Ναυτικό, όπως έχει προταθεί, υπηρεσίες συνοδείας αμερικάνικων αεροπλανοφόρων στη ανατολική Μεσόγειο από τις πλατφόρμες των οποίων απογειώνονται αμερικάνικα βομβαρδιστικά για να σπείρουν τον όλεθρο σε Συρία και Ιράκ; Θα αναλάβει η Πολεμική Αεροπορία ή αεροσκάφη του Πολεμικού Ναυτικού τα υπό αναβάθμιση P3 στην ΕΑΒ στην Τανάγρα να κάνουν περιπολίες για λογαριασμό του ΝΑΤΟ στην ανατολική Μεσόγειο στη ζώνη από Μάλτα ως Σουέζ, όπως έχουν εισηγηθεί κυβερνητικά στελέχη; Θα συνεχιστεί η απόσπαση μέσων του Πολεμικού Ναυτικού για την επάνδρωση της ΝΑΤΟϊκής αρμάδας SNMG -2 που προκλήθηκε από την Κυβέρνηση στο Αιγαίο για τη διαχείριση, τάχα, του προσφυγικού και στην πράξη πλοία της απλώνονται σε περιπολίες από τις Βαλεαρίδες Νήσους στη δυτική Μεσόγειο μέχρι τη Μαύρη Θάλασσα; Θα συνεχιστεί η απόσπαση πλοίων και υποβρυχίων του Πολεμικού Ναυτικού για την επάνδρωση της επιχείρησης του ΝΑΤΟ Sea Guardian που με πρόσχημα την ασφάλεια στη θάλασσα ελέγχει την παρουσία και τη δραστηριότητα πλοίων ανταγωνιστικών ιμπεριαλιστικών κέντρων στον δίαυλο της Μεσογείου; Φυσικά δεν είναι παρών σήμερα εδώ ο κ. Τσίπρας για να απαντήσει. Έχουμε υπομονή. Θα περιμένουμε γι' αυτά και για όλα τα προηγούμενα και για άλλα ερωτήματα που έχουμε θέσει. Κυρίες και κύριοι, στο πλαίσιο αυτής της ενδοτικής πολιτικής ήδη υπάρχουν πληροφορίες για επισκέψεις Αμερικάνων αξιωματούχων σε αεροδρόμια, στρατόπεδα, άλλες εγκαταστάσεις, για επιλογή και μετατροπή τους σε αμερικανονατοϊκές βάσεις. Η Κυβέρνηση είναι εκτεθειμένη για τις κάλπικες διαψεύσεις της στις καταγγελίες του ΚΚΕ σχετικά με την προγραμματιζόμενη αποθήκευση πυρηνικών στη βάση του Άραξου. Τη μέρα που ολοκληρωνόταν η επίσκεψη του Τσίπρα στις ΗΠΑ ήρθε η επιβεβαίωση των σοβαρών καταγγελιών, που έκανε το προηγούμενο διάστημα το ΚΚΕ, ότι έχουν προχωρήσει οι εκτεταμένες εργασίες και προετοιμασίες στην αεροπορική αυτή βάση προκειμένου να αποθηκευτούν εκεί όπλα πυρηνικά των ΗΠΑ και του ΝΑΤΟ. Σύμφωνα με πληροφορίες, στις 26 και 28 Σεπτέμβρη έγινε σύσκεψη στην έδρα του ΝΑΤΟ στις Βρυξέλλες με αντικείμενο την επισκόπηση των εργασιών από αρμόδια επιτροπή του ΝΑΤΟ, για τον εκσυγχρονισμό της βάσης του Άραξου, προκειμένου να φιλοξενήσει ειδικά όπλα, χωρίς να διευκρινίζεται τι είδους ειδικά όπλα είναι αυτά. Σχετική ενημέρωση από αυτήν τη σύσκεψη στάλθηκε υπηρεσιακά - έχει γραφτεί στον Τύπο - στο Υπουργείο Άμυνας με απόρρητο έγγραφο. Η Κυβέρνηση μετά τη δημοσιοποίηση του περιεχομένου αυτού του εγγράφου απάντησε με άλλα λόγια να αγαπιόμαστε. Τα πράγματα είναι απλά. Υπάρχει ή δεν υπάρχει το έγγραφο; Διαψεύδει η Κυβέρνηση την ύπαρξή του; Τι ακριβώς συζητάτε με τις Ηνωμένες Πολιτείες της Αμερικής; Την ίδια ώρα, από μια σειρά από πληροφορίες προκύπτει ότι αμερικάνικα κλιμάκια έχουν επισκεφτεί τις αεροπορικές βάσεις σε Αγχίαλο, Ανδραβίδα, Λάρισα, Σκύρο ή και αλλού. Αληθεύει; Υπάρχουν σχέδια των Αμερικάνων τα οποία συζητά η Κυβέρνηση για μεταφορά μέσων, προσωπικού, δραστηριοτήτων των Ηνωμένων Πολιτειών Αμερικής και στις βάσεις αυτές; Ειδικά για τη βόρεια Ελλάδα και την Αλεξανδρούπολη, όπου εστιάζεται έντονο αμερικάνικο ενδιαφέρον για σταθμό αποθήκευσης φυσικού αερίου, σχιστολιθικού αερίου στο λιμάνι και το αεροδρόμιο της Αλεξανδρούπολης, που πριν από μερικούς μήνες χρησίμευσαν ως κόμβος διεκπεραίωσης ΝΑΤΟϊκών δυνάμεων προς τη Βουλγαρία και μετά προς τη Ρουμανία, για αυτήν τη μεγάλης κλίμακας ΝΑΤΟϊκή άσκηση Noble Jump, επίκειται στάθμευση εκεί ενισχυμένου αμερικάνικου στρατιωτικού κλιμακίου ή ακόμα και κατασκευή αμερικάνικης βάσης; Ήδη από χθες ένα τμήμα του έχει μετατραπεί σε προσωρινή ΝΑΤΟϊκή βάση αποσυναρμολόγησης και μεταφοράς ΝΑΤΟϊκών ελικοπτέρων. Σε όλα αυτά και άλλα ερωτήματα ο ελληνικός λαός πρέπει να έχει καθαρές απαντήσεις. Μη νομίζετε ότι σας ξεπλένουν οι εκδρομές στη Μακρόνησο, οι αναφορές σας στην Αντίσταση, τα κόκκινα γαρύφαλλα στην Καισαριανή. Σας έχουν μάθει όλοι πλέον. Μετά το «πολιτικό στριπτίζ ξεφτίλας» - όπως έγραψε και ο «ΡΙΖΟΣΠΑΣΤΗΣ» - στον Τραμπ, θυμάστε και μερικές αριστερές κορώνες. Το θράσος σας θα μείνει παροιμιώδες. Και αφήστε αυτά που ξέρετε, ότι «άλλο η Κυβέρνηση και άλλο το κόμμα του ΣΥΡΙΖΑ». Βέβαια, και σε αυτό δεν πρωτοτυπείτε. Αντιγράφετε και σε αυτό το γνωστό διεφθαρμένο και καταδικασμένο, παλιότερα, ΠΑΣΟΚ που από τη μια έδινε γη και ύδωρ για τους βομβαρδισμούς αμάχων στη Γιουγκοσλαβία το 1999 και τα στελέχη του έπαιζαν θέατρο δήθεν ενάντια στον πόλεμο και στους βομβαρδισμούς. Η Μακρόνησος ήταν σύμβολο αντίστασης και ανυπακοής, καθώς χιλιάδες αγωνιστές της Αντίστασης, πολίτες και στρατιωτικοί, νέοι και ηλικιωμένοι, ακόμα και παιδιά, ιδίως την περίοδο 1947-1950, δεν υπέγραφαν δήλωση αποκήρυξης των ιδεών τους, των αρχών τους και μαρτύρησαν γι' αυτό. Δεν σας κατηγόρησε κανείς γιατί πήγατε εκεί, αλλά για τη βρόμικη αξιοποίηση, για την επικοινωνιακή εκμετάλλευση της παρουσίας σας εκεί. Δεν σας πάει καθόλου να παριστάνετε τις μωρές και αδικημένες παρθένες. Εσείς πήγατε εκεί την ίδια ώρα που υπογράφατε δήλωση μετανοίας στον αμερικανικό ιμπεριαλισμό, ανεμίζοντας την αστερόεσσα των ΗΠΑ, χειροκροτώντας τον Τσίπρα, που ξέπλενε στο διαβολικό, όπως το αποκάλεσε, πρόσωπο του Τραμπ όλα τα εγκλήματά τους, αφού τα κάνει όλα αυτά τα διαβολικά για το καλό μας, όπως πάλι είπε ο Πρωθυπουργός σας. Ο ελληνικός λαός δεν χρειάζεται τέτοιες νουθεσίες ούτε τέτοιες ηγεσίες. Και φυσικά όλα αυτά τα δικαιολογείτε γιατί - δήθεν - κάνετε εθνική πολιτική, να μην το ξεχνάμε κι αυτό, και όχι κομματική. Η ουσία της πολιτικής σας, όμως, είναι πλήρως ταυτισμένη με τα συμφέροντα της κυρίαρχης τάξης και των συμμάχων της. Όμως, το αγκιστρωμένο ψάρι, όπως λένε οι φίλοι σας, δεν χρειάζεται δόλωμα. Ο ελληνικός λαός, σας ξαναλέμε, δεν χρειάζεται πρωθυπουργούς και πολιτικά κόμματα πειθήνια όργανα, συνεταίρους της ιμπεριαλιστικής νέας τάξης, που ματώνουν τον ελληνικό λαό οικονομικά για εξοπλισμούς και ΝΑΤΟϊκά σχέδια, για να δίνουν τα χρήματα που πληρώνει συνεχώς ο ελληνικός λαός, πεσκέσι στο στρατιωτικό - βιομηχανικό σύμπλεγμα των Ηνωμένων Πολιτειών της Αμερικής. Για όλα αυτά πρέπει να απολογηθείτε. Η ίδια η εργατική τάξη, ο ελληνικός λαός δεν θα σας επιτρέψει να τον σύρετε σε τυχοδιωκτισμούς, σε επικίνδυνους ιμπεριαλιστικούς σχεδιασμούς, σε επεμβάσεις και πολέμους. Κυρίες και κύριοι, να σας πω και ένα τελευταίο. Σχετικά με το θέμα της εκπροσώπησης των στελεχών των Ενόπλων Δυνάμεων, το ΚΚΕ υποστηρίζει το δικαίωμα κάθε κατηγορίας στρατιωτικών να συνδικαλίζονται, να συστήνουν ενώσεις για να προβάλλουν τα προβλήματά τους και να διεκδικούν τη λύση τους. Μέχρι πολύ πρόσφατα για το αστικό κράτος και τους μηχανισμούς, που το στηρίζουν η ιδέα και μόνο υλοποίησης στην πράξη της έννοιας συνδικαλισμός στις Ένοπλες Δυνάμεις αποτελούσε μια ανατριχιαστική προοπτική. Για τα στελέχη των Ενόπλων Δυνάμεων ανεξαρτήτως κλάδου, βαθμού ή προέλευσης αποτελούσε και αποτελεί μια αναγκαιότητα. Κάποιοι ξεκίνησαν τον αγώνα για τη συλλογική τους εκπροσώπηση το 2005. Ακολούθησε μια μακρά και δύσκολη πορεία με απαγορεύσεις, διώξεις, απειλές κάθε είδους. Κανείς δεν μπορεί να ξεχάσει τον λυσσαλέο αγώνα εναντίον αυτής της πορείας των ηγεσιών των Υπουργείων Άμυνας, τις προσωπικές ποινές, τις διώξεις στους πρωτεργάτες του εγχειρήματος από την ανώτερη στρατιωτική ηγεσία, τον ανηλεή πόλεμο των ενώσεων αποστράτων που ελέγχονται από το Υπουργείο Άμυνας. Τα στελέχη αυτά επέμειναν, υπόμειναν, στο τέλος τα κατάφεραν. Από τη ψήφιση του προηγούμενου νόμου μέχρι τώρα είναι φανερό ότι εξελίχθηκε μια διαμάχη τροφοδοτούμενη ανοικτά από την Κυβέρνηση του ΣΥΡΙΖΑ από τη μια μεριά και από τη Νέα Δημοκρατία από την άλλη. Εμείς λέμε καθαρά ότι οι διαμάχες αυτές κινούνται κατά των συμφερόντων των αξιωματικών, των διεκδικήσεών τους και τελικά ενάντια στην τελεσφόρηση των αγώνων τους. Όλα αυτά λειτουργούν μόνο αποπροσανατολιστικά για τα στελέχη των Ενόπλων Δυνάμεων και αναλώνονται σε μια ανώδυνη και βολική διαμάχη για την Κυβέρνηση, τη στιγμή που τα επιβαρυντικά μέτρα για τα στελέχη διαδέχονταν το ένα το άλλο. Το ΚΚΕ, στον αντίποδα των θέσεων, που υποστηρίζετε όλοι σας, στηρίζει τη διεύρυνση των δικαιωμάτων των στρατιωτικών και με την άρση των απαγορεύσεων που υπάρχουν στον ήδη εν ισχύι νόμο, όπως με γενικότερα θέματα πολιτικής ενημερότητας, αλλά και τις συνέπειες της πολιτικής των κυβερνήσεων. Σήμερα η ύπαρξη των Ενώσεων Στρατιωτικών Περιφερειακών Ενοτήτων σαν πρωτοβάθμια όργανα και η Πανελλήνια Ομοσπονδία Ενώσεων Στρατιωτικών σαν δευτεροβάθμιο είναι για τα στελέχη των Ενόπλων Δυνάμεων μια πραγματικότητα. Έχουν πολύ δρόμο μπροστά τους, όμως ο συνδικαλισμός στις Ένοπλες Δυνάμεις είναι μια πραγματικότητα. Μετά τα προαναφερθέντα και όλους τους λόγους, που αναλυτικά κατέθεσαν οι προηγούμενοι Βουλευτές του κόμματος, που μίλησαν και άλλοι που θα μιλήσουν, εμείς θα καταψηφίσουμε συνολικά το υπό συζήτηση σχέδιο νόμου, εκτός κάποιων επιμέρους θεμάτων για τα οποία θα τοποθετηθούμε στην κατ' άρθρον συζήτηση. Σας ευχαριστώ.
Ευχαριστούμε πολύ τον Πρόεδρο, τον κ. Κουτσούμπα. Τον λόγο έχει ο κ. Αθανάσιος Καββαδάς από τη Νέα Δημοκρατία, για επτά λεπτά. Μετά έχει ζητήσει τον λόγο ο Κοινοβουλευτικός Εκπρόσωπος της Χρυσής Αυγής, ο κ. Παππάς. Στη συνέχεια ακολουθούν ο κ. Κουμουτσάκος, ο κ. Μιχελογιαννάκης, ο κ. Κυριαζίδης, η κ. Παπακώστα, ο κ. Θεοχάρης, ο κ. Αυγενάκης και η κ. Μαρία Τριανταφύλλου. Κύριε Καββαδά, έχετε τον λόγο.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, η σημερινή συζήτηση διεξάγεται λίγες ημέρες μετά την νέα εξοπλιστική συμφωνία που έκλεισε ο κ. Τσίπρας στις Ηνωμένες Πολιτείες Αμερικής για την αναβάθμιση των F -16, η οποία βεβαίως είναι επιβεβλημένη. Ωστόσο, για ακόμα μία φορά η συγκυβέρνηση αντιμετωπίζει ένα τόσο σοβαρό ζήτημα με μεγάλη προχειρότητα και μετά από τις ανακοινώσεις στον Λευκό Οίκο κανείς δεν έχει ενημερώσει τον ελληνικό λαό τι ακριβώς ισχύει για τη συμφωνία αυτή.
Ποια συμφωνία; Δεν υπάρχει συμφωνία.
Κανένας Έλληνας δεν ξέρει ακόμα πόσο θα κοστίσει τελικά αυτή η συμφωνία. Θα κοστίσει 2,4, θα κοστίσει 1,1 δισεκατομμύριο; Πόσο ακριβώς; Κανείς δεν ξέρει πόσα αεροσκάφη θα αναβαθμιστούν. Κανείς δεν γνωρίζει αν υπάρχουν ή αν δεν υπάρχουν αντισταθμιστικά μέτρα και, αν υπάρχουν, ποια είναι αυτά. Πριν λίγο, κύριε Υπουργέ, μας είπατε ότι τα μέτρα αυτά θα είναι για τη συντήρηση μέσων.
Δεν υπάρχει καμμία συμφωνία…
Κύριε Υπουργέ, λίγο να συνεχίσω...
Πάντως, δεν υπάρχει συμφωνία, για να μην λέτε.
Τι κάνατε; Δεν κάνατε συμφωνία με τον Πρόεδρο της Αμερικής; Τι κάνατε;
Καμμία συμφωνία.
Τι κάνατε; Συζήτηση μόνο; Μόνο συζήτηση κάνατε;
Η συμφωνία θα γίνει όταν θα γίνει.
Ας προχωρήσουμε, σας παρακαλώ.
Πριν λίγο, κύριε Υπουργέ, είπατε ότι τα μέτρα αυτά θα είναι για τη συντήρηση μέσων. Περιμένουμε, λοιπόν, να αναφερθείτε συγκεκριμένα, όπως είπατε εσείς προηγουμένως, στη διάρκεια της συζήτησης. Γιατί αυτό, κύριε συνάδελφε, που είπε ο κ. Τραμπ είναι ότι από τη συμφωνία θα δημιουργηθούν θέσεις εργασίας στην Αμερική. Διαφωνείτε και για αυτό; Και πολύ έκανε για τη χώρα του. Εμείς, όμως, τι κάνουμε, κύριοι συνάδελφοι; Στην Ελλάδα με τους εκατοντάδες χιλιάδες ανέργους, τι οφέλη θα έχει αυτή η συμφωνία στην αγορά εργασίας; Αυτά, κύριε Υπουργέ, είναι πολύ συγκεκριμένα ερωτήματα, για τα οποία οι Έλληνες πολίτες ζητούν απαντήσεις. Τώρα, αν δεν είναι συμφωνία και είναι κάτι άλλο, και είναι υπόσχεση, πάντως συζητήθηκε το θέμα αυτό, κύριε Υπουργέ. Μην επιμένουμε στη συμφωνία. Συζητήθηκε το θέμα αυτό. Αυτό θα γίνει. Τι μας λέτε τώρα; Ελπίζω, όσο συζητάμε το νομοσχέδιο αυτό, να μπορέσετε να μας απαντήσετε. Θα ήθελα, επίσης, κύριε Υπουργέ να μας πείτε, τι θα γίνει τελικά με την επιστροφή των αναδρομικών των στελεχών των Ενόπλων Δυνάμεων που έχει κριθεί αντισυνταγματική. Σας υπενθυμίζω τη δέσμευσή σας ότι ο πρώτος νόμος που θα φέρνατε ως Υπουργός Εθνικής Άμυνας θα έλυνε το ζήτημα αυτό. Σχεδόν τρία χρόνια μετά δεν έχει γίνει τίποτα και χιλιάδες ένστολοι ακόμα περιμένουν. Ρωτώ πότε ακριβώς θα δοθούν τα αναδρομικά. Πόσο θα περιμένουν ακόμα; Πριν από λίγο μάς είπε ο κ. Βίτσας ότι ο χρόνος δεν τελείωσε ακόμα. Περιμένουμε, λοιπόν, μέχρι τέλος του χρόνου να γίνει αυτό που είπατε. Να ξέρετε, όμως, ότι τα στελέχη των Ενόπλων Δυνάμεων, όπως και όλοι οι Έλληνες, αναγνωρίζουν πλέον την κοροϊδία από την Κυβέρνηση ΣΥΡΙΖΑ - ΑΝΕΛ. Θα ήταν ωστόσο ευχάριστο αν κάνατε την έκπληξη και, αρχίζοντας από τους ένστολους, τηρούσατε τις υποσχέσεις σας. Σε κάθε περίπτωση, κυρίες και κύριοι, η επόμενη κυβέρνηση της Νέας Δημοκρατίας έχει δεσμευτεί ότι θα επιλύσει το πρόβλημα και η Νέα Δημοκρατία, όταν αναλαμβάνει δεσμεύσεις, τις υλοποιεί. Έχουμε ήδη ανακοινώσει ότι σεβόμενοι τις αποφάσεις της δικαιοσύνης προτεραιότητα μας θα είναι η επιστροφή του 50% των αναδρομικών που εκκρεμεί. Ένα ακόμα σημαντικό θέμα είναι οι συντάξεις χηρείας των συζύγων στελεχών των Ενόπλων Δυνάμεων. Αυτό είναι κάτι που πρέπει να δείτε, επιτέλους, κύριε Υπουργέ, σε συνεργασία με το Υπουργείο Εργασίας. Στις 4 Οκτωβρίου, κατά την τρίτη συνεδρίαση της επιτροπής επί του νομοσχεδίου, είχαμε ακόμα μία υπόσχεση από τον Υπουργό ότι θα το ρυθμίσει. Ξέρετε ότι οι σύζυγοι των ενστόλων, λόγω μεταθέσεων και ειδικού τρόπου ζωής, δεν είναι εύκολο να έχουν μία σταθερή δουλειά. Θεωρούμε, λοιπόν, αναγκαίο να υπάρξει συγκεκριμένη πρόβλεψη, ώστε οι σύζυγοι των αποθανόντων που δεν έχουν συμπληρώσει τα πενήντα πέντε έτη να μην παίρνουν τη σύνταξη χηρείας μόνο για τρία χρόνια και μετά να κόβεται. Κύριε Υπουργέ, σας έχω καταθέσει ερώτηση στα τέλη Ιουνίου για την περικοπή στο μισό του πτητικού επιδόματος των ιπτάμενων μηχανικών, των αξιωματικών κατηγοριών Ι1 και Ι2. Είναι παράδοξο που η περικοπή έγινε μόνο σε αυτήν την κατηγορία. Σε όλους τους άλλους καταβάλλεται κανονικά. Και ρωτώ: Δεν επιβαίνουν όλοι στο ίδιο ιπτάμενο μέσο; Δεν διατρέχουν όλοι τον ίδιο κίνδυνο και την ίδια επικινδυνότητα; Σε περίπτωση ατυχήματος, όλοι μαζί δεν είναι; Στην απάντησή σας, που πήρα τον περασμένο Ιούλιο, ρίχνετε την ευθύνη στο Υπουργείο Οικονομικών, παρ' ότι είναι αυτονόητο ότι είναι κυρίως δικό σας θέμα. Σας ζητώ, λοιπόν, από το Βήμα αυτό να επανεξετάσετε το θέμα και να αποσύρετε αυτήν την παράλογη απόφαση. Καταθέτω στα Πρακτικά και την ερώτηση που έκανα και την απάντησή σας. [[Στο σημείο αυτό ο Βουλευτής κ. Αθανάσιος Καββαδάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κυρίες και κύριοι συνάδελφοι, κλείνοντας σας υπενθυμίζω ότι σας ζητήσαμε να κάνετε πίσω στο άρθρο 27 του παρόντος νομοσχεδίου τις ρυθμίσεις για τον συνδικαλισμό στον στρατό. Σας είπαμε ότι δεν είναι δυνατόν να φέρνετε μία «φωτογραφική» ρύθμιση, για να εξυπηρετήσετε έναν σύμβουλό σας και μία συγκεκριμένη Ένωση και με αυτόν τον τρόπο να δημιουργείτε διχασμό στο στράτευμα, ειδικά μάλιστα τη στιγμή που εκκρεμούν δικαστικές αποφάσεις. Αυτό είναι ένα θέμα που πρέπει να δείτε ξανά, έστω την τελευταία στιγμή, και να πάρετε πίσω το άρθρο 27. Αυτό που προτείνουμε είναι να καθίσουν οι δύο υπάρχουσες ομοσπονδίες στο ίδιο τραπέζι και από μηδενική βάση να δημιουργήσουν τη νέα ομοσπονδία μετά τις εκλογές. Με ποιόν τρόπο; Με αντιπροσωπεία από τις δύο ομοσπονδίες, δηλαδή τρεις πρωτοβάθμιες ενώσεις από την ΠΟΜΕΝΣ και τρεις πρωτοβάθμιες ενώσεις από την ΠΟΕΣ. Αυτά να είναι τα ιδρυτικά πρωτοβάθμια μέλη της νέας ομοσπονδίας και να προβλεφθούν στον νόμο. Αυτό νομίζω είναι το αυτονόητο και το ελάχιστο που αξίζει στις Ένοπλες Δυνάμεις. Τέλος, επιτρέψτε μου να επαναφέρω και την πρόταση που διατύπωσα στην πρώτη συνεδρίαση της επιτροπής. Σας ζήτησα να μεριμνήσετε για τον επαναπροσδιορισμό της αρχαιότητας μεταξύ των αξιωματικών απόφοιτων των ανώτερων στρατιωτικών σχολών υπαξιωματικών και των αξιωματικών εξ ανακατατάξεως, πρόβλημα που προέκυψε με τον ν.4407/2016. Αυτό που ζητούμε για την αποκατάσταση της τάξης και της ισονομίας είναι να ισχύσει για όλους τους αξιωματικούς το καθεστώς του ν.3883/2010. Δηλαδή, μεταξύ ομοιόβαθμων, ανεξαρτήτως έτους κτήσης του βαθμού, να είναι ανώτεροι οι αξιωματικοί των ανώτατων στρατιωτικών σχολών, μετά οι αξιωματικοί εξ υπαξιωματικών και μετά οι αξιωματικοί εξ ανακατατάξεως. Στην επιτροπή δεσμεύτηκε ο κ. Βίτσας ότι θα προχωρήσετε στη ρύθμιση του θέματος. Σας ζητώ να τηρήσετε τη δέσμευσή σας, γιατί μέχρι τώρα δεν έχετε φέρει καμμία σχετική νομοθετική ρύθμιση. Έστω και τώρα, λοιπόν, ζητώ να ρυθμιστεί το συγκεκριμένο αυτό ζήτημα, γιατί είναι άδικο. Ψηφίζουμε, λοιπόν, όπως είπε και ο εισηγητής μας, «όχι» επί της αρχής και, τηρώντας εποικοδομητική στάση, ψηφίζουμε έντεκα από τα τριάντα άρθρα.
Ευχαριστούμε πολύ, κύριε συνάδελφε. Παρακαλώ τον Κοινοβουλευτικό Εκπρόσωπο της Χρυσής Αυγής κ. Παππά να έρθει στο Βήμα, για δεκαπέντε λεπτά.
Ευχαριστώ, κύριε Πρόεδρε. Κατ' αρχάς, θα ήθελα να επαναλάβω ότι στο συζητούμενο σχέδιο νόμου επί της αρχής εμείς λέμε «όχι». Βέβαια, μοιραία η συζήτηση και ένα μεγάλο μέρος αυτής περιεστράφη γύρω από το ταξίδι του Πρωθυπουργού στις Ηνωμένες Πολιτείες της Αμερικής, τη συνάντησή του με τον Πρόεδρο κ. Τραμπ και το κόστος μίας συγκεκριμένης φωτογραφίας, της χειραψίας Τσίπρα - Τραμπ, η οποία ίσως είναι η ακριβότερη φωτογραφία στην ιστορία των δύο σχεδόν αιώνων της συγκεκριμένης τέχνης. Πρόκειται για μία συμφωνία η οποία θα κοστίσει 2,4 δισεκατομμύρια δολάρια. Δικαίως εισέπραξε ο κ. Τσίπρας τις ευχαριστίες του πολεμοχαρούς Προέδρου των Ηνωμένων Πολιτειών, θεσμικού προστάτη των βιομηχανιών όπλων, καθώς και τις ευχαριστίες του για τις νέες θέσεις εργασίας για τους άνεργους Αμερικανούς πολίτες. Διότι, αν θέλουμε να μιλήσουμε για τους Έλληνες ανέργους, αυτοί βρίσκονται στο έλεος του θεού. Ο κ. Τσίπρας στο ταξίδι του στις Ηνωμένες Πολιτείες τα έδωσε όλα και δεν πήρε τίποτα. Όπως πολύ σωστά επισήμανε ο Γενικός Γραμματέας του Λαϊκού Συνδέσμου - Χρυσή Αυγή κ. Μιχαλολιάκος - διαβάζω τα λόγια του - «τελικά κανένα κακό δεν βρήκε τον κ. Τσίπρα από την εκλογή Τραμπ, τον κ. Τσίπρα, ο οποίος ξέχασε γρήγορα το σύνθημα «φονιάδες των λαών, Αμερικάνοι». Ό,τι του ζήτησαν το έδωσε και δεν πήρε τίποτα, παρά μόνο υποσχέσεις και λόγια του αέρα». Αυτή είναι η αλήθεια, κυρίες και κύριοι. Τα έδωσε όλα και δεν πήρε τίποτα. Του έμεινε στο χέρι αυτή η φωτογραφία της χειραψίας Τσίπρα - Τραμπ. Την καταθέτω στα Πρακτικά. [[Στο σημείο αυτό ο Βουλευτής κ. Παππάς καταθέτει για τα Πρακτικά την προαναφερθείσα φωτογραφία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Σε ό,τι αφορά το ταξίδι του κ. Τσίπρα και τη σχετική συμφωνία για τα F -16, για τη Σούδα κ.λπ., να σημειώσουμε ότι δεν εξέπληξε κανέναν στο εσωτερικό. Εξέπληξε, όμως, ο έτοιμος να τα δώσει όλα κ. Τσίπρας, πολλούς στο εξωτερικό. Ακόμα και υψηλόβαθμα στελέχη εταιρειών στο Σικάγο έφτασαν να μιλούν θετικά - δικές τους λέξεις είναι αυτές - για τον «πολιτικά ηλικιωμένο Πρωθυπουργό» και έχουν εκπλαγεί από τη διαφορετική εικόνα που προβάλλει και τη ρητορική που χρησιμοποιεί αυτός στο εξωτερικό. Για τα F -16, συμφωνία πρωτοφανούς κόστους για την αναβάθμιση, συμβόλαιο που ίσως να είναι από τα μεγαλύτερα στη διεθνή και ευρωπαϊκή αμυντική ιστορία, ο Υπουργός Εθνικής Άμυνας, ο οποίος είναι παρών, είχε δηλώσει, όπως είπαν και οι προλαλήσαντες, ότι το κόστος θα ανέλθει στα 1,1 δισεκατομμύριο δολάρια. Πώς τελικά οδηγηθήκαμε στα 2,4 δισεκατομμύρια δολάρια; Θα πρέπει να μας το εξηγήσετε, κύριε Υπουργέ.
Δεν υπάρχει αυτό που λέτε για τα 2,4 δισεκατομμύρια.
Εύλογα, περιμένετε να συλλέξετε όλα τα ερωτήματα και, αν θέλετε και μπορείτε, να απαντήσετε συνολικά. Εύλογα γεννώνται ερωτηματικά και προβληματισμοί. Πώς φτάσαμε, λοιπόν, στα 2,4 δισεκατομμύρια; Σύμφωνα με δική σας δήλωση στα ηλεκτρονικά μέσα ενημέρωσης, θα υπάρξει δωρεάν βοήθεια που θα καλύπτει αυτή τη διαφορά, δηλαδή, από τα 1,1 δισεκατομμύριο στα 2,4 δισεκατομμύρια. Θα υπάρξουν, όμως, αντισταθμιστικά οφέλη;
Δεν έχω πει τέτοιο πράγμα.
Παρακολουθώ το twitter σας, κύριε Καμμένο, παρ' όλο που με έχετε μπλοκάρει. Τα βλέπω αυτά που λέτε. Εσείς επισήμως τα λέτε. Θα πληρώσουμε 1,1 δισεκατομμύριο και μετά θα μας τα δώσουν δωρεάν.
Είπα ότι τα 1,1 δισεκατομμύριο είναι η οροφή. Τέλος!
Είναι η οροφή και τα υπόλοιπα δωρεάν.
Όχι. Δεν έχω πει τέτοιο πράγμα.
Δεν το έχετε πει; Επιφυλάσσομαι στη δευτερολογία μου να σας το φέρω. Πάντως, εσείς έχετε δηλώσει εντός αυτού του κτηρίου, αλλά και ο Αναπληρωτής Υπουργός - και γι' αυτό ρωτώ εάν θα υπάρξουν αντισταθμιστικά οφέλη, όπως εύλογα το επεσήμανε και το πρωί ο αγορητής μας κ. Κούζηλος - ότι τα αντισταθμιστικά οφέλη είναι η επιτομή της μίζας. Θα υπάρξουν αντισταθμιστικά οφέλη; Και άλλο ερώτημα, το κύριο ερώτημα, είναι το εξής: Γιατί δεν εξετάσατε το ενδεχόμενο να αγοραστούν καινούργια μαχητικά αεροσκάφη, με προηγμένα αμυντικά μαχητικά συστήματα, όπως για παράδειγμα τα ρωσικά Σουχόι, που είναι υπερσύγχρονα - και για να μην παρεξηγηθώ, όχι μόνο αυτά, αλλά υπάρχουν και άλλες επιλογές στη διεθνή αγορά - από το να προτιμήσετε την αναβάθμιση των παρωχημένων F -16 έναντι των F -35, που θα έχει συντόμως - εάν θα έχει, θα το δούμε - η Τουρκία;
Θα το δούμε αυτό.
Αυτά βλέπουν παραπάνω. Μας είπαν το 2027 για τα F -35.
Το 2020.
Το 2020; Μία χούντα διαφορά, δηλαδή.
Το 2020.
Επίσης, να σας ρωτήσουμε το εξής: Αυτή η συμφωνία έχει ακολουθήσει τη νόμιμο οδό; Δηλαδή, συνεδρίασε το ΚΥΣΕΑ;
Δεν υπάρχει συμφωνία.
Ο Τραμπ είπε για συμφωνία και εσείς πανηγυρίζετε για συμφωνία. Στο ΚΥΣΕΑ έγινε συζήτηση γι' αυτό;
Αφού δεν υπάρχει συμφωνία, σας λέω!
Δεν υπάρχει συμφωνία. Όλα στον αέρα, δηλαδή;
Τίποτα δεν υπάρχει ακόμα.
Όλα ήταν μία μπαρούφα, ένα πυροτέχνημα, σαν αυτό το πυροτέχνημα «μα, η ελπίδα έρχεται». Έτσι να το εκλάβουμε; Δηλαδή, κακώς ο Πρόεδρος Τραμπ ευχαρίστησε τον Πρωθυπουργό για τις νέες θέσεις εργασίας;
Μα, δεν είπε τη λέξη «Βουλή».
Να του στείλουμε σήμερα αυτή τη συνεδρίαση, ότι δεν έχει γίνει καμμία συμφωνία.
Να το στείλουμε.
Να το φροντίσουμε. Κοιτάξτε, όπως και να τα λέτε και χωρίς φιοριτούρες, χωρίς καμμία διάθεση προσωπικής αντιπαράθεσης - πολιτικής, ναι - υπάρχει απάντηση γιατί τα κάνατε όλα αυτά στην Αμερική και γιατί πήγε ο κ. Τσίπρας στην Αμερική. Δεν θέλει ούτε λεκτικούς καλλωπισμούς ούτε απαντήσεις από εσάς, κύριε Καμμένε. Και εσείς και ο κύριος Πρωθυπουργός - και όχι μόνο εσείς, για να είμαι δίκαιος, αλλά και πάρα πολλοί μέσα από εδώ - ανήκετε στον ίδιο χώρο. Είστε αμερικανοτραφέντες και αμερικανοδίαιτοι. Τελεία και παύλα! Ισχύει, πώς να το κάνουμε; Άλλα ερωτήματα, όπως για τη Σούδα, για την επέκταση των δραστηριοτήτων της Σούδας και σε τι τελικώς ωφελεί αυτή η βάση, που μας βάζει στη δίνη πολεμικών συγκρούσεων και παγίωσε μία αγγλοαμερικανική διαχρονική πολιτική στον χώρο της Ανατολικής Μεσογείου και της Μέσης Ανατολής: το ενδεχόμενο για νέες εκστρατείες της Αμερικανικής Δημοκρατίας, της επιβολής της Δημοκρατίας διά των όπλων, όπως κάνει η Αμερική τις τελευταίες δεκαετίες. Σε μία νέα, λοιπόν, εκστρατεία ποιος ο ρόλος της Σούδας; Ορμητήριο θα είναι οι βάσεις πάνω στο ελληνικό νησί, το οποίο έχει μετατραπεί χάριν των πολιτικών σας - και όχι μόνο των δικών σας πολιτικών, αλλά διαχρονικώς και όχι μόνο μετά τη Μεταπολίτευση, αλλά και πριν από τη Μεταπολίτευση - σε αμερικανικό αεροπλανοφόρο; Το επισημαίνω ως μελλοντική εξέλιξη για το πώς οι Αμερικανοί, σε συνεργασία με τους δικούς τους ανθρώπους, εξετάζουν όλα τα σενάρια. Φώναζαν οι αριστεροί, κύριε Υπουργέ, κυρίες και κύριοι, το σύνθημα «έξω οι βάσεις του θανάτου». Μαζί τους το φώναζε και ο νεαρός κνίτης τότε Αλέξης Τσίπρας, για να συναντάται πλέον με τον Τραμπ και τους εκπροσώπους του διεθνούς αδηφάγου καπιταλιστικού κεφαλαίου. Έξω οι βάσεις του θανάτου, λοιπόν. Ναι, κυριολεκτικά του θανάτου! Διαβάζω από ερώτησή μου της 13ης Οκτωβρίου του τρέχοντος έτους για τις ποσότητες ραδιενέργειας που ανιχνεύτηκαν στη χώρα μας. Η Ελληνική Επιτροπή Αμυντικής Ενέργειας ανακοίνωσε ότι από τις 27 Σεπτεμβρίου έως τις 5 Οκτωβρίου ανιχνεύθηκαν μικρές ποσότητες ραδιενέργειας στην ατμόσφαιρα της χώρας μας. Συγκεκριμένα, οι πληροφορίες λένε για μεγάλη συγκέντρωση του ισοτόπου «ρουθήνιο 106», το οποίο ανιχνεύτηκε στο Κρητικό Πέλαγος και συγκεκριμένα στην περιοχή της Σούδας. Κάνω, λοιπόν, τα σχετικά ερωτήματα, εάν υπάρχει ενημέρωση κ.λπ., ή θα βαδίζουμε στα τυφλά, όπως βαδίζαμε το 1987 με το Τσερνομπίλ με τους Σοβιετικούς; Η Κρήτη, κύριε Υπουργέ, έχει ξεσηκωθεί γι' αυτό το ζήτημα και αυτό το θέμα εισάγεται εκτάκτως στο περιφερειακό συμβούλιο. Ο κόσμος ανησυχεί για τα παιδιά του. Ακούμε για αύξηση παιδικών καρκίνων σε Κρητικόπουλα του Νομού Χανίων που νοσηλεύονται σε αθηναϊκά νοσοκομεία. Υποσχεθήκατε, κύριοι της συγκυβέρνησης, σκίσιμο των μνημονίων και «οραματιστήκατε» δήθεν μία ελπίδα που έρχεται. Αντ' αυτού, σκορπίσατε τον θάνατο και τη δυστυχία - κυριολεκτικά, για να αναφερθώ, όπως αναφέρθηκε και άλλος ομιλητής στις συντάξεις χηρείας, που έχει κάνει και σχετική ερώτηση η Χρυσή Αυγή, των συζύγων θανόντων αξιωματικών. Όμως, κύριε Υπουργέ, τη σημερινή μας συνεδρίαση σκιάζουν άλλα δύο γεγονότα, τα οποία αφορούν τόσο την Κυβέρνηση συνολικά, αλλά και το Υπουργείο Αμύνης ειδικά. Πρώτον, η άνανδρη επίθεση παρακρατικών μισθοφόρων της νέας τάξης, αναρχοαριστερών, σε τρεις ευέλπιδες και, απ' ό,τι λέγεται, σε έναν στρατεύσιμο, αλλά και σε πολίτες στο Μοναστηράκι, στο κέντρο της Αθήνας. Υπάρχουν κάμερες, υπάρχουν στοιχεία, υπάρχει υλικό. Τι περιμένετε, τι περιμένει και τι ενέργειες θα κάνει ο συνάδελφός σας του Υπουργείου Δημοσίας Τάξεως, αλλά και το Υπουργείο σας, ως προς το ζήτημα αυτό; Τι ενέργειες, όμως, περιμένει ο ανήμπορος πολίτης, που ζει σε μία πρωτεύουσα, όπου κυριαρχεί η ανομία και το χάος; Όπως επαναλαμβανόμενα συμβαίνει επί των ημερών σας, ουδείς από αυτούς που απαρτίζουν τον παρακρατικό όχλο δεν συνελήφθη ή έστω προσήχθη από τις αρχές. Το γεγονός αυτό καταδεικνύει ότι υπάρχουν εντολές, για να αφήνουν οι διωκτικές αρχές ασύλληπτους τους δράστες. Επιπρόσθετα, το δεδομένο ότι προέρχονται από τον εξωκοινοβουλευτικό χώρο του ΣΥΡΙΖΑ, κάτι που ουδέποτε ο ΣΥΡΙΖΑ ή αυτοί έχουν αρνηθεί, αυξάνει τις υποψίες μας. Η απρόκλητη, λοιπόν, επίθεση εναντίον των ευέλπιδων είναι επίθεση εναντίον του κράτους και η αδιαφορία που δείχνει η Κυβέρνηση σας είναι επιεικώς ύποπτη και προσβλητική. Προφανώς, δεν αντιλαμβάνεστε πλήρως ότι έχετε πρωτίστως υποχρέωση, ως Κυβέρνηση γενικώς, αλλά και ως Υπουργεία ειδικότερα, να υπερασπίζεστε και να φροντίζετε τους πολίτες αυτής της χώρας, τους φόρους των οποίων πολιτών διαχειρίζονται τα Υπουργεία σας. Τέλος, κύριε Υπουργέ, οι πληροφορίες λένε ότι οι ευέλπιδες φορούσαν στολή.
Τι λέτε;
Και αυτό είναι…
Σταματήστε να προσβάλετε τους ευέλπιδες!
Δεν προσβάλω κανέναν από τους ευέλπιδες.
Οι ευέλπιδες ούτε στολή φορούσαν ούτε έχουν ανάγκη την προστασία κανενός, ούτε τη δική σας ούτε της Αστυνομίας. Σας παρακαλώ πάρα πολύ. Κύριε Παππά, μιλάτε για ευέλπιδες. Προσέξτε τι λέτε.
Οι ευέλπιδες φορούσαν στολή. Όσοι έχουν σχέση με τη Σχολή Ευελπίδων γνωρίζουν ότι όλοι οι πρωτοετείς έχουν υποχρέωση να φορούν τη στολή. Παλαιότερα έπαιρναν άδεια, όταν γινόταν η ορκωμοσία, στις 21 Δεκεμβρίου, στην επέτειο ίδρυσής της.
Δεν υπάρχει εύελπις, ο οποίος με στολή θα είχε αυτή την αντιμετώπιση.
Περιμένετε.
Σας παρακαλώ πολύ, πείτε ό,τι άλλο θέλετε, αλλά αφήστε τους ευέλπιδες απ' έξω.
Αφήστε το σόου, κύριε Καμμένε. Δεν το θέλουμε.
Μα είναι ντροπή αυτό που λέτε. Προσβάλλει το στράτευμα.
Δεν θέλουν προστάτη οι ευέλπιδες.
Εσείς πάτε να τους προστατέψετε με το Υπουργείο Προστασίας του Πολίτη.
Δεν θέλουν προστάτη. Έχουμε την προστασία του πολίτη, τον συνάδελφό σας κ. Τόσκα. Του είπατε καμμία κουβέντα; Λένε, λοιπόν, ότι η στολή ήταν ένα κόκκινο πανί για τους αριστερούς. Επέστρεφαν οι ευέλπιδες από άδεια, φορούσαν την τιμημένη στολή του Έλληνα Αξιωματικού κι αυτό αποτελούσε κόκκινο πανί για τον παρακρατικό όχλο.
Είστε ψεύτης και συκοφάντης.
Επί δεκαετίες - είστε και εσείς συνυπεύθυνος - τα ΜΜΕ και οι πολιτικάντηδες του λεγόμενου «συνταγματικού τόξου», εσείς, εχθρεύεστε, φοβάστε και συκοφαντείτε το στράτευμα.
Είστε ψεύτης! Να ανακαλέσετε! Δεν φορούσαν οι ευέλπιδες στολή. Ντροπή σας!
Το στράτευμα για τους «δικούς» σας, αυτούς με τους οποίους συγκυβερνάτε, είναι κατάλοιπο του παρελθόντος και είναι μέρος αναπαραγωγής ακροδεξιών ιδεών.
Είναι ντροπή αυτά που λέτε.
Αυτές είναι κουβέντες των δικών σας, που συγκυβερνάτε. Είναι στα συνέδρια που πάτε και κάνετε χαιρετισμό. Διδάχτηκε μία ολόκληρη κοινωνία από το 1974 και μετά να μισεί τη στολή και οτιδήποτε αυτό συμβολίζει: την πειθαρχία, την ιεραρχία, το καθήκον και τα ιδανικά, που θεωρήθηκαν συλλήβδην ακροδεξιά και χρυσαυγίτικα, ενώ η απάντηση η δική σας, του «συνταγματικού τόξου», των αριστερών που λείπουν τώρα, της προόδου υποτίθεται, ήταν η λαμογιά και η βαλίτσα με τα μαύρα λεφτά. Κύριε Υπουργέ, αλήθεια, που είστε τόσο λάβρος, θα τιμωρήσετε άραγε τους ευέλπιδες, επειδή ενδεχόμενα - να το βάλουμε κι έτσι - φορούσαν τη στολή. Διότι, αν δεν ξέρετε - σας το λέω εγώ - από τον Μάρτιο του 2010 υπάρχει ο Κανονισμός Στολών δημοσιευμένος στην Εφημερίδα της Κυβερνήσεως, όπου λέει ότι απαγορεύεται στα μεγάλα αστικά κέντρα αξιωματικοί και οπλίτες, άνδρες και γυναίκες, των Ενόπλων Δυνάμεων να φορούν την υπ' αριθμόν 9. Θα μας το αιτιολογήσετε αυτό, κύριε Υπουργέ; Η στολή είναι ντροπή; Η στολή θα φοριέται μόνο ως αντιποίηση από πολίτες κυβερνητικούς; Έχετε γνώση κι εσείς και ο κύριος Πρωθυπουργός επ' αυτού. Δεύτερο ζήτημα των ημερών - και τελειώνω, κύριε Πρόεδρε - είναι η κατάντια για τον Ελληνικό Στρατό ο χλευασμός που συνέβη σε εκδήλωση του Υπουργείου Εθνικής Άμυνας, παρουσία του κ. Βίτσα, του συναδέλφου σας Αναπληρωτή Υπουργού. Δήθεν για την επέτειο της 28ης Οκτωβρίου, η ορχήστρα του Στρατού Ξηράς έπαιζε αντάρτικα τραγούδια και τραγούδια του ΕΛΑΣ. Κι εντάξει με τον κ. Βίτσα, να πούμε, ναι. Επειδή, όμως, εμείς έχουμε μάθει να μιλάμε τη γλώσσα της αλήθειας, με οποιοδήποτε κόστος - και φυλακές και εξορίες, είμαστε έτοιμοι για όλα - να πω το εξής: Οι παρόντες Αξιωματικοί του Ελληνικού Στρατού, που συμμετείχαν σε αυτή τη θλιβερή εκδήλωση, αυτήν την παράσταση - η οποία τι γιόρτασε τελικά; Μήπως γιόρτασε τη συμφωνία για τα F -16, την ανύπαρκτη, όπως λέτε εσείς; - δεν πρόσβαλαν τους νεκρούς του αντισυμμοριακού αγώνα του 1946-1949; Δεν βρέθηκε κανείς να αποχωρήσει; Τόσο πολύ πέρασε η σήψη η δική σας η πολιτική; Φοβούμαι ότι περνάει ακόμη και στον Στρατό. Εσάς σας χαρακτηρίζει η ευθυνοφοβία, η αναποφασιστικότητα, η δειλία μπροστά σε απειλές που δέχεται η πατρίδα μας. Άνδρες, όμως, και γυναίκες που φέρουν την τιμημένη στολή του Έλληνα Αξιωματικού δεν πρέπει να έχουν αυτά τα χαρακτηριστικά. Δυστυχία, ελληνικέ λαέ, για την Ελλάδα μας να έχει Πρωθυπουργό και Αρχηγό κόμματος έναν εθνομηδενιστή, ο οποίος όμως…
Κύριε Παππά, σας παρακαλώ να αποφύγουμε αυτούς τους χαρακτηρισμούς. Δεν προσήκουν τώρα στη συζήτηση που κάνουμε. Συζητάμε για το Υπουργείο Εθνικής Άμυνας. Να αποφεύγουμε, σας παρακαλώ, και τις δειλίες για Υπουργό και για τον Πρωθυπουργό.
Τα λέγατε κάποτε κι εσείς, κύριε Πρόεδρε, αλλά τα ξεχάσατε. Τελειώνω, λέγοντας μόνο το εξής: Όσο και αν εκνευρίζεστε, δεν δρα μόνος του. Δεν έχει μόνο τον Πρόεδρο των Ανεξαρτήτων Ελλήνων. Έχει κι ένα δεκανίκι φιλελεύθερο. Έχει το δεκανίκι της Νέας Δημοκρατίας, αυτής της παράταξης που δηλώνει ριζοσπαστικό, κοινωνικό φιλελευθερισμό και αυτές τις γελοιότητες. Έχει τον ομοίως εθνομηδενιστή, την άλλη πλευρά δηλαδή του αυτού νομίσματος, του ευρώ, τον κ. Κυριάκο Μητσοτάκη.
Σας παρακαλώ, να μη χαρακτηρίζουμε. Σας παρακαλώ.
Η Χρυσή Αυγή είναι διαυγέστατη στο θέμα του Ελληνικού Στρατού. Καταθέτω στα Πρακτικά την Εφημερίδα της Κυβερνήσεως που λέει για τις στολές και απαγορεύει στα στελέχη των Ενόπλων Δυνάμεων να κυκλοφορούν με στολές στα μεγάλα αστικά κέντρα. Επίσης, καταθέτω, για να διαβάσει ο κύριος Υπουργός από το πολιτικό πρόγραμμα της Χρυσής Αυγής τις θέσεις μας για το στράτευμα. [[Στο σημείο αυτό ο Βουλευτής κ. Χρήστος Παππάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κύριε Πρόεδρε, παρ' όλη τη διακοπή σας στον ειρμό των σκέψεων μου, θέλω να σας ευχαριστήσω για τον χρόνο που μου δώσατε. Κλείνοντας, απευθυνόμενος όχι σε εσάς, αλλά κυρίως στους Έλληνες πολίτες που μας παρακολουθούν - όσοι μας παρακολουθούν - θέλω να πω το εξής: Έχετε διαπιστώσει ότι η φωνή της αλήθειας είναι η Χρυσή Αυγή, η μοναδική εθνική αντίσταση μέσα στη Βουλή. Εμείς η Χρυσή Αυγή είμαστε ενάντια σε μαρξιστές και φιλελεύθερους εθνομηδενιστές. Είμαστε ενάντια σε Αμερικανούς πολιτικούς του ΣΥΡΙΖΑ και της Νέας Δημοκρατίας, ενάντια σε αυτούς που ψηφίζουν μνημόνια, ανέγερση τζαμιών, σύμφωνα συμβίωσης, αποτεφρωτήρια νεκρών, ταυτότητα φύλου, που η διαφορά τους είναι τρία έτη, από τα δεκαπέντε στα δέκα οκτώ. Είμαστε εναντίον σας, εναντίον του πολιτικού κατεστημένου για την πατρίδα και τον λαό και για την Χρυσή Αυγή του ελληνισμού.
Ευχαριστούμε πολύ.
Κύριε Πρόεδρε, θα ήθελα τον λόγο.
Παρακαλώ, κύριε Υπουργέ, έχετε τον λόγο.
Τέθηκαν κάποια θέματα που θα ήθελα να απαντηθούν.
Και ένα ερώτημα τελευταίο, κύριε Καμμένε, που θα απαντήσετε. Πήγατε στο 401; Εσείς πήγατε προσωπικά στο 401;
Κύριε Παππά, μην απευθύνεστε στον Υπουργό. Να μην ανοίξουμε τον διάλογο αυτή τη στιγμή. Απευθυνθήκατε και με χαρακτηρισμούς, τους οποίους έπρεπε να τους αποφύγουμε. Παρακαλώ, κύριε Υπουργέ.
Κύριε Πρόεδρε, ως Υπουργός Εθνικής Άμυνας θέλω να δηλώσω ότι λυπάμαι ιδιαίτερα που μέσα στη Βουλή των Ελλήνων αναφέρθηκε ψευδώς και με πρόθεση ότι στο επεισόδιο με τους ευέλπιδες προχθές, οι ευέλπιδες φορούσαν στολή. Θέλω να διαβεβαιώσω την Ελληνική Αντιπροσωπεία ότι Έλλην Εύελπις με στολή, είτε δεν θα γύριζε ποτέ πίσω ή δεν θα ήταν εύελπις.
Να πιέσετε τον συνάδελφό σας να συλληφθούν οι δράστες. Αυτό να κάνετε.
Αυτό, λοιπόν, που λέτε προσβάλλει τη Σχολή Ευελπίδων, το στράτευμα και το εθνόσημο.
Δεν έχει καμμία σχέση με τη Σχολή Ευελπίδων.
Κύριε Παππά, σας παρακαλώ! Να απαντήσει ο Υπουργός.
Προσβάλλει το στράτευμα, το εθνόσημο και τις Ελληνικές Ένοπλες Δυνάμεις.
Αν λέτε για το West Point, εντάξει. Αλλά για τη Σχολή Ευελπίδων, όχι.
Αυτό που αναφέρει ο κ. Παππάς…
Κύριε Παππά, υποβαθμίζετε τη Σχολή Ευελπίδων; Θα παρέμβω κι εγώ. Δεν είναι σωστό! Υποβαθμίζετε το επίπεδο των ευέλπιδων; Σας παρακαλώ!
Είναι μία προσπάθεια προσβολής του στρατεύματος.
Για το West Point να μιλήσετε!
Δύο άνθρωποι το έχουν πει μόνο. Η Χρυσή Αυγή και ο κ. Ηλίας Κανέλλης στα «ΝΕΑ» με ακριβώς τον ίδιο δόλο, προκειμένου να προσβάλλουν τις Ελληνικές Ένοπλες Δυνάμεις. Τέτοια προσβολή εγώ δεν τη δέχομαι και ζητώ από το σύνολο της Βουλής των Ελλήνων να την καταδικάσει. Στο ίδιο άρθρο ο Κανέλλης έγραφε πάλι αυτό που ειπώθηκε από την Χρυσή Αυγή - είναι στην ίδια γραμμή - περί δήθεν συμφωνίας στην Αμερική.
Δεν υπάρχει συμφωνία;
Καμμία συμφωνία δεν υπάρχει! Θα μιλήσω αργότερα. Καμμία συμφωνία δεν υπάρχει!
Τι πανηγυρίζετε τότε;
Κύριε Παππά, θα εξηγήσει ο Υπουργός. Το είπατε στην ομιλία σας.
Να ανακαλέσετε ότι οι ευέλπιδες ήταν ένστολοι.
Δεν ανακαλώ καθόλου!
Να ανακαλέσετε!
Εγώ προέρχομαι από τη Σχολή Ευελπίδων. Ο Αβέρωφ με έβγαλε.
Να ανακαλέσετε! Είναι πολύ βαρύ αυτό που είπατε ότι Έλληνες ευέλπιδες με στολή…
Κύριε Παππά, σας παρακαλώ.
Κάνετε σόου!
Γιατί επιμένετε τώρα; Μπορείτε να μου πείτε γιατί επιμένετε;
Κάνει σόου αυτή τη στιγμή, κύριε Πρόεδρε.
Όχι, δεν κάνει. Νομίζω ότι καταλαβαίνουμε πώς γίνεται το σόου. Σας παρακαλώ, όμως, μην διακόπτουμε τον Υπουργό τώρα.
Επειδή αναφέρθηκε σε αντάρτικα τραγούδια και σε δημοσίευμα, το έψαξα το θέμα. Ακούστηκε ένα τραγούδι του Γοργοποτάμου που ήταν ο Ζέρβας μαζί με τον ΕΛΑΣ. Κάποιοι άλλοι με τη σβάστικα ήταν απέναντι, την ίδια σβάστικα που φέρετε και εσείς.
Κύριε Πρόεδρε, θα ήθελα το λόγο επί προσωπικού.
Κύριε Παππά, έχετε παρέμβει την τελευταία μισή ώρα.
Δεν μπορεί να μείνει αναπάντητο αυτό. Είναι προσωπική μομφή.
Σας παρακαλώ, όμως, να είστε σύντομος.
Κύριε Πρόεδρε, δι' υμών να ενημερώσω τον κύριο Υπουργό ότι η οικογένειά μου έχει δώσει βαρύ τίμημα αίματος στους εθνικούς αγώνες και στον πόλεμο 1940-1941 και να πω ότι στο χωριό της Λάκκας Σουλίου, Λίππα Ιωαννίνων, γιατί από χωριό προερχόμαστε, επί έξι μήνες ο στρατηγός Ναπολέων Ζέρβας είχε ως στρατηγείο το πατρικό του πατέρα μου. Ο δε παππούς μου από την πλευρά της μητέρας μου, πολέμησε το 1940-1941 και πήρε δύο αριστεία ανδρείας. Για μας και για μένα προσωπικά, στην προσωπική μου ιστορία, ο Ελληνικός Στρατός είναι η ζωή μου και τον Ελληνικό Στρατό τον τιμώ σε κάθε περίπτωση. Ο Ελληνικός Στρατός δεν είναι σηματάκια και στολές παραλλαγής, κύριε Υπουργέ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και δύο εκπαιδευτικοί συνοδοί από το Γενικό Λύκειο Αλμυρού Μαγνησίας (δεύτερο τμήμα). Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Κουμουτσάκο, έχετε τον λόγο για επτά λεπτά.
Κυρίες και κύριοι συνάδελφοι, η σημερινή συζήτηση αφορά σε σημαντικά ζητήματα και ρυθμίσεις του Υπουργείου Εθνικής Άμυνας και η Νέα Δημοκρατία έχει τοποθετηθεί ξεκάθαρα γι' αυτά τα ζητήματα. Ωστόσο, η σημερινή συνεδρίαση διεξάγεται και στον απόηχο της πρόσφατης επίσκεψης του Πρωθυπουργού στις Ηνωμένες Πολιτείες και αυτό επιβάλλει να κάνουμε μία ουσιαστική αξιολόγηση, ειδικά, μάλιστα, όταν η επίσκεψη αυτή σημαδεύτηκε από το ζήτημα της αναβάθμισης των αεροσκαφών F -16. Θα έπρεπε, όμως, να είναι έτσι; Πεποίθησή μας είναι πως όχι. Δεν έπρεπε η αποτίμηση της επίσκεψης αυτής να είναι μονοθεματική. Ζητούμενο ήταν να επιτευχθεί διεύρυνση, εμβάθυνση, εμπλουτισμός των ελληνοαμερικανικών σχέσεων με σαφή οφέλη για τη χώρα, απτά, μετρήσιμα και συγκεκριμένα. Αυτή ήταν η θέση μας και την αναπτύξαμε έγκαιρα και δημόσια, δίνοντας ουσιαστική στήριξη στην Κυβέρνηση, διότι εμείς αντιμετωπίσαμε την επίσκεψη του Πρωθυπουργού στις Ηνωμένες Πολιτείες ως μία σημαντική ευκαιρία για τη χώρα, για την προώθηση των εθνικών μας συμφερόντων. Υπό αυτό το πρίσμα τοποθετήθηκε και ο Πρόεδρος του Κόμματος Κυριάκος Μητσοτάκης με αίσθημα εθνικής ευθύνης. Βέβαια, για εμάς αυτή η στάση είναι αυτονόητη. Δυστυχώς, δεν ήταν ποτέ έτσι όταν ήσασταν εσείς Αντιπολίτευση. Τότε αντί ευθύνης ανευθυνότητα, αντί ρεαλισμού κραυγές. Βέβαια, αυτά τότε. Τώρα υποβάλλατε τα σέβη σας καταθέτοντας τα επαναστατικά σας γαρύφαλλα στον Κήπο των Ρόδων. Αυτή είναι η αλήθεια. Εμείς με τη στάση μας γεμίσαμε τη διπλωματική βαλίτσα του Πρωθυπουργού γι' αυτήν την επίσκεψη, που τελικά, όμως, αποδείχθηκε επίσκεψη μιας χαμένης ευκαιρίας, διότι ο Πρωθυπουργός πήγε στις Ηνωμένες Πολιτείες σε μία εξαιρετικά σπάνια ευνοϊκή γεωπολιτική συγκυρία για τη χώρα, μια γεωπολιτική συγκυρία, κατά την οποία η Ουάσιγκτον αναζητά ενισχυμένα και κυρίως σταθερά στηρίγματα στην Ανατολική Μεσόγειο, στη Μέση Ανατολή και στα Βαλκάνια. Η επίσκεψη, λοιπόν, του Πρωθυπουργού όφειλε να εστιάσει σε επίτευξη συγκεκριμένων θετικών αποτελεσμάτων σε συγκεκριμένες περιοχές εθνικού ενδιαφέροντος. Εμείς τις προσδιορίσαμε: συνομολόγηση ενός οδικού χάρτη στρατηγικής συνεργασίας με συγκεκριμένα βήματα και στόχους στην οικονομία, στην προσέλκυση επενδύσεων, στην ενέργεια, στην εξωτερική πολιτική, στην άμυνα, στις νέες τεχνολογίες, ακόμα και στον τουρισμό και στον πολιτισμό. Αυτό θα ήταν ένα πραγματικό βάθος μιας στρατηγικής σχέσης. Δεύτερον, οικοδόμηση μιας αμοιβαίας επωφελούς αμυντικής συνεργασίας, που θα αναγνώριζε έμπρακτα τη γεωστρατηγική σημασία της χώρας μας και τις θυσίες των Ελλήνων για την εθνική άμυνα Επίσης, ουσιαστική συνεργασία στον χώρο των Βαλκανίων, έτσι ώστε να αντικατοπτρίζεται σε αυτήν η ειδική θέση κι ο ειδικός ρόλος της χώρας μας σε αυτήν την περιοχή. Κάτι τέτοιο θα διευκόλυνε και το οριστικό κλείσιμο του ζητήματος της ονομασίας της Πρώην Γιουγκοσλαβικής Δημοκρατίας της Μακεδονίας των Σκοπίων, χωρίς προσβολή της ιστορίας μας, χωρίς αλυτρωτισμούς και με πλήρη σεβασμό των σχέσεων καλής γειτονίας. Έπρεπε να επιτευχθεί και ένα ξεκάθαρο μήνυμα προς την Τουρκία ότι δεν μπορεί να συνεχίσει την απαράδεκτη πολιτική προκλήσεων στο Αιγαίο και ένα σταθερό και ξεκάθαρο μήνυμα ότι ο σεβασμός του Διεθνούς Δικαίου στο Αιγαίο και στην ανατολική Μεσόγειο είναι κρίσιμο για την ηρεμία στην περιοχή. Θα έπρεπε να εξασφαλιστεί και ένα μήνυμα για την επανεκκίνηση της διαδικασίας επίλυσης του Κυπριακού για να τερματιστεί, επιτέλους, η παράνομη τουρκική κατοχή. Ουσιαστική στήριξη των Ηνωμένων Πολιτείων προς την Ελλάδα για τις προσπάθειες που καταβάλλει ως σύνορο του δυτικού κόσμου στην αντιμετώπιση του προσφυγικού - μεταναστευτικού. Τέλος, μία επωφελή συμφωνία μακράς πνοής για τη χρήση της βάσης της Σούδας, που να ενισχύει τον εθνικό και περιφερειακό μας ρόλο, αλλά και την ασφάλεια. Επειδή διάβασα, κύριε Υπουργέ, ότι κάποιοι στο Υπουργείο Εξωτερικών μέμφονται την Αντιπολίτευση γιατί ζήτησε συμφωνία μακράς πνοής, επισημαίνω ότι εάν αυτό ισχύει, εάν πράγματι μιλούν για υπονομεύσεις στο Υπουργείο Εξωτερικών, πρόκειται για αστειότητες, πέρα από κάθε λογική. Προφανώς, όταν είσαι σε πλεονεκτική θέση, έχεις λόγο να διασφαλίζεις μεγαλύτερα ωφελήματα για μεγαλύτερο χρονικό διάστημα, πριν ενδεχομένως μεταβληθεί η ευνοϊκή συγκυρία. Για του λόγου το αληθές - και επιτέλους ας μιλήσουμε με συγκεκριμένα και χειροπιαστά παραδείγματα - στη συμφωνία του 1990 για τη Σούδα, επί Κυβερνήσεως Κωνσταντίνου Μητσοτάκη, η αμερικανική πλευρά παραχώρησε αεροσκάφη τύπου Α -7 στην Ελλάδα δωρεάν. Στη συνέχεια, μάλιστα, στο πλαίσιο της αμυντικής συνεργασίας που εγκαινιάστηκε τότε, αναβαθμίστηκε και ένας μεγάλος αριθμός αρμάτων μάχης με ιδιαιτέρως ευνοϊκούς όρους, αλλά και άλλα οπλικά συστήματα. [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Αυτή είναι η γραμμή που θα έπρεπε να ακολουθήσετε. Γι' αυτό και επιμένουμε ότι η Κυβέρνηση έπρεπε να επιδιώξει μία συνολική συμφωνία, μία συμφωνία που και τη γεωστρατηγική και γεωπολιτική θέση της χώρας να αναβαθμίζει και να αναγνωρίζει, αλλά και τα οικονομικά ανταλλάγματα να είναι τέτοια, που να σέβονται τη δύσκολη δημοσιονομική κατάσταση της χώρας. Υπάρχει αδικαιολόγητη και σκιερή ασάφεια για το περιεχόμενο του ζητήματος της αναβάθμισης των F -16. Στο αρχικό μου κείμενο είχα τον όρο «συμφωνία». Τώρα πλέον είμαι υποχρεωμένος να το μεταβάλω σε «ζήτημα» των F -16, διότι αποκαλύπτεται με τις εδώ επαναλαμβανόμενες σημερινές δηλώσεις του Υπουργού Εθνικής Άμυνας ότι ούτε τέτοια συμφωνία υπάρχει. Δηλαδή, στο ταξίδι αυτό για το οποίο η ίδια η Κυβέρνηση είχε σηκώσει τον πήχη, με διθυραμβικούς τόνους πριν ακόμα πραγματοποιηθεί, το μόνο χειροπιαστό αποτέλεσμα είναι το τίποτα! Ούτε τα F -16 λέει ο Υπουργός ότι συμφωνήθηκε να αναβαθμιστούν ούτε κάτι από αυτά που προανέφερα δεν επετεύχθη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, σας ζήτησα λίγο χρόνο. Εμείς πιστεύουμε ότι πρέπει να ξεκαθαρίσουν ορισμένα ζητήματα: Το ποσό είναι 1,1 ή 2,4 δισεκατομμύρια; Πού είναι η αλήθεια; Για πόσα αεροσκάφη μιλάμε; Πότε θα παραδοθούν; Πώς θα γίνει η αποπληρωμή; Θα έχει εμπλοκή η Ελληνική Αμυντική Βιομηχανία; Θα υπάρξουν αντισταθμιστικά οφέλη; Όλα αυτά είναι σκιερά, ασαφή και άγνωστα. Στο κάτω κάτω της γραφής, εάν το μόνο ζήτημα ήταν τα F -16, γιατί πήγε ο Πρωθυπουργός; Τι έφερε από εκεί; Αυτά θα μπορούσαν να γίνουν ακόμη και σε ανώτατο υπηρεσιακό επίπεδο! Ποιος ήταν ο λόγος, η στόχευση αυτής της επίσκεψης; Η σημερινή γεωπολιτική συγκυρία καθορίζεται από τη συνολική περιφερειακή ασάφεια. Το περιβάλλον της χώρας βρίσκεται σε αβεβαιότητα και μη προβλεψιμότητα, κυρίως γιατί η Τουρκία με τη συμπεριφορά της έχει καταστεί ένας αβέβαιος και απρόβλεπτος σύμμαχος της Δύσης. Υπάρχει, λοιπόν, μία πολύ σημαντική συγκυρία για τη χώρα και καλά κάνει η Κυβέρνηση και μιλάει για σημείο σταθερότητας. Όμως, αυτή η σταθερότητα μήπως είναι δικό της επίτευγμα; Από τη Μεταπολίτευση και μετά η Ελλάδα είναι μία σταθερή χώρα. Λειτουργεί το δημοκρατικό πολίτευμα και είναι μία σταθερή χώρα. Και ξέρετε γιατί; Γιατί αυτό οφείλεται σε μείζονες στρατηγικές επιλογές που έκαναν άλλοι πριν από εσάς: Τη συμμετοχή της Ελλάδας στο ΝΑΤΟ, τη συμμετοχή της Ελλάδας στην Ευρωπαϊκή Ένωση, τις καλές σχέσεις με τις Ηνωμένες Πολιτείες. Δηλαδή, η σταθερότητα της χώρας οφείλεται σε ό,τι λοιδορούσατε. Άλλοι μόχθησαν γι' αυτή τη σταθερότητα και τώρα εσείς που τότε υβρίζατε, τώρα την εκμεταλλεύεστε. Δεν είναι η σταθερότητα δικό σας προνόμιο, ούτε δικό σας αποτέλεσμα. Η χώρα είναι σταθερή από το 1974 και μετά. Αυτό που άλλαξε και η συγκυρία είναι ευνοϊκή, είναι ότι η περιφέρεια είναι αβέβαιη, όχι ότι η χώρα είναι σταθερή. Κλείνοντας, θα ήθελα να πω ότι εάν το αίσθημα σταθερότητας της χώρας κλονίσθηκε μεταπολιτευτικά, αυτό έγινε την πρώτη φορά, κατά τη διάρκεια της πρώτης σας κυβερνητικής θητείας. Τότε υπήρχε αβεβαιότητα για τη σταθερότητα της χώρας και ξεπεράστηκε με κωλοτούμπες - ευτυχώς! - όταν τα «ναι» γίνονταν «όχι» και τα «όχι» «ναι». Τέλος, για να μην υπάρχει καμμία παρανόηση, η κριτική που κάναμε στην επίσκεψη του Πρωθυπουργού στις Ηνωμένες Πολιτείες δεν εστιάζεται στη «συμφωνία - φάντασμα» - μετά από όσα είπε ο κ. Καμμένος σήμερα - ή στο ζήτημα των F -16. Δεν είπαμε εμείς ότι κακώς έγινε. Ήταν αναγκαίο, διότι υπάρχει η προκλητικότητα των Τούρκων από την άλλη πλευρά. Η κριτική μας εστιάζεται - και είναι βάσιμη κριτική - στο ότι δεν αξιοποιήθηκε μια πολύ μεγάλη ευκαιρία, μία εξόχως θετική γεωπολιτική συγκυρία για τη χώρα. Ασχοληθήκατε ή εν πάση περιπτώσει φαίνεται ότι φέρατε μόνο τα F -16, αλλά και αυτό σήμερα το αμφισβητείτε. Ο Υπουργός Εθνικής Άμυνας λέει ότι ούτε αυτό δεν έγινε. Τότε τι έγινε; Χάθηκε, λοιπόν, μια πολύ μεγάλη ευκαιρία. Η Κυβέρνηση για μία ακόμα φορά αποδείχθηκε κατώτερη των περιστάσεων.
Ευχαριστούμε τον κ. Κουμουτσάκο. Ζήτησε να παρέμβει ο Υπουργός κ. Καμμένος. Μετά θα ακολουθήσουν δύο Κοινοβουλευτικοί Εκπρόσωποι και θα συνεχίσουμε με τον κατάλογο των ομιλητών. Ορίστε, κύριε Καμμένε, έχετε τον λόγο για δέκα λεπτά.
Κύριε Πρόεδρε, κυρίες και κύριοι συνάδελφοι, θέλω να ευχαριστήσω ιδιαίτερα τη Βουλή για την εποικοδομητική συζήτηση η οποία έγινε σήμερα αλλά και για τις συζητήσεις που έγιναν στη Διαρκή Επιτροπή για το σχέδιο νόμου. Ο Αναπληρωτής Υπουργός, αλλά και εγώ κάναμε την προσπάθεια να εντάξουμε αρκετές από τις παρατηρήσεις των φορέων, αλλά και των κομμάτων, των Βουλευτών στο σχέδιο νόμου, το οποίο διαμορφώνεται προς ψήφιση στη Βουλή. Το νομοσχέδιο τακτοποιεί αρκετά θέματα του Υπουργείου Εθνικής Άμυνας με νέους θεσμούς, όπως το «Εσωτερικών Υποθέσεων», με τη δυνατότητα της παραμονής αξιωματικών μέχρι το πεντηκοστό όγδοο έτος της ηλικίας τους με τη δική τους θέληση. Τακτοποιεί παλιές υποθέσεις, οι οποίες είχαν να κάνουν με αδικίες σε βάρος προσωπικού, με τροπολογίες οι οποίες προστίθενται και προέκυψαν κατά τη διάρκεια του διαλόγου και οι οποίες ρυθμίζουν αρκετά θέματα του Υπουργείου Εθνικής Άμυνας. Πριν μπω, όμως, στην υπόθεση του νομοσχεδίου, θα μου επιτρέψετε - επειδή ειπώθηκαν αρκετά και σήμερα, αλλά και τις προηγούμενες μέρες - να μιλήσω για την περίφημη προμήθεια των αεροσκαφών F -16, διότι πράγματι δεν περίμενα να υπάρχει τόσο μεγάλη παρανόηση, αν και είδα μέσα από τον Τύπο και από συγκεκριμένους δημοσιογράφους ότι προσπαθούν να δημιουργήσουν ένα κλίμα, το οποίο δεν έχει καμμία σχέση με την πραγματικότητα. Μίλησα προηγουμένως για το άρθρο του κ. Ηλία Κανέλλη, το οποίο μιλάει για υπογραφή συμφωνίας στις ΗΠΑ, για υπερτιμημένη, όπως διαφάνηκε κατά τη συζήτηση στη Βουλή, αναβάθμιση των αεροσκαφών και μετά λέει για τους ευέλπιδες οι οποίοι φορούσαν στολή. Το καταθέτω για τα Πρακτικά. [[Στο σημείο αυτό ο Υπουργός Εθνικής Άμυνας - Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Η Χρυσή Αυγή, ο κ. Κανέλλης, το συγκεκριμένο συγκρότημα Τύπου έχουν αυτού του είδους τις απόψεις. Όμως, δυστυχώς, είδα ότι και ορισμένοι συνάδελφοι παρακολουθούν τα πρωτοσέλιδα των εφημερίδων, τα οποία είναι φυσικό να προκαλούνται ιδίως από εκείνους που έχουν κάποια συμφέροντα σε σχέση με τη συμφωνία.
Υπάρχει συμφωνία;
Για να είμαστε ξεκάθαροι, λοιπόν, δεν υπάρχει συμφωνία. Βεβαίως και δεν υπάρχει συμφωνία. Κύριε Κουμουτσάκο, δεν είστε μέλος της Επιτροπής Εξοπλιστικών Προγραμμάτων και το αντιλαμβάνομαι.
Εγώ ακούω τι λέτε.
Ωραία, ακούστε τι λέω. Κύριε Κουμουτσάκο, στις 20 Σεπτεμβρίου οι συνάδελφοί σας της Νέας Δημοκρατίας, που είναι μέλη της Επιτροπής Εξοπλιστικών Προγραμμάτων, ήταν σε μία απόρρητη συνεδρίαση. Και την κάναμε απόρρητη, χωρίς μάλιστα και την ύπαρξη τηλεφώνου, προκειμένου να μοιραστούμε πληροφορίες, οι οποίες είναι και απόρρητες και αφορούν τα εξοπλιστικά της χώρας. Εκεί, λοιπόν, έγινε ξεκάθαρο - και το ξεκαθαρίζω πλέον και εδώ επίσημα στη Βουλή - ότι αυτό που υπάρχει είναι ένα Letter of Request, ένα LOR, το οποίο απευθύνεται στην αμερικανική κυβέρνηση και στο οποίο στο πλαίσιο διακρατικής συμφωνίας, δηλαδή συμφωνίας στην οποία δεν περιλαμβάνονται μεσάζοντες, ζητάμε να μας δώσουν μια τιμή για την αναβάθμιση του συνόλου του στόλου ή μέρους του στόλου των F -16 που έχουμε. Παράλληλα, έφυγε και μία άλλη επιστολή προς την αμερικανική κυβέρνηση, η οποία ζητάει να μας δώσουν διαθεσιμότητα και τιμές για νέο αεροσκάφος, όπως - συγκεκριμένα ζητείται στην επιστολή - το αεροσκάφος F -35. Σε απάντηση του letter of request το οποίο κάναμε, είχαμε μία πρώτη πληροφόρηση από την αμερικανική πλευρά ότι θα μας απαντήσουν με LOA και με επιστολή, η οποία βεβαίως θα έρθει στην Επιτροπή Εξοπλισμών, όπως δεσμεύτηκα - αυτή είναι η διαδικασία - στις 3 Νοεμβρίου, όπου οι Αμερικανοί θα μας λένε τιμές και την ακριβή περιγραφή της αναβαθμίσεως που αφορά είτε τα αεροσκάφη F16 τύπου Block 50, τα αεροσκάφη F16 τύπου Block 52 plus και τα αεροσκάφη τα F16 τύπου Block 52 Plus Advance. Tο σύνολο των αεροσκαφών για το οποίο ζητήθηκε το Letter of Request ήταν εκατόν είκοσι τρία αεροσκάφη για τα οποία η αμερικανική πλευρά, έτσι όπως προβλέπεται προκειμένου να μας απαντήσει η εταιρεία, ζήτησε από το Κογκρέσο για το σύνολο των αεροσκαφών μία έγκριση προκειμένου να προχωρήσει σε διαπραγμάτευση. Η έγκριση που ζητήθηκε από το Κογκρέσο για το σύνολο των εκατόν είκοσι τριών αεροσκαφών, δηλαδή και τα Block 30 και τα Block 50 και τα Block 52 plus και τα Block 52 Plus Advance, ανέρχεται στα 2,4 δισεκατομμύρια ευρώ. Όπως ξεκαθάρισα όμως και στην Επιτροπή Εξοπλισμών της Βουλής στην προηγούμενη συνεδρίαση της 20ής Σεπτεμβρίου, οι δικές μας δυνατότητες στο πλαίσιο της εκτέλεσης του εγκεκριμένου προϋπολογισμού δεν μπορεί να υπερβούν την καταβολή 100 εκατομμυρίων τον χρόνο και μάξιμουμ το 1,1 δισεκατομμύριο δολάρια. Μάλιστα δεν το είχα ξεκαθαρίσει εάν είναι ευρώ ή δολάρια. Σας λέω ότι τα δολάρια είναι αυτά που συζητάμε τώρα. Έτσι, λοιπόν, στη μετάβαση στην Αμερική έγινε η συζήτηση για το θέμα της αναβαθμίσεως των F -16 και είπαμε ότι αναμένουμε τη LOA, την απάντηση δηλαδή των Αμερικανών για την αναβάθμιση των αεροσκαφών. Από τη μεριά του Προέδρου Τραμπ ανακοινώθηκε ότι με χαρά η αμερικανική κυβέρνηση εγκρίνει το σύνολο, το μέγιστο δηλαδή της αναβάθμισης των εκατόν είκοσι τριών αεροσκαφών αυτών και ότι το σύνολο της πιθανής αναβάθμισης θα είναι τα 2,4 δισεκατομμύρια, ποσό που βεβαίως και δεν πρόκειται να φτάσουμε ποτέ, διότι ούτε αυτές τις οικονομικές δυνατότητες έχουμε, αλλά ούτε και αυτές τις ανάγκες. Είναι πολύ πιο χρήσιμο μέρος των χρημάτων αυτών, εάν υπήρχαν, να δίνονταν για καινούργιο αεροσκάφος. Όσον αφορά τώρα τις συνομιλίες στις Ηνωμένες Πολιτείες θα σας ενημερώσει ο ίδιος ο Πρωθυπουργός. Δεν πήγαμε εκεί για να κάνουμε deal για τα F -16. Πήγαμε εκεί προκειμένου κατ' αρχάς να συναντήσει ο Πρωθυπουργός Έλληνες ομογενείς, επιχειρηματίες, funds, ανθρώπους που έρχονται να κάνουν επενδύσεις στην Ελλάδα, ανθρώπους που έχουν κάνει επενδύσεις στην Ελλάδα. Η επιτυχία του ταξιδιού μπορώ να σας πω ότι είναι αποδεκτή από όλους. Όχι από εμάς, ούτε από τον ΣΥΡΙΖΑ, ούτε από τους Ανεξάρτητους Έλληνες, αλλά από τον ίδιο τον Αμερικανό πρέσβη. Ξένα οικονομικά περιοδικά αναφέρθηκαν σε ενδιαφέρον για επενδύσεις στην Ελλάδα. Έγιναν συναντήσεις, πέραν του Προέδρου Τραμπ, με τον Αντιπρόεδρο των Ηνωμένων Πολιτειών, τον κ. Πενς και μάλιστα κλείστηκε ότι η αποστολή η οποία θα έλθει για την Έκθεση της Θεσσαλονίκης, η οποία θα είναι αφιερωμένη στις Ηνωμένες Πολιτείες - φέτος ήταν στην Κίνα, πέρσι ήταν στη Ρωσία - θα είναι πολύ μεγάλη, προκειμένου να έλθουν πολλές αμερικανικές επιχειρήσεις που ενδιαφέρονται να επενδύσουν στην Ελλάδα. Εκτός των επενδύσεων, συζητήθηκε και η συνεργασία σε επίπεδο γεωστρατηγικό, όπως εσείς το λέτε. Βεβαίως και η θέση της χώρας είναι πολύ αναβαθμισμένη. Είναι δεδομένο ότι η Ελλάδα πλέον είναι ένας πυλώνας σταθερότητας στην ευρύτερη περιοχή, που συνδέεται με διμερείς σχέσεις προς τα νότια με το Ισραήλ, με την Αίγυπτο, με την Ιορδανία, με τα Αραβικά Εμιράτα, προς τον βορρά με τη Βουλγαρία, με τη Ρουμανία, με τη Σερβία. Συζήτησε ο Πρωθυπουργός - αλλά και σε συναντήσεις σε επίπεδο επιτελών έγιναν πολλές συζητήσεις - για τις συνεργίες και τις επενδύσεις των Ηνωμένων Πολιτειών και για το ενδιαφέρον για την ενέργεια, για θέματα των αγωγών, για θέματα της εξόρυξης του φυσικού αερίου και του πετρελαίου. Η εταιρεία «Exxon» επισήμως έχει καταθέσει αιτήματα για να συμμετέχει σε όλα αυτά. Όλο αυτό το πακέτο των συζητήσεων είναι θετικό για την πατρίδα μας, όχι για τον Αλέξη τον Τσίπρα ή γι' αυτή την Κυβέρνηση. Για την Ελλάδα είναι. Είναι για πρώτη φορά που μια ελληνική κυβέρνηση γίνεται αποδεκτή με τέτοιους όρους από το 1994, που ο Ανδρέας Παπανδρέου είχε επισκεφθεί τις Ηνωμένες Πολιτείες και άνοιξε το Blair House για όλη την ελληνική αποστολή. Μπορώ να σας πω ότι ήταν θετικοί και οι Δημοκρατικοί, είδαμε το Κογκρέσο, είδαμε τους senators, είδαμε την επιτροπή η οποία ασχολείται με τις χρηματοδοτήσεις των χωρών και τους είπαμε ότι εδώ, αν πράγματι πιστεύουν - που το πιστεύουν - ότι η χώρα πρέπει να είναι ένας πυλώνας σταθερότητος, δεν έχουμε μεγάλες δημοσιονομικές δυνατότητες και ζητάμε την ενίσχυση της χώρας και από οπλισμό, ο οποίος διατίθεται πολλές φορές σαν στρατιωτική βοήθεια. Όλα αυτά, όμως, ξεκίνησαν ένα πλέγμα διαπραγματεύσεων και συζητήσεων, χωρίς τίποτα να είναι δεδομένο. Και θα ξεκινήσουμε με την προσφορά για την αναβάθμιση των F -16, με δέσμευση της Κυβέρνησης ότι θα είναι τα 1,1 δισεκατομμύρια μάξιμουμ. Εγώ σας λέω ότι των συγκεκριμένων, που πιστεύω ότι τελικά θα γίνει, θα είναι και κάτω από 700-800 εκατομμύρια.
Ευρώ; Ευρώ λέτε τώρα;
Ναι, ευρώ.
Κάτω από 700-800 εκατομμύρια ευρώ; Άρα, 1 δισεκατομμύριο δολάρια.
Πιστεύω ότι 1,1 δισεκατομμύρια…
Δολάρια.
Είχαμε πει ευρώ εδώ. Δολάρια είπα εγώ. Σας λέω, λοιπόν, ότι δεν θα ξεπεράσει τα 1,1 δισεκατομμύρια δολάρια και πιστεύω ότι θα είναι ακόμη μικρότερη.
Άρα, 1,1 δισεκατομμύρια δολάρια. Να ξέρουμε πού είναι ο πήχυς.
Όμως, είμαι…
Για πόσα αεροσκάφη μιλάμε;
Δεν θα σας πω τώρα. Την ώρα που διαπραγματεύομαι, δεν θα σας πω. Κύριε Γεωργιάδη, θα σας πω μόνο κάτι…
Αν είναι για ένα αεροσκάφος, είναι ακριβό, αν είναι…
Κύριε Γεωργιάδη, θα πάρετε τον λόγο μετά ούτως ή άλλως. Ορίστε, κύριε Καμμένο, προχωρήστε.
Κύριε Γεωργιάδη, θα σας πω ένα μόνο στοιχείο. Οι τιμές οι οποίες δίνονται έχουν μεγάλη σχέση και με το κράτος που δίνονται. Δηλαδή, οι τιμές της Κορέας με τις τιμές του Μπαχρέιν, εάν τις δείτε - μπείτε στο ίντερνετ, είναι ανοικτές προσφορές αυτές - είναι το ένα τέταρτο. Έχει μεγάλη σημασία το τι θα μπει μέσα από συγκεκριμένα τα οποία δεν θα σας πω τώρα. Θα σας τα πω στην Επιτροπή Εξοπλισμών. Είστε καλοδεχούμενοι όλοι να έρθετε στο Υπουργείο να τα συζητήσουμε, αλλά να βγω δημόσια και να πω αυτή τη στιγμή και να μας ακούν και οι απέναντι τι θα πάρουμε, δεν πρόκειται να το πω. Εμείς έχουμε εμπιστοσύνη στα επιτελεία. Δεν διαπραγματεύεται ο Υπουργός, τα επιτελεία διαπραγματεύονται. Εμείς, σαν πολιτική αρχή, τους λέμε ότι αυτό είναι το πλαφόν και από εκεί και πέρα, τα επιτελεία αποφασίζουν. Θέλω, όμως, να σας διαβεβαιώσω ότι όλο το ταξίδι είναι άδικο να μπαίνει κάτω από μια ταμπέλα που κάποιοι, που έχουν πιθανώς συμφέροντα να έχουν πρόσβαση και κέρδη από μια τέτοια σύμβαση, έχουν αρχίσει να φτιάχνουν. Θα σας πω δε και το άλλο. Ακούγονται διάφορα πράγματα για αντισταθμιστικά ωφελήματα κ.ο.κ.. Δεν υπάρχουν ουσιαστικά αντισταθμιστικά ωφελήματα που υπήρχαν στο παρελθόν. Τι ζητάμε; Τι έχουμε ζητήσει μέχρι τώρα να μας κάνουν ως προσφορά στην πιθανότητα των λεγόμενων αντισταθμιστικών ωφελημάτων; Είναι, πρώτον, η λειτουργία της ΕΑΒ, δηλαδή το μεγαλύτερο έργο να γίνει στην ΕΑΒ, στην Ελληνική Αμυντική Βιομηχανία, τα υλικά να παρθούν από ελληνικές ιδιωτικές εταιρείες και από εκεί και πέρα, αν είναι κάτι αντισταθμιστικό, θα μπορούσε να είναι κάτι, όπως αυτό που έχουμε ήδη ζητήσει, δηλαδή οι κινητήρες των Sikorsky του Πολεμικού Ναυτικού, τους οποίους αντιπροσωπεύει η ίδια εταιρεία η οποία έχει κάνει την προσφορά για την αναβάθμιση των F16. Θα σας πω δε ότι ούτε και η εταιρεία που θα κάνει την αναβάθμιση των F16 είναι δεδομένη. Εμείς κάνουμε διακρατική συμφωνία με την Αμερική. Αύριο μπορεί η Αμερική να πει ότι κρίνει ότι την αναβάθμιση των F16, αφού είναι διακρατική συμφωνία, θα την κάνει άλλη εταιρεία ή και άλλες εταιρείες.
Αφού λέει «Lockheed».
Η «Lockheed» είναι αυτή την οποία ζητήσαμε. Σας λέω, λοιπόν, ότι υπήρξε προσφορά και από την «Boeing» να κάνει την αναβάθμιση. Αυτό δεν θα το επιλέξουμε εμείς. Αυτό θα το επιλέξουν οι Αμερικάνοι και θα μας στείλουν τις προσφορές, γι' αυτό γίνεται η διαδικασία μέσω των κυβερνήσεων. Γι' αυτό είναι «G to G Agreement». Και βεβαίως, δεν θα υπάρχουν αντισταθμιστικά εκπαιδεύσεων στην Κορέα ή διάφορα τα οποία υπέκρυπταν μίζες. Αν θέλετε και την προσωπική μου άποψη, αν η τιμή είναι να πέσει πάρα πολύ χαμηλά και να γλιτώσουμε πολλά χρήματα, τα οποία βεβαίως και έχουμε ανάγκη, να μην υπάρχει ούτε ένα αντισταθμιστικό. Αν δηλαδή, κρίνουμε ότι τα Sikorsky μπορούμε να τα φτιάξουμε με φθηνότερες τιμές, να μην υπάρχει κανένα. Αυτή είναι η αλήθεια και κλείνω με το θέμα των F -16, που έχουν ακουστεί πολλά πράγματα. Κύριοι συνάδελφοι, λοιπόν, ό,τι έχουμε πει στην Επιτροπή Εξοπλισμών ισχύει και είναι μόνο αυτό που είναι επίσημο. Όταν θα έρθει η LΟA στις πρώτες μέρες του Νοεμβρίου, θα συνεδριάσει ξανά η επιτροπή και εσείς θα έχετε γνώση όλων των κειμένων τα οποία υπάρχουν και μαζί θα συναποφασίσουμε με την εισήγηση των επιτελείων. Αυτή θα είναι η διαδικασία που προβλέπει ο νόμος. Καμμία συμφωνία δεν έχει γίνει ούτε έχουμε μιλήσει κάτω από τα τραπέζια ούτε πρόκειται να κάνουμε κάτι εις βάρος της χώρας. Όσον αφορά το νομοσχέδιο, άκουσα πολλές παρατηρήσεις σε σχέση με το θέμα των Εσωτερικών Υποθέσεων. Θέλω, λοιπόν, να ξεκαθαρίσω όσον αφορά κατ' αρχάς αυτά που ειπώθηκαν από τον κ. Λοβέρδο, ότι η ανεξάρτητη αρχή ΕΛΤΕ, το ΙΕΣΟΕΛ και Καθηγητές ελεγκτικής, όπως ο κ. Φίλος ο οποίος μας έστειλε και επιστολή, έδωσαν όχι μόνο σύμφωνη γνώμη, αλλά και συγχαρητήρια για την ίδρυση του σώματος, με επιστολές τους. Το ότι η Νομική Υπηρεσία της Βουλής δεν σχολίασε τα άρθρα, δεν σημαίνει ότι διαφωνεί, αλλά αντιθέτως ότι συμφωνεί. Όπου διαφωνεί η Επιστημονική Επιτροπή της Βουλής, τότε κάνει τις παρατηρήσεις. Όσον αφορά το πού υπάγεται η υπηρεσία, θα σας πω ότι αν διαβάσετε το άρθρο 12, παράγραφος 5, εδάφιο β΄, σε συνδυασμό με το άρθρο 11, παράγραφος 5 του β΄ εδαφίου, η Εσωτερικών Υποθέσεων εποπτεύεται από τον εισαγγελέα του αναθεωρητικού και συνεργάζεται με τις διωκτικές εισαγγελικές αρχές. Σύμφωνα με το άρθρο 12, παράγραφος 5, εδάφιο β΄, μέχρι να εκδοθεί το προεδρικό διάταγμα, διενεργεί τους ελέγχους υπό την εποπτεία του στρατιωτικού εισαγγελέα. Αυτό το λέω γιατί…
Τώρα το βάζετε αυτό;
Αν το διαβάσετε, θα το δείτε. Είναι μπροστά σας. Διαβάστε το. Λέει ότι υπάγεται απευθείας στον Υπουργό για τη δημιουργία του. Θα σας πω και για ποιο λόγο. Σύμφωνα με τον ν.2713/1999, η Υπηρεσία Εσωτερικών Υποθέσεων της Αστυνομίας υπάγεται στον Αρχηγό της Ελληνικής Αστυνομίας. Εάν κάναμε το ίδιο και υπαγόταν στον Αρχηγό του ΓΕΕΘΑ, δεν θα μπορούσε να ελέγξει υπηρεσίες του Υπουργείου. Εμένα, η κύρια υπηρεσία που με ενδιαφέρει να ελέγξει, πέραν των άλλων, είναι η Γενική Διεύθυνση Εξοπλισμών. Η Γενική Διεύθυνση Εξοπλισμών, λοιπόν, είναι εκτός οργανογράμματος του Αρχηγού του ΓΕΕΘΑ. Ανήκει στο Υπουργείο. Το πρώτο που τους είπα, λοιπόν, με το που ανέλαβα, όταν έγινε η Υπηρεσία Εσωτερικών Υποθέσεων, ήταν «Παιδιά, πρώτα θα ελέγξετε το γραφείο μου». Πρέπει να μπορούν να ελέγχουν και τον ίδιο τον Υπουργό. Το ότι υπάγεται στον Υπουργό δεν έχει σχέση με τον έλεγχο και την εποπτεία του, την οποία δεν την έχει ο Υπουργός, αλλά την έχει κατευθείαν, όπως σας είπα, ο στρατιωτικός εισαγγελέας. Αυτό γίνεται, διότι έτσι διασφαλίζεται η ανεξαρτησία της και ελέγχει τις υπηρεσίες του Υπουργείου. Εδώ, μάλιστα, σας έχω στοιχεία από την Τράπεζα Νομικών Πληροφοριών της Αστυνομίας, για να δείτε τη διαφορά που έχει η Υπηρεσία Εσωτερικών Υποθέσεων. [[Στο σημείο αυτό ο Υπουργός Εθνικής Άμυνας - Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θα ήθελα να σας πω δε, ότι έχει κάνει μία εξαιρετική δουλειά. Μέχρι τώρα, δέκα εννέα υποθέσεις από τη Γενική Διεύθυνση Εξοπλισμών, η Υφιστάμενη Υπηρεσία Εσωτερικών Υποθέσεων τις έχει πάει στην εισαγγελία διαφθοράς. Στη δε εισαγγελία διαφθοράς, εννέα αξιωματικοί από την Υπηρεσία Εσωτερικών Υποθέσεων βρίσκονται μαζί με την εισαγγελέα διαφθοράς και βοηθούν στη διεκπεραίωση των φακέλων των παλαιών εξοπλιστικών. Έτσι άνοιξαν όλες οι υποθέσεις και προχώρησε η διερεύνηση και κυκλοφορούν οι μισοί έμποροι όπλων με βραχιολάκια, διότι αν αξιωματικοί της Υπηρεσίας Εσωτερικών Υποθέσεων, που ξέρουν και την υπόθεση, δεν μπορούσαν να έχουν πρόσβαση απευθείας στη Γενική Διεύθυνση Εξοπλισμών, δεν θα μπορούσαμε να προχωρήσουμε υποθέσεις, οι οποίες ήταν επί δεκαετίες κολλημένες στην εισαγγελία διαφθοράς. Θα σας πω και το άλλο. Προκειμένου να βοηθήσουμε το έργο της εισαγγελίας διαφθοράς, καθώς οι άνθρωποι δεν είχαν ούτε κομπιούτερ, φροντίσαμε να αγοράσουμε εμείς κομπιούτερ και server να τους δώσουμε, για να κάνουν τη δουλειά τους. Επίσης, όποτε χρειάζονται εξειδικευμένο προσωπικό, το Υπουργείο Εθνικής Άμυνας δια της Υπηρεσίας Εσωτερικών Υποθέσεων δίνει εμπειρογνώμονες. Δεν μπορεί να ξέρει, για παράδειγμα, ένα τεθωρακισμένο ή ένα αεροσκάφος τι ιδιαιτερότητα μπορεί να έχει ένα από τα άλλα ανταλλακτικά. Γι' αυτό, λοιπόν, γίνεται η Υπηρεσία Εσωτερικών Υποθέσεων. Θέλω να είστε βέβαιοι ότι η Υπηρεσία Εσωτερικών Υποθέσεων θα είναι προς το καλό της διαφάνειας στο Υπουργείο Εθνικής Άμυνας.
Κύριε Υπουργέ, με συγχωρείτε, αλλά πρέπει να ολοκληρώσετε σιγά - σιγά.
Με συγχωρείτε, κύριε Πρόεδρε. Σε τρία λεπτά ολοκληρώνω. Θέλω, επίσης, να σας πω ότι άκουσα με προσοχή τους συναδέλφους που αναφέρθηκαν στο θέμα της απόφασης του Συμβουλίου της Επικρατείας, στις συντάξεις και στα υπόλοιπα. Να σας πω κατ' αρχάς ότι όσον αφορά τα οφειλόμενα - δηλαδή τα εκτός έδρας και τα λοιπά - αυτά δίνονται εντός του έτους. Και της παραμεθορίου, μην ανησυχείτε, όπως τα δίνουμε πάντα, τα δίνουμε. Το 2013 και το 2014 δεν δόθηκαν. Και δεν δόθηκαν ποτέ. Μέχρι τώρα έχουν δοθεί κανονικά. Θα δοθούν ακόμα πιο κανονικά. Θα μπουν και μέσα στη μισθοδοσία. Σε αυτό να σας διαβεβαιώσω ότι έχουμε προβλέψει κιόλας και τα εφάπαξ που δεν προλαβαίνουν να τα δώσουν, να τα δώσουμε εμείς από το Υπουργείο Εθνικής Άμυνας και να τα πάρουμε. Τις συντάξεις δεν τις παραδώσαμε εμείς στο Υπουργείο Εργασίας. Η Κυβέρνηση Σαμαρά - Βενιζέλου τις παρέδωσε. Μακάρι να τις είχαμε εμείς τις συντάξεις. Τώρα όσον αφορά το ποιοι είναι κατά των συμβάσεων, τον κ. Κύρτσο πρέπει να τον «μαζέψετε». Πήγε να μας καρφώσει στην Ευρωπαϊκή Ένωση γιατί δεν πήραμε Eurofighter και Mirage. Νομίζω ότι το να «μαζέψετε» λίγο τον κ. Κύρτσο δεν είναι και κακό, καλό θα σας κάνει. Κύριοι συνάδελφοι, θέλω να μου πείτε για την τροπολογία της τάξης του '90. Την κατέθεσαν ο κ. Καραγιαννίδης, ο κ. Κατσίκης και η κ. Κοζομπόλη. Εγώ νομίζω ότι πρέπει να την περάσουμε. Διαφωνούν τα επιτελεία μεν, αλλά θέλω να σας πω εδώ το εξής, για να είμαι και εντάξει σε αυτά που είπε και ο κ. Κικίλιας…
Για ποια τροπολογία λέτε, κύριε Υπουργέ;
Για την τάξη του '90.
Μα, υπήρχε μία. Τώρα είναι άλλη αυτή;
Όχι. Αυτή που ήταν υπουργική την απέσυρα και την κατέθεσαν βουλευτική.
Για ποιο λόγο;
Διότι αντιλαμβάνεστε ότι η βουλευτική δεν χρειάζεται να έχει οικονομικό κόστος αυτή τη στιγμή, το οποίο εμείς το έχουμε προβλέψει. Εάν η τροπολογία είναι υπουργική, χρειάζεται έκθεση του Γενικού Λογιστηρίου του Κράτους. Εμείς το κόστος το έχουμε υπολογίσει. Κατατίθεται ως βουλευτική. Εάν στηριχθεί και από τα άλλα κόμματα, έχει μεγαλύτερη πολιτική ισχύ. Η τροπολογία αυτή, λοιπόν, καταργεί το άρθρο 4. Αυτό σημαίνει ότι με αυτή την τροπολογία, από τη στιγμή που συμφωνούμε, απαλείφεται το άρθρο 4 του νομοσχεδίου, γιατί είναι για το ίδιο θέμα. Να σας πω ότι τελικά υπάρχει η διαφορά από τα επιτελεία, αλλά για να είμαι δίκαιος, τα αρχηγεία και οι αρχηγοί των επιτελείων προέρχονται από τις εξ αξιωματικών σχολές. Συνήθως υπάρχει εκεί μια μικρή διαφορά με τους εξ υπαξιωματικών, για τους οποίους αναφέρεται το άρθρο αυτό και η τροπολογία. Πιστεύω ότι πρέπει να την κάνουμε δεκτή. Συμφωνείτε, κύριοι συνάδελφοι; Τοποθετηθείτε για να τελειώνουμε δηλαδή, να τα περάσουμε πιο γρήγορα.
Μπορούμε να παρέμβουμε;
Κύριε Υπουργέ, ολοκληρώσατε;
Όχι, σε ένα λεπτό ολοκληρώνω, κύριε Πρόεδρε.
Να τελειώσει τότε, κύριε Δημοσχάκη, ο κύριος Υπουργός. Θα δώσουμε τον λόγο, αν θέλετε διευκρινιστικές ερωτήσεις. Θα δώσουμε τον λόγο, κύριε Δημοσχάκη, αν θέλετε, στους εισηγητές. Ας τελειώσει ο Υπουργός, να μαζέψει ενδεχόμενα ερωτήματα. Να το πάμε έτσι. Δεν νομίζω να υπάρχει αντίρρηση σε αυτό. Κύριε Υπουργέ, ολοκληρώστε σάς παρακαλώ.
Τώρα, όσον αφορά το θέμα της αρχαιότητας των αξιωματικών των διαφόρων κατηγοριών, έχετε δίκιο. Εδώ, λοιπόν, ζητήσαμε από το ΓΕΕΘΑ να επανεξετάσει το θέμα της αρχαιότητας των αξιωματικών των διαφόρων κατηγοριών. Αναμένουμε την εισήγησή του στις 31 του μηνός για να εξετάσουμε το ζήτημα του επανακαθορισμού της αρχαιότητας ή όχι. Αυτά είναι που ήθελα να αναφέρω για το θέμα του νομοσχεδίου. Να σας πω ότι οι υπουργικές τροπολογίες έγιναν δεκτές. Οι βουλευτικές τροπολογίες έγιναν δεκτές. Αλλάζει το άρθρο 4, όπως είπαμε. Μάλιστα, δηλώνω στη Βουλή ότι αποδεχόμαστε και την τροπολογία την οποία υποστήριξε ο κ. Τόσκας, κύριε Πρόεδρε.
Σε ποια τροπολογία αναφέρεστε, κύριε Υπουργέ;
Μιλάω για την τροπολογία του κ. Τόσκα. Είναι η τροπολογία με γενικό αριθμό 1309 και ειδικό 75, 23 Οκτωβρίου. Θέλω να πω ότι υπάρχει και ένα θέμα το οποίο είναι άδικο και αφορά τους αστυνομικούς των κομμάτων. Οι αστυνομικοί οι οποίοι είναι στα κόμματα έπαιρναν ένα πολύ μικρό επίδομα για τις έξτρα ώρες που έκαναν. Βγήκε, λοιπόν, ένας νόμος ο οποίος το διέκοψε και μάλιστα τους ζητάει αναδρομικά να φέρουν τα λεφτά πίσω εδώ και κάποια χρόνια. Είναι άδικο.
Για ποιο επίδομα μιλάτε;
Για ένα επίδομα που παίρνουν στα κόμματα.
Δεν είστε ακριβής. Επιτρέψτε μου.
Παρακαλώ. Δεν είναι θέμα δικό μου. Είναι του κ. Τόσκα, απλώς θέλω να σας πω…
Θέλω τον λόγο για λόγους καθαρά πρακτικούς, όμως, για να μη λέγονται πράγματα εδώ μέσα επειδή τα κόμματα επιβαρύνονται κατά σειρά πραγμάτων.
Όχι, δεν φταίνε τα κόμματα.
Αυτό το έπαιρναν οι αστυνομικοί των Υπουργών και των Υπουργείων, όχι των κομμάτων.
Το έπαιρναν...
Όχι των κομμάτων.
Όχι, μιλάω για τα κόμματα.
Όχι των κομμάτων, κύριε Υπουργέ. Ρωτήστε αυτούς τους αστυνομικούς που είναι έξω. Δεν το έπαιρναν το επίδομα, για να τους ζητάται τώρα αναδρομικά. Το εξετάσαμε από την ώρα που μάθαμε ότι ...
Κυρία Κανέλλη, θα σας το δώσω. Δεν είναι θέμα τώρα. Έτσι κι αλλιώς δεν ήρθε τώρα η τροπολογία. Πάντως, είναι οι αστυνομικοί των κομμάτων, οι οποίοι έχουν αποσπαστεί στα κόμματα και τους ζητούν να γυρίσουν χρήματα πίσω αναδρομικά. Τέλος πάντων, δεν ήρθε.
Δεν το παίρνουν οι αστυνομικοί των κομμάτων, σας το λέω, μόνο των Υπουργείων. Και εάν μου επιτρέπετε, μια και έκανα μία …
Είναι εκατό άτομα. Είναι εκατό αστυφύλακες. Τέλος πάντων, θα το φέρει ο κ. Τόσκας. Δεν θα πρέπει να απασχολεί αυτή τη στιγμή τη Βουλή.
Ο κ. Τόσκας, κύριε Υπουργέ, πρέπει να το εξηγήσει, όμως. Να έρθει εδώ και να το εξηγήσει.
Δεν το έφερε.
Α, δεν το έφερε. Καλώς. Κύριε Γεωργιάδη, επειδή ζήτησε τον λόγο ο κ. Δημοσχάκης για να βάλει κάποια ερωτήματα, του δίνετε, σας παρακαλώ, τη σειρά σας;
Για την τροπολογία, φυσικά. Βεβαίως.
Κάτι ζητήσατε, κύριε Δημοσχάκη. Σας υποσχέθηκα ότι θα πάρετε τον λόγο μετά τον κύριο Υπουργό, για να ρωτήσετε κάποια πράγματα. Σας παρακαλώ πολύ, όμως, σύντομα, γιατί υπάρχουν και οι ομιλητές και οι Κοινοβουλευτικοί.
Κύριε Πρόεδρε, έγινε πολύ μεγάλη συζήτηση σε ό,τι αφορά για την τάξη του 1990 των υπαξιωματικών της Πολεμικής Αεροπορίας. Από την πρώτη στιγμή που ξεκίνησε η συζήτηση του νομοσχεδίου σε ό,τι αφορά το άρθρο 4, που τώρα πλέον κατατέθηκε ως τροπολογία, η Νέα Δημοκρατία είχε και έχει την πάγια θέση ένταξης των εν λόγω καταταγέντων υπαξιωματικών του έτους 1990 στον ν. 2439, όπως εντάχθηκαν και αντίστοιχοι των τάξεων του '88 και του '89.
Αυτό κάναμε.
Εμείς χαιρετίζουμε την προσχώρηση όλων των κομμάτων, αλλά και της ίδιας της Κυβέρνησης με την τροπολογία που κατέθεσαν τα δύο κόμματα ΣΥΡΙΖΑ - ΑΝΕΛ. Συνεπώς, λέμε «ναι» σε αυτή την τροπολογία, την οποία πλέον κατέθεσε τώρα και την έκανε δεκτή, γιατί ήταν πρώτη η Νέα Δημοκρατία που πήρε αυτή τη θέση. Σας ευχαριστώ πολύ.
Καλώς, κύριε Δημοσχάκη.
Κύριε Πρόεδρε, θα παρακαλούσα να λάβω τον λόγο.
Κυρία Κανέλλη, ζητήσατε κι εσείς τον λόγο. Θα σας παρακαλούσα μόνο αυστηρά για ένα λεπτό. Κυρία Κανέλλη, έχετε τον λόγο.
Κύριε Πρόεδρε, θα ήθελα τον λόγο για λιγότερο από ένα λεπτό. Νομίζω ότι θα με καταλάβετε. Κατ' αρχάς, με τον Ηλία τον Κανέλλη, επειδή έχουμε το ίδιο επίθετο, δεν έχω καμμία ιδεολογική, αιμάτινη, συζυγική ή άλλη συγγένεια, για να το διευκρινίσουμε. Σας παρακαλώ πάρα πολύ για κάτι. Επιθέσεις από το Βήμα της Βουλής συλλήβδην στους δημοσιογράφους ή κατ' επιλογήν σε ένα - δύο, με σαρανταοκτάωρη απεργία, που είναι στο δρόμο για το ψωμί τους και χωρίς ταμεία, δείχνουν μία έλλειψη ευαισθησίας. Ξέρετε κάτι; Οι δημοσιογράφοι όταν μιλάνε για τα πολιτικά πρόσωπα, μιλάνε για τους εκλεγμένους, τους ήδη εκτεθειμένους στην κρίση του ελληνικού λαού. Η χρήση του βουλευτικού Βήματος για να την «πέφτουμε» δακτυλοδεικτικά στους δημοσιογράφους, πιστέψτε με είτε αφορά στον κ. Κρατερό, είτε αφορά στον κ. Πρετεντέρη, είτε αφορά στην κ. Κανέλλη - να πω και άλλα δέκα ονόματα για να το μπερδέψω το πράγμα - είναι κατά την άποψή μου, διαρκούσης σαρανταοκτάωρης απεργίας, που δεν είναι καν εδώ οι συνάδελφοι για να μπορούν να απαντήσουν, σας παρακαλώ πολύ …
Είναι κάποιοι εδώ.
Όχι, δεν μιλάω, μπορεί να είναι κάποιος απεργοσπάστης. Σας παρακαλώ πολύ, να είμαστε λίγο προσεκτικοί. Πιστέψτε με, αξίζει τον κόπο.
Καλώς. Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Γεωργιάδης.
Κύριε Πρόεδρε, πώς θα πάει η διαδικασία μετά; Βουλευτής, Κοινοβουλευτικός;
Θα σας απαντήσω αμέσως. Μπήκαμε στη διαδικασία τοποθετήσεων των Κοινοβουλευτικών Εκπροσώπων. Μετά τον κ. Γεωργιάδη θα μιλήσει ο κ. Θεοχαρόπουλος, μετά ο κ. Παφίλης, μετά ο κ. Μεγαλομύστακας και θα συνεχίσουμε τον κατάλογο. Απέμειναν έξι ομιλητές.
Μετά τους Κοινοβουλευτικούς Εκπροσώπους, θα μιλήσουν οι ομιλητές;
Στο τέλος οι εισηγητές θα έχουν τον λόγο για δύο - τρία λεπτά - θα αποφασιστεί ο χρόνος - για να κλείσουν.
Πρέπει ενδιάμεσα να μιλήσουν και οι συνάδελφοι Βουλευτές.
Δεν θα αδικήσουμε τους Βουλευτές. Μην φοβάστε, θα μιλήσουν και οι Βουλευτές. Ορίστε, κύριε Γεωργιάδη, έχετε τον λόγο.
Σας ευχαριστώ πολύ, κύριε Πρόεδρε. Κατ' αρχάς, να πω κι εγώ τώρα αυτό που είπε και η κ. Κανέλλη. Η ονομαστική αναφορά στον κ. Ηλία Κανέλλη, κύριε Υπουργέ, με συγχωρείτε, ήταν παντελώς απαράδεκτη. Εμένα ο κ. Κανέλλης μου ασκεί γενικώς σφοδρή κριτική και οι πολιτικές μου θέσεις διαφέρουν από αυτές που βλέπω να εκφράζει στα άρθρα του. Παρά ταύτα, η ταύτιση του κ. Ηλία Κανέλλη με τη Χρυσή Αυγή, κύριε Υπουργέ, με συγχωρείτε, ήταν παντελώς αδιανόητη και θα έλεγα και προβοκατόρικη. Το να μην συμπαθείτε τον κ. Κανέλλη ή οποιονδήποτε άλλον, είναι δικαίωμά σας. Το να κάνετε τέτοια προβοκάτσια στη Βουλή, όχι. Επί της ουσίας του θέματος και της διαφωνίας που υπήρξε, να πω ότι οι ευέλπιδες δεν φορούσαν στολή. Να είμαστε ξεκάθαροι σ' αυτό. Οι ευέλπιδες στο επεισόδιο εις το Μοναστηράκι δεν φορούσαν στολή. Το ότι δεν φορούσαν στολή, όμως, κύριε Υπουργέ, δεν σας δικαιολογεί για το ότι δεν βγάλατε ούτε μία ανακοίνωση. Και το ότι δεν φορούσαν στολή, δεν σας δικαιολογεί για το ότι δεν πήγατε στο 401. Παρέμειναν ευέλπιδες και χωρίς στολή και έπρεπε να αισθανθούν τον Υπουργό τους δίπλα τους. Άρα, γι' αυτό είστε υπόλογος. Και, επίσης, είστε διπλά υπόλογος για τον εξής λόγο, που δεν θέλω να διαλάθει της προσοχής μας. Τη Δευτέρα είχαμε τη συζήτηση στην επιτροπή, τη δεύτερη ανάγνωση του νομοσχεδίου. Δεν εμφανιστήκατε. Εμφανίστηκε μόνο ο κ. Βίτσας. Αμέσως μετά, στις 18.00΄, στη συζήτηση των επικαίρων ερωτήσεων, επρόκειτο να συζητηθεί η ερώτηση του Γραμματέα της Κοινοβουλευτικής Ομάδας της Νέας Δημοκρατίας κ. Κώστα Τσιάρα, για τη γνωστή υπόθεση με το καζίνο και τα χρήματα και πώς ξοδεύτηκαν κι όσα είχατε πει. Οι υπηρεσίες της Βουλής ενημέρωσαν τον κ. Τσιάρα για δευτέρα αναβολή της ερωτήσεως, όπου δεν συζητήθηκε, με τη δικαιολογία ότι λείπετε σε ταξίδι. Κι έτσι η ερώτηση του Γραμματέα της Κοινοβουλευτικής Ομάδας δεν συζητήθηκε για δεύτερη φορά, αναβλήθηκε και επανακατατέθηκε για τρίτη φορά, γιατί θα αναγκαστείτε να έρθετε στη Βουλή να μιλήσετε για το θέμα του καζίνο.
Σας έχω κάνει και μήνυση γι' αυτό.
Κάντε μου δέκα μηνύσεις, αν θέλετε κι εγώ θα σας κάνω άλλη μία, αν μου κάνετε. Επανέρχομαι, όμως. Στη Βουλή θα έρθετε. Αφήστε τη μήνυση. Τη μήνυση να την κάνετε και να πάτε στα δικαστήρια. Πάμε, όμως, τώρα για τη Βουλή. Είχατε ερώτηση από τον κ. Τσιάρα. Ενημερώσατε ψευδώς το Σώμα ότι θα λείπετε στο εξωτερικό. Και λέω «ψευδώς», γιατί μία ώρα μετά ήμασταν μαζί στο «ΠΑΛΛΑΣ» στη συναυλία της κ. Μπρούνι. Και δεν καταλαβαίνω…
Τον Αμερικάνο Υπουργό Εξωτερικών είχα να συναντήσω. Είστε και ψεύτης.
Μην με διακόπτετε. Πώς γίνεται ο Υπουργός να αποφεύγει να έρθει στη Βουλή και να δηλώνει επισήμως ότι λείπει σε ταξίδι και σε μία ώρα μετά να είναι στο «ΠΑΛΛΑΣ»; Κύριε Πρόεδρε, αναφέρομαι σε εσάς, να ενημερωθεί ο κ. Βούτσης γι' αυτό. Είναι απαράδεκτη και αδιανόητη υποβάθμιση του Κοινοβουλίου να κρύβεται ο Υπουργός από το Κοινοβούλιο, για να μην δώσει εξηγήσεις για τα χρήματα που ξοδεύτηκαν στο Λονδίνο και από πού ξοδεύτηκαν.
Κύριε Πρόεδρε, ως πρόεδρος της επιτροπής, ο Υπουργός ποτέ δεν…
Παρακαλώ, μην διακόπτετε.
Δεν είπα για την επιτροπή, κύριε Δουζίνα. Κακώς πεταχτήκατε. Στην ερώτηση του κ. Τσιάρα αναφέρομαι στον κοινοβουλευτικό έλεγχο. Κακώς πεταχτήκατε. Ξέρει ο κύριος Υπουργός. Δεν μιλάει. Ξέρει πολύ καλά γιατί ανεβλήθη η ερώτηση.
Είχα κυβερνητική συνάντηση με τον Υπουργό Εξωτερικών των Ηνωμένων Πολιτειών.
Την επόμενη φορά που θα οριστεί να είστε εδώ, κύριε Υπουργέ, και να μην φοβάστε τη Βουλή…
Να πάτε να πάρετε μεροκάματο από τον κ. Μαρινάκη.
Γιατί την περασμένη φορά που ήσασταν εδώ, μου καταθέσατε κι ένα χαρτί και μου κάνατε και με ύφος: «Για τον κ. Γεωργιάδη…
Να πάτε για το μεροκάματο από τον Πειραιά.
…το καταθέτω για τα Πρακτικά. Τότε είχα πληρώσει με την πιστωτική μου κάρτα». Κι όπως απεδείχθη εκ των υστέρων, ήταν παραμύθια της Χαλιμάς και παραπλανήσατε τη Βουλή.
Να πάρετε για το μεροκάματο από τον Πειραιά. Να πάτε με τη σύζυγό σας.
Παρακαλώ, μη διακόπτετε.
Μεροκάματα από τον Πειραιά, σαν κι αυτά που εννοείτε, μάλλον άλλος έχει πάρει, ο οποίος επισκεπτόταν το γραφείο του κ. Μαρινάκη. Εσείς και η σύζυγός σας, κύριε Υπουργέ. Άρα, όχι σε εμένα αυτά. Τέτοιες προβοκάτσιες σε εμένα δεν γίνονται. Άλλος πήγαινε εκεί και η σύζυγός του. Εσείς συγκεκριμένα και η σύζυγός σας. Εντάξει;
Πάντως εγώ ποτέ. Εσείς με τη δικιά σας….
Κύριε Υπουργέ, δεν καταγράφεται τίποτα από αυτά που λέτε.
Και τον κ. Κουρτάκη εσείς τον είδατε στο γραφείο του, προ των εκλογών του '12, μαζί με τον τότε οικονομικό διευθυντή σας. Άρα, αφήστε τα αυτά, κύριε Καμμένε.
…
Αφήστε τα.
…
Παρακαλώ! Κύριε Γεωργιάδη, συνεχίστε. Μην απευθύνεστε στον κύριο Υπουργό.
Η ουσία παραμένει. Ήρθατε στη Βουλή, καταθέσατε ένα ψευδές χαρτί, απεδείχθη στη συνέχεια ότι ήταν ψευδές. Σας καλεί ο Γραμματέας της Κοινοβουλευτικής μας Ομάδας να δώσετε εξηγήσεις και λείπετε διαρκώς με δικαιολογίες από τη Βουλή. Ό,τι έχετε να πείτε, αντί να με διακόπτετε, να έρθετε να το πείτε στη Βουλή, στον ελληνικό λαό κατάματα κι αφήστε σε εμένα τις προβοκάτσιες. Αυτά εκεί που σας παίρνει. Και πάμε τώρα στο μείζον για τις Ένοπλες Δυνάμεις. «Πάνος Καμμένος, 31-1-2015», μία εβδομάδα μετά την εκλογική νίκη της «πρώτης φοράς αριστερά». Καμμένος: «Άμεσα η καταβολή των αναδρομικών στους ενστόλους». Και διαβάζω και το άρθρο, τι λέει ο κ. Καμμένος στη συνέντευξή του: «Για να καταλάβουμε τα μεγέθη, τα 60 εκατομμύρια για τους εν ενεργεία στις Ένοπλες Δυνάμεις που αφορούν στην εκτέλεση της απόφασης των αναδρομικών του Συμβουλίου της Επικρατείας είναι το 50% από όσα έδωσε ο κ. Σαμαράς με μια τροπολογία για το Μέγαρο Μουσικής», έλεγε ο Πρόεδρος των Ανεξαρτήτων Ελλήνων. Σημειώστε ότι την τροπολογία του Σαμαρά για το Μέγαρο Μουσικής, που λέει σε αυτή τη συνέντευξη, την έκανε νόμο του κράτους η Κυβέρνηση του ΣΥΡΙΖΑ αμέσως μετά. Το λέω για να θυμόμαστε. Έρχεται στο τέλος του 2015- κύριε Υπουργέ, θα ήθελα την προσοχή σας εδώ - και λέει ο κ. Καμμένος τα εξής. Μιλάμε τώρα για τον Δεκέμβριο του 2015- κύριε Υπουργέ, να μου κάνετε μήνυση και γι' αυτό, σας παρακαλώ πολύ - από το ιερό Βήμα της Βουλής των Ελλήνων προς τα στελέχη των Ενόπλων Δυνάμεων: «Όσον αφορά το σκέλος των αποδοχών, καταβάλλεται απρόσκοπτα το 50% της επιδικασθείσας από το Συμβούλιο της Επικρατείας αναδρομικά καταβολής». Αυτό είναι που καταβαλλόταν από την κυβέρνηση Σαμαρά, όχι από τη δική σας απόφαση.
Ποτέ δεν κατεβλήθη!
Στη συνέχεια με νόμο της κυβερνήσεως Σαμαρά πληρώθηκαν αυτά τα χρήματα. Ακούστε πώς συνεχίζει, κύριε Κατσίκη, που πεταχτήκατε: «Και το άλλο 50%...» - μιλάμε για τον Δεκέμβριο του 2015- «…δεσμεύεται σε λογαριασμό, προκειμένου να υπογράψει το Υπουργείο Οικονομικών και να χορηγηθεί μόλις τακτοποιηθεί το θέμα με το Υπουργείο Προστασίας του Πολίτη και το Υπουργείο Εμπορικής Ναυτιλίας». Τάδε έφη Πάνος Καμμένος τον Δεκέμβριο του 2015. Και τώρα, Υπουργέ, κάντε μου δύο μηνύσεις, αν θέλετε! Βρισκόμαστε στο τέλος του 2017. Έχετε δώσει, κύριε Υπουργέ, τα αναδρομικά; Όχι! Είχατε το θράσος προηγουμένως να πείτε και το αμίμητο: «Η κυβέρνηση Σαμαρά - Βενιζέλου…» - λέει - «…μετέφερε τις συντάξεις από το Υπουργείο Άμυνας στο Υπουργείο Εργασίας». Αυτό δεν είπατε προηγουμένως, κύριε Υπουργέ, ότι η κυβέρνηση Σαμαρά φταίει; Μάλιστα. Δεν μου λέτε: Μήπως έχετε την κοινοβουλευτική πλειοψηφία εδώ μέσα; Μήπως μπορείτε να πάρετε τον οποιονδήποτε νόμο της κυβερνήσεως Σαμαρά και να τον αλλάξετε; Μήπως η κοινοβουλευτική πλειοψηφία της Κυβερνήσεως εδράζεται στις ψήφους των Ανεξαρτήτων Ελλήνων; Δεν είστε μόνο Υπουργός Εθνικής Άμυνας, είστε και συγκυβερνήτης. Εάν, λοιπόν, δεν σας αρέσει ο νόμος της κυβερνήσεως Σαμαρά - Βενιζέλου που έχει τις συντάξεις στο Υπουργείο Εργασίας, όπως είπατε προηγουμένως, ποιος σας εμποδίζει, κύριε Υπουργέ της Εθνικής Αμύνης της Ελλάδας, να έρθετε εδώ και να αλλάξετε τον νόμο και να σώσετε τις συντάξεις; Να σας πω εγώ ποιος σας εμποδίζει: Η αγάπη σας για την καρέκλα σάς εμποδίζει, γιατί αν το κάνετε και δεν πειθαρχήσει ο Τσίπρας, θα πρέπει να ρίξετε την Κυβέρνηση. Άρα, να μην ξαναπείτε σ' αυτή την Αίθουσα τι έκανε η κυβέρνηση Σαμαρά - Βενιζέλου. Η κυβέρνηση Σαμαρά - Βενιζέλου κρίθηκε. Τώρα υπάρχει νέα κοινοβουλευτική πλειοψηφία στη Βουλή. Όποιος νόμος δεν σας αρέσει, τον αλλάζετε. Ήταν θράσος αυτό που κάνατε προηγουμένως. Φυσικά, είναι θράσος να κοροϊδεύετε τα στελέχη των Ενόπλων Δυνάμεων με το να μην τους καταβάλλετε τα χρήματα που τους χρωστάτε και να αφήνετε τον κ. Βερναρδάκη να υπόσχεται ένα δισεκατομμύριο μέρισμα. Από ποιων τα χρήματα, κύριε Κατσίκη; Από τα χρήματα που χρωστάτε στα στελέχη των Ενόπλων Δυνάμεων, διότι αυτά που τους υποσχεθήκατε …
Απ' αυτά που κόψατε εσείς και πληρώνουμε εμείς! Ούτε ένα ευρώ δεν τους δώσατε!
Παρακαλώ, κύριε Κατσίκη. Κύριε Γεωργιάδη, μην κάνετε αναφορά σε ονόματα.
Όσο γι' αυτά που τους υποσχεθήκατε και σας τα διάβασα εδώ, αντί να τους τα δώσετε, τους κοροϊδεύετε κιόλας μέσα στα μούτρα τους.
Τα δίνουμε!
Παρακαλώ!
Παρακαλώ πολύ να μας τα πει ο κύριος Υπουργός Εθνικής Αμύνης και να μην κρατάει μούτρα, αλλά να σημειώνει, γιατί εδώ είναι Βουλή. Να σημειώσει τι θα κάνει με τα αναδρομικά, πότε θα τα δώσει και αν προτίθεται να τα δώσει, όπως έχει δεσμευτεί σε σειρά συνεντεύξεών του, σε σειρά δηλώσεών του στη Βουλή, σε σειρά προεκλογικών του ομιλιών. Ειδάλλως αν δεν απαντήσει πότε θα τα δώσει και αν απλώς αφήνει τον χρόνο να περνάει χωρίς να δίνει στους ανθρώπους τα λεφτά που τους έχει επιδικάσει το δικαστήριο και τα οποία ο ίδιος προσωπικά και ο κ. Τσίπρας τούς είχαν υποσχεθεί, είναι ένας κοινός ψεύτης και ας μου κάνει και τρίτη μήνυση τώρα. Πάμε τώρα στο θέμα των F -16, για να κλείσουμε με τον συνδικαλισμό. Εδώ, κύριε Υπουργέ, βάλατε έναν πήχη που θέλω να σημειωθεί από το Βήμα, για να είμαστε όλοι συνεννοημένοι. Είπατε ότι τα χρήματα που θα δαπανήσετε δεν θα είναι περισσότερα από 700 έως 800 εκατομμύρια ευρώ, ήτοι 1,1 δισεκατομμύρια δολάρια μάξιμουμ. Άρα αν μας φέρετε απόφαση με πάνω από 1,1 δισεκατομμύρια δολάρια μάξιμουμ, θα έχετε πέσει έξω στους υπολογισμούς σας. Διότι προχθές στον «ANT1», στον κ. Παπαδάκη, λέγατε για 1,1 δισεκατομμύρια ευρώ και ο κ. Βίτσας στον «ΣΚΑΪ» είπε για 1,1 δισεκατομμύρια ευρώ, άρα 1,5 δισεκατομμύρια δολάρια. Τώρα, πότε λέτε την αλήθεια και πότε λέτε ψέματα, ουδείς γνωρίζει. Θα δούμε. Όμως εκκρεμεί να μας απαντήσετε και σε κάτι ακόμα: Πόσα αεροπλάνα θα αντιστοιχούν σ' αυτά τα χρήματα; Επτακόσια εκατομμύρια σκέτα δεν λένε τίποτα. Αν είναι επτακόσια εκατομμύρια για τριάντα αεροπλάνα, παραδείγματος χάριν, είναι πανάκριβα. Αν είναι επτακόσια εκατομμύρια για ογδόντα αεροπλάνα, είναι πολύ καλή τιμή. Άρα δεν φτάνει να μας λέτε την τιμή, τα λεφτά που θα ξοδέψετε. Θα πρέπει να μας πείτε και πόσα αεροσκάφη αντιστοιχούν σ' αυτά τα λεφτά και ποια αεροσκάφη θα κάνετε, γιατί υπάρχει μία υπόνοια ότι θα πάτε τελικά να κάνετε λιγότερα αεροσκάφη και από τα ογδόντα που λέγατε στην επιτροπή. Θα πάτε ακόμα πιο κάτω για να παρουσιάσετε ως δήθεν επιτυχία το χαμηλότερο ποσό. Και φυσικά στο σημείο αυτό να πω για άλλη μια φορά ότι η Νέα Δημοκρατία ασφαλώς και είναι υπέρ της αναβαθμίσεως του στόλου των F16. Δεν έχει καμμία σχέση η αγορά νέου αεροσκάφους πέμπτης γενιάς, εάν και εφόσον το επιτρέψουν οι συνθήκες και εάν αποφασίσουμε να το αγοράσουμε, με την αναβάθμιση ενός στόλου που ήδη έχουμε και που εάν δεν αναβαθμιστεί, απλώς θα χάνει σε αξία και σε μαχητική ικανότητα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Άρα, ναι, πρέπει να γίνει η αναβάθμιση, αλλά με όρους διαφάνειας. Αυτό είναι το μείζον, με όρος διαφάνειας και όχι με εμπλεκόμενες εταιρείες φίλων στα αντισταθμιστικά και στις δουλειές στην Ελλάδα. Πάμε τώρα στο τελευταίο θέμα του συνδικαλισμού και αναφέρομαι στο άρθρο 27. Μετά από την πολύ μεγάλη πίεση στην επιτροπή, όπου όλα τα μέλη της επιτροπής γίναμε μάρτυρες αυτής της συγκλονιστικής εικόνας του κ. Τσουκαράκη να επιτίθεται στους συναδέλφους του με τον χαρακτηρισμό «Ρokemon» και όλα τα υπόλοιπα τα οποία έλεγε, τα οποία αποτελούν ντροπή και για την ιστορία των Ενόπλων Δυνάμεων, αλλά και για την ιστορία της Βουλής, κύριε πρόεδρε της επιτροπής - εδώ έπρεπε να παρέμβετε…
Και οι δύο τα έκαναν.
Όχι, κύριε! Δεν είπε ποτέ ο κ. Ρώτας «Pokemon» τον κ. Τσουκαράκη. Ο κ. Τσουκαράκης είπε «Pokemon» τους άλλους. Κάνετε λάθος!
Και οι δύο. Και εσείς φωνάζατε.
Δεν υπήρξε κανένας προσβλητικός χαρακτηρισμός προς τον κ. Τσουκαράκη από την άλλη πλευρά. Μόνος του τα έλεγε και μάλιστα χωρίς να τον διακόψετε. Και αφήνατε έναν αξιωματικό να λέει μέσα στη Βουλή τους συναδέλφους του «Ρokemon». Απαράδεκτη εικόνα! Μετά, λοιπόν, από την πίεση, φέρατε σήμερα μια - ας το πούμε έτσι - αλλαγή του άρθρου αυτού. Η αλλαγή όπως έχει προκύψει, κύριε Υπουργέ, είναι εντελώς προσχηματική. Είναι προσχηματική, γιατί εάν την αφήσετε και τη ψηφίσετε έτσι χωρίς τη διάσταση που θα σας πω τώρα, κύριοι συνάδελφοι του ΣΥΡΙΖΑ, αυτό που θα γίνει αύριο το πρωί θα είναι οι δύο αυτές αντιμαχόμενες ομοσπονδίες, η ΠΟΕΣ και η ΠΟΜΕΝΣ, να τρέξουν να δουν ποια θα μπορέσει να προσαρμόσει γρηγορότερα το καταστατικό της εις τις νέες προβλέψεις του νόμου που ψηφίζετε και θα διαιωνίσετε αυτή τη διαμάχη και τον ανταγωνισμό των δικαστικών στις Ένοπλες Δυνάμεις. Κύριε Υπουργέ, ο τρόπος για να λειτουργήσει αυτό που φέρατε στη Βουλή και να φέρει ομόνοια στις Ένοπλες Δυνάμεις είναι ο εξής: Θα πρέπει να γράψετε στον νόμο ότι μέχρι τη διενέργεια των εκλογών, θα συσταθεί ένα προσωρινό διοικητικό συμβούλιο που θα έχει ίσα μέλη από τη μία ομοσπονδία και ίσα μέλη από την άλλη ομοσπονδία. Σε αυτό το προσωρινό διοικητικό συμβούλιο ισοτίμως θα συμμετέχει και η ΠΟΕΣ και η ΠΟΜΕΝΣ. Εγώ δεν παίρνω το μέρος της ΠΟΜΕΝΣ, δεν λέω να παραδοθεί ο συνδικαλισμός στην ΠΟΜΕΝΣ. Λέω να φέρουμε ομόνοια στις Ένοπλες Δυνάμεις. Τι να κάνουμε δηλαδή; Να γίνει, κύριοι συνάδελφοι του ΣΥΡΙΖΑ, ένα προσωρινό διοικητικό συμβούλιο που θα έχει ίσο αριθμό μελών από τη μια ομοσπονδία, ίσο αριθμό μελών από την άλλη ομοσπονδία, να γραφεί αυτό στον νόμο, για να μην τρέχουν αύριο στα δικαστήρια και οι δύο και να ανταγωνίζονται και να βρίζονται και όλα τα άλλα που είδαμε στην επιτροπή. Αυτό το προσωρινό διοικητικό συμβούλιο να διενεργήσει τις εκλογές, όπως προβλέπεται μέσα στο άρθρο που καταθέσατε σήμερα, σε εννέα μήνες και να πάει ο κόσμος που θέλει να συμμετάσχει σε αυτό το συνδικαλιστικό φορέα να ψηφίσει. Και αυτόν που θα επιλέξουν αυτοί που θα ψηφίσουν, αυτός τελικά θα πάρει και την ηγεσία της ομοσπονδίας. Εάν δεν κάνετε αυτό που σας λέω τώρα και ψηφίσετε το άρθρο κατά τον τρόπο που το έχετε γράψει, κύριε Υπουργέ, μην έχετε την παραμικρή αμφιβολία ότι εσείς προσωπικά θα φέρετε την ευθύνη για μια εικόνα σύγκρουσης και διχασμού στις Ένοπλες Δυνάμεις της χώρας. Και όσα δακρύβρεχτα μας λέτε κατά καιρούς για το πόσο αγαπάτε τις Ένοπλες Δυνάμεις, δεν θα αποδεικνύονται στην πράξη, γιατί χάρη στη σκόπιμη παράλειψή σας, θα διαιωνιστεί όλη αυτή η φασαρία την οποία όλοι παρακολουθήσαμε. Άρα, καλώ - και κλείνω κύριε Πρόεδρε - και τους συναδέλφους του ΣΥΡΙΖΑ και τους λέω ότι δεν υπάρχει τίποτα πιο δημοκρατικό από αυτό, από μία ομοσπονδία με προσωρινό διοικητικό συμβούλιο που θα κάνει τις εκλογές ισότιμα και από τα δύο μέρη. Κλείνοντας, θέλω να κάνω μια αναφορά και στα όσα είπε η κ. Κανέλλη και ο κ. Κουτσούμπας για το ταξίδι στην Αμερική. Ακούω πάρα πολλούς να λένε ότι ο Τσίπρας παίρνει την ατζέντα από τη Νέα Δημοκρατία. Αυτό, κυρίες και κύριοι συνάδελφοι, είναι σχεδόν αστείο. Η Νέα Δημοκρατία δεν ανακάλυψε τις Ηνωμένες Πολιτείες Αμερικής το 2017. Από το ιερόν αυτό Βήμα της Βουλής των Ελλήνων ο εθνάρχης Κωνσταντίνος Καραμανλής είχε πει το περίφημο «ανήκομεν εις την Δύσιν», πολύ πριν το καταλάβει η ελληνική Ριζοσπαστική Αριστερά και οι πρόγονοί της. Φυσικά είναι εξαιρετικά οξύμωρο να έρχεται ο κ. Τσίπρας ως πρώτος Πρωθυπουργός της Ριζοσπαστικής Αριστεράς της Ελλάδας, ο οποίος συμμετείχε ο ίδιος προσωπικά με το σύνολο σχεδόν των Βουλευτών σας σε όλες τις αντιαμερικανικές διαδηλώσεις τις τελευταίες δεκαετίες και φωνάζατε όλοι μαζί «φονιάδες των λαών, Αμερικάνοι», να πηγαίνει στον Λευκό Οίκο, να προσχωρεί ιδεολογικά στις θέσεις της Νέας Δημοκρατίας και να έχει πρόβλημα η Νέα Δημοκρατία. Είναι αστείο! Όμως, οφείλω να σας πω, κύριοι του ΣΥΡΙΖΑ, ότι εγώ που είμαι φιλοαμερικάνος από τα νιάτα μου, που δεν έχω πάει σε καμμία διαδήλωση κατά των Ηνωμένων Πολιτειών και δεν έχω φωνάξει ποτέ «φονιάδες των λαών, Αμερικάνοι», εγώ σας λέω αισθάνθηκα προσβεβλημένος από τον κ. Τσίπρα, όχι επειδή πήγε στο Λευκό Οίκο - πολύ καλά έκανε και πήγε, αυτό έπρεπε να κάνει ο Πρωθυπουργός της χώρας και εμείς τον υποστηρίξαμε - , αλλά από την εικόνα ενός Τσίπρα να λέει στον Τραμπ ότι μπορεί ο τρόπος του να μοιάζει διαβολικός, αλλά τα κάνει όλα για καλό ή ότι οι Έλληνες λατρεύουν την Αμερική ή ότι η παρεμβατική δύναμη της Αμερικής είναι απαραίτητη για τη σταθερότητα του κόσμου. Αυτά, κυρίες και κύριοι, είναι πράγματα που κανένας δεν τα έχει πει στο παρελθόν κατ' αυτόν τον τρόπο. Με συγχωρείτε, άλλο να κάνεις ταξίδι στην Αμερική και άλλο αυτό που είδαμε να κάνει ο Τσίπρας! Και για να το ισορροπήσει την άλλη μέρα, τι έκανε; Σας έστειλε σε εκδρομή στη Μακρόνησο όπου, τρομάρα σας, είχατε και υψωμένη τη γροθιά! Τρομάρα σας! Υψώνατε και τις γροθιές στη Μακρόνησο!
Κύριε Γεωργιάδη, παρακαλώ ολοκληρώνετε.
Για να γράψει ένας χρήστης στο twitter - σχολιάζοντας και τα αγγλικά του Τσίπρα - «Πώς λέγεται, ρε παιδιά, η Μακρόνησος στα αγγλικά; Long Island». Εκεί συνδέθηκε ο Τσίπρας του Λευκού Οίκου με αυτά που κάνετε. Προ έξι μηνών στο φέρετρο του Κάστρο «Hasta la victoria siempre», έξι μήνες μετά στον Ντόναλντ Τραμπ «Τι φανταστικός Πρόεδρος που είσαι!» και αμέσως μετά, ταξίδι στη Μακρόνησο. Ε, είστε πραγματικά αδιανόητοι ιδεολογικά, ένα ιδεολογικό μωσαϊκό, πραγματικοί τυχοδιώκτες. Ευχαριστώ πολύ.
Κύριε Πρόεδρε, θα ήθελα τον λόγο!
Πριν δώσω τον λόγο στον επόμενο Κοινοβουλευτικό Εκπρόσωπο, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθητές και μαθήτριες και δύο εκπαιδευτικοί συνοδοί τους από το 1ο Γενικό Λύκειο Αμαλιάδας (πρώτο τμήμα). Η Βουλή σάς καλωσορίζει.
Κύριε Πρόεδρε, μπορώ να έχω τον λόγο για ένα λεπτό;
Κύριε Υπουργέ, τι ακριβώς θέλετε;
Καταθέτω, κύριε Πρόεδρε, στα Πρακτικά για την αποκατάσταση της αλήθειας - κι επειδή πλέον πράγματι με ορισμένους από δω μπορώ να μιλάω μόνο με μηνύσεις και αγωγές - το πρακτικό της Γενικής Γραμματείας της Κυβέρνησης για τους λόγους της αναβολής της Δευτέρας. Ήμουν με τον Αμερικανό Υφυπουργό. Και μέσα στην επιστολή του Γενικού Γραμματέα της Κυβέρνησης προς τη Βουλή των Ελλήνων υπάρχει περιγραφή ότι για την ερώτηση του κ. Τσιάρα ο κ. Καμμένος είναι σε κυβερνητική σύσκεψη, επικαλούμενος φόρτο εργασίας.
Καλώς, κύριε Υπουργέ, καταθέστε το στα Πρακτικά και όποιος ενδιαφέρεται, μπορεί να το πάρει.
Άλλοι έβγαζαν «selfie» με εμπόρους όπλων του Eurofighter.
Κύριε Πρόεδρε, μπορώ να έχω τον λόγο επί προσωπικού;
Τι θέλετε, κύριε Δουζίνα;
Έκανε αναφορά ο κ. Γεωργιάδης.
Σε ποιον έκανε αναφορά; Δεν ακούστηκε το όνομά σας. Ακούστηκε «πρόεδρος της επιτροπής».
Ε, ποιος είναι ο πρόεδρος της επιτροπής;
Τώρα, με συγχωρείτε, το προσωπικό ποιο είναι; Σας δίνω τον λόγο για να αποδείξετε ποιο είναι το προσωπικό.
Κοιτάξτε να δείτε, πέρα από το προσωπικό…
Όχι πέρα από το προσωπικό. Επί προσωπικού ζητάτε τον λόγο. Δεν υπάρχει γενικά και αόριστα παρέμβαση. Ζητάτε τον λόγο επί προσωπικού. Θα πρέπει να εκθέσετε για ποιον λόγο…
Έχω θεσμική θέση. Δεν θέλω να επιτεθώ στον κ. Γεωργιάδη. Δεν είναι το θέμα αυτό. Θέλω να γίνει μια σωστή καταγραφή τού τι συνέβη σε αυτήν την επιτροπή. Έγινε μια λάθος περιγραφή. Αυτό θέλω να πω. Ο κ. Γεωργιάδης είναι ο εθνικός φωνακλάς και εγώ τον σέβομαι, γιατί είναι καλός ρήτορας. Δεν έχω πρόβλημα με τον κ. Γεωργιάδη. Θέλω να πω, όμως, μια κουβέντα μόνο, σχετικά με το ότι έγινε λάθος περιγραφή. Προφανώς υπήρξε μια εξαιρετικά - νομίζω - δύσκολη συνεδρίαση στην επιτροπή. Υπήρξαν επιθέσεις και από τις δύο πλευρές. Μπορεί να χρησιμοποιήθηκαν οι όροι που λέει ο κ. Γεωργιάδης, αλλά και η άλλη πλευρά χρησιμοποίησε άλλους όρους. Νομίζω, όμως, ότι δεν πρέπει συνεχιστεί αυτή η κατάσταση κατά την οποία και ο κ. Γεωργιάδης έριξε πολύ λάδι στη φωτιά και με ανάγκασε να διακόψω τη συνεδρίαση. Πρέπει να σταματήσουμε να φτιαχτεί αυτή η κοινή ομοσπονδία, να τους φέρουμε μαζί και να προχωρήσουμε. Αυτό νομίζω ότι είναι σημαντικό και το λέω θεσμικά ως πρόεδρος της επιτροπής.
Ωραία, κύριε συνάδελφε. Κύριε Θεοχαρόπουλε, ελάτε στο Βήμα, παρακαλώ.
Κύριε Πρόεδρε, μπορώ να έχω τον λόγο για ένα λεπτό;
Τι θέλετε τώρα, κύριε Γεωργιάδη; Για ποιο θέμα τώρα;
Τώρα σε μένα αναφέρθηκε ο συνάδελφος, κύριε Πρόεδρε.
Μα, τι αναφέρθηκε σε σας; Έδωσε κάποια εξήγηση στο τι συνέβη στην επιτροπή και κάποια πρόταση με βάση αυτά που ειπώθηκαν για τον συνδικαλιστικό φορέα των στρατιωτικών.
Ένα λεπτό μόνο, κύριε Πρόεδρε. Τώρα χάνουμε χρόνο για ένα λεπτό! Προς τον κ. Καμμένο: Δεν χρειάζεται να μου διαβάζετε χαρτιά για τον φόρτο εργασίας στον οποίο αναφερθήκατε. Το μόνο που χρειάζεται είναι να πείτε απλώς στη Βουλή ότι στην επόμενη ημερομηνία που προσδιορίστηκε η συζήτηση της ερωτήσεως του κ. Τσιάρα θα είστε παρών. Αυτό είναι αρκετό, κύριε Υπουργέ, και δεν θα είστε μονίμως φευγάτος. Αν αυτά που είπατε τα πιστεύετε, δεν έχετε παρά να πιέσετε την Κυβέρνηση να κάνει αυτά που σας είπα πριν. Γιατί, αν δεν γίνει αυτό που σας είπα, από αύριο θα τσακώνονται, όπως τους είδατε στην επιτροπή. Η επιτροπή δεν διεκόπη. Είχατε πει πριν πάρω τον λόγο ότι βιάζεστε να κατεβείτε κάτω για να ψηφίσετε, αν θυμάστε. Με είχατε παρακαλέσει, μάλιστα, να είμαι και πάρα πολύ σύντομος. Άρα μη λέτε διακοπή, γιατί τα πήρε ο Μπαξεβάνης και τα έκανε θέματα. Εντάξει;
Αυτό είναι δική σας εξήγηση. Δεν υπάρχει αυτό. Η συνεδρίαση διακόπηκε.
Καλώς, κύριε Γεωργιάδη. Ορίστε, κύριε Θεοχαρόπουλε, έχετε τον λόγο.
Κύριε Υπουργέ, κυρίες και κύριοι Βουλευτές, συζητάμε σήμερα ένα νομοσχέδιο του Υπουργείου Εθνικής Άμυνας, τη στιγμή, όμως, που τα απόνερα, όπως φαίνεται, της επίσκεψης του Πρωθυπουργού στις ΗΠΑ δημιουργούν πολλούς και έντονους κυματισμούς σε κρίσιμα θέματα εθνικής άμυνας και όχι άδικα. Τις τελευταίες ημέρες πράγματι έχει μονοπωλήσει τη συζήτηση, εντός και εκτός του Κοινοβουλίου, το θέμα της αναβάθμισης των μαχητικών αεροσκαφών F -16. Εδώ είμαστε αντιμέτωποι με αντιφατικές δηλώσεις, διαψεύσεις, αοριστίες, αντιπαραθέσεις. Κύριε Υπουργέ, το θέμα ξεκινήσαμε να το συζητάμε, αν θυμάστε καλά, τον Φεβρουάριο του 2017 εδώ, στην Ολομέλεια. Πέραν της έντονης συζήτησης που είχαμε, είχαμε μιλήσει με τα πρώτα στοιχεία της υπόθεσης τότε για πρώτη φορά. Είμαι μέλος της Επιτροπής Εξοπλιστικών, γι' αυτό και συζητήσαμε ξανά τον Σεπτέμβριο του 2017. Για αυτό σας λέω ότι η σύγχυση προήλθε και από τις δικές σας δηλώσεις και θα σας εξηγήσω γιατί στη συνέχεια. Πρόκειται για σύγχυση η οποία υπάρχει και για το letter - γράμμα στο οποίο αναφερθήκατε και για τις τιμές - τα κόστη και για τα αντισταθμιστικά. Αυτή η σύγχυση επιτείνεται όχι μόνον από εσάς, αλλά και από άλλα μέλη του Υπουργικού Συμβουλίου αλλά και από Βουλευτές. Σήμερα, λοιπόν, θα πρέπει να ενημερώσουμε τον ελληνικό λαό, όχι μόνο εμάς εδώ, αλλά τον ελληνικό λαό για αυτά για τα οποία μπορούν και γίνεται να ενημερωθούν. Έχουμε τηρήσει στην Επιτροπή Εξοπλιστικών, νομίζω όσο το δυνατόν γίνεται, το θέμα της εμπιστευτικότητας. Για ό,τι έχουμε πει εκεί δεν έχει βγει απολύτως τίποτα.
Απόλυτα όλοι!
Ο εκσυγχρονισμός, όμως, των εξοπλιστικών προγραμμάτων αποτελεί εθνικό ζήτημα και γι' αυτόν τον λόγο νομίζω ότι το χειριζόμαστε με την αναγκαία υπευθυνότητα. Τον περασμένο Φεβρουάριο, λοιπόν, με την επίκαιρη ερώτηση που σας είχα καταθέσει, σας ζητούσα να μας ενημερώσετε άμεσα και έγκυρα για τον σχεδιασμό προμήθειας νέων εξοπλιστικών προγραμμάτων, διότι τότε πληροφορηθήκαμε, πάλι από δημοσιεύματα, ότι είναι η πρόθεση του Υπουργείου για τον εκσυγχρονισμό των F -16 και για την αγορά F -35. Τότε είχατε επιβεβαιώσει την πρόθεσή σας αυτή, με βάση το γράμμα το οποίο είχατε αποστείλει τον Φεβρουάριο στις ΗΠΑ, και είχατε δεσμευθεί ότι θα ενημερώσετε για τις απαντήσεις της αμερικάνικης πλευράς και σε περίπτωση αποδοχής της πρότασης, θα ενεργοποιηθούν τα ανάλογα υποπρογράμματα. Στο πλαίσιο αυτό, η Επιτροπή Εξοπλιστικών θα εγκρίνει ή θα απορρίψει. Βέβαια, δεν είχατε δώσει καμμία απάντηση και τότε ως προς το κόστος, για τον Φεβρουάριο μιλάω, των προγραμμάτων αυτών, όταν είχα αναφέρει τα ποσά, περίπου 1,7 με 2 δισεκατομμύρια ευρώ σε σχέση με τα F -16 και για τα 80-100 εκατομμύρια για έκαστο F -35. Όμως, δεν υπήρχε ουσιαστική και πλήρης ενημέρωση για το κόστος ούτε και στην Επιτροπή Εξοπλιστικών στις 20 Σεπτεμβρίου για την αναβάθμιση των F -16. Δεν είδαμε την πρόταση της αμερικάνικης πλευράς. Απαντήσατε τότε ότι θα έρθει στις 7 Οκτωβρίου η πρόταση της αμερικάνικης πλευράς.
Στις 2 Νοεμβρίου.
Ο κ. Βίτσας μάς είπε προχθές ότι άλλαξε και θα έρθει 2 με 3 Νοεμβρίου η πρόταση αυτή. Άρα έχει πάει πίσω και αυτή η διαδικασία. Είπατε, λοιπόν, και δεσμευτήκατε ότι μόλις απαντήσει η επιτροπή, θα το συζητήσουμε. Στην επιτροπή απαντήσατε ότι το ποσό 1,7 με 2 δισεκατομμύρια ευρώ που σας ανέφερα είναι απαγορευτικό και ότι σε αυτό το κόστος δεν μπορούμε να ανταποκριθούμε. Ενώ δηλώσατε αυτό στην επιτροπή, στη διαδικασία κοινοβουλευτικού ελέγχου πήραμε, τις επόμενες ημέρες, στις 5 Οκτωβρίου, μία γραπτή απάντηση που απαντήσατε ότι το κόστος του προγράμματος αναβάθμισης είναι 1,5 με 2 δισεκατομμύρια ευρώ. Διαβάζω εδώ την απάντηση, η οποία είναι υπογεγραμμένη από εσάς: «Τα αεροσκάφη που θα αναβαθμιστούν θα εξαρτηθεί από το κόστος προγράμματος με εκτιμώμενη δαπάνη 1,5 με 2 δισεκατομμύρια ευρώ.». Καταλαβαίνετε ότι υπάρχει μία σύγχυση. Για πόσα αεροσκάφη; Για όλα; Για τα μισά; Τι θα γίνει στο τέλος;
Όλα. Των αεροσκαφών λέει. Εννοείται όλα.
Δεν λέει συγκεκριμένα πόσα έχετε ζητήσει εσείς. Εμείς, κύριε Υπουργέ, δεν αμφισβητούμε την αναγκαιότητα του αξιόμαχου των ελληνικών Ένοπλων Δυνάμεων και μιας ισχυροποιημένης χώρας ως προς την ασφάλεια και την άμυνα. Όμως και σε αυτό είμαστε ξεκάθαροι: λευκή επιταγή δεν θα δώσουμε σε κανέναν για την αναβάθμιση των F -16, χωρίς να έχουμε το συγκεκριμένο κόστος με βάση τη συμφωνία, την οποία έχετε κάνει ή θα κάνετε. Δεν μας δώσατε συγκεκριμένα ποσά και γι' αυτό και στην Επιτροπή Εξοπλιστικών ψήφισα «παρών» εκ μέρος της Δημοκρατικής Συμπαράταξης, όπως έκανε και το Ποτάμι, σε αντίθεση με τη Νέα Δημοκρατία τότε που ψήφισε «ναι», όπως ο ΣΥΡΙΖΑ και οι Ανεξάρτητοι Έλληνες. Παρατείνατε την ενημέρωση, λοιπόν, για αργότερα. Σας ακούσαμε και σε έναν τηλεοπτικό σταθμό να λέτε λαθεμένα, πέρα από τα άλλα που λέτε, ότι η Δημοκρατική Συμπαράταξη κάποια στιγμή με τη Νέα Δημοκρατία μάς ψήφισε να προχωρήσουμε στην αναβάθμιση. Στη συνέχεια, βλέπω, το έχετε πάρει πίσω, δεν το έχετε ξαναχρησιμοποιήσει. Μάλλον ενημερωθήκατε ή θυμηθήκατε ακριβώς τι έχει γίνει.
Το είπατε εσείς. Η Νέα Δημοκρατία ψήφισε «ναι» και εσείς επιφυλαχθήκατε.
Εγώ «παρών». Η ΔΗΣΥ είχε ψηφίσει «παρών», όπως και το Ποτάμι. Λοιπόν, για να φύγει η σύγχυση, σας λέω το τι είχε συμβεί ακριβώς σε σχέση με εκείνη την Επιτροπή Εξοπλιστικών. Στη συνάντηση με τον Πρωθυπουργό ο Πρόεδρος των ΗΠΑ φαίνεται ότι πήρε πολλά, ίσως περισσότερα από όσα μπορούμε να αντέξουμε ως φορολογούμενοι πολίτες. Πήρε μια δέσμευση για συμφωνία αναβάθμισης των F -16 για 2,4 δισεκατομμύρια δολάρια για το σύνολο των αεροσκαφών, όπως ανέφερε ο κ. Τραμπ. Αυτό ήταν το μόνο, γιατί σας άκουσα να λέτε ότι είδατε πολλούς στις ΗΠΑ, ότι συζητήσατε πάρα πολλά θέματα. Εμείς, όμως, το μόνο πρακτικό αποτέλεσμα που έχουμε ακούσει από αυτή τη συνάντηση με νούμερα - γιατί με το να μιλάει ο κ. Τραμπ για το χρέος που έχει η Ελλάδα στις ευρωπαϊκές κυβερνήσεις καταλαβαίνετε ότι δεν έχει κανένα πρακτικό αποτέλεσμα - είναι η δέσμευση του κ. Τραμπ για τα 2,4 δισεκατομμύρια δολάρια και ότι αυτό θα αναβαθμίσει τις σχέσεις με την Ελλάδα και βέβαια σε σχέση με τους εργαζόμενους στις Ηνωμένες Πολιτείες. Το χειρότερο, όμως, είναι ότι ακόμα και αυτή η συμφωνία, εάν υπάρχει, δεν είναι ξεκάθαρη. Δεν έχουμε, δηλαδή, την ξεκάθαρη πληροφόρηση από την πλευρά της Κυβέρνησης της χώρας μας. Ο Πρόεδρος των ΗΠΑ αναφέρθηκε σε 2,4 δισεκατομμύρια. Εσείς μιλήσατε για 1,1 δισεκατομμύριο οροφή, χωρίς όμως να αναφέρεστε στα αεροσκάφη σήμερα, χωρίς να αναφέρεστε στο πόσα και ποια αεροσκάφη. Άρα είστε στη διαπραγμάτευση και καταλαβαίνετε ότι αν το 1,1 δισεκατομμύριο αφορά σε είκοσι αεροσκάφη, είναι τεράστιο το ποσό. Δεν μπορούμε να κρίνουμε αυτό στο οποίο αναφέρεστε. Φαντάζομαι ότι, όταν έχετε στοιχεία συγκεκριμένα, θα συγκληθεί η Επιτροπή Εξοπλιστικών και θα το εγκρίνει ή θα το απορρίψει.
Και θα το εγκρίνει. Δεν θα το απορρίψει.
Άρα αρχές Νοέμβρη, μετά τις 2 με 3 Νοεμβρίου, αναμένουμε τη σύγκληση της Επιτροπής Εξοπλιστικών. Εσείς ήσασταν που το ίδιο βράδυ τρέξατε να δηλώσετε - αν μου επιτρέπετε, με μια ταραχή, όταν ακούσατε τη δήλωση του κ. Τραμπ για 2,4 δισεκατομμύρια δολάρια - ότι αφορά το 1,1 δισεκατομμύριο και τα άλλα αφορούν αντισταθμιστικά. Στη συνέχεια και αυτό το πήρατε πίσω, για να πείτε ότι η οροφή που μπορούμε εμείς θα είναι 1,1 δισεκατομμύριο ευρώ. Καταλαβαίνετε ότι αυτή η σύγχυση δεν προέρχεται ούτε από την Αντιπολίτευση ούτε από τα μέσα μαζικής ενημέρωσης. Αυτή η σύγχυση προέρχεται από το γεγονός ότι δεν υπάρχει στον ελληνικό λαό μια υπεύθυνη ενημέρωση. Μάλιστα, μαθαίνουμε από δημοσιεύματα και δυστυχώς από τον Πρόεδρο των Ηνωμένων Πολιτειών για συγκεκριμένα νούμερα. Το ερώτημα που τίθεται είναι σε τι ακριβώς δεσμεύτηκε η χώρα μας και ο κ. Τσίπρας στις Ηνωμένες Πολιτείες. Λέτε ότι δεν υπάρχει καμμία συμφωνία. Σε τι δεσμεύτηκε; Σε αυτό τουλάχιστον θα μπορούσαμε να έχουμε ενημερωθεί. Βέβαια, σε τηλεοπτικές συνεντεύξεις έχετε αναφερθεί και σε άλλα θέματα, όπως ότι μπορεί να αποφασίσει την αναβάθμιση των μαχητικών, αλλά να είναι βοήθεια και προς την Ελλάδα. Μπορεί, δηλαδή, να υπάρχει και έξτρα βοήθεια προς την Ελλάδα. Τώρα αυτό είναι μπορεί.
Όπως είπε ο κ. Κουμουτσάκος. Μα, δεν το ξέρουμε ακόμα.
Εδώ θέλει συγκεκριμένη ενημέρωση, γιατί προφανώς πρόκειται περί αοριστιών. Αγνοούμε, λοιπόν, ποιος είναι ο συνολικός αριθμός των μαχητικών, πόσα από αυτά, με τι χρονοδιάγραμμα θα αναβαθμισθούν, πόσο ακριβώς θα κοστίσουν και πότε επιτέλους θα υποβληθεί το πρόγραμμα για έγκριση στη Βουλή. Κάτι τελευταίο: Τι γίνεται τελικά με τα F -35; Το θέμα δεν έχει εγκαταλειφθεί από ό,τι μας είπατε στην επιτροπή. Περιμένετε μετά τις 2 Νοεμβρίου την απάντηση των Ηνωμένων Πολιτειών. Άρα μπορεί να έρθει και νέο χρηματοδοτικό πακέτο, γιατί περιμένετε, δεν το έχετε αποσύρει από ό,τι έχουμε μάθει στην επιτροπή, από ό,τι μας έχετε πει.
Και όχι μόνο αυτό.
Μάλιστα! Καταλαβαίνετε, λοιπόν, ότι από τη στιγμή που οι Ελληνίδες και οι Έλληνες περνούν αυτά που περνούν, εδώ υπάρχει περίπτωση το κόστος να ανέβει πάρα πολύ υψηλά και για αυτό θέλουμε τη συγκεκριμένη ενημέρωση για όλα αυτά τα ζητήματα. Επιπλέον, δεν μας έχετε πει και σε σχέση με την αναβάθμιση, επέκταση και μακροχρόνια παραχώρηση της βάσης της Σούδας, που φαίνεται ότι είναι στην αμερικάνικη ατζέντα, ποια είναι η θέση της ελληνικής Κυβέρνησης, ποια είναι η θέση της χώρας, δηλαδή, και τι συμβαίνει σε όλα αυτά τα ζητήματα. Δεν επιτρέπεται, λοιπόν, η σύγχυση και η αμηχανία που έχει επιδειχθεί σε ένα τέτοιο σοβαρό θέμα. Απαντήσεις απαιτούνται για όλες τις διαδικασίες προμηθειών. Χρειάζεται ένα ολοκληρωμένο σχέδιο για τα εξοπλιστικά κονδύλια. Χρειάζεται συγκεκριμένο σχέδιο για το πώς θα κατανεμηθούν. Χρειάζεται να μας δοθούν οι προτεραιότητες που έχει το Υπουργείο Εθνικής Άμυνας, για να μπορούμε να κρίνουμε. Διότι μπορείτε να μας πείτε σήμερα για τα F -16, αύριο για τα F -35. Καταλαβαίνετε και το ξέρετε καλά ότι δεν έχουμε αμέτρητα ποσά για όλα αυτά τα ζητήματα. Πρέπει να δούμε ποιες είναι οι προτεραιότητες. Βέβαια, θέση και δική μας είναι ότι, για να αντιμετωπιστεί η όποια ενδεχόμενη απειλή δεν είναι λύση μόνο τα εξοπλιστικά προγράμματα. Για την ισχυρή αποτροπή της πρέπει να υπάρχει συνεχής παρακολούθηση, εκτίμηση εξελίξεων, αναπροσαρμογή των επιχειρησιακών σχεδίων. Τώρα, βέβαια, τι να πω και για τον ΣΥΡΙΖΑ, για τη στροφή που έκανε μετά τον Τραμπ από τις ΗΠΑ προς τη Μακρόνησο. «Από την Αμερική και τις κοινές δημοκρατικές αρχές και αξίες που από κοινού μοιραζόμαστε…», έτσι δήλωσε ο κ. Τσίπρας μετά τη συνάντησή του με τον κ. Τραμπ. Μίλησε για τις κοινές αρχές και αξίες που μοιράζεται με τον κ. Τραμπ! Στη συνέχεια, είχαμε «μία εκδρομή τιμής και μνήμης στη μαρτυρική Μακρόνησο»! Ζαλιστήκαμε από τις στροφές σας. Ούτε μία μέρα δεν πέρασε. Έχουμε ζαλιστεί. Δεν τρώνε κουτόχορτο οι πολίτες, οι Έλληνες και οι Ελληνίδες. Τις επικοινωνιακές φούσκες τις καταλαβαίνουν οι πολίτες. Υπάρχουν περιπτώσεις που ο σεβασμός, η περισυλλογή, η προσωπική αφύπνιση του καθενός είναι η πιο σημαντική στάση ζωής. Είναι πιο σημαντική από μια ηχηρή προσπάθεια ταύτισης, για επικοινωνιακή χρήση, με ιστορικά σύμβολα της Αριστεράς και της Δημοκρατίας. Αυτό δεν πρέπει να το ξεχνάμε. Κύριε Υπουργέ, θα αναφερθώ στο άρθρο 30. Έφυγε ο κ. Καμμένος, αλλά είναι εδώ ο κ. Βίτσας για να απαντήσει. Λέω για τον κ. Καμμένο, γιατί ήταν στην επιτροπή όταν συζητήσαμε το συγκεκριμένο θέμα, το οποίο είναι πολύ σοβαρό στο συγκεκριμένο νομοσχέδιο, αλλά, λόγω των ευρύτερων πολιτικών εξελίξεων, δεν έχει συζητηθεί. Αναφέρομαι στη Σύμβαση των Αντισταθμιστικών Ωφελημάτων με την «RAYTHEON» που συζητήσαμε στην Επιτροπή Εξοπλιστικών Προγραμμάτων τον Ιούνιο. Αυτό που είχε συμφωνηθεί τότε ήταν να έρθει ως νομοσχέδιο η σύμβαση ως το λιγότερο κακό, ως η λιγότερο επώδυνη λύση αυτή τη στιγμή, εδώ που έχουμε φτάσει, σε σχέση με τη διεθνή διαιτησία. Αυτό, λοιπόν, που είπαμε όταν μας παρουσιάστηκαν όλα τα στοιχεία από τους επιτελείς ήταν να έρθει για να το συζητήσουμε εδώ και αυτό βέβαια δεν σημαίνει τίποτα για τη στάση που θα έχουμε σε σχέση με την ουσία της σύμβασης. Θα πρέπει να δούμε εδώ αν πρόκειται για μια ισορροπημένη σύμβαση που διασφαλίζει τη χώρα ή όχι. Μας ζητάτε να ψηφίσουμε χωρίς να έχουν απαντηθεί ορισμένα ερωτήματα που έχουμε θέσει. Τα ερωτήματα αυτά τα έθεσα και στην Επιτροπή Εξοπλιστικών και στην επιτροπή όπου ήρθε η σύμβαση και σήμερα στην Ολομέλεια. Είχαμε αναφερθεί τότε - δεν έχω τον χρόνο να αναφερθώ αναλυτικά τώρα - σε όσα υπάρχουν στο άρθρο 29 της σύμβασης - δεν εννοώ του νομοσχεδίου - , που, κατά την άποψή μου, αποτελεί επιτομή της αίσθησης που δημιουργείται περί μη ισορροπημένης σύμβασης. Μας είπατε ότι η σύμβαση πήγε και ήρθε πάνω από δέκα φορές στη διαπραγμάτευση επί έναν χρόνο. Σας ρώτησα και σας ρωτώ: Σε ποια σημεία θεωρείτε ότι δεν επιτεύχθηκε ο στόχος που ήταν ο αρχικός στόχος του Υπουργείου; Σε μία διαπραγμάτευση δεν επιτυγχάνονται όλα. Εσείς το είχατε πει στην Επιτροπή Εξοπλιστικών. Σε ποια σημεία δεν επιτεύχθηκε; Εμείς έχουμε συγκεκριμένα ερωτήματα. Δεν μας έχετε απαντήσει, δεν απαντάτε σε συγκεκριμένα ερωτήματα σε σχέση με το άρθρο 30. Σας είχαμε πει τότε, τα περισσότερα κόμματα της Αντιπολίτευσης, ότι εδώ που φτάσαμε καλύτερα να πάμε σε αυτή τη λύση, αλλά να πούμε ξεκάθαρα ότι δεν θα αποτελέσει αυτό το γεγονός δεδικασμένο και για άλλες περιπτώσεις. Είχαμε συμφωνήσει, νομίζω, στο συγκεκριμένο θέμα ότι θα πρέπει να γίνει μόνο για μία φορά η εξαίρεση και καμμία άλλη. Το άρθρο 30 έχει διάφορα σημεία μέσα. Θα αναφερθώ, για παράδειγμα, στην έκθεση της Επιστημονικής Υπηρεσίας της Βουλής. Αφού δεν απαντήσατε σε εμάς, στα ερωτήματα, να απαντήσετε τουλάχιστον στην έκθεση της Επιστημονικής Υπηρεσίας της Βουλής. Λέει η έκθεση της Επιστημονικής Υπηρεσίας της Βουλής ότι η παράγραφος 3 του άρθρου 30 του νομοσχεδίου ορίζει τον Υπουργό Εθνικής Άμυνας ως εκπρόσωπο του ελληνικού δημοσίου για τη σύναψη της σύμβασης. Εντούτοις το προοίμιο του σχεδίου της σύμβασης αναφέρει ότι η σύμβαση υπογράφεται από τον Γενικό Διευθυντή της Γενικής Διεύθυνσης Αμυντικών Εξοπλισμών ως εκπρόσωπο του Υπουργείου Εθνικής Άμυνας. Γιατί έγινε αυτή η αλλαγή, σε σχέση με το προοίμιο του σχεδίου της σύμβασης, αυτή που σας αναφέρει και η έκθεση της Επιστημονικής Υπηρεσίας της Βουλής; Για να περνάνε όλα από τον Υπουργό Εθνικής Άμυνας; Σας αναφέρει επίσης η έκθεση της Επιστημονικής Υπηρεσίας της Βουλής για το άρθρο 18- τα είπε και ο κ. Καρράς, έγκριτος νομικός, πριν από λίγο - , για όλα αυτά τα προβλήματα που μπορούμε να τα βρούμε μπροστά μας όταν θα ψηφιστεί αυτό το άρθρο σήμερα. Το άρθρο 18 του σχεδίου σύμβασης προβλέπει ποινικές ρήτρες κατά του προμηθευτή σε ποσό ίσο με το 10% του τυχόν ανεκπλήρωτου μέρους των υποχρεώσεων και σε περίπτωση μη εκτέλεσης ή καθυστερημένης εκτέλεσης η καταβολή του να συνεπάγεται την απαλλαγή του προμηθευτή από το σύνολο των υποχρεώσεών του σε σχέση με τη σύμβαση. Το άρθρο 23 παράγραφος 13, όπως λέει και η έκθεση της Επιστημονικής Υπηρεσίας της Βουλής, ορίζει ότι τα μέρη παραιτούνται, κατά το μέρος που δεν απαγορεύεται, από κάθε δικαίωμα κυριαρχικής ασυλίας σε σχέση με τη σύμβαση. Σε αυτά θα μας δώσετε συγκεκριμένες απαντήσεις; Κύριε Πρόεδρε, ολοκληρώνω. Ευχαριστώ για την ανοχή σας. Στα περισσότερα θέματα του νομοσχεδίου ο ειδικός αγορητής μας, ο κ. Λοβέρδος, έχει αναφερθεί συγκεκριμένα και ενδελεχώς. Για το θέμα της τάξεως του 1990- αναφέρομαι στην αλλαγή που έχει προταθεί - εμείς έχουμε πει ότι συμφωνούμε ως Δημοκρατική Συμπαράταξη με τη συγκεκριμένη αλλαγή επί της ουσίας. Όσον αφορά το άρθρο 27, σας έχει ζητηθεί από τις περισσότερες πλευρές του ελληνικού Κοινοβουλίου να αποσυρθεί ή, εν πάση περιπτώσει, να βελτιωθεί. Υπάρχουν και συγκεκριμένες βελτιωτικές προτάσεις, για να μπορέσει να λυθεί το συγκεκριμένο ζήτημα - ακούστηκαν και πριν από λίγο - , για να υπάρχει μία ισορροπία, έτσι ώστε να μη φαίνεται ότι αυτό που θέλετε να δημιουργήσετε είναι σχέσεις εξάρτησης και μηχανισμούς ελέγχου σε ένα τέτοιο κρίσιμο θέμα σε σχέση με τους στρατιωτικούς. Δεν θα αναφερθώ στα συγκεκριμένα άρθρα, στα οποία έχει γίνει αναλυτική συζήτηση. Υπάρχουν εμφανή τα κενά σε επίπεδο μακρόπνοου σχεδιασμού, ορθολογικού προγραμματισμού, συνεπούς εκτέλεσης και αποτελεσματικού ελέγχου. Χαρακτηριστικό είναι ότι για το άρθρο 3 του νομοσχεδίου ο κ. Καμμένος είπε ότι είναι «φωτογραφική» διάταξη. Το παραδέχθηκε ότι είναι συγκεκριμένη «φωτογραφική» διάταξη. Επίσης, ο Υπουργός Εθνικής Άμυνας, ο κ. Καμμένος, είπε πριν από λίγο ότι αυτή τη ρύθμιση για την τάξη του 1990, στην οποία εμείς επί της ουσίας συμφωνούμε, δεν τη φέρνει ως υπουργική τροπολογία, γιατί δεν έχει το κόστος του Γενικού Λογιστηρίου, αλλά τη φέρνει ως βουλευτική τροπολογία γι' αυτόν τον λόγο. Σας λέω παραδοχές της Κυβέρνησης, οι οποίες δείχνουν τον τρόπο νομοθέτησής σας. Κυρίες και κύριοι Βουλευτές, εμείς στη Δημοκρατική Συμπαράταξη δεν έχουμε διάθεση στείρας κριτικής. Για αυτό σας κάνουμε συγκεκριμένες προτάσεις. Αναγνωρίζουμε τα θετικά, προσπαθούμε να συμβάλλουμε στην περαιτέρω βελτίωσή τους και στη διόρθωση λαθών ή παραλείψεων. Δεν ανταποκρίνεστε, όμως. Δεν ενημερώνετε σωστά την κοινή γνώμη. Υπάρχει σύγχυση για όλα τα θέματα και υπάρχουν απρόβλεπτες παρενέργειες με αυτόν τον τρόπο σε όλα τα κομβικά όργανα της χώρας. Αυτό είναι το μεγάλο πρόβλημα και αυτό επιτέλους θα πρέπει να το αντιμετωπίσουμε, ιδίως σε ζητήματα εθνικής άμυνας. Σας ευχαριστώ.
Συνεχίζουμε με τον Κοινοβουλευτικό Εκπρόσωπο του ΣΥΡΙΖΑ κ. Ξυδάκη.
Ευχαριστώ, κύριε Πρόεδρε. Αγαπητές συναδέλφισσες, αγαπητοί συνάδελφοι, έχουμε μία συζήτηση για ένα νομοσχέδιο με το οποίο το Υπουργείο Άμυνας τακτοποιεί, προβαίνει σε ορισμένες ρυθμίσεις. Αυτή η συζήτηση πυροδοτεί και μία συζήτηση - πιστεύω - γόνιμη ως έναν βαθμό, στον βαθμό που θέλουμε να εισακουστούμε και να ανταλλάξουμε απόψεις και για άλλα ζητήματα τα οποία απασχολούν και την πολιτική επικαιρότητα και τους συμπολίτες μας. Ακούστηκαν πριν μερικές λέξεις, ουσιαστικές πιστεύω, και για τη μεγάλη περιπέτεια που τραβούν οι δημοσιογράφοι ασφαλιστικά. Νομίζω ότι εντός των ωρών ή ημερών θα έχουμε κάποια εξέλιξη στο θέμα του ταμείου του ΕΔΟΕΑΠ. Έχει συμφωνηθεί ένα κατ' αρχάς πλαίσιο για τις εισφορές και τους πόρους και μία διεύρυνση της ασφαλιστικής βάσης με την είσοδο των δημοσιογράφων του ίντερνετ. Υπάρχει μία εκκρεμότητα στον τομέα της υγείας. Δυστυχώς, υπήχθη το ταμείο αυτό, το αυτοτελές ταμείο επικούρησης, στην εργαλειοθήκη του ΟΟΣΑ και ρυμουλκήθηκε σε μία ρύθμιση η οποία το έχει αφήσει λίγο μετέωρο.
Τώρα θέλετε να πετάξετε έξω τους συνταξιούχους και το κάνετε επαγγελματικώς στενό.
Όχι, δεν είναι ακριβώς έτσι. Ας περιμένουμε λίγο. Έχουν απεργία οι δημοσιογράφοι, οπότε δεν μπορούμε να ενημερωθούμε. Ενημερωνόμαστε αλλιώς. Θα συμφωνούσα με την κ. Κανέλλη στην έκκληση που απηύθυνε να μην στηλιτεύουμε από του Βήματος της Βουλής δημοσιογράφους, ακόμα και αν είναι ανοίκειος ο λόγος τους και κακά τα επιχειρήματά τους. Είμαστε αιρετοί, άρα είμαστε εκτεθειμένοι στη δημόσια κρίση. Αυτό πρέπει να το αντέξουμε. Αυτή είναι η τύχη αυτού που βγαίνει μπροστά. Πρέπει να έχουμε το στομάχι να αντέχουμε ακόμα και τις κακές κουβέντες. Ας το τελειώσουμε εκεί. Δεν υπάρχει κανένας δημοσιογράφος για να απαντήσει. Δεν μας παρακολουθούν καν από τα μόνιτορ αυτή τη στιγμή οι δικοί μας κοινοβουλευτικοί συντάκτες. Να πω δυο κουβέντες για το μεγάλο πολιτικό ζήτημα των F -16 και των αντισταθμιστικών ωφελημάτων. Νομίζω ότι σε όλη την ιστορία των αγορών τις τελευταίες πολλές δεκαετίες, αν δεν με απατά η μνήμη μου, είναι η δεύτερη συμφωνία που πάει να κλειστεί με government to government συμφωνία, αυτό που ονομάζουν οι Αμερικανοί foreign military sale. Δηλαδή, να μην έχεις παρένθετους εμπόρους, από τον Κασόγκι μέχρι τους ποικιλώνυμους, να ψωνίζεις σε κάποιες τιμές και να επιβαρύνεσαι με σκοτεινές διαδρομές χρήματος και παράπλευρους και παρένθετους πωλητές. Νομίζω ότι βαδίζει σε ένα καλό μονοπάτι αυτή η συμφωνία. Βαδίζει πάνω σε ένα μονοπάτι γεωπολιτικής και γεωστρατηγικής αναβάθμισης της χώρας μας, με την οποία, δυστυχώς για τους άλλους λαούς της περιοχής, ευνοείται η χώρα μας, γιατί προβάλλει ως ένας πυλώνας ασφάλειας και ως ένας εγγυητής και προς Ανατολάς και εγγυητής σταθερότητας στον ευρωπαϊκό κλάδο της χερσονήσου της Βαλκανικής, στους γείτονές μας. Είναι ένας εγγυητής των ενεργειακών και εμπορικών δρόμων στη Μεσόγειο και αυτό το αντιλαμβάνονται όλοι οι μεγάλοι διεθνείς εταίροι και προσέχουν τη θέση της Ελλάδος. Είναι ένας εγγυητής της σταθερότητας και για όλη την Ευρωπαϊκή Ένωση και για τους Βαλκάνιους γείτονες, οι οποίοι προσβλέπουν σε εμάς, παρά τις οξείες εκφράσεις ή κάποιες μικρές ή και σημαντικές, αλλά μικρής εκτάσεως, εκδιπλώσεις δύστροπης συμπεριφοράς. Η Ελλάδα προβάλλει πάλι ως ένας εγγυητής ασφάλειας, ηρεμίας, ειρήνης και δημοκρατίας. Σε ελάχιστες χώρες, παρά τους αλλεπάλληλους εκλογικούς κύκλους και τη μεγάλη ιστορική περιπέτεια της χρεοκοπίας, υπάρχει αυτή η κοινωνική συνοχή, η κοινωνική ειρήνη και η, παρά τα τραύματα, πίστη στη δημοκρατία και στο πολίτευμα και στους θεσμούς της. Ως τέτοια συγκυρία, ακόμη κι αυτή η ευκαιρία, η ανάγκη για αναβάθμιση της αμυντικής ικανότητας της χώρας και μια διανοιγόμενη - όχι εύκολη, αλλά διανοιγόμενη - περίοδος ευκαιριών για γεωστρατηγική αναβάθμιση, που θα μας βοηθούσε να βγούμε και από την οικονομική περιπέτεια, νομίζω ότι πρέπει με μεγάλη σύνεση, με μεγάλη σοβαρότητα, με διορατικότητα για το μέλλον, να εκμεταλλευτούμε όποιες χαραμάδες ανοίγουν. Έχω την εντύπωση και την πεποίθηση ότι μεθαύριο Παρασκευή στην ερώτηση του Σταύρου Θεοδωράκη ο Πρωθυπουργός Αλέξης Τσίπρας θα απαντήσει σε αυτά που απασχολούν και τον πολιτικό κόσμο και κυρίως τον ελληνικό λαό και θα εγγυηθεί με τον δικό του τρόπο την υποδειγματική εκτέλεση αυτής της μεγάλης αγοράς, η οποία έχει και εθνική σημασία, αλλά είναι και ένα συμβολικό μήνυμα προς τον ελληνικό λαό για το πώς γίνονται οι μεγάλες δουλειές, που διασφαλίζουν αφ' ενός τη χώρα, αλλά εμπεδώνουν και την πίστη στους θεσμούς, την πίστη στη δημοκρατία, την πίστη στη διαφάνεια μέχρι την τελευταία πτυχή. Ακούστηκαν και εδώ στην Αίθουσα και παραινέσεις, αλλά κυρίως σαρκασμός, και εκ μέρους του Γραμματέα του ΚΚΕ, του κ. Κουτσούμπα, αλλά και από άλλους συναδέλφους, για την επίσκεψη ανθρώπων του ΣΥΡΙΖΑ, οπαδών, μελών, φίλων, στη Μακρόνησο. Δεν αισθάνομαι την ανάγκη να απολογηθώ και προσωπικά και συλλογικά, εκπροσωπώντας τον χώρο της ανανεωτικής Αριστεράς, της ριζοσπαστικής Αριστεράς, της Αριστεράς του 21ου αιώνα, που προσπαθεί να βρει τον βηματισμό σε μία νέα ιστορική περίοδο. Δεν αισθάνομαι καμμία ανάγκη να απολογηθώ ούτε να υπογράψω καμμία δήλωση μετανοίας, καμμία δήλωση φρονήματος. Τα φρονήματα και οι πολιτικές συμπεριφορές κρίνονται και ελέγχονται στο διάβα της ιστορίας από τους λόγους και τις πράξεις, τη στάση που κρατάμε έναντι της κοινωνίας και μέσα στην ιστορική ροή. Οι άνθρωποι πάνε στη Μακρόνησο - όπως με είχε πάει εμένα ο πατέρας μου στη Γυάρο, όταν ήμουν δεκαπέντε χρονών - για να αποτίσουν φόρο τιμής στους ανθρώπους που μαρτύρησαν, στους ανθρώπους που λύγισαν, στους ανθρώπους που συντρίφτηκαν, στους ανθρώπους που μας έφεραν με το αίμα τους, με τον ιδρώτα και την ταπείνωσή τους στην Ελληνική Δημοκρατία του 2017. Μόνο τιμή, σεβασμός και αναστοχασμός αρμόζουν για το τι έχει τραβήξει ο Ελληνισμός και στον 20ό αιώνα και στη σκληρή περίοδο του πολέμου, της Κατοχής, της Αντίστασης, του αιματηρού Εμφυλίου. Είναι τα πιο σκληρά τατουάζ, οι σφραγίδες πάνω στο πετσί μας. Δεν δικαιούται κανείς να προβάλλει τίτλους ιδιοκτησίας, κανείς να κάνει τον τιμητή, κανείς να διεκδικεί μόνος του το αίμα, τους αγώνες και τις θυσίες. Οι νεότερες γενιές τρέφονται με μνήμη και αναστοχασμό και αυτό πρέπει να διδάξουμε. Δεν υπάρχει κανένας ιεροεξεταστής ο οποίος να ζυγίζει αριστεροσύνη και φρόνημα. Κρινόμαστε όλοι ενώπιον της ιστορίας. Επίσης, δεν θα απαντήσω σε κανέναν χουντικό και «ελληνοπώλη» για το εάν τιμούμε τη μνήμη και το αίμα των ανθρώπων που έχτισαν αυτή τη δημοκρατία που μας παρέδωσαν. Μπορεί να μην είναι ολόκληρη, μπορεί να μην είναι αυτή που ονειρευόμαστε, αλλά αυτή είναι και αυτή τιμούμε και αυτούς τους προγόνους τιμούμε, όλους τους Έλληνες που πολέμησαν κατακτητές, βασανιστές και καταπατητές της δημοκρατίας. Σας ευχαριστώ πολύ.
Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Παφίλης.
Αντιπαρέρχομαι τον πειρασμό, αλλά θα τα πω μετά. Σε ό,τι αφορά τη συζήτηση, θέλω να πω ότι, παρά τις προαναγγελθείσες και από τον Τύπο θέσεις, ότι θα υπάρξουν συγκρούσεις, θα γίνει χαμός στη Βουλή στη συζήτηση για το σημερινό νομοσχέδιο - γιατί υπάρχει η επίσκεψη στην Αμερική και το ένα και το άλλο - , αυτό που μπορεί κάποιος να δει αποκρυπτογραφώντας και ψύχραιμα μελετώντας τη συνεδρίαση είναι ότι η συνεδρίαση ήταν ήπια και ότι υπήρχαν μερικά άσφαιρα πυρά, για να διατηρείται η τεχνητή όξυνση. Για εμάς αυτό είναι αναμενόμενο. Είναι ενδοοικογενειακοί καβγάδες. Το μπλοκ των νατοϊκών, που είναι υποταγμένο στον ιμπεριαλισμό και στο καπιταλιστικό σύστημα και συμπεριλαμβάνει τη Νέα Δημοκρατία, το ΠΑΣΟΚ, τους Ανεξάρτητους Έλληνες, την Ένωση Κεντρώων κ.λπ. και την Αμερικανο - νατοϊκή Αριστερά - όχι την ανανεωτική - , καβγαδίζει και μάλιστα σε έναν καβγά πλειοδοσίας για το ποιος είναι περισσότερο με το ΝΑΤΟ, με τον ιμπεριαλισμό και με τις Ηνωμένες Πολιτείες της Αμερικής. Στο όνομα ποιου; Της γεωπολιτικής αναβάθμισης και της σταθερότητας. Αλήθεια; Μα πού βρισκόμαστε; Δεν αντιλαμβάνεται κανένας τη σφαγή που γίνεται στην περιοχή για το μοίρασμα και το ξαναμοίρασμα των αγορών, των πλουτοπαραγωγικών πηγών, των δρόμων μεταφοράς της ενέργειας και λοιπά; Είναι κανένας τυφλός; Δεν γνωρίζει ότι συγκρούονται μεγάλες ιμπεριαλιστικές δυνάμεις και άλλοι για το μοίρασμα της περιοχής; Δεν γνωρίζει κανένας ότι οι αστικές τάξεις κάθε χώρας, αυτοί που έχουν τον πλούτο στα χέρια τους, διεκδικούν μέσα απ' αυτή τη σύγκρουση ποιος θα πάρει μεγαλύτερο κομμάτι; Το γνωρίζουν πολύ καλά. Απλά κάθε κόμμα εξυπηρετεί συγκεκριμένα συμφέροντα. Γεωπολιτική αναβάθμιση και σταθερότητα - όπως προβάλλεται - σημαίνει να προωθήσουμε τα συμφέροντα του ελληνικού κεφαλαίου ακολουθώντας κατά γράμμα - και θα το αποδείξω - όλη τη γραμμή του ιμπεριαλισμού συνολικά των μεγάλων δυνάμεων για επέμβαση στην περιοχή, για το μοίρασμα των αγορών και τελικά για τη σφαγή των λαών. Αυτή είναι η ουσία αυτής της αναβάθμισης, γιατί ούτε ο ελληνικός λαός ούτε ο τουρκικός ούτε ο συριακός ούτε ο κουρδικός ούτε πολλοί άλλοι έχουν λαμβάνειν, όπως λέμε, απ' αυτό το μοίρασμα. Το αντίθετο. Έχουν να δώσουν πολύ αίμα σε αυτή τη σύγκρουση των γιγάντων. Το νομοσχέδιο υλοποιεί διαχειριστικές παρεμβάσεις, ρυθμίσεις, επικαιροποιήσεις σε θέματα που αφορούν τις Ένοπλες Δυνάμεις, άρα είναι αναπόφευκτη η γενίκευση της συζήτησης, η οποία δεν μπορεί να είναι αποσπασματική. Δεν θα συζητήσουμε αν είναι καλό να γίνει το ένα ή το άλλο μόνο, αλλά να δούμε σε ποιο πολιτικό πλαίσιο συνολικά κινούνται οι Ένοπλες Δυνάμεις της χώρας μας και σε σχέση με την επικαιρότητα αλλά και στρατηγικά. Λέμε, λοιπόν, να ρυθμίσουμε τα θέματα του προσωπικού των Ενόπλων Δυνάμεων. Δεν στέκομαι στα οικονομικά θέματα, για το τι παίρνουν κ.λπ., γιατί τραβάνε ό,τι τραβάει όλος ο ελληνικός λαός, αλλά γενικότερα λέμε. Τι καλούνται να υπερασπίσουν οι Ένοπλες Δυνάμεις της χώρας; Την εδαφική ακεραιότητα και την κυριαρχία της χώρας. Όμως, ισχύει αυτό στην πραγματικότητα σήμερα; Δηλαδή, στο Αφγανιστάν τι υπερασπίζονται; Τα σύνορα της χώρας; [[Θόρυβος στην Αίθουσα]] Αν θέλετε να κάνετε συνεργασία, κύριε Υπουργέ, μπορείτε να την κάνετε απέξω ή καβγά από το Βήμα. Δεν έχω κανένα πρόβλημα, να συμμετέχω και εγώ.
Πάντα σας ακούω.
Λέω: Τι υπερασπίζονται στο Κόσοβο, για παράδειγμα; Έγραφε μια εφημερίδα - θα σας πω τώρα, γιατί το θυμάμαι - ότι όσοι λένε να φύγουν οι δυνάμεις μας από το Κόσοβο, θα πρέπει να αντιληφθούν ότι οι ελληνικές επιχειρήσεις που δρουν στα Βαλκάνια χωρίς στρατιωτική υποστήριξη δεν μπορούν να συνεχίσουν τις επενδύσεις. Αυτά υπερασπίζονται. Ποια σύνορα και ποια κυριαρχία της χώρας; Τι υπερασπίζονται δεκαέξι αποστολές που υπάρχουν, στρατιωτικές και αστυνομικές, ανά την υφήλιο, όχι στην αμερικάνικη ήπειρο, αλλά σε όλη την περιοχή; Την εδαφική ακεραιότητα της χώρας ή τα συμφέροντα του κεφαλαίου και τη στρατηγική του ΝΑΤΟ και των ιμπεριαλιστών; Για να δούμε, τι υπηρετεί η δομή των Ενόπλων Δυνάμεων; Εσείς εδώ οι νέοι, που ασχολείστε με τη δομή των Ενόπλων Δυνάμεων, έχετε ασχοληθεί ποτέ με το πώς έχει συγκροτηθεί και πώς έχει κλιμακωθεί αυτή η δομή τα τελευταία χρόνια, ειδικά μετά το 1990; Υπηρετεί, λέμε εμείς, τους νατοϊκούς σχεδιασμούς. Υπερβολή; Ναι, θα πει ένας. Μα πώς; Αφού το 40% των Ενόπλων Δυνάμεων κάθε χώρας μέλους, λέει το ΝΑΤΟ, θα είναι δυνάμεις ταχείας επέμβασης, οι οποίες θα μπορούν ανά πάσα στιγμή να κινητοποιηθούν μέσα από το ΝΑΤΟ. Ισχύει ή όχι αυτό; Ας απαντήσουν οι Υπουργοί, να πουν όχι. Άρα ποια συμφέροντα; Την κυριαρχία; Την υπεράσπιση των συνόρων; Τα κυριαρχικά μας δικαιώματα; Τρίτο ερώτημα, που απευθύνεται σε εσάς πάλι, τους νατοϊκούς αριστερούς. Τι ακριβώς υπηρετεί η συμμετοχή των ελληνικών Ενόπλων Δυνάμεων και σε χρήμα και σε έμψυχο υλικό σε όλες ανεξαιρέτως τις νατοϊκές ασκήσεις; Πείτε μας, ποιος είναι ο εχθρός; Ας απαντήσει ο κύριος Υπουργός. Η σιωπή είναι χρυσός! Ποιος είναι ο αντίπαλος στις νατοϊκές ασκήσεις, που γίνονται σε ολόκληρη την περιοχή; Θα μας τον ονομάσετε; Είναι οι Ρώσοι; Είναι οι τζιχαντιστές; Πάνε αυτοί, τελειώνουν τώρα. Ποιοι είναι; Είναι οι Τούρκοι; Μα, αφού μαζί κάνουμε τις ασκήσεις. Άρα αντίπαλοι είναι οι λαοί και η Κυβέρνηση η δική σας, όπως και οι προηγούμενοι, συνειδητά συμμετέχουν σε αυτούς τους σχεδιασμούς. Δεν μας είπατε ποτέ - πείτε το τότε! - ποιους θα αντιμετωπίσουμε, όπου γίνονται αεροπορικές, του Στρατού Ξηράς, από αέρα, θάλασσα, με πλοία, υποβρύχια, αεροπλάνα, δύο, πέντε, δέκα νατοϊκών χωρών; Εναντίον ποιων είναι, κύριε Υπουργέ; Ποιος μάς απειλεί; Η τρομοκρατία; Μην τρελαθούμε τώρα. Ο γιγάντιος στρατός, ο πιο ισχυρός υποτίθεται ότι κάνει τέτοια γυμνάσια εναντίον ποιου; Οι προσομοιώσεις που γίνονταν πριν - δεν θυμάμαι αν γίνονται και από τη δική σας Κυβέρνηση - σε αεροπορικές ασκήσεις με το Ισραήλ τι είχανε; Το Ιράν δεν είχανε; Μόνο που δεν το έγραφαν. Γιατί; Εμείς έχουμε κανένα πρόβλημα με το Ιράν σαν χώρα; Κινδυνεύουν τα σύνορά μας; Άρα είσαστε χωμένοι όχι μέχρι τον λαιμό, αλλά με πλειοδοσία σε όλη αυτή τη στρατηγική του ιμπεριαλισμού. Σε ποια στρατηγική υποτάσσεστε; Τι υπογράφετε στις Συνόδους Κορυφής του ΝΑΤΟ; Ενημερώστε τον λαό, και ειδικά αυτόν που έχει αριστερή συνείδηση και προοδευτική, αλλά και άλλους Έλληνες, που ανεξάρτητα από το τι ψηφίζουν, αντιλαμβάνονται το πόσο επικίνδυνο είναι το σύστημα. Για πείτε μας, λοιπόν, τι υπογράψατε στη Βαρσοβία, όταν πήγατε στη Σύνοδο Κορυφής του ΝΑΤΟ και δεν βγάλατε «κιχ» για να ενημερώσετε τον ελληνικό λαό; Δεν συμφωνήσατε να αυξηθούν οι στρατιωτικές δυνάμεις του ΝΑΤΟ στα σύνορα με τη Ρωσία και λοιπά; Δεν συμφωνήσατε - και αυτό δεν το λέτε ποτέ - και βάλατε υπογραφή, βάλατε τζίφρα και μιλάτε για πυρηνικά; Την Κορέα βρήκατε σαν παγκόσμιο κίνδυνο. Όχι ότι υποστηρίζουμε την πολιτική τους, αλλά απ' αυτό κινδυνεύει η ανθρωπότητα; Μην τρελαθούμε! Τι υπογράψατε, λοιπόν; Το ότι το ΝΑΤΟ πλέον δεν δεσμεύεται από το «μη πρώτο πυρηνικό πλήγμα» ότι θα κάνει πρώτο πυρηνικό πλήγμα. Αυτό δεν υπογράψατε; Και γι' αυτό ακριβώς εγκαθιστά και την ονομαζόμενη «πυραυλική ασπίδα» και στη Ρουμανία και στην Πολωνία, με ναυτική στήριξη σε όλη τη γραμμή που ξεκινά από την Κασπία και κατεβαίνει μέχρι κάτω. Αυτά δεν υπογράψατε; Ή δεν διαβάσατε τι υπογράψατε κάτω από την απόφαση της Βαρσοβίας; Τι υπογράψατε στις Βρυξέλλες και βγήκε ο κ. Τσίπρας εν ονόματι της «Αριστεράς» εντός πολλών εισαγωγικών - ντροπή, δηλαδή! - να πει ότι το ΝΑΤΟ είναι παράγοντας ασφάλειας και ειρήνης για ολόκληρη την περιοχή. Αυτά δεν υπογράφετε; Τι άλλαξε, δηλαδή; Έγινε το ΝΑΤΟ φιλολαϊκό; Σταμάτησε να κάνει εγκλήματα κατά της ανθρωπότητας; Σταμάτησε να είναι το ένοπλο χέρι του ιμπεριαλισμού; Το ένοπλο χέρι το οπλισμένο επικίνδυνα; Η αιχμή του δόρατος της υπεράσπισης των συμφερόντων του μεγάλου κεφαλαίου σε ολόκληρη την ανθρωπότητα, παρά τις αντιθέσεις και τους καβγάδες που έχουν μεταξύ τους; Όχι. Παραμένει το ίδιο. Εσείς αλλάξατε. Όχι ότι ήσασταν και διαφορετικοί, απλώς τα λέγατε λίγο μπουρδουκλωμένα: Λέγατε για διάλυση του ΝΑΤΟ, τώρα «ζήτω το ΝΑΤΟ!». Αυτά δεν λέτε, κύριε Ξυδάκη; Τι λέτε; Έξω από το ΝΑΤΟ; Να διαλυθεί το ΝΑΤΟ; Όχι. Να ενδυναμωθεί, λέτε. Αυτή την πολιτική εφαρμόζετε και μετά μας λέτε ότι σας κατηγορούμε για τη Μακρόνησο. Εμείς δεν σας κατηγορούμε που πήγατε. Δικαίωμα του καθενός και υποχρέωση, αν θέλετε, ορισμένων, είναι να πάνε. Εμείς κατηγορούμε ότι πας στην Αμερική και λες ότι έχουμε κοινές αξίες και κοινά ιδανικά με τον αμερικάνικο ιμπεριαλισμό, υπογράφεις και τα δίνεις όλα, πριν καν σ' τα ζητήσουν, και έρχεσαι εδώ και κάνεις έναν επικοινωνιακό αντιπερισπασμό. Αυτό, όντως, είναι καπηλεία. Σε τελευταία ανάλυση, όσοι εκεί υπέφεραν, βασανίστηκαν, ό,τι θέλετε πείτε, το έκαναν για να ανατρέψουν αυτό το σύστημα και όχι να το υπηρετήσουν, εάν θέλετε να μιλήσουμε και έτσι. Εάν θέλει να τιμήσει κάποιον, μπορεί να τον τιμήσει, όταν συνεχίζει αυτόν τον δρόμο, παρά τις δυσκολίες, παρά τις ανηφοριές, και όχι όταν υπηρετεί την καπιταλιστική βαρβαρότητα. Τέταρτο θέμα: εξοπλισμοί. Για να δούμε, οι εξοπλισμοί από πού καθορίζονται; Από τις ανάγκες των Ενόπλων Δυνάμεων για την υπεράσπιση των συνόρων; Βεβαίως και από αυτές, αλλά κυρίως από αυτές. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δώστε μου λίγο χρόνο, κύριε Πρόεδρε, όπως και στους υπόλοιπους. Η συντριπτική πλειοψηφία όλων των συστημάτων πρέπει να κουμπώνουν με τα νατοϊκά; Καθορίζονται σε τελευταία ανάλυση όλες οι δαπάνες που έχουν γίνει μέχρι τώρα από τις προηγούμενες κυβερνήσεις, αλλά και από τις επόμενες, από τη στρατηγική του ΝΑΤΟ συνολικά, από το τι όπλα θα πάρεις; Η δομή των Ενόπλων Δυνάμεων και το στρατηγικό δόγμα, καθορίζουν και τι οπλισμούς θα πάρεις. Άλλο όταν έχεις αμυντική πολιτική και άλλο όταν κάνεις δυνάμεις ταχείας επέμβασης. Δεν είναι και τόσο μεγάλες γενικώς οι διαφορές, αλλά είναι μεγάλες στον οπλισμό και σε μία σειρά άλλα πράγματα. Ένα ακόμη ερώτημα προκλητικό: Μπορούν να σας μπλοκάρουν αύριο όλα τα συστήματα που είναι δυτικά, ναι ή όχι;
Μπορούν.
Εμείς έχουμε μία αρχή: Ό,τι συζητιέται στην Υποεπιτροπή Άμυνας δεν τα λέμε δημόσια. Όμως, όταν κάναμε την ερώτηση για του S -300 που δεν κουμπώνουν… [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δώστε μου λίγο χρόνο. Ας ακουστεί και μία άλλη φωνή. Όλοι οι άλλοι τα ίδια λένε.
Κύριε Παφίλη, δεν σας στέρησα τον λόγο.
Είναι σύντροφος, γι' αυτό το λέω. Είναι πιο αυστηρός.
Χτυπάει το κουδούνι, γιατί είναι ρυθμισμένο.
Ποια ήταν η απάντηση στο ότι δεν κουμπώνουν οι S -300; «Ευτυχώς, γιατί δεν μπορούν να μας μπλοκάρουν.». Αυτό εγώ, βέβαια, δεν το βλέπω αρνητικό. Σας ρωτώ: Εκεί δεν καθορίζονται; Δεν έχουν νατοϊκές προδιαγραφές; Τι υπηρετούν; Για να δούμε τελικά ποιος λέει αλήθεια. Θα το ξαναδιαβάσω. Κείμενο του Γραφείου Συνεργασίας Αμυντικής Ασφάλειας των ΗΠΑ: «Αυτή η προτεινόμενη πώληση θα συνεισφέρει στους στόχους» προσέξτε, είναι προκλητικό, «της αμερικάνικης εξωτερικής πολιτικής και της εθνικής ασφάλειας, βοηθώντας στη βελτίωση της ασφάλειας ενός συμμάχου του ΝΑΤΟ, που είναι ένας απαραίτητος εταίρος πολιτικής σταθερότητας και οικονομικής προόδου στην Ευρώπη.» Η αναβάθμιση θα υποστηρίξει την ικανότητα της Ελληνικής Πολεμικής Αεροπορίας. Προσέξτε, γιατί ακούει και ο ελληνικός λαός. Για ποιο πράγμα λένε οι Αμερικάνοι και δεν λένε ψέματα. Για να στηρίξει το ΝΑΤΟ και να παραμείνει διαλειτουργική με τις ΗΠΑ και τη συμμαχία του ΝΑΤΟ. Αυτός, λοιπόν, είναι ο πρώτος στόχος. Δεύτερον, σε ποιο πράγμα θα βοηθήσει την Ελλάδα; Να αναπτύξει επιχειρήσεις στο μέλλον, μειώνοντας την απειλή, που θέτουν ποιοι; Όχι οι Τούρκοι, οι εχθροί της συμμαχίας. Πού; Όχι στην Ελλάδα, στις ΗΠΑ και τη συμμαχία. Αυτό είναι μνημείο. Θα το βγάλουμε αφίσα, να δούμε τι συμφωνία υπογράψατε. Θέλετε να συνεχίσουμε και παρακάτω; Να μη συνεχίσουμε. Άρα, λοιπόν, αυτοί οι εξοπλισμοί συνολικά είναι μέσα στις νατοϊκές προδιαγραφές και επιβάλλονται. Βέβαια, υπάρχει και ο χορός των εξοπλισμών. F -16 εμείς, F -35 η Τουρκία. F -35 εμείς, F -50 η Τουρκία. Οι ίδιοι πουλάνε, και οι Ρώσοι και οι Αμερικάνοι, και τελικά πληρώνουν οι λαοί, για να σφαχτούν μια μέρα για ποια συμφέροντα; Για τα δικά τους; Όχι. Μα, τα δικά τους τα έχουν «τσεκουρώσει» όλοι και στην Τουρκία και στην Ευρώπη και παντού. Για τα συμφέροντα μιας χούφτας ιμπεριαλιστών γίνεται. Τέλος, τέθηκαν ορισμένα ερωτήματα από τον Γενικό Γραμματέα του κόμματός μας. Φυσικά, ισχύει το «η σιωπή είναι χρυσός». Λέμε, όμως: Τι συμφωνήσατε για τη Σούδα; Τι εξυπηρετεί η επέκταση της λειτουργίας; Θα μας απαντήσετε κάποτε; Ποιον εξυπηρετεί; Τα εθνικά μας συμφέροντα, τα συμφέροντα της χώρας ή τις στρατηγικές των Αμερικανών και του ΝΑΤΟ; Δεύτερον, τέθηκαν ερωτήματα για τον εκσυγχρονισμό των βάσεων, για τον Άραξο, για την Αλεξανδρούπολη, που ουσιαστικά μετατρέπεται σε βάση όπου συναρμολογούνται ελικόπτερα. Δικά μας είναι αυτά; Όχι, δεν είναι δικά μας, συναρμολογούνται, όμως. Έχουμε και θέσεις εργασίας; Δεν έχουμε. Ούτε αυτό ούτε, δηλαδή, το φύλλο συκής. Άλλες βάσεις: Λάρισα. Τι θέλουν οι Αμερικάνοι τώρα και κάνουν περιοδεία σε όλες τις εγκαταστάσεις; Τι ζητά η αλεπού στο παζάρι; Κοτόπουλα, για να τα φάει. Ζητά βάσεις και εσείς είστε διατεθειμένοι να τις δώσετε. Άλλωστε, το είπατε. Δεν έχει ξανασυμβεί μετά το '74 να δώσουμε και καινούργια βάση. Γιατί δεν απαντάτε σ' αυτά τα ερωτήματα; Λέμε για τα πυρηνικά. Εδώ έχουν γραφεί αυτά, υπάρχει έγγραφο για ειδικά όπλα. Τι είναι τα ειδικά όπλα; Σφεντόνες; Δεν νομίζω.
Παντός τύπου.
Παντός τύπου είναι τα ειδικά όπλα; Πιστόλια; Τι είναι;
Πάντως, δεν είναι πυρηνικά.
Τι είναι τα ειδικά; Λέιζερ, διαστημικά, τι είναι;
Δεν είναι πυρηνικά.
Γιατί δεν απαντάτε, όμως, επίσημα ότι δεν είναι αυτά; Ξέρετε, τόσα χρόνια, επειδή έχουμε πείρα, λέγαμε ότι έχει πυρηνικά ο Άραξος. Όλα τα προηγούμενα χρόνια και η κυβέρνηση της Νέας Δημοκρατίας και το ΠΑΣΟΚ το διέψευδαν και βγαίνουν το 2011, νομίζω, οι Ηνωμένες Πολιτείες Αμερικής και λένε ότι έφυγαν. Αυτοί μιλούν στα ίσια, είναι κυνικοί και είπαν «έφυγαν και τα τελευταία πυρηνικά από τον Άραξο». Δεν είχε πυρηνικά; Εγώ ήμουν σε μονάδα του Πυροβολικού, κύριε Καραγιαννίδη, στη Δράμα. Είχε πυρηνικά ή όχι; Αφού ήταν πυρηνική μονάδα με τα οχτάιντσα. Πώς θα γίνει, δηλαδή;
Τα διώξαμε.
Κι όμως, επίσημα διαψεύδονταν όλα αυτά. Τώρα, λοιπόν, γιατί δεν απαντάτε σε όλα αυτά τα ερωτήματα; Γιατί έχετε τη φωλιά σας λερωμένη.
Έφυγαν, όμως.
Μη διακόπτετε.
Μα, έφυγαν από τη Δράμα για άλλους λόγους.
Έφυγαν, όμως. Να ξέρουν οι Δραμινοί ότι έφυγαν.
Εντάξει, θα πάνε αλλού. Ξέρετε γιατί έφυγαν.
Γιατί;
Γιατί δεν χρειάζονταν. Γιατί ανατράπηκε ο σοσιαλισμός στη Βουλγαρία.
Γιατί έληξαν.
Γιατί τελικά αποδείχθηκε ιστορικά ότι το στρατοδόγμα της Ελλάδος «ο κίνδυνος από Βορράν», όπου ήταν στραμμένες όλες οι Ένοπλες Δυνάμεις, τελικά μας την έκαναν από σύμμαχο, με τον οποίον είσαστε κι εσείς σήμερα. Λέω, λοιπόν, και τελειώνω: Οι χρυσαυγίτες έχουν το θράσος να μιλούν για την αντίσταση και για το «ΟΧΙ» στις 28 Οκτωβρίου 1940. Ποιοι μιλούν και ρωτούν τι έκαναν οι κομμουνιστές; Μάλιστα, και άλλο στέλεχος από τη Νέα Δημοκρατία διάβασα ότι είπε πως οι κομμουνιστές δεν έκαναν αντίσταση. Σε ποιους τα λέτε; Οι πατεράδες μας πολεμούσαν δυο και τρία χρόνια, έχουμε σκοτωμένους στις οικογένειές μας, η μισή Ελλάδα. Όταν ήμασταν μαθητές, μας έλεγαν - τέτοιο θράσος, δηλαδή, όταν έχεις τραυματίες και σκοτωμένους - ότι δεν πολέμησαν τους Γερμανούς και τους Ιταλούς ούτε το ΕΑΜ ούτε ο ΕΛΑΣ και ότι αυτά είναι ένας μύθος. Ποιοι, όμως, μιλούν; Για να συστηθούμε σ' αυτή την Αίθουσα. Τι ήταν οι πολιτικοί τους πρόγονοι; Τι έκαναν; Να αρχίσω από τον Μεταξά. Ζήτησαν οι κομμουνιστές να πάνε στην πρώτη γραμμή; Δεν το έκανε. Ο Μεταξάς πέθανε, αλλά το καθεστώς τούς παρέδωσε στους Γερμανούς. Ναι ή όχι;
Τους παρέδωσε στους Γερμανούς.
Τους παρέδωσε στους Γερμανούς και εκτελέστηκαν πολλοί στα στρατόπεδα, στάλθηκαν έξω και λοιπά.
Αυτά τα λένε και στελέχη της Νέας Δημοκρατίας. Δεν τα λέει μόνο η Χρυσή Αυγή.
Είπα ότι τα είπε και στέλεχος της Νέας Δημοκρατίας. Εσείς δεν ξεπλένεστε τώρα. Εσείς τώρα έχετε κάνει όχι δήλωση μετανοίας, αλλά μιλάμε για άλματα στην ιστορία! Τρίτον, ποιο είναι το βασικό σύνθημα που έλεγαν οι χρυσαυγίτες μέχρι να τους πιάσουν και να χώσουν μέσα μερικούς στις εκδηλώσεις; «Δόξα και τιμή στους χίτες και τους ταγματασφαλίτες». Αυτό δεν έλεγαν; Τι ήταν, λοιπόν, οι ταγματασφαλίτες; Ποιος τούς δημιούργησε; Οι Γερμανοί κρέμαγαν Έλληνες και λοιπά. Τι άλλο ήταν οι πολιτικοί τους πρόγονοι; Κουκούλα και έδειχναν «πατριώτης». Μπλόκο Κοκκινιάς, Βύρωνα και όλη η Ελλάδα. Και μιλούν σήμερα για αντίσταση και βάζουν και θέμα που άκουσαν το τραγούδι «Ήρωες, άπαρτα βουνά» και λοιπά.
Για τον Γοργοπόταμο ήταν.
Ο καθένας δίνει την ερμηνεία του. Εσείς θέλετε να καλύπτεστε έτσι, εμείς μπορεί να καλυπτόμαστε αλλιώς. Η ουσία είναι τώρα ότι θα πρέπει να το συνηθίσουν. Δεν μπορούν να το χωνέψουν. Αυτά τα έκανε και το ΠΑΣΟΚ. Τα έχετε πάρει τα μαθήματα αυτά μια χαρά. Πάτε και δηλώνετε υποταγή στον ιμπεριαλισμό. Είναι σαν αυτό που λεγόταν «να βάλουμε κι ένα αντάρτικο τώρα, να θυμηθούμε το παρελθόν μας». Όμως, να ξέρετε ότι αυτά θα τα πληρώσετε πολύ ακριβά. Ευχαριστώ, κύριε Πρόεδρε.
Κύριε Πρόεδρε, μπορώ να έχω τον λόγο;
Κύριε Υπουργέ, έχετε τον λόγο.
Θα είμαι πολύ σύντομος. Δέχομαι την παρατήρηση του κ. Θεοχαρόπουλου στο άρθρο 30 παράγραφος 3. Δεν εξουσιοδοτείται ο Υπουργός. Εξουσιοδοτείται ο Γενικός Διευθυντής Εξοπλισμών. Παρακαλώ να αλλάξει. Στηρίζω την τροπολογία με γενικό αριθμό 1317 και ειδικό 81, που κατέθεσε ο κ. Κατσίκης, για την ΥΠΑΑΠΕΔ. Βάζουν δώδεκα μισθώματα εγγύηση στην ενοικίαση για το real estate των Ενόπλων Δυνάμεων. Τέλος, διαβεβαιώνω τη Βουλή επίσημα ότι δεν υπάρχουν πυρηνικά στην Ελλάδα ούτε πρόκειται ποτέ να αποδεχτούμε πυρηνικά σε οποιαδήποτε στρατιωτική εγκατάσταση, είτε είναι δική μας είτε είναι φιλοξενούμενων ή συμμαχίας ή οποιουδήποτε άλλου. Πυρηνικά στην Ελλάδα δεν γίνονται αποδεκτά και το διαβεβαιώνω μετά βεβαιότητος.
Θα το μάθετε, αν φέρουν;
Βεβαίως, θα το μάθουμε. Τίποτα δεν μπαίνει στην Ελλάδα και τίποτα δεν γίνεται, εάν δεν έχει έλεγχο από τις ελληνικές Ένοπλες Δυνάμεις. Για αυτό σας διαβεβαιώνω. Το λέω αυτό, διότι άκουσα από τη Χρυσή Αυγή να λέει ότι μετά τη χολέρα έχουμε και πυρηνικά, τα οποία υπερίπτανται του Αιγαίου. Δεν υπάρχει τίποτα από όλα αυτά. Μη διαλύσουμε και την Κρήτη με τέτοιου είδους φημολογίες.
Όταν τα είχε η χούντα, δεν μίλαγε η Χρυσή Αυγή.
Εμείς δεν είμαστε χούντα.
Κύριε Υπουργέ, η νομοτεχνική βελτίωση που ανακοινώσατε, το πρώτο θέμα, θα παρακαλούσα πολύ να κατατεθεί άμεσα, γιατί θα λήξει η συνεδρίαση σε λίγη ώρα, ώστε να ενημερωθούν οι Βουλευτές.
Θα κατατεθεί αμέσως.
Κύριε Βίτσα, ζητήσατε τον λόγο για μια τροπολογία;
Ναι, θα ήθελα να στηρίξω τη βουλευτική τροπολογία με αριθμό 1316 και ειδικό 80. Την έχω ήδη ανακοινώσει αυτή την τροπολογία. Αντί να φτάνουν στο τριακοστό πέμπτο έτος και μετά από εικοσαήμερη θητεία, να έχουν δυνατότητα εξαγοράς του υπόλοιπου από το τριακοστό τρίτο έτος. Αυτό είναι το ένα θέμα. Το δεύτερο θέμα αφορά την περίπτωση που δεν προσεπικυρώσει ο Διοικητής του ΑΣΕΙ την απόφαση. Προβλέπεται με ποια διαδικασία θα γίνεται αυτό. Και το τρίτο, το οποίο και εγώ παραδέχομαι ότι είναι «φωτογραφικό», δηλαδή αφορά έξι ανθρώπους οι οποίοι έχουν αναπηρία από 100% και πάνω…
Δεν υπάρχει πάνω από 100% αναπηρία.
Ναι, υπάρχει στις Ένοπλες Δυνάμεις. Οι άνθρωποι που έχουν μπει σε κατάσταση πολεμικής διαθεσιμότητας και έχουν αναπηρία από 100% και πάνω προάγονται τιμητικά στον επόμενο από τον κατεχόμενο βαθμό. Είναι έξι άνθρωποι.
Καλώς, ευχαριστούμε τον κύριο Υπουργό. Κύριε Μεγαλομύστακα, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, θα ξεκινήσω την τοποθέτησή μου με ένα θέμα λίγο άσχετο με το παρόν νομοσχέδιο, ένα θέμα που έχει προκαλέσει μεγάλες εντάσεις στο πανελλήνιο και το οποίο, για εμένα, αποτελεί ντροπή για όλους εμάς, καθώς πρώην συνάδελφοί μας ζητούν αναδρομικά, όταν, όπως αναφέρθηκε πολλές φορές σήμερα, τα αναδρομικά στις Ένοπλες Δυνάμεις δεν έχουν δοθεί, όταν οι συντάξεις κόβονται, όταν ο κόσμος, ο ελληνικός λαός ζει όλα όσα ζει και είναι σε αυτή την κατάσταση. Και αυτοί, θαρρείς, δεν έχουν εικόνα του τι γίνεται και θέλουν τα αναδρομικά. Αν κάνω λάθος - που δεν κάνω λάθος - ο κ. Τσοχατζόπουλος ζητάει 250.000 ευρώ. Δεν έχουμε αίσθηση, δηλαδή, του τι γίνεται έξω στην κοινωνία. Οι άνθρωποι αυτοί δεν ξέρω αν έχουν τσίπα και ντροπή. Αυτό είναι κάτι που έχει φτάσει τον κόσμο στο σημείο όλους εμάς τους πολιτικούς, το πολιτικό σύστημα, τους περισσότερους από εδώ, να μη θέλει να τους βλέπει μπροστά του. Αυτό είναι ένα πλήγμα, το οποίο πρέπει να αντιμετωπίσουμε. Η Ένωση Κεντρώων έχει κάνει ξεκάθαρο από την πρώτη μέρα που βρίσκεται μέσα στο ελληνικό Κοινοβούλιο, αλλά και πριν, καθώς αποτελεί βασική θέση της στα εννιά σημεία ότι οι συντάξεις των αιρετών πρέπει να καταργηθούν. Όσοι ήταν εδώ μέσα, όσοι ήταν δήμαρχοι, περιφερειάρχες και οποιοσδήποτε άλλος αιρετός να πάρει σύνταξη από το ταμείο του, όπως κάθε ένας Έλληνας πολίτης. Το να είσαι πολιτικός δεν αποτελεί επάγγελμα. Είναι ένα καθήκον που έχουμε απέναντι στον ελληνικό λαό, στον λαό που μας εκλέγει, μας στηρίζει. Για αυτούς πρέπει να παλεύουμε. Δεν πρέπει να μας νοιάζει μόνο ο εαυτούλης μας, το πώς θα εξασφαλίσουμε τη σύνταξή μας, που μάλιστα είναι και παχυλή. Το βουλευτιλίκι και το δημαρχιλίκι δεν είναι επάγγελμα. Δεν μπορούμε να βασιστούμε κάνοντας καριέρα πάνω σε αυτό. Είναι αυτό που οδήγησε τον κόσμο να σιχαίνεται μεγάλο κομμάτι από εμάς. Το επόμενο θέμα που θα θίξω, το οποίο έχουν θίξει και οι περισσότεροι ομιλητές, οι οποίοι ανέβηκαν σε αυτό το Βήμα, είναι το θέμα των F -16, το οποίο έχει σηκώσει μεγάλη συζήτηση. Αυτό, για εμένα, είναι λάθος, γιατί τέτοια θέματα δεν πρέπει να ακούγονται τόσο πολύ. Πρέπει να παίζουμε χαμηλά την μπάλα σε τέτοιου είδους ζητήματα, όπως και στη διπλωματία. Δυστυχώς όλα αυτά προκλήθηκαν από την έλλειψη ενημέρωσης των υπόλοιπων κομμάτων του Κοινοβουλίου από τα δύο κυβερνητικά κόμματα. Έχουμε προτείνει πάρα πολλές φορές να υπάρχει ένα διακομματικό συμβούλιο σε επίπεδο Αρχηγών, υπό την επίβλεψη του Προέδρου της Δημοκρατίας. Δεν έχει εισακουστεί το αίτημά μας. Δυστυχώς είδαμε να λέγονται πάρα πολλά, όταν σε μια περίοδο που η Τουρκία συνεχίζει τις απειλές της κι έχει επεκτατικές βλέψεις. Έχει κάνει ήδη μία παραγγελία για εκατό F -35. Όλα αυτά που έγιναν έπρεπε να έχουν αποφευχθεί. Και ήταν πολύ εύκολο να αποφευχθούν, εάν υπήρχε ενημέρωση προς τα άλλα κόμματα. Δεν μπορούμε να ενημερωνόμαστε, γιατί δεν είμαστε ειδικοί. Δεν γνωρίζουμε όλο το ζήτημα. Εγώ προσωπικά έχω ιδιαίτερη ευαισθησία σε αυτά τα θέματα όντας γιος στρατιωτικού. Ωστόσο, όλοι εμείς που δεν είμαστε ειδικοί, δεν μπορούμε να ενημερωνόμαστε από τις διαθέσεις ενός δημοσιογράφου, ο οποίος μπορεί να θέλει απλώς να σας πολεμήσει. Κι ενδεχομένως να έχετε δίκιο σε αυτό. Η πολιτική και ο σχεδιασμός που αφορά την εθνική άμυνα και τη διπλωματία θα πρέπει να είναι μακρόπνοος, σταθερός, διακομματικός και να εκπέμπει σοβαρότητα. Δεν μπορούμε να βαδίζουμε έτσι. Συμφωνούμε στο να αναβαθμιστούν τα F -16. Πόσα θα είναι αυτά; Ποια θα είναι τα χρήματα. Τι έχετε ζητήσει; Δεν θα έπρεπε να πάρετε και τη γνώμη των υπολοίπων; Μας λέτε ότι θα δώσουμε μέχρι 1,1 δισεκατομμύρια δολάρια, περίπου 800 εκατομμύρια ευρώ. Για πόσα αεροπλάνα; Μας είπατε το ποσό. Θα μας πείτε και τον αριθμό των αεροπλάνων; Μάλιστα, δική μας πρόταση, της Ένωσης Κεντρώων, είναι να δούμε αν μπορούμε να προμηθευτούμε και κάποια F -35. Δεν μπορούμε να ανταγωνιστούμε τους Τούρκους, όταν αυτοί θα έχουν νέα αεροπλάνα κι εμείς θα πηγαίνουμε με τα δικά μας τα αναβαθμισμένα. Δεν λέμε σε καμμία περίπτωση να μη γίνει αναβάθμιση. Ξέρουμε ότι αν δεν αναβαθμιστούν τα αεροσκάφη μας, που αποτελούν και τη ραχοκοκαλιά της αμυντικής μας γραμμής, αυτά σιγά - σιγά θα πηγαίνουν προς την αχρηστία. Θέλουμε να αναβαθμιστούν, θέλουμε να εξελίξουμε τον στόλο μας, ωστόσο πρέπει να δούμε αν μπορούμε να τον ενισχύσουμε και με κάποια νέα αεροσκάφη, που αυτό είναι κάτι θεμιτό, και νομίζω ότι μπορούμε να το κατακτήσουμε. Επίσης, όλη αυτή η κουβέντα γίνεται χωρίς να έχετε δει τι γίνεται με τους ιπτάμενούς μας. Από το 2010 μέχρι σήμερα έχουν υποστεί μειώσεις στο πτητικό επίδομα από 15% έως 45% περίπου. Καλώς τα άψυχα αεροπλάνα, αλλά να δούμε λίγο και το δυναμικό μας, τους πιλότους μας. Είστε δυόμισι χρόνια Κυβέρνηση και δεν έχετε κάνει κάτι γι' αυτούς προς το παρόν σε αυτό το επίπεδο τουλάχιστον. Κύριες θέσεις μας στην Ένωση Κεντρώων είναι πρώτον, να διατηρήσουμε το 2%. Ποτέ δεν ήμασταν αντίθετοι σε αυτό, καθώς είμαστε σε μια περιοχή όπου, όπως θέλουμε να λέμε, αποτελούμε σταθεροποιητικό παράγοντα. Επομένως πρέπει να το κρατήσουμε αυτό. Ωστόσο πρέπει να υπάρχει μια ορθολογική αξιοποίηση όλων των ανθρώπινων και οικονομικών πόρων. Πρέπει να έχουμε κάνει έναν εξορθολογισμό και έναν αυστηρό έλεγχο όσον αφορά τις δαπάνες που έχουμε για την άμυνα και όλα αυτά σε ένα καθεστώς διαφάνειας. Πρέπει να αποφύγουμε τις παθογένειες του παρελθόντος, να αποφύγουμε τις μίζες, τα σκάνδαλα και όλα αυτά που μας οδήγησαν σε αυτήν εδώ την κατάσταση. Επίσης, πιστεύουμε ότι άμεσα θα πρέπει να ενισχυθεί και η ελληνική πολεμική βιομηχανία. Πρέπει να στηρίξουμε τόσο τις κρατικές όσο και τις ιδιωτικές εταιρείες, καθώς το αμυντικό μας υλικό καλό θα ήταν να προέρχεται σε μεγάλο μέρος του μέσα από την Ελλάδα, ενισχύοντας έτσι την οικονομία μας. Το ίδιο θα έπρεπε να γίνεται και για τη συντήρηση των εξοπλισμών που έχουμε πάρει από το εξωτερικό. Πριν πάω στο νομοσχέδιο, θα ήθελα να κάνω ξεκάθαρο και σαφές ότι, όταν μας παρακολουθούν οι ξένοι, γιατί υπάρχουν πρέσβεις, πρόξενοι και βλέπουν όλα όσα γίνονται από αυτή την Κυβέρνηση, δηλαδή ο Πρωθυπουργός μας άλλα να λέει πριν γίνει πλανητάρχης πλέον ο κ. Τραμπ και άλλα να λέει κατά την επίσκεψή του εκεί, όταν βλέπουν - δεν μπορώ να το χαρακτηρίσω κιόλας - τι γίνεται μέσα στη Βουλή από την επίσκεψη του κύριου Υπουργού στο Λονδίνο με την επίσκεψή του στο καζίνο, δεν ξέρω ποιοι ομόλογοί του θα τον υποδεχτούν με ανάλογη σοβαρότητα και όταν αυτό το θέμα «σηκώνεται» μέσα στη Βουλή σε τέτοιο βαθμό που το έχει μάθει όλος ο πλανήτης. Δεν πρέπει να προβαίνουμε σε τέτοιες συμπεριφορές και σε τέτοιες εικόνες, όταν βρισκόμαστε σε αυτή τη δύσκολη κατάσταση. Σοβαρότητα θέλει και η διπλωματία και η εθνική άμυνα. Και τώρα επί του νομοσχεδίου. Θα ξεκινήσω από το τέλος.
Μιλάς ήδη οκτώ λεπτά και είκοσι πέντε δευτερόλεπτα. Πρώτη φορά σε ακούω να μιλάς οκτώμισι λεπτά.
Άμα πιστεύετε ότι δεν ήταν σοβαρά, εγώ αυτά ήθελα να αναφέρω. Άποψή σας είναι αυτό, κύριε Υπουργέ. Ας μην χάνουμε άλλο χρόνο, πήγαμε στα οκτώ λεπτά. Άλλωστε επί των άρθρων μίλησε πολύ εμπεριστατωμένα και ο εισηγητής μας. Εδώ ο ρόλος μου είναι ως Κοινοβουλευτικός Εκπρόσωπος.
Ο κ. Σαρίδης που είναι σοβαρός.
Χαιρόμαστε και τα συγχαρητήρια μας στον κ. Σαρίδη που είναι σοβαρός και δεν το αμφισβητεί κανένας αυτό. Επίσης, για το άρθρο 30 τώρα, το οποίο είναι ένα άρθρο που διαπραγματεύεται και έχει διατάξεις που κινούνται προς τα αντισταθμιστικά, είναι μια νέα σύμβαση αντισταθμιστικών που αφορούν τα αντιαεροπορικά συστήματα PATRIOT. Είναι γνωστό σε όλους ότι τα αντισταθμιστικά αποτελούν ένα πεδίο διαφθοράς. Είδαμε ότι οι Αμερικάνοι τα κατήργησαν. Είδαμε στη χώρα μας τι έχει γίνει που με το ν.3978/2011, σύμφωνα με την εναρμόνιση της ευρωπαϊκής οδηγίας τα καταργήσαμε και εμείς. Όμως, για να λέμε τα σύκα σύκα και τη σκάφη σκάφη, η συγκεκριμένη οδηγία ως στόχο έχει κυρίως την ενίσχυση των μεγάλων γαλλογερμανικών κολοσσών της πολεμικής βιομηχανίας σε βάρος των πολεμικών βιομηχανιών μικρότερων χωρών, όπως είμαστε κι εμείς. Έχοντας υπ' όψιν ότι δεν ανήκουμε σε εκείνους που δαιμονοποιούν άνευ ετέρου τα αντισταθμιστικά, είναι αλήθεια ότι αυτά μαζί με την εγχώρια βιομηχανική συμμετοχή, που, επίσης, καταργήθηκε, και την ελληνική προστιθέμενη αξία βοήθησαν σημαντικά στη βιωσιμότητα των μικρομεσαίων επιχειρήσεων, που αποτελούσαν και τη ραχοκοκαλιά, όπως είπαμε και πριν, της εγχώριας αμυντικής βιομηχανίας. Όμως και μια ακόμη ωφέλεια που είχαμε ήταν από την εισαγωγή τεχνογνωσίας στη χώρα μας. Μην ξεχνάμε ότι παντού στον κόσμο η ανάπτυξη της βιομηχανίας, ιδίως της βαριάς, στηρίχθηκε στη στρατιωτική βιομηχανία για τους εξοπλισμούς. Είναι, επίσης, αλήθεια ότι τα κράτη - μέλη της Ευρωπαϊκής Ένωσης, παρά την ευρωπαϊκή οδηγία, με στοχευμένες πάντα κινήσεις κατορθώνουν να αναθέτουν σχεδόν το σύνολο των αμυντικών τους δαπανών σε εγχώριες βιομηχανίες. Είναι δυνατή, μάλιστα, η επίκληση στο άρθρο 346 της συνθήκης για τη λειτουργία της Ευρωπαϊκής Ένωσης για την εξαίρεση μέρους ή ακόμα και του συνόλου της προμήθειας από την οδηγία για λόγους που η παροχή πληροφοριών είναι αντίθετη με την ουσιώδη ασφάλεια αυτών. Επομένως ζητάμε από τον κύριο Υπουργό να λάβει τώρα μέτρα για την αναγέννηση της εγχώριας αμυντικής βιομηχανίας. Δεν θέλουμε περαιτέρω υποβάθμισή της. Σίγουρα οι μόνοι που ωφελούνται από το κλείσιμο, ενδεχομένως, όλων αυτών των εταιρειών θα είναι οι μιζαδόροι και οι μεσάζοντες που φέρνουν τον εξοπλισμό από το εξωτερικό. Θέλουμε οπωσδήποτε να έχουμε άμεση ενίσχυσή της, γιατί έτσι θα δούμε και αυτή την πολυπόθητη ανάπτυξη, θα δημιουργηθούν θέσεις εργασίας, επιτέλους, και μέσα στην Ελλάδα και όχι μόνο στους εταίρους μας και στους συνεργάτες μας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα χρειαστώ πολύ λίγο χρόνο ακόμη, κύριε Πρόεδρε. Επίσης, κάτι άλλο ασυνήθιστο που παρατηρείται σε αυτό το άρθρο - βέβαια, θα δούμε και τις νομοθετικές βελτιώσεις που ανακοινώθηκαν προ ολίγου - είναι η σύμβαση των αντισταθμιστικών να κυρώνεται με νόμο και ενώ το συγκεκριμένο σχέδιο νόμου κυρώνει σύμβαση που έχει συγκεκριμένους όρους και προβλέψεις, ταυτόχρονα να εξουσιοδοτείται ο εκάστοτε Υπουργός. Γιατί να αφήνουμε κάποιες τόσο σημαντικές δραστηριότητες και αποφάσεις να παίρνονται από τον Υπουργό; Άποψή μας είναι αυτές οι τροποποιήσεις που θα χρειαστούν να γίνουν να έρχονται στο Κοινοβούλιο και να υπάρχει έλεγχος από όλους μας. Αυτό είναι καθήκον σας και δικό μας καθήκον. Τέλος, για να κλείσω - εάν υπάρχει κάποιο κενό, θα τοποθετηθεί στη δευτερολογία του ο εισηγητής μας - θέλω να αναφερθώ στο άρθρο 27. Οι Ένοπλες Δυνάμεις αποτελούν ένα Σώμα, το οποίο θα έπρεπε να είναι τουλάχιστον συμπαγές, σταθερό, ισχυρό και δυνατό. Δεν χωρούν τριγμοί, δεν χωρούν ρωγμές σε αυτό Σώμα. Πρέπει όλες οι Ένοπλες Δυνάμεις να είναι ενωμένες και βλέπω ότι και με το νομοσχέδιο που φέρατε το 2016, αλλά και με αυτό, δημιουργούνται συγκρούσεις και διχόνοιες. Αυτό είναι κάτι που πρέπει να δούμε πολύ προσεκτικά, γιατί σε καμμία περίπτωση δεν θέλουμε έναν διαλυμένο στρατό. Σας ευχαριστώ πάρα πολύ.
Ευχαριστούμε τον κ. Μεγαλομύστακα. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και δύο εκπαιδευτικοί συνοδοί από το 1ο Γενικό Λύκειο Αμαλιάδας (δεύτερο τμήμα). Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Μιχελογιαννάκης από τον ΣΥΡΙΖΑ.
Ευχαριστώ, κύριε Πρόεδρε. Είναι ένα νομοσχέδιο, το οποίο πραγματικά λύνει σημαντικά ζητήματα. Η επιστροφή των έμπειρων στελεχών σε μη οργανικές θέσεις, ακόμα και μετά τα τριάντα πέντε έτη για τουλάχιστον άλλα πέντε έτη, σημαίνει προσφορά εμπειρίας, κάλυψη αναγκών, όχι επιβάρυνση στον προϋπολογισμό, όχι στέρηση θέσεων εργασίας σε άλλα Υπουργεία που έχουν ανάγκη, που είναι πολύ σημαντικά. Εξίσου σημαντικά είναι η διόρθωση του ν. 2639/1996 για την εξέλιξη στο στράτευμα, το προεδρικό διάταγμα για την απονομή αποστρατευτικού βαθμού στους εθελοντές μακράς διάρκειας - του ανθυπολοχαγού έναντι του ανθυπασπιστή - και η τροποποίηση του νόμου του 1970 για αξιοποίηση κινητών περιουσιακών στοιχείων. Και με την άδεια των τριών Σωμάτων και την έγκριση του Υπουργού αξιοποιείται το αποθηκευτικό υλικό είτε ως υλικό είτε ως συλλεκτικό υλικό. Αυτό μπορεί να εκποιηθεί. Είναι εξίσου σημαντικό. Επίσης, προβλέπει τη δημιουργία Κοινού Σώματος Οικονομικών Υπηρεσιών και Υπηρεσίας Εσωτερικών Υποθέσεων, σύσταση δηλαδή νέων ενιαίων δομών για οικονομικά εγκλήματα και διαφθορά. Θα στελεχωθεί από το σύνολο των αξιωματικών του Ελεγκτικού Σώματος του Στρατού Ξηράς, από τους επιτυχόντες στο διαγωνισμό του 2017, την πλήρωση κενών θέσεων αξιωματικών του Ελληνικού Σώματος Ξηράς και από τις μετατάξεις αξιωματικών του Οικονομικού Σώματος και των τριών κλάδων των Ενόπλων Δυνάμεων. Δηλαδή, για πρώτη φορά οι εσωτερικές υποθέσεις και το Σώμα των Ορκωτών Ελεγκτών μέσα στο Υπουργείο αποκτούν οντότητα. Άρα υπάρχει διαφάνεια παντού. Υπάρχουν αξιωματικοί που έχουν δικαίωμα να είναι στο εξωτερικό για δύο έτη με επιμίσθιο. Δίνεται η δυνατότητα να παραμείνουν για άλλα δύο χρόνια, εφόσον έχουν συνάψει γάμο με πολίτες της χώρας αυτής. Οι πολιτογραφηθέντες από άλλες χώρες, παραδείγματος χάριν από τη Ρωσία, που είναι ομογενείς και έρχονται στην Ελλάδα, μόλις έπαιρναν την ιθαγένεια, μέσα σε δύο μήνες έπρεπε να παρουσιαστούν στον Ελληνικό Στρατό. Τώρα δίνεται αναβολή για έναν χρόνο, που είναι σημαντικό για τις οικογένειές τους. Η ρύθμιση των ληξιπρόθεσμων οφειλών των στρατιωτικών νοσοκομείων είναι επίσης σημαντική. Υπάρχει η νομοθετική έγκριση σύμβασης μεταξύ της εταιρείας «RAYTHEON» και των Ενόπλων Δυνάμεων. Έγινε διαβούλευση μεταξύ των δύο μερών και της αντισυμβαλλόμενης εταιρείας για κάλυψη υπολειπόμενης υποχρέωσης και αποφυγή δικαστικών διαδικασιών. Έτσι προβλέπονται αντισταθμιστικά οφέλη και ανάπτυξη αμυντικής βιομηχανίας, με προγράμματα πιστωτικής αξίας 205 εκατομμύρια ευρώ, που είναι εξίσου σημαντικό. Το άρθρο 27 για τον συνδικαλισμό ουσιαστικά είναι συνέχεια του ν.4407/2016. Με το άρθρο αυτό γίνεται ομαλότερη η ενάσκηση του δικαιώματος αυτού. Θα μπορούν, δηλαδή, οι αξιωματικοί να βρίσκονται στην έδρα της περιφέρειας και να συνεδριάζουν μία φορά τον μήνα, να κάνουν εκλογές και αλλαγή καταστατικού. Με όλα αυτά βλέπει κανείς ότι το νομοσχέδιο λύνει σοβαρά θέματα στις Ένοπλες Δυνάμεις. Ευχαριστώ.
Ευχαριστούμε τον κ. Μιχελογιαννάκη. Τον λόγο έχει ο κ. Κυριαζίδης από τη Νέα Δημοκρατία.
Συναδέλφισσες και συνάδελφοι, συζητούμε ένα νομοσχέδιο σήμερα με διατάξεις, που αφορούν έναν ιδιαίτερο εργασιακό χώρο. Άρα χρειάζεται ιδιαίτερη προσοχή αναφορικά βέβαια με συγκεκριμένες διατάξεις, που έχουν να κάνουν με την ομοψυχία και τη σύμπνοια των Ενόπλων Δυνάμεων. Είμαι υποχρεωμένος να κάνω μία αναφορά προς τον Υπουργό Άμυνας, για όσα είχε δεσμευτεί και προεκλογικά αλλά και στη συνέχεια, ως συγκυβερνήτης, με την έννοια της συμμόρφωσης προς τις αποφάσεις του Συμβουλίου της Επικρατείας, που δυστυχώς δεν τήρησε σε κανένα βαθμό, ούτε ως Υπουργός Εθνικής Άμυνας ούτε ως συγκυβερνήτης, μολονότι είχε πει πάρα πολλές φορές ότι, εάν συνέβαινε αυτό, δεν θα συμμετείχε στην όποια συγκυβέρνηση με τον ΣΥΡΙΖΑ. Το ίδιο ακούστηκε και πέρυσι, όταν έγιναν περικοπές από πλευράς Υπουργείου Εργασίας, όπου συμπεριλήφθηκαν και τα στελέχη των Ενόπλων Δυνάμεων και των Σωμάτων Ασφαλείας, αναφορικά με τις μισθολογικές ωριμάνσεις και προαγωγές, που και τότε πάλι είχε φέρει τροπολογία ο Υπουργός Εθνικής Άμυνας ότι μέχρι το τέλος Σεπτεμβρίου του 2016 θα έβρισκε τα ισοδύναμα, προκειμένου τα στελέχη των Ενόπλων Δυνάμεων και των Σωμάτων Ασφαλείας κατ' επέκταση, να μην υποστούν τις όποιες συνέπειες. Δυστυχώς πέρασε και αυτός ο χρόνος, τελειώνει και το 2017 και δεν είδαμε καμμία ρύθμιση που θα δώσει κάποια ανάσα στα συγκεκριμένα στελέχη. Τουναντίον, με τον νόμο Κατρούγκαλου, τον ν.4387, διαπιστώσαμε και διαπιστώθηκε ότι ακόμη και οι συντάξεις του μηνός Οκτωβρίου 2017 έχουν αισθητές μειώσεις, μέχρι και 200 ευρώ, ειδικά σε αυτούς που υπηρέτησαν σε συγκεκριμένες μονάδες, που έχουν να κάνουν ειδικότερα με τον κίνδυνο, εννοώ με τα πτητικά που εκτελούσαν τις πτώσεις αλεξιπτωτιστών και ούτω καθεξής. Το αυτό θα συμβεί αναδρομικά με τον προαναφερθέντα νόμο από 1-6-2016 έως και 31-12-2018. Σύμφωνα με τις κείμενες διατάξεις, θα έχουμε μια δραματική μείωση των συντάξεων, η οποία μαζί με τα αναδρομικά θα ανέλθει στο ποσό των 500 ευρώ μηνιαίως. Οι ίδιες διατάξεις έχουν αναστείλει την καταβολή των συντάξεων μέχρι 31-12-2018 σε αυτούς που - αν θέλετε - ως ανώτατα στελέχη είχαν αμοιβές που ξεπερνούσαν τις 2.000 ευρώ και εννοώ τους αρχηγούς των Σωμάτων, τους υπαρχηγούς, εν πάση περιπτώσει, εκείνα τα στελέχη που θα έπρεπε κανείς με ιδιαίτερη φροντίδα και με έναν σεβασμό να τα αντιμετωπίζει, για να αγγίξει δηλαδή ο αρχηγός των Σωμάτων τα 1.800 ευρώ στη συνέχεια. Αυτά είναι λυπηρά. Δεν είναι δυνατόν να αντιμετωπίζονται αυτά τα στελέχη με αυτόν τον - θα μου επιτραπεί - απαξιωτικό τρόπο και τόνο. Έρχομαι, κύριε Υπουργέ, στα ζητήματα που έχουν να κάνουν με δύο νέες υπηρεσίες στις Ένοπλες Δυνάμεις. Η μία αφορά το Σώμα Οικονομικών Επιθεωρητών, η οποία, βεβαίως, ορθά ανήκει στον Αρχηγό του Γενικού Επιτελείου. Τη δεύτερη υπηρεσία, όμως, που δημιουργείται στο Υπουργείο Εθνικής Άμυνας - και αναφέρομαι στην Υπηρεσία Εσωτερικών Υποθέσεων - την υπαγάγετε σε εσάς. Για ποιον λόγο; Ο στρατιωτικός εισαγγελεύς ξέρουμε ότι έχει συγκεκριμένες αρμοδιότητες, μπορεί να κάνει κατά τα άρθρα 30 και 31 της Ποινικής Δικονομίας κάθε προανακριτική πράξη, προκειμένου να διαπιστώσει παράνομες πράξεις, να προβεί σε ποινικές διώξεις και λοιπά.
Των στρατιωτικών. Εδώ μιλάμε για πολιτικό προσωπικό.
Ναι, το ομολογείτε εδώ. Δεν αντιλαμβάνομαι γιατί θα πρέπει η Υπηρεσία Εσωτερικών Υποθέσεων να υπάγεται σε εσάς.
Είναι Υπηρεσίες του Υπουργείου.
Ναι, βεβαίως.
Δεν θα τις είχε αλλιώς.
Γιατί δεν θα τις είχε αλλιώς; Πώς τις έχει το Αρχηγείο της Ελληνικής Αστυνομίας;
Δεν τις έχει.
Πώς δεν τις έχει;
Διαβάστε να δείτε.
Εσείς διαβάστε το! Διευκρινίστε το, σας παρακαλώ. Δεν είναι δυνατόν πολιτικά η Υπηρεσία Εσωτερικών Υποθέσεων να υπάγεται σε εσάς. Δηλαδή, θα δίνετε συγκεκριμένη κατεύθυνση για το ποιους θα ελέγχει, τι δεν θα ελέγχεται; Αυτό είναι πρωτάκουστο. Δεν μπορεί να συμβεί. Άλλωστε, οι αρμοδιότητες του στρατιωτικού εισαγγελέα είναι και συγκεκριμένες. Θα μπορούσε να ασκήσει - αν θέλετε - και αυτή την εποπτεία. Εν πάση περιπτώσει, αν δυστυχώς δεν θέλετε να το αντιληφθείτε, θα το βρούμε μπροστά μας, θα το βρείτε μπροστά σας. Και βεβαίως, έρχομαι σε ένα πιο συγκεκριμένο ζήτημα, για το οποίο εκ της εμπειρίας μου θα πρέπει να απευθυνθώ προς εσάς, γιατί συνεργαστήκαμε, όπως και με τον παρόντα κ. Λοβέρδο και με τον κ. Βίτσα, προκειμένου επιτέλους και στα Σώματα Ασφαλείας να υπάρχει μια συνδικαλιστική έκφραση κατά τον τρόπο που θα τους αναλογούσε, κατά τον τρόπο που θα έπρεπε. Διότι αυτό που συμβαίνει σήμερα στις Ένοπλες Δυνάμεις συνέβη και στην Ελληνική Αστυνομία, κύριε Υπουργέ. Επί επτά χρόνια πράγματι αυτό που συμβαίνει σήμερα συνέβαινε και στην Ελληνική Αστυνομία, με αποτέλεσμα να υπάρχει τεράστια διχόνοια, να υπάρχουν δηλαδή ανώμαλες καταστάσεις. Και θα έλεγα ότι την πλήρωσε και το αστυνομικό προσωπικό, αλλά και η Ελληνική Αστυνομία. Και έρχεστε σήμερα εσείς να επαναλάβετε ακριβώς το ίδιο, με την έννοια της δημιουργίας μιας κατευθυνόμενης συνδικαλιστικής φωνής, παρουσίας, που θα έλεγα ότι θα έπρεπε τα προηγούμενα παθήματα να μας γίνουν μαθήματα. Και μάλιστα πού το κάνετε; Σε έναν εργασιακό χώρο που θέλει ιδιαίτερη προσοχή, με την έννοια της ομοψυχίας και της σύμπνοιας. Τι κάνετε, λοιπόν, τώρα; Έρχεστε και νομιμοποιείτε μια συγκεκριμένη συνδικαλιστική ένωση, της βάζετε και μια ταμπέλα και υποχρεώνονται όλα τα στελέχη των Ενόπλων Δυνάμεων να ενταχθούν σε αυτή. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Αναπληρωτά Υπουργέ, είχατε δεσμευθεί προκειμένου να φέρετε μια τροποποίηση, μια νομοτεχνική βελτίωση. Τι κάνετε τώρα εδώ; Έρχεστε και βάζετε την ταμπέλα, δηλαδή πλέον το συγκεκριμένο σωματείο με την επωνυμία «Πανελλήνια Ομοσπονδία Ενώσεως Στρατιωτικών» οφείλει να εναρμονίσει το καταστατικό του, σύμφωνα με τα όσα σήμερα αποτυπώνονται εδώ και όλοι υποχρεώνονται να ενταχθούν εκεί σε συγκεκριμένο χρονικό διάστημα. Άρα, λοιπόν, τι κάνετε; Τους υποχρεώνετε όλους να ενταχθούν εδώ προκειμένου να ελέγχετε συνέχεια όλο αυτό από πλευράς συνδικαλιστικής έκφρασης. Κάνετε κακό, κύριε Υπουργέ. Σας το λέω: Κάνετε κακό. Συμφωνούμε - ειλικρινά σας το λέω - στις πρωτοβάθμιες. Και όσες δεν έχουν δημιουργηθεί σύμφωνα με τον νόμο να ιδρύσουν τα καταστατικά τους. Γιατί δεν δημιουργείτε μία δευτεροβάθμια οργάνωση, χωρίς ονοματεπώνυμο, στο διάστημα αυτό να ιδρύσουν το καταστατικό τους και να προχωρήσουν στη συνέχεια μέσα σε συγκεκριμένο χρονικό διάστημα στην όποια εκλογική διαδικασία και ο υπέρτερος, ο καλύτερος να αναδειχθεί μέσα από αυτή τη διαδικασία; Τι κάνετε εσείς τώρα; Βαφτίζετε συγκεκριμένα και θα πρέπει όλοι να περάσουν μέσα ακριβώς από αυτή τη «δευτεροβάθμια» οργάνωση με ονοματεπώνυμο, με ταμπέλα, αποκλείοντας τους λοιπούς. Και θα συνεχιστεί το πρόβλημα. Σας το λέω ειλικρινά. Αυτό - θα μου επιτρέψετε την έκφραση - είχαμε πάθει και στην Ελληνική Αστυνομία. Καθίσαμε - όλα τα κόμματα κάθισαν - το 1994, φτιάξαμε πράγματι μια τέτοια ρύθμιση, έγινε αποδεκτή και με ομαλότητα και σύμπνοια προχωρήσαμε στο επόμενο βήμα χωρίς να διαταραχθεί το παραμικρό. Θέλετε να συνεχιστούν αυτές οι διαταράξεις και οι αναταράξεις εντός των Ενόπλων Δυνάμεων; Εσείς έχετε την ευθύνη αν θέλετε να ακολουθήσετε αυτόν τον τρόπο. Μέχρι να τελειώσει η σημερινή συζήτηση έχουμε μία ευκαιρία να υπάρξει μια ομαλότητα στις Ένοπλες Δυνάμεις. Για ό,τι συμβεί θα είστε υπεύθυνοι, ειλικρινά σας το λέω. Υπάρχει πρόθεση. Συζήτησα με τους εισηγητές όλων των κομμάτων, πλην του ΣΥΡΙΖΑ, διότι προφανώς θα υιοθετεί τη δική σας θέση, και συμφωνούν ως προς αυτό. Δώστε τη δυνατότητα, δώστε την ευκαιρία για μια ομαλότητα στις Ένοπλες Δυνάμεις. Σας ευχαριστώ.
Ευχαριστούμε τον κ. Κυριαζίδη.
Κύριε Πρόεδρε, θα ήθελα τον λόγο.
Έχει ζητήσει τον λόγο ο κ. Βίτσας.
Μία κουβέντα μόνο, κύριε Πρόεδρε.
Ορίστε, έχετε τον λόγο.
Η τροπολογία με γενικό αριθμό 1311 και ειδικό αριθμό 77 που είχαμε αφήσει σε εκκρεμότητα, για τη συμφωνία της κ. Αχτσιόγλου, για το θέμα των μετοχικών ταμείων γίνεται δεκτή.
Για ποιο θέμα είναι, κύριε Υπουργέ;
Για το 4% των κρατήσεων από τα εξοπλιστικά για τα ταμεία.
Καλώς. Κύριε Βίτσα, έχετε τον λόγο.
Επειδή έρχεται και επανέρχεται και τραβάει, να δώσω μια οριστική απάντηση και να πω ποια είναι η δική μου η θέση. Έχω υπ' όψιν μου όλες τις προτάσεις. Πρώτον, ξαναλέω ότι και τα δύο σωματεία που θέλουν να είναι ομοσπονδίες, λέγονται «Πανελλήνια Ομοσπονδία Ενώσεων Στρατιωτικών». Και τα δύο. Το ένα έχει κρατήσει ως αρκτικόλεξο το ΠΟΕΣ, το άλλο ΠΟΜΕΝΣ.
Μία δευτεροβάθμια.
Καθίστε, να καταλάβετε και τι λένε οι άνθρωποι. Η πρόταση έρχεται και λέει: Πάρε από αυτά τα δύο και φτιάξε μια τρίτη. Άρα δεν αποκλείει το γεγονός να υπάρχουν αυτά τα δύο. Έρχομαι εγώ και λέω: Αυτό είναι ζήτημα όχι για νομοθέτηση στη Βουλή. Είναι ζήτημα πολιτικής πρακτικής. Δεν υπάρχει μόνο αυτή η πολιτική πρακτική.
Κύριε Υπουργέ, βάζετε ταμπέλα. Τα ονομάζετε.
Πάλι τα ίδια θα λέω. Δεν υπάρχει κανένα αρκτικόλεξο σε αυτό που διαβάζετε. Και τους το είπα: Προσέξτε, κύριοι, δεν υπάρχουν μόνο τα δύο σωματεία που λέγονται ΠΟΕΣ και ΠΟΜΕΝΣ. Όταν ολοκληρωθεί η διαδικασία - για να είμαστε και καθαροί - της εκλογής των αντιπροσώπων και των διοικητικών συμβουλίων των περιφερειακών ενοτήτων, υπάρχουν και οι πρόεδροι. Άρα, αν δεν τα βρείτε μέσα σε αυτό το διάστημα των τριών, έξι μηνών, υπάρχουν και άλλες πολιτικές πρακτικές που μπορούν να αξιοποιηθούν. Εγώ δεν θα πάω να πω στον συνδικαλιστή - και δεν είναι ξέρετε ο φόβος μου - τι κάνει ο ένας και τι κάνει ο άλλος. Το φώναξα και λίγο στον κ. Μεγαλομύστακα: Επειδή στη ΓΣΕΕ συγκρούονται συχνά μεταξύ τους - και καλά κάνουν - με διάφορες πολιτικές τακτικές είπε κανένας να μην υπάρχει ΓΣΕΕ; Επειδή στην Πανελλήνια Ένωση των Επαγγελματοβιοτεχνών γίνεται το ίδιο, να μην υπάρχει ούτε αυτή;
Κύριε Υπουργέ, με την διάταξη…
Εγώ σας λέω, λοιπόν, ότι έχω τις καλές μου υπηρεσίες…
Κύριε Υπουργέ, ολοκληρώστε, παρακαλώ.
Ναι, αλλά το ονομάζετε…
Μη διακόπτετε, παρακαλώ, κύριε Κυριαζίδη.
Ταμπέλα βάζετε.
Αφού και οι δύο το ίδιο όνομα έχουν.
Γιατί δεν βάζετε δευτεροβάθμια οργάνωση;
Πόσες φορές θα πρέπει να σας το πω για να το καταλάβετε;
Γιατί δεν το βάζετε;
Εσείς δεν συμφωνείτε να υπάρχει μία;
Βεβαίως.
Τότε τι μου λέτε;
Μα, εδώ έχει ονοματεπώνυμο. Το ονομάζετε εδώ…
Αφού το ίδιο ονοματεπώνυμο έχουν και οι δύο. Πόσες φορές θα το πω;
Κύριε Υπουργέ, ολοκληρώσατε;
Το καθορίζετε εδώ.
Κύριε Κυριαζίδη, τα είπατε πριν από λίγο. Παρακαλώ, δεν καταγράφεται και το τι λέτε.
Ρωτήστε πώς λέγεται η ΠΟΜΕΝΣ. Είναι Πανελλήνια Ομοσπονδία Ενώσεων Στρατιωτικών.
Ονομάστε και τις δύο τώρα.
Καμμία δεν ονομάζουμε.
Μα, πώς δεν ονομάζετε;
Κύριε Κυριαζίδη, δεν καταγράφεται τίποτα από αυτά που λέτε τώρα. Με ακούτε; Κύριε Κυριαζίδη, καταλαβαίνετε; Αυτή τη στιγμή δεν έχει καταγραφεί τίποτα απ' ό,τι είπατε. Κύριε Υπουργέ, εσείς τελειώσατε;
Τελείωσα, κύριε Πρόεδρε.
Τον λόγο έχει η κ. Αικατερίνη Παπακώστα - Σιδηροπούλου από τη Νέα Δημοκρατία.
Ευχαριστώ πολύ, κύριε Πρόεδρε. Ξεκινώ αμέσως την τοποθέτησή μου για το συγκεκριμένο σχέδιο νόμου του Υπουργείου Εθνικής Άμυνας και θα προσπαθήσω να επικεντρωθώ σε ζητήματα τα οποία δεν εθίγησαν με τον τρόπο που εγώ επιθυμώ να τα θίξω από τους συναδέλφους οι οποίοι τοποθετήθηκαν πριν από μένα, κύριε Πρόεδρε και αγαπητοί συνάδελφοι. Θέμα πρώτο. Ευέλπιδες. Βάζω τίτλους. Κύριε Πρόεδρε, κύριοι Υπουργοί που εκπροσωπείτε την Κυβέρνηση και αγαπητοί συνάδελφοι, θέλω να πω ότι το ζήτημα επικεντρώθηκε στο αν φορούσαν ή δεν φορούσαν, ήταν ενδεδυμένοι ή όχι οι Ευέλπιδες με τη στολή τους. Εγώ θέλω να επικεντρωθώ στο πολιτικό ζήτημα το οποίο υπάρχει. Το πολιτικό ζήτημα το οποίο υπάρχει αυτή την ώρα σε όλη την Ευρώπη και έχει έρθει και στη χώρα μας είναι ότι παρατηρείται μια έξαρση βίας και μια έξαρση των άκρων και των ακραίων συμπεριφορών σε καιρό ειρήνης, σε περίοδο δημοκρατίας σε όλες τις πρωτεύουσες της Ευρώπης, με αποτέλεσμα τα εκλογικά αποτελέσματα τα οποία προκύπτουν μέσα σε ένα τέτοιο καθεστώς φοβίας και ανασφάλειας των πολιτών είναι ότι καταρρέουν χριστιανοδημοκράτες και σοσιαλδημοκράτες, οι κυβερνήσεις αντί να δαπανήσουν χρήματα για κοινωνικές πολιτικές προς τις ευαίσθητες ομάδες πληθυσμού, δαπανούν πολλά περισσότερα για την εσωτερική ασφάλεια των ευρωπαϊκών πρωτευουσών. Αυτό το θέμα θα πρέπει να μας προβληματίσει. Βλέπετε τα αποτελέσματα των εκλογών στην Τσεχία τελευταία, σύμφωνα με τα οποία οι άκρες και οι ακρότητες κερδίζουν έδαφος σε βάρος των παραδοσιακών κομμάτων. Αυτό θα πρέπει να μας προβληματίσει, αγαπητοί συνάδελφοι. Άρα ο τίτλος «Ευέλπιδες», πέρα από τη φόρτιση περιλαμβάνει ένα πολιτικό περιεχόμενο το οποίο ουδείς οφείλει να παραγνωρίσει.
Συγγνώμη, κυρία Παπακώστα. Παρακαλώ, κάντε ησυχία, κύριοι συνάδελφοι!
Δεύτερον. Επίσκεψη του Πρωθυπουργού της Ελλάδος στις Ηνωμένες Πολιτείες Αμερικής. Με αφορά πάρα πολύ, κύριε Πρόεδρε και νομίζω, αγαπητοί συνάδελφοι και τον ελληνικό λαό στο σύνολό του, να αποσαφηνιστεί στη Βουλή των Ελλήνων με μια συζήτηση η οποία θα γίνει στην Εθνική Αντιπροσωπεία, αποσαφήνισης του περιεχομένου της συμφωνίας της Ελληνικής Κυβέρνησης με τις Ηνωμένες Πολιτείες Αμερικής σε ζητήματα που άπτονται της άμυνας και της ασφάλειας. Εκεί συμπεριλαμβάνεται και το μέρος από το όλο, που αφορούσε την αναβάθμιση των F -16. Νομίζω ότι είναι ένα μέρος, δεν είναι το όλο. Εκεί θέλω να πω ότι αυτό πρέπει να ενδιαφέρει την Εθνική Αντιπροσωπεία και τον ελληνικό λαό υπό την εξής έννοια, ότι δηλαδή η περιοχή μας, η Ελλάδα, η χώρα μας είναι ο μοναδικός πυλώνας σταθερότητας στην ευρύτερη περιοχή. Είναι η συγκυρία εξαιρετικά ευνοϊκή για τη χώρα, διότι οι Ηνωμένες Πολιτείες Αμερικής αναζητούν αυτή τη στιγμή έναν σταθερό βραχίονα, έναν σταθερό πυλώνα στην περιοχή και αυτός δεν μπορεί παρά να είναι η Ελλάδα. Αυτή είναι η δεύτερη παρατήρηση. Άρα, πώς το αξιοποιεί η χώρα και διά της Κυβερνήσεώς της, μέσα από τις πάγιες θέσεις, τις οποίες εκφράζει και τις οποίες τήρησε και η παρούσα Κυβέρνηση; Άρα δεν καταλαβαίνω γιατί περιμένατε κάτι διαφορετικό κάποιες πτέρυγες της Βουλής. Δεν νομίζω ότι μπορεί, όταν κάποιος είναι στη διακυβέρνηση, να φεύγει από τις πάγιες θέσεις της χώρας σε σχέση και με το αμυντικό δόγμα, σε σχέση και με τα ζητήματα της εξωτερικής πολιτικής και της διπλωματίας, σε σχέση με αυτό που η χώρα έχει οικοδομήσει επί χρόνια ως πάγια εξωτερική της πολιτική και ως δόγμα άμυνας και ασφάλειας. Δεν καταλαβαίνω, δηλαδή, τι θα περίμενε κανείς διαφορετικό απ' αυτό. Αυτό που αναμένω, όμως, είναι να αποσαφηνιστεί πώς σε μία τέτοια ευνοϊκή συγκυρία επωφελείται η χώρα μας πολύ περισσότερο απ' ό,τι θα μπορούσε να ωφεληθεί, ενδεχομένως, σε μία περίοδο, κατά την οποία δεν υπήρχαν οι εντάσεις με τη γειτονική χώρα, την Τουρκία, δεν υπήρχαν οι διαθέσεις στην Ευρώπη να επιστρέψουμε στον 19ο αιώνα, σε συνάρτηση με αυτό που είπα στην αρχή. Δηλαδή, αντί να πάμε σε μία Ευρώπη μεγαλύτερη, ασφαλέστερη και πιο κοντά στους πολίτες της, πηγαίνουμε σιγά - σιγά σε λογικές φεουδαρχισμού, να κλειστούμε στον εαυτό μας και να περιχαρακωθούμε με βάση τη φοβία και την ανασφάλεια που επικρατούν. Άρα τι κερδίζουμε εμείς τώρα; Πρέπει να μας το αποσαφηνίσετε. Εγώ θα ήθελα να δω τον Πρωθυπουργό της χώρας να μας το εξηγεί αυτό. Το τρίτο που θέλω να πω είναι ότι πρέπει να λύσετε μία σειρά από προβλήματα στο Υπουργείο, διότι κάνετε ένα διαχειριστικό νομοσχέδιο. Το καταλαβαίνω. Αλλού διαφωνούμε, έχουμε διαφορετική άποψη και αλλού συμφωνούμε. Είναι διαχειριστικά τα ζητήματα. Σας θέτω, όμως, δύο - τρία θέματα τα οποία είναι πολύ σοβαρά. Τι θα κάνετε, για παράδειγμα, κύριε Υπουργέ, μιας και είστε Υπουργός Εθνικής Άμυνας, με την κατάργηση προστασίας των συντάξεων των ΑΜΕΑ των στελεχών των Ενόπλων Δυνάμεων και, μάλιστα, με βαριά αναπηρία, 80% και άνω; Εκεί είδαμε να αίρεται ουσιαστικά η προστασία του θεσμού της αναπηρίας, ο οποίος προστατεύεται από το Σύνταγμα, από το Εθνικό και Διεθνές Δίκαιο. Παραβιάστηκε η νομιμότητα με τον νόμο Κατρούγκαλου. Θα αποκατασταθεί η χωρίς νόμιμη αιτία μη προστασία των συντάξεων των ΑΜΕΑ; Είναι ένα ζήτημα το οποίο πρέπει να λύσετε. Ένα δεύτερο ζήτημα είναι οι συντάξεις χηρείας. Σε καμμία χώρα της Ευρωπαϊκής Ένωσης δεν εκδίδεται σύνταξη βάσει των εισοδηματικών και των περιουσιακών στοιχείων των ασφαλισμένων. Είναι ένα ζήτημα το οποίο πρέπει να δείτε και να λύσετε. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού]] Ένα τρίτο ζήτημα που πρέπει να δείτε είναι το βαθύ κούρεμα των συντάξεων των στελεχών των Ενόπλων Δυνάμεων, με βάση την απαρχή εφαρμογής του νόμου Κατρούγκαλου, και, μάλιστα, αυτών που κατείχαν θέση ευθύνης. Όσο πιο βαριά θέση ευθύνης κατείχαν τα στελέχη αυτά, τόσο πιο βαθύ κούρεμα υπέστησαν στις συντάξεις τους. Επίσης, θα ήθελα να κάνω μία - δυο παρατηρήσεις που αφορούν δύο θέματα, γιατί εν πολλοίς οι συνάδελφοι επικεντρώθηκαν σε αυτά τα ζητήματα. Το άρθρο 11, κύριε Υπουργέ, για το Σώμα Επιθεωρητών και την Υπηρεσία Εσωτερικών Υποθέσεων - και δεν το είπε κανείς αυτό το πράγμα - δημιουργεί σύγχυση και πρέπει να το αλλάξετε. Θα σας πω ποια πρόταση πρέπει να υιοθετήσετε. Όσον αφορά τις αρμοδιότητες των οικονομικών ενώσεων, έρχεται σε σύγκρουση με το ν.δ.721/1970 περί λογιστικού των Ενόπλων Δυνάμεων και Δημοσίου Λογιστικού και θα έχετε πρόβλημα. Προτείνω, λοιπόν, να υιοθετήσετε την πρόταση του Συνδέσμου Αποστράτων Αξιωματικών Οικονομικού Σώματος, οι οποίοι σας το τονίζουν αυτό το ζήτημα. Δείτε το, σας παρακαλώ πάρα πολύ. Προτείνω τα έσοδα από την αξιοποίηση των περιουσιακών στοιχείων του Υπουργείου να δοθούν στα μετοχικά ταμεία, διότι όπως ξέρετε πάρα πολύ καλά, έχουν υποστεί πολλές μειώσεις και ουσιαστικά τα μερίσματά τους…
Έγινε αυτό.
Το βάλατε; Γι' αυτό ρώτησα προηγουμένως, αλλά μου είπατε ότι η τροπολογία δεν αφορά σε αυτό. Στα μετοχικά ταμεία.
Στο 4%.
Αυτό είναι του Υπουργείου Εργασίας. Εγώ λέω από την αξιοποίηση. Είναι της κ. Αχτσιόγλου, αν δεν κάνω λάθος.
Είναι από τα εξοπλιστικά.
Ναι. Εγώ μιλώ για την αξιοποίηση της περιουσίας, δηλαδή για το άρθρο 8, το οποίο μιλά για την αξιοποίηση περιουσιακών στοιχείων. Να αξιοποιήσετε τα περιουσιακά στοιχεία…
Θα πάει όλο στα μετοχικά ταμεία.
Αυτό, πράγματι, είναι ένα πάρα πολύ καλό νέο. Επίσης, ένα ζήτημα είναι το άρθρο 27, στο οποίο άκουσα να γίνεται μία συζήτηση η οποία δεν καταλήγει πουθενά. Η γνώμη μου είναι ότι το πράγμα είναι πάρα πολύ απλό, εάν ζητήσουμε τη γνώμη των αρχηγών. Η φυσική ηγεσία των Ενόπλων Δυνάμεων είναι αυτή η οποία θα έχει και την ευθύνη. Ρωτήστε τους, λοιπόν, ποια γνώμη έχουν επ' αυτού του θέματος, εάν θεωρούν, δηλαδή, ότι αυτό μπορεί να βοηθήσει. Άρα, πριν προχωρήσετε σε οποιαδήποτε ρύθμιση, συνεννοηθείτε μαζί τους, ρωτήστε τη γνώμη τους. Αν αυτοί σας δώσουν το πράσινο φως, τότε προχωρήστε. Αλλιώς, θα φέρετε την πολιτική ευθύνη για ό,τι προκύψει. Και σας βεβαιώνω ότι θα προκύψει, διότι τα πράγματα δεν είναι καθόλου απλά όταν υπάρχουν συγκρούσεις και, μάλιστα, στον ευαίσθητο τομέα των Ενόπλων Δυνάμεων. Τέλος, θέλω να πω ότι καλό είναι στα θέματα άμυνας όλοι να επικεντρωνόμαστε στο διακύβευμα. Και το διακύβευμα είναι να έχουμε μία πολιτική, η οποία πρώτα από όλα να εστιάζει στα στελέχη, διότι τα στελέχη είναι αυτά τα οποία χειρίζονται τα εξοπλιστικά μας, τα στελέχη είναι αυτά τα οποία πρέπει να έχουν υψηλό ηθικό, τα στελέχη των Ενόπλων Δυνάμεων - άντρες και γυναίκες - είναι αυτά τα οποία θα πρέπει να αισθάνονται ασφάλεια και εκτίμηση στο πρόσωπό τους. Και θα πρέπει αυτό να το αποδεικνύουμε εν τοις πράγμασι όλες οι κυβερνήσεις, όλοι οι Υπουργοί Άμυνας. Κατά συνέπεια, κλείνοντας, κύριε Πρόεδρε, θέλω να πω ότι εδώ θα πρέπει να συμφωνήσουμε σε μερικά ζητήματα. Σας επεσήμανα ακροθιγώς δύο, τρία ζητήματα τα οποία είναι πολύ καίρια για τα στελέχη των Ενόπλων Δυνάμεων. Προχωρήστε προς αυτή την κατεύθυνση και νομίζω ότι κανείς δεν θα έχει αντίρρηση επ' αυτού. Σε μια αποστροφή του λόγου μου και στο τέλος της τοποθέτησής μου, κύριε Πρόεδρε, θα πω ότι οι κοκορομαχίες, οι οποίες διεξάγονται στη Βουλή των Ελλήνων, οι προσωπικές αναφορές, και μάλιστα με αφορμή τέτοια ζητήματα, δεν περιποιούν τιμή στο ελληνικό Κοινοβούλιο. Και θα παρακαλέσω και τον κύριο Πρόεδρο της Βουλής και εσάς, που είστε οι αρμόδιοι Αντιπρόεδροι για να διαχειρίζεστε και να συντονίζετε αυτή τη διαδικασία, για να διαφυλάσσετε και το κύρος της Βουλής από διολίσθηση σε πρακτικές και σε συμπεριφορές οι οποίες στοχεύουν σε προσωπικό επίπεδο τους συναδέλφους ή τους Υπουργούς προς τους συναδέλφους ή τους συναδέλφους προς τους Υπουργούς, να τηρείτε πάντοτε τον Κανονισμό. Και ο Κανονισμός λέει ότι επί ασχέτων θεμάτων και επί θεμάτων τα οποία άπτονται επί προσωπικού ζητήματος - που δεν αφορούν, πιστέψτε με, κανέναν από εμάς, ούτε την ελληνική κοινωνία - θα πρέπει να τους ανακαλείτε στην τάξη, κύριε Πρόεδρε, ει δυνατόν να τους επιβάλλετε και τις δέουσες τιμές. Διότι ως Βουλευτής του ελληνικού Κοινοβουλίου δεν θα απολογούμαι, βγαίνοντας έξω από την Αίθουσα αυτή, για συμπεριφορές οι οποίες δεν μας περιποιούν τιμή και για τις οποίες με εγκαλούν οι πολίτες ανυπαιτίως - όσον με αφορά, διότι έχω φροντίσει να σέβομαι τον κάθε συνάδελφο και την καθεμία συνάδελφο - και να δέχομαι την φράση ότι «όλοι περίπου το ίδιο είστε» και «τι εικόνα είναι αυτή την οποία δίνετε στη Βουλή των Ελλήνων» και «πώς να σας σεβαστούμε εμείς στη συνέχεια;». Εάν δεν μπορεί ο καθένας και η καθεμία από εμάς να αυτοσυγκρατηθεί, κύριε Πρόεδρε, γι' αυτό σας έχουμε ψηφίσει, για να μπορείτε να επιβάλλετε τον Κανονισμό και να τον επιβάλλετε εκεί που πρέπει, χωρίς αστερίσκους και χωρίς υποσημειώσεις. Σας ευχαριστώ θερμά.
Κυρία Παπακώστα, όλα κατανοητά αυτά που είπατε. Θα μπορούσε αυτό να απασχολήσει την επόμενη συνεδρίαση της Διάσκεψης Προέδρων και να το δούμε σοβαρά το θέμα αυτό, το οποίο δεν το βάζετε μόνο εσείς, αλλά το βάζουν και άλλοι Βουλευτές κατά διαστήματα.
Κύριε Πρόεδρε, μπορώ να έχω τον λόγο;
Κύριε Υπουργέ, θέλετε να μας πείτε για κάποια νομοτεχνική;
Κατέθεσα τη νομοτεχνική για τα τρία θέματα που ανέφερα προηγουμένως. Αφορά την απάλειψη του άρθρου 4, αφορά το θέμα της αλλαγής του Υπουργού με τον Γενικό Διευθυντή Εξοπλισμών, που πρότεινε ο κ. Θεοχαρόπουλος και ένα τρίτο θέμα.
Να κατατεθεί και να διανεμηθεί στο Σώμα.
Ναι, κύριε Πρόεδρε.
Θέλω, κύριε Πρόεδρε, επειδή η κ. Παπακώστα ανέφερε ένα πολύ λεπτό θέμα για τα ΑΜΕΑ - και ξέρω ότι έχει γνώση επί του θέματος - να της ζητήσω, στο πλαίσιο της συνεργασίας με το Κοινοβούλιο, να χειριστεί εκείνη το θέμα στο Υπουργείο, στη νομοτεχνική επιτροπή. [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΒΑΡΕΜΕΝΟΣ]] Θα σας εγχειρίσω, δε, και τις επιστολές που έχουμε κάνει για τα θέματα της χηρείας, ώστε να συμπεριλάβουμε στο επόμενο νομοσχέδιο και το θέμα των ΑΜΕΑ και το θέμα της χηρείας, για να μπορέσουμε πράγματι να αποκαταστήσουμε αυτή την αδικία.
Ωραία. Ευχαριστώ πολύ.
Τον λόγο έχει ο κ. Θεοχάρης.
Ευχαριστώ, κύριε Πρόεδρε. Κυρίες και κύριοι συνάδελφοι, κύριοι Υπουργοί, «μάθε τέχνη κι άστηνε». Όταν ο κύριος Υπουργός δεν θα είναι πια Υπουργός - και ελπίζω η αλαζονεία να μην τον τυφλώσει, να μη νομίζει ότι θα είναι για πάντα Υπουργός - θα ανοίξει φωτογραφείο. Τόσες φωτογραφικές διατάξεις μαζεμένες δεν έχουν ξαναγίνει. Τα παραδείγματα πάμπολλα. Το άρθρο 3 είναι φωτογραφικό. Για ποιο λόγο η επαναφορά των αξιωματικών ειδικής μονιμότητας για τα ελικόπτερα; Γιατί αποκλείονται τα στελέχη από τα Ανώτατα Στρατιωτικά Εκπαιδευτικά Ιδρύματα, ΑΣΕΙ, και τις Ανώτατες Στρατιωτικές Σχολές Υπαξιωματικών, ΑΣΣΥ, που τα τελευταία χρόνια καλύπτουν τις επιχειρησιακές ανάγκες των ελικοπτέρων; Το άρθρο 27, για το οποίο έχει γίνει πολύς λόγος, εισάγει τον κομματικό συνδικαλισμό στις Ένοπλες Δυνάμεις. Φωτογραφικό. Καταργεί τις περιφερειακές οργανώσεις και προσπαθεί να επαναφέρει στη νομιμότητα την ΠΟΕΣ. Και αναρωτιέμαι: Για ποιο λόγο θα πρέπει να διαλυθούν οι ενώσεις των στρατιωτικών; Για ποιο λόγο δεν πρέπει να μετέχουν οι στρατιωτικοί σε ενώσεις, σωματεία, όπως συμβαίνει μέχρι σήμερα; Μήπως γιατί ο Υπουργός έχει ήδη έτοιμες είκοσι οργανώσεις πρωτοβάθμιες, όπως αποκάλυψε έγκριτη δημοσιογράφος του αμυντικού ρεπορτάζ; Και, μάλιστα, βάζει μπροστά τον Υφυπουργό του, τον κ. Βίτσα, να υπερασπιστεί τη διάταξη αυτή, η οποία μας επαναφέρει στις εποχές του κ. Ραυτόπουλου στη ΓΣΕΕ. Θα προσπαθήσει δοτά να βάλει και να καπηλευτεί το συνδικαλιστικό κίνημα ο Υπουργός; Όταν λέει ο ίδιος ότι οι Ένοπλες Δυνάμεις πρέπει να μείνουν εκτός κομματικών αντιπαραθέσεων, πρέπει να το αποδεικνύει και εμπράκτως. Με τα άρθρα 8 και 9 παραδίδετε τα έσοδα των μετοχικών ταμείων στον Υπουργό Οικονομικών στραγγαλίζοντας τα μετοχικά ταμεία, όπως παραδώσατε και τους συνταξιούχους των Ενόπλων Δυνάμεων στον κ. Κατρούγκαλο. Οι χήρες είναι αυτή τη στιγμή έξω από το Υπουργείο Εργασίας σε κινητοποίηση. Δώστε λύση. Δεν είναι δυνατόν στις γυναίκες, οι οποίες έπρεπε να ακολουθούν κάθε μετάθεση του άντρα τους, τώρα να λέτε, «τι να κάνουμε, δεν πλήρωσε εισφορές» και να χάνουν τη σύνταξή τους. Είναι θετική, σε κάθε περίπτωση, η δημιουργία κοινού Σώματος Οικονομικών Επιθεωρητών για την πρόληψη και τη διερεύνηση των οικονομικών εγκλημάτων και εγκλημάτων διαφθοράς στον χώρο του Υπουργείου, αλλά και των Ενόπλων Δυνάμεων γενικότερα. Βέβαια, μιλάτε στο νομοσχέδιο για οικονομική μέριμνα των Ενόπλων Δυνάμεων, όταν δεν έχετε προχωρήσει ακόμα σε αποκατάσταση των μισθολογικών αδικιών και στην υλοποίηση της απόφασης του Συμβουλίου της Επικρατείας. Κύριε Υπουργέ, πρέπει να πάρετε θέση πότε θα γίνει. Όχι άλλο ψεύτικες τροπολογίες ότι θα βρείτε ισοδύναμα, οι οποίες χάνονται και δεν υλοποιούνται ποτέ. Προχωρήσατε, βέβαια, στην υλοποίηση του νόμου Κατρούγκαλου εντελώς αιφνιδιαστικά από 1η Οκτωβρίου, σε επιπλέον περικοπές των συνταξιούχων στρατιωτικών, ιδιαίτερα όσων είχαν ειδικεύσεις, εξειδικεύσεις ή ειδικότητες επικίνδυνες. Γνωρίζετε, λοιπόν, ότι οι συνταξιούχοι αυτών των ειδικοτήτων έχουν χάσει πάνω από το 70% των αποδοχών τους; Καταθέτω στα Πρακτικά της Βουλής ανακοίνωση του Συνδέσμου Αποφοίτων της Σχολής Ικάρων. Αποδεικνύεται ότι οι περικοπές βάσει του νόμου καθορίζουν, για παράδειγμα, ότι ο επίτιμος συνταξιούχος Αρχηγός ΓΕΕΘΑ, με πάνω από σαράντα χρόνια υπηρεσίας και ανεξάρτητα αν έχει επικίνδυνες ειδικότητες, θα έχει αποδοχές περί τα 1.450 ευρώ. Φανταστείτε τι γίνεται παρακάτω. [[Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ας κλείσω με το πρόσφατο ταξίδι του Έλληνα Πρωθυπουργού στην Ουάσιγκτον. Πιστεύαμε και ελπίζαμε ότι κάποιες επενδυτικές πρωτοβουλίες θα ακούγαμε στο ταξίδι αυτό. Η μόνη δέσμευση που τελικά είδαμε ως χώρα είναι να αναβαθμίσουμε τα F -16, να πουλήσουν, δηλαδή, οι Ηνωμένες Πολιτείες F -16 στη χώρα μας, με τον κ. Τραμπ, μάλιστα, να μας ευχαριστεί για τις πάμπολλες θέσεις εργασίας που δημιουργεί η Ελλάδα, η Ελλάδα της ανέχειας, η Ελλάδα που δεν ξέρουν οι Υπουργοί ότι ακόμα και τώρα άνθρωποι ψάχνουν φαγητό από τα σκουπίδια. Μόλις ανεβήκατε στους υπουργικούς θώκους, ξεχάσατε να βλέπετε τις δυσκολίες του κόσμου. Η Ελλάδα αυτή, λοιπόν, δίνει δουλειές στις Ηνωμένες Πολιτείες. Και, βέβαια, κανένας δεν ξέρει ποια είναι η αλήθεια, γιατί άλλα νούμερα ακούμε από εσάς, άλλα νούμερα ακούγονται από τον ίδιο τον κ. Τραμπ, 2,4 δισεκατομμύρια στη μία περίπτωση, 1,1 δισεκατομμύριο εδώ. Πρέπει να βάλουμε επιτέλους τα πράγματα στη θέση τους. Έγγραφο του οργανισμού «Defence Security Cooperation Agency» του Αμερικάνικου Πενταγώνου με ημερομηνία 17 Οκτωβρίου - το οποίο και θα καταθέτω στα Πρακτικά - αναφέρει ότι το κόστος αναβάθμισης θα ανέλθει στα 2,4 δισεκατομμύρια δολάρια και ότι δεν υπάρχουν αντισταθμιστικά ωφελήματα, τα ωφελήματα, βέβαια, που έχουν ήδη καταργηθεί με νόμο και που κι εσείς ο ίδιος τα έχετε κατηγορήσει ως εκκολαπτήριο διαφθοράς. [[Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Από την άλλη ακούμε, φυσικά, το κόστος για 1,1 δισεκατομμύριο ευρώ. Επιτέλους, αυτό πρέπει να ξεκαθαριστεί. Κυρίες και κύριοι της συγκυβέρνησης, πήρατε το σενάριο του ΠΑΣΟΚ της δεκαετίας του '80 και το υλοποιείτε. Ζούμε για δεύτερη φορά την ιστορία της δεκαετίας του '80. Όμως, τη δεύτερη φορά, όπως όλοι ξέρουμε, τη ζούμε ως φάρσα. Διώξατε τους ενοχλητικούς απ' το κόμμα σας, όπως και τότε. Πουλήσατε τον Υπουργό σας, όταν κόντραρε την Εκκλησία, όπως και τότε. Κάνετε τη μία κωλοτούμπα, σήμα κατατεθέν του ΣΥΡΙΖΑ και των ΑΝΕΛ - τώρα πια σήμα κατατεθέν και της χώρας - μετά την άλλη, όπως και τότε. Ανανεώσατε τις βάσεις, όπως και τότε. Μάλιστα, αναρωτιέμαι: Γιατί δεν βγάζετε τον κόσμο στους δρόμους να φωνάζει: «ο αγώνας τώρα δικαιώνεται». Και από την αγορά του αιώνα τότε, περάσαμε στην αναβάθμιση του αιώνα τώρα. Ελπίζετε τώρα πως θα βρείτε και έναν Τσοβόλα «να τα δώσει όλα» πριν τις επόμενες εκλογές. Δεν θα τον βρείτε και δεν θα βρείτε ούτε και την ψήφο σας! Σας ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Περιβάλλοντος και Ενέργειας: «Τροποποίηση του ν.2939/2001 για την εναλλακτική διαχείριση των συσκευασιών και άλλων προϊόντων, προσαρμογή στην οδηγία 2015/720/ΕΕ, ρύθμιση θεμάτων του Ελληνικού Οργανισμού Ανακύκλωσης και άλλες διατάξεις». Τον λόγο έχει η κ. Τριανταφύλλου.
Ευχαριστώ, κύριε Πρόεδρε. Η εξασφάλιση της λειτουργικότητας των Ενόπλων Δυνάμεων είναι αναγκαία συνθήκη για την ενάσκηση των κυριαρχικών μας δικαιωμάτων και την αποτροπή τετελεσμένων. Κι αυτό αποκτά ιδιαίτερη σημασία λόγω της γεωγραφικής θέσης της χώρας μας, αλλά και μιας διεθνούς πραγματικότητας που τη διέπει η αμείλικτη αντιπαράθεση. Η εξασφάλιση της λειτουργικότητας των Ενόπλων Δυνάμεων περιλαμβάνει πλείστα θέματα, από τις συνθήκες διαβίωσης των στελεχών των Ενόπλων Δυνάμεων, των οπλιτών, τις δομές και τις υποδομές του Στρατού, το στρατιωτικό υλικό, τα όπλα και τόσα άλλα. Είναι κοινό μυστικό ότι τα τελευταία χρόνια, παρά τους διθυραμβικούς λόγους για τις Ένοπλες Δυνάμεις, περικόπηκαν μισθοί και κονδύλια που θα εξασφάλιζαν αυτή την πολυπόθητη καλύτερη λειτουργία. Κι όχι μόνο αυτό, αλλά υπάρχει και μια άπειρη υποκρισία, όταν γίνεται κουβέντα για τις Ένοπλες Δυνάμεις. Κι αν θεωρούμε - και πρέπει να το θεωρούμε, έχει αποδειχθεί ιστορικά πολλές φορές - ότι οι Ένοπλες Δυνάμεις είναι ο υπερασπιστής του εθνικού συμφέροντος, δηλαδή του λαϊκού συμφέροντος, γιατί δεν τους εμπιστεύεστε όταν μιλάμε για τους συνδικαλισμούς στις Ένοπλες Δυνάμεις; Θα έλεγα ότι σήμερα, αλλά και στις συζητήσεις στις επιτροπές για το συγκεκριμένο νομοθέτημα και σε άλλες περιπτώσεις, υπήρχε μια πλειοδοσία για τις Ένοπλες Δυνάμεις, για το ποιος είναι πιο πατριώτης και ποιος αγαπά περισσότερο τις Ένοπλες Δυνάμεις. Θα μιλήσω πολύ γρήγορα για το νομοσχέδιο. Ρυθμίζεται μια σειρά από επίμαχα ζητήματα, ποικίλα ζητήματα σταδιοδρομίας, καθώς και μισθολογικά ζητήματα των Ενόπλων Δυνάμεων. Εισάγονται ρυθμίσεις που αφορούν στη δυνατότητα οικειοθελούς βραχείας παραμονής αξιωματικών στις τάξεις των Ενόπλων Δυνάμεων. Επίσης, υπάρχουν σημαντικές διατάξεις που αφορούν στην αξιοποίηση της πεπαλαιωμένης κινητής περιουσίας των Ενόπλων Δυνάμεων, στη σωστή διαχείριση της ακίνητης περιουσίας. Αυτή ακριβώς μπορεί να προκαλέσει αλυσιδωτά οφέλη τόσο στο στράτευμα όσο και στη δημοσιονομική λειτουργία του ΥΠΕΘΑ. Και, βέβαια, προβλέπει τη δημιουργία ενός νέου οργανωτικού πλαισίου για επιθεωρήσεις, εσωτερικούς ελέγχους, με σκοπό την πρόληψη και διεύρυνση οικονομικών εγκλημάτων και εγκλημάτων διαφθοράς που βλάπτουν τα οικονομικά συμφέροντα του Υπουργείου Εθνικής Άμυνας και των Ενόπλων Δυνάμεων γενικότερα. Και, δυστυχώς, ο χώρος των Ενόπλων Δυνάμεων και των εξοπλιστικών προγραμμάτων είναι πλέον αποδεδειγμένο πως έχει μετατραπεί σε άντρο διαφθοράς κατά τις προηγούμενες δεκαετίες. Και οι περισσότεροι Υπουργοί - αρκετοί μάλλον, Υπουργοί, για να είμαι δίκαιη - που πέρασαν από το Υπουργείο, ελέγχονται για παραβιάσεις και εξυπηρέτηση συμφερόντων εις βάρος του ελληνικού λαού. Βέβαια, θα πρέπει να πούμε ότι σήμερα για πρώτη φορά καθορίζεται ένας ενδελεχής έλεγχος συμβάσεων με την παροχή διαβεβαίωσης για τη νόμιμη διαχείριση και σύνταξη των οικονομικών αναφορών και των καταστάσεων. Υπάρχουν πολλές ρυθμίσεις και έγινε μεγάλη συζήτηση αλλά και αντιπαράθεση για ζητήματα συνδικαλιστικής εκπροσώπησης. Εγώ θα ήθελα να πω, πρώτον, ότι πρέπει να δείξουμε εμπιστοσύνη στις Ένοπλες Δυνάμεις, δεύτερον, ότι πρέπει οι ίδιες οι Ένοπλες Δυνάμεις να επιδείξουν σοβαρότητα σ' αυτό το ζήτημα και, τρίτον, ότι κανένα δικαστήριο, κατά την άποψή μου, δεν επιβάλλει αυτή τη σοβαρότητα. Έγιναν πάρα πολλές αναφορές για το πλαίσιο μέσα στο οποίο δραστηριοποιείται η χώρα, το πλαίσιο του ΝΑΤΟ και της Ευρωπαϊκής Ένωσης και στη συζήτηση αυτή γι' αυτό το πλαίσιο ακούστηκαν πολλά περί αντιαμερικανισμού και κωλοτούμπας, περί προσχώρησης στον ιμπεριαλισμό. Να τα πάρουμε με τη σειρά: Κατ' αρχάς, κατά την άποψή μου, η εξωτερική πολιτική δεν είναι μία συλλογή ιδεολογικών τοποθετήσεων. Η εξωτερική πολιτική πρέπει να είναι μία οργανωμένη προσπάθεια από άποψη ιεράρχησης προτεραιοτήτων, συνοχής, πειθαρχίας και ακρίβειας εκτέλεσης για την υποστήριξη και την ενίσχυση των κυριαρχικών δικαιωμάτων μας και για την εμπέδωση της ειρήνης. Όποιος έχει την ευθύνη του σχεδιασμού και της άσκησης της εξωτερικής πολιτικής πρέπει να επιλέγει και να προκρίνει συμμαχίες προωθητικές για τον στρατηγικό του σχεδιασμό και να αποφεύγει άκαιρες επιπλοκές και αχρείαστα μέτωπα. Για τον αντιαμερικανισμό της Αριστεράς - εγώ θα έλεγα και εν γένει του ελληνικού λαού - ας ξεκαθαρίσουμε κάποια πράγματα: Οι Ηνωμένες Πολιτείες είναι κυρίαρχη δύναμη, παρά τις αλλαγές σε περιφερειακό επίπεδο και παρά τη διαφαινόμενη προσπάθεια ή και αυτενέργεια πολλών περιφερειακών δυνάμεων. Από τις Ηνωμένες Πολιτείες της Αμερικής ξεκίνησαν και ξεκινούν πολλές ιμπεριαλιστικές επιθέσεις και δεν χρειάζεται να το κρύψουμε. Το έχουμε πει. Όλα αυτά γίνονται για να εξασφαλίσουν και να διευρύνουν τα συμφέροντά τους, όχι τα εθνικά συμφέροντα απαραίτητα αλλά τα συμφέροντα του κεφαλαίου. Η Ελλάδα πού βρίσκεται μέσα σ' αυτό; Η Ελλάδα είναι μια εξαρτημένη χώρα. Υπάρχουν και άλλοι που ισχυρίζονται κάτι άλλο, αλλά εμείς πιστεύουμε ακράδαντα ότι είναι μια εξαρτημένη χώρα και είναι και μέλος του ΝΑΤΟ. Αξιολογούμε και αξιολογούσαμε πάντοτε την πορεία του ΝΑΤΟ, αλλά επιλέξαμε να είμαστε μέλος του και επίσης διαχειριζόμαστε τις τύχες της χώρας. Σε αυτή τη διαχείριση επιλέξαμε να έχουμε πλαίσια. Λογοδοτούμε και είμαστε, βέβαια, υπόλογοι των πράξεών μας απέναντι στον ελληνικό λαό. Νομίζω, όμως, ότι η Αριστερά δεν μπορεί να ξαναπεί «ηττηθήκαμε». Ηττηθήκαμε, αλλά παρ' όλα αυτά κάναμε το καθήκον μας το διεθνιστικό ή όποιο άλλο. Γιατί τα λέω όλα αυτά; Πάω τώρα στο αν προσχωρήσαμε στον ιμπεριαλισμό. Γιατί εμείς, αλήθεια, προσχωρήσαμε στον ιμπεριαλισμό; Ακριβώς επειδή είμαστε μέλη του ΝΑΤΟ. Όταν η Αριστερά με άλλον συσχετισμό, σε άλλες εποχές, έσυρε τον λαό στα πόδια του βασιλιά, έσυρε τον λαό με το όπλο στο χέρι στα πόδια του βασιλιά, αλήθεια, πού προσχώρησε; Το λέω αυτό γιατί νομίζω ότι σ' αυτό το επίπεδο τα λάθη πληρώνονται ακριβά και γι' αυτό δεν συγχωρούνται. Ευχαριστώ.
Σας ευχαριστούμε και για τον σεβασμό του χρόνου. Εισερχόμαστε στο στάδιο των δευτερολογιών. Ο κ. Καραγιαννίδης έχει τον λόγο.
Θα προσπαθήσω να είμαι σύντομος. Ακούστηκαν αρκετά. Κράτησα κάποιες σημειώσεις από δω και από κει. Από την πλευρά της κριτικής του ΚΚΕ, θα ήθελα να κάνω μια υπόθεση εργασίας. Κατ' αρχάς βρήκαμε τα F -16 στη χώρα. Δεν είχαμε δικαίωμα, δεν είχαμε δυνατότητα, δεν μπορούσαμε να πάρουμε κάτι άλλο. Στην περίπτωση που, όπως είπε και ο Γενικός Γραμματέας του ΚΚΕ, αυτό ελάχιστα εξασφαλίζει τα ελληνικά συμφέροντα, ποια είναι η πρόταση; Έχουμε F -16. Το είπα και στις επιτροπές. Έχουμε τα συγκεκριμένα αεροπλάνα. Ποια είναι η πρόταση του ΚΚΕ γι' αυτά τα αεροπλάνα; Να τα έχουμε λειτουργικά, ώστε να πετάνε ή να τα αφήσουμε; Το κατανοώ. Είμαστε μέλος του ΝΑΤΟ, τα F -16 είναι συνολικό όπλο των χωρών - μελών του ΝΑΤΟ, μέσα στο δόγμα του ΝΑΤΟ είμαστε, αλλά υπάρχει μια πραγματικότητα, την οποία δεν μπορούμε να αγνοήσουμε. Δηλαδή, ποια είναι η πρόταση όσον αφορά την αναβάθμιση των F -16; Πρόταση δεν ακούσαμε. Ακούσαμε για το πόσο κακό είναι το ΝΑΤΟ - το γνωρίζουμε - ότι είναι ιμπεριαλιστικός οργανισμός - επίσης το γνωρίζουμε - ότι έχει κάνει παρεμβάσεις και επεμβάσεις σε χώρες - το γνωρίζουμε και αυτό. Η πρόταση, όμως, για τα αεροπλάνα δεν μπορεί να ξεφεύγει διά του πετάγματος της μπάλας στην κερκίδα! Υπάρχει μια πρόταση από πλευράς της Αντιπολίτευσης; Ας μην το προσδιορίσουμε μόνο στο ΚΚΕ. Έχουμε τα συγκεκριμένα αεροπλάνα. Εδώ αποτυπώθηκε μια συγκεκριμένη διαδικασία που θα ακολουθήσουμε. Από την άλλη πλευρά είναι η Δημοκρατική Συμπαράταξη. Ο Κοινοβουλευτικός της Εκπρόσωπος είπε ότι δεν θα μιλήσουμε εδώ προφανώς για όλες τις λεπτομέρειες για τα F -16, αλλά πείτε μας πόσο θα κοστίσουν, σε ποια αεροπλάνα θα κάνουμε αναβάθμιση, με τι ηλεκτρονικά συστήματα θα τους κάνουμε αναβάθμιση. Ε, άμα συμφωνούμε ότι όλα αυτά δεν λέγονται εδώ, αλλά λέγονται στην Επιτροπή Εξοπλιστικών Προγραμμάτων, ας μην κάνουμε αυτές τις ερωτήσεις, οι οποίες δεν έχουν απάντηση και μετά λέμε ότι σιωπά το Υπουργείο. Δεν σιωπά το Υπουργείο, γιατί αυτά δεν λέγονται δημόσια. Και το συμφωνήσαμε όλοι νομίζω σε αυτή την Αίθουσα ότι δεν λέγονται δημόσια. Το δεύτερο έχει να κάνει με την απεργία των δημοσιογράφων, που υπάρχει χθες και σήμερα. Δεν μπορούμε να υποστηρίζουμε την απεργία των δημοσιογράφων και να παριστάμεθα στο μοναδικό απεργοσπαστικό κανάλι που υπάρχει αυτή τη στιγμή στη χώρα, στον «ΣΚΑΪ». Ή στηρίζουμε την απεργία των δημοσιογράφων για να σωθεί το ταμείο τους, ή δεν στηρίζουμε την απεργία και πάμε στον «ΣΚΑΪ» και δίνουμε συνεντεύξεις. Και τα δύο μαζί δεν γίνεται. Μάλιστα, πρόεδρος συνδικαλιστικού φορέα πήγε σήμερα στον «ΣΚΑΪ» για να μιλήσει για τη γνωστή χολέρα στην υγεία. Δεν χρειάζεται να πω το όνομα. Τον ξέρουμε όλοι. Τρίτον, ακούστηκαν οι εκφράσεις «ανήκουστη η νομοθέτηση», «είμαστε παράφρονες που νομοθετούμε με αυτόν τον τρόπο» και «πρωτάκουστο». Μιλώ για τη συγκρότηση του σώματος εσωτερικών υποθέσεων. Θα ήθελα να πληροφορήσω τον εισηγητή αλλά και όλη τη Νέα Δημοκρατία ότι το Λιμενικό υπάγεται στο Υπουργείο Ναυτιλίας, το εσωτερικών υποθέσεων υπάγεται κατευθείαν στον Υπουργό. Εσείς το νομοθετήσατε. Άρα είστε παράφρονες, άρα κάνατε ανήκουστα πράγματα και άρα αυτό που νομοθετήσατε είναι πρωτάκουστο. Εσείς δεν νομοθετήσατε οι εσωτερικές υποθέσεις του Λιμενικού να υπάγονται στον Υπουργό; Θα πείτε κάτι γι' αυτό; Γιατί κάνετε μια κριτική αγνοώντας τι έχετε κάνει στο παρελθόν, όχι στο μακρινό, αλλά το 2013. Όσον αφορά το άρθρο 2 με τον βαθμό, σας εξήγησε και ο Αναπληρωτής Υπουργός και ο Υπουργός ότι δεν υπάρχει δημοσιονομικό κόστος. Γιατί επιμένετε σε έναν βαθμό που θα δοθεί τιμητικά; Μάλιστα λέτε ότι θα το κάνουν οι απόστρατοι αξιωματικοί, αλλά ουσιαστικά τους καθοδηγείτε να πάνε να το κάνουν. Δεν γίνεται αυτό το πράγμα. Σας εξηγούμε ότι το Γενικό Λογιστήριο του Κράτους γράφει μηδέν κόστος. Γιατί δεν το καταλαβαίνετε και πρέπει συνεχώς να κάνουμε την ίδια κουβέντα; Το ίδιο συμβαίνει και με το άρθρο 27. Ο χαρακτηρισμός δεν είναι αρκτικόλεξο. Είναι Πανελλήνια Ομοσπονδία Ενώσεων Στρατιωτικών. Δεν βάζει το αρκτικόλεξο, βάζει το συνολικό χαρακτηρισμό αυτής της συνδικαλιστικής οργάνωσης. Σε κάθε περίπτωση, εάν θέλουμε να συνεισφέρουμε σε αυτό, να συνεισφέρουμε δημιουργικά. Δεν υπάρχει το «αποσύρετε το άρθρο». Δεν είναι δημιουργικό αυτό και, μάλιστα, δεν είναι και ομόφωνο από όλη την Αντιπολίτευση, γιατί κάτι τέτοιο λέγεται. Υπάρχουν κόμματα της Αντιπολίτευσης που θα υπερψηφίσουν το άρθρο. Το νομοσχέδιο αυτό φέρνει όλες αυτές τις αλλαγές που συζητήσαμε στις τέσσερις επιτροπές. Για εμένα η σημαντικότερη - ίσως γιατί ενεπλάκην λίγο περισσότερο - είναι αυτό που συμβαίνει με την τάξη του '90. Προφανώς δεν είναι για όλους σημαντικότερη. Το ορίζω προσωπικά. Αλλά προσπαθεί να φέρει κάποιες αλλαγές. Εκτοξεύτηκαν μύδροι εδώ εναντίον του νομοσχεδίου. Έχω την εντύπωση ότι θα καταλήξουμε στην ψηφοφορία κατά άρθρον και η Αντιπολίτευση, που εκτόξευσε μύδρους εναντίον του νομοσχεδίου, θα υπερψηφίσει πάνω από τα μισά. Κάτι γίνεται. Να κάνουμε κριτική και έγινε παραγωγική κριτική. Πολλά από αυτά που είπατε το Υπουργείο Εθνικής Άμυνας τα υιοθέτησε και τα έκανε νομοθετικές βελτιώσεις και τα ενσωμάτωσε στο νομοσχέδιο. Δηλαδή, η κριτική βοήθησε σε ένα κομμάτι. Αλλά δεν μπορεί να εμφανίζεται εδώ ο κ. Κικίλιας, να ισοπεδώνει το νομοσχέδιο, να λείπει σε όλη τη διαδικασία την υπόλοιπη και στο τέλος ο εισηγητής να ψηφίσει τουλάχιστον έντεκα, δώδεκα, δεκατρία άρθρα. Δεν γίνεται αυτό το πράγμα. Να κάνουμε, λοιπόν, μια κριτική που να έχει νόημα. Να κάνουμε μια κριτική στην οποία θα στείλουμε με twitter το βίντεό μας στη δημοσιότητα, είναι μόνο για το σόου. Το ζήσαμε και με τον κ. Γεωργιάδη.
Κύριε Δημοσχάκη, έχετε τον λόγο. Σας επισημαίνω τα όρια του χρόνου, είναι επτά λεπτά.
Ευχαριστώ, κύριε Πρόεδρε. Κύριε Υπουργέ, οι νομοτεχνικές βελτιώσεις που φέρατε δεν άλλαξαν τον φωτογραφικό χαρακτήρα του νομοσχεδίου που φέρνετε προς ψήφιση. Επίσης, δε, και οι δέκα τροπολογίες, σχεδόν στο σύνολό τους, έχουν σχέση με τον συζητούμενο νόμο και δείχνουν την προχειρότητα που διακρίνει το Υπουργείο σας σε ό,τι αφορά τον σχετικό νόμο. Η Νέα Δημοκρατία θα καταψηφίσει τα άρθρα 8 και 9. Πρώτον, δεν αποσύρατε τη διαδικασία της προφορικής πλειοδοτικής δημοπρασίας, απλώς ευφυώς προσθέσατε μαζί με αυτόν τον όρο και την «ηλεκτρονική». Νομίζω ότι δεν συνάδει στο Υπουργείο Εθνικής Άμυνας, επειδή διαχειρίζεται την πώληση πολεμικού υλικού, να υπάρχει προφορική πλειοδοτική δημοπρασία. Είναι ανεπίτρεπτο. Σε ό,τι αφορά το δεύτερο θέμα, δεν εξασφαλίσατε, όπως υποσχεθήκατε ενώπιον των ενώσεων αποστράτων αξιωματικών, τα έσοδα των μετοχικών ταμείων από την αξιοποίηση του υλικού. Για τα άρθρα 10 και 23 που αφορούν το Σώμα Οικονομικών Επιθεωρητών και το Σώμα Εσωτερικών Υποθέσεων, όπως εσείς του δώσατε τον όρο «κοινό σώμα», εμείς εμμένουμε στις θέσεις μας, παρά τις νομοτεχνικές βελτιώσεις που έχετε επιφέρει, έστω και τελευταία στιγμή, διότι δεν συμφωνούμε σε πολλά πράγματα. Κατ' αρχάς δεν συμφωνούμε σε ό,τι αφορά τη σύσταση τόσο σημαντικών υπηρεσιών, όταν γίνεται με τον πλέον απαράδεκτο και πρόχειρο τρόπο. Θα πρέπει και η μία υπηρεσία και η άλλη να είναι ξεχωριστές, να υπάγονται στον διακλαδικό Αρχηγό και να είναι υπό την εποπτεία του εισαγγελέα του αναθεωρητικού δικαστηρίου. Είμαστε και ήμασταν σαφείς στην πρωτολογία μας. Η Νέα Δημοκρατία πιστεύει στην ανεξάρτητη αρχή, πιστεύει στον εισαγγελέα, όπως αυτός ενεργεί σύμφωνα με τον Κώδικα Ποινικής Δικονομίας από τα άρθρα 31 έως και 36. Επίσης, δε, η υπαγωγή στον Υπουργό αυτής της υπηρεσίας ενέχει κινδύνους και γι' αυτό εμείς θα καταψηφίσουμε όλα τα άρθρα τα οποία έχουν σχέση με το Σώμα Οικονομικών Επιθεωρητών και το Σώμα Εσωτερικών Υποθέσεων, δηλαδή από το 10 μέχρι και το 23, διότι είχαμε την πολιτική γενναιότητα να σας προτείνουμε λύσεις. Συμβάλαμε πραγματικά στο να μπορέσουμε να σας δώσουμε όλη μας την εμπειρία, αλλά και τις ξεκάθαρες και κρυστάλλινες θέσεις της Νέας Δημοκρατίας, προκειμένου να τις κάνετε αποδεκτές. Δυστυχώς δεν τις κάνατε αποδεκτές και ο Υπουργός θέλει να έχει και καθήκοντα εισαγγελικά και ανακριτικά. Για όνομα του θεού! Το πεδίον δόξης είναι λαμπρό για έναν Υπουργό. Δεν χρειάζεται να μπαίνει σε αυτή τη διαδικασία. Και νομίζω ότι είσαστε σε λάθος κατεύθυνση. Η Νέα Δημοκρατία δεσμεύεται ότι θα επαναφέρει την κανονικότητα στις Ένοπλες Δυνάμεις σε ό,τι αφορά την ίδρυση αυτών των φορέων, διότι αυτοί οι φορείς τους οποίους ιδρύετε - να το έχετε υπ' όψιν σας - έχουν σαθρά θεμέλια. Επίσης, δεν δεχτήκατε τη διαχρονική στελέχωση του Κοινού Σώματος Οικονομικών Επιθεωρητών από την Ανώτατη Διακλαδική Στρατιωτική Σχολή, τη Στρατιωτική Σχολή Αξιωματικών Σωμάτων της Θεσσαλονίκης, που ως γνωστόν οι σπουδαστές των Ενόπλων Δυνάμεων, τα στελέχη τους, οι αξιωματικοί, φοιτούν στο Πανεπιστήμιο Μακεδονίας. Σε ό,τι αφορά τις δαπάνες των στρατιωτικών νοσοκομείων διαιωνίζεται μια απαράδεκτη και αδιαφανής κατάσταση και θα πρέπει όλα τα κόμματα να συζητήσουμε την επιβολή μιας καθαρής και διαφανούς διαδικασίας, η οποία θα έχει θετικό οικονομικό αποτέλεσμα και εξοικονόμηση χρημάτων. Σε ό,τι αφορά το άρθρο του συνδικαλισμού, παρά τις νομοτεχνικές βελτιώσεις που συνεχίζει να πραγματοποιεί ο Υπουργός Εθνικής Άμυνας, έχει απολύτως φωτογραφικό χαρακτήρα, επιτείνει το εμφύλιο κλίμα μεταξύ των στελεχών των Ενόπλων Δυνάμεων, διχάζει τα στελέχη των Ενόπλων Δυνάμεων και έχετε σοβαρότατες ευθύνες. Ήταν μοναδική ευκαιρία. Σας είχα πει ενώπιον της επιτροπής ότι δεν θα σας θυμούνται για κανένα έργο. Θα σας θυμόντουσαν ενδεχομένως αν είχατε τη γενναιότητα και προχωρούσαμε στην ad hoc διακομματική επιτροπή που θα εξέταζε το θέμα, θα έβγαινε μια διακομματική συνισταμένη όλων μας και θα ήμασταν υποχρεωμένοι όλοι να την υλοποιήσουμε. Με αυτές τις γενικές θέσεις, κύριε Υπουργέ, νομίζω ότι ήσαστε σε λάθος κατεύθυνση και εμείς παρά το ότι είχαμε δεσμευτεί ότι θα υπερψηφίσουμε έντεκα άρθρα, επειδή δεν αλλάξατε από τη γραμμή την οποία έχετε σχεδιάσει, γι' αυτό η ψήφος μας θα είναι ακόμα περισσότερο περιορισμένη. Μιας και λείπει, όμως, ο κύριος Υπουργός, θα ήθελα να υπενθυμίσω ότι οι Εβρίτες και οι Θρακιώτες δεν δέχονται εκπτώσεις σε ό,τι αφορά τη σχεδιαζόμενη δομή. Μάλιστα, υπάρχει και χαμηλόφωνη φήμη ότι θα προβείτε σε ό,τι αφορά τις Ένοπλες Δυνάμεις, διότι ο λαός του Έβρου και της Θράκης είναι ταυτισμένος με τους κυματισμούς και τους μείζονες κυματισμούς, διότι πιστεύει ότι αυτά τα επιχειρησιακά κέντρα είναι απαραίτητο να υπάρχουν, διότι εξασφαλίζουν ειρήνη και αίσθημα ασφάλειας στην περιοχή. Θα παρακαλέσουμε πάρα πολύ να είσαστε ιδιαίτερα προσεκτικοί σε ό,τι αφορά το αντικείμενο αυτό. Με αυτές τις γενικές σκέψεις σε λίγο θα πάρουμε θέση κατ' άρθρον σε ό,τι αφορά την ψήφιση ή μη του σχετικού νόμου. Σας ευχαριστώ πολύ, κύριε Πρόεδρε.
Κι εμείς ευχαριστούμε, κύριε συνάδελφε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθητές και μαθήτριες και τρεις συνοδοί εκπαιδευτικοί από το Μουσικό Γυμνάσιο Κέρκυρας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Λοβέρδο, έχετε τον λόγο.
Κύριε Πρόεδρε, προεδρεύατε όταν κατέβηκε από το Βήμα η κ. Παπακώστα; Ήσασταν εδώ; Όταν κατέβηκε από το Βήμα η κ. Παπακώστα, πήρε τον λόγο ο Υπουργός Εθνικής Αμύνης και αφού τελείωσε θέματα νομοτεχνικών βελτιώσεων, της είπε ότι για τις συντάξεις χηρείας και για κάποια θέματα αναπηρίας τής δίνει - επιτρέψτε μου ελεύθερα να πω - και τη νομοθετική πρωτοβουλία. Της δίνει, δηλαδή, την πρωτοβουλία να φέρει στη Βουλή ρυθμίσεις. Το θέμα της χηρείας το έχουμε φέρει εμείς με κοινοβουλευτικό έλεγχο και με προτάσεις της κ. Γεννηματά δέκα φορές. Στην παρούσα νομοθετική πρωτοβουλία του Υπουργείου, στην Επιτροπή Εξωτερικών και Άμυνας, το έφερα δύο φορές. Και σήμερα άλλη μία το πρωί. Γιατί δεν το έδωσε και σε εμένα; Τι παιχνίδια είναι αυτά μπροστά στα μάτια μας; Τι παιχνίδια είναι αυτά; Εγώ έχω θιχθεί πραγματικά. Με έχει θίξει αυτό. Και δεν το λέω γιατί ήθελα πράγματι να αναλάβω εγώ τη νομοθετική πρωτοβουλία. Όλοι ξέρουν ότι εγώ, ως Υπουργός Εργασίας, αρνήθηκα να κάνω αυτή την παρέμβαση «τσεκουρηδόν», αρνήθηκα να την κάνω και στο 100% της πρότασης της τρόικας τότε, οι επόμενοι Υπουργοί το ίδιο και ήρθε ο κ. Κατρούγκαλος και το έκανε εγκληματώντας. Στην επιτροπή υπήρξε συμφωνία σχεδόν όλων των δυνάμεων και του Υπουργείου ότι πρέπει να έρθει μια σχετική τροπολογία και την περιμέναμε εδώ σήμερα. Είπα το πρωί στην ομιλία μου ότι δεν ήρθε και τώρα δίδεται η νομοθετική πρωτοβουλία σε Βουλευτή της Αξιωματικής Αντιπολίτευσης; Εγώ έχω θιγεί, κύριε Πρόεδρε, και αυτό είναι παιχνίδι μπροστά στα μάτια μας. Τέτοια, όμως, «κολλητιλίκια» δεν είναι σωστά μέσα στην Εθνική Αντιπροσωπεία. Δεύτερον, σε ό,τι αφορά...
Ο κ. Γεωργιάδης είναι μέτοχος του παιχνιδιού;
Δεν ξέρω τι κάνει ο κ. Γεωργιάδης, εγώ λέω ότι...
Ως Κοινοβουλευτικός Εκπρόσωπος θα ήθελα τον λόγο.
Κύριε Πρόεδρε, σας παρακαλώ, να ολοκληρώσω. Είναι η Βουλή των Ελλήνων και δεν είναι η Βουλή των παιγνίων εδώ - σε πολιτικό επίπεδο εννοώ. Τώρα θα αναφερθώ στη Σούδα. Μετά από την επίσκεψη του Έλληνα Πρωθυπουργού στις Ηνωμένες Πολιτείες και από τρεις συνεδριάσεις της Επιτροπής Εξωτερικών και Άμυνας και της Ολομέλειας υπάρχει αυτό το κενό; Το λέω, διότι το 2002 είχα αναλάβει εγώ την πρωτοβουλία ως Υφυπουργός Εξωτερικών να φέρω την κύρωση της σύμβασης της Σούδας εδώ στη Βουλή και θυμάμαι τότε τον Συνασπισμό τι έλεγε. Περάσαν τα χρόνια, οι κυβιστήσεις, κυβιστήσεις, τα είπαμε το πρωί αυτά, αλλά με τέσσερις κοινοβουλευτικές διαδικασίες σε εξέλιξη ακόμα να μη γνωρίζουμε τι ακριβώς έχει διαμειφθεί επί του θέματος;
Υπάρχει ερώτηση για την Παρασκευή.
Επεκτάθηκε η αρμοδιότητα και οι λειτουργίες της βάσης; Ανανεώνεται απλώς χρονικά η σύμβαση; Να ξέρουμε. Είναι ανεπίτρεπτο Υπουργός και Αναπληρωτής Υπουργός επί τέσσερις συνεδριάσεις να μη δίνουν εικόνα επί του θέματος αυτού. Τώρα, κύριε Βίτσα, για τα Ναυπηγεία Σκαραμαγκά μίλησα και με τον κ. Δουζίνα, που ήταν εδώ και του είπα ότι δεχθήκατε να γίνει μια συζήτηση στην Επιτροπή Άμυνας, αλλά πρέπει να έχει συνεννοηθεί και με το Υπουργείο Οικονομικών για να είναι ο κ. Πιτσιόρλας παρών, οι δυο σας δηλαδή, κυρίως εκείνος, αλλά και εσείς ως καθ' ύλην αρμόδιος, για να βγάλουμε μια άκρη. Από αυτά που λέτε - επαναλαμβάνω ότι σας είπα και στην επιτροπή - αντιλαμβάνομαι ότι μέσα στην πληθώρα των θεμάτων, με τα οποία ασχολείστε, σε αυτό δεν έχετε δώσει, μετά τη διαιτητική απόφαση εννοώ, όχι από την αρχή, τη δέουσα σημασία. Η διαιτητική απόφαση είναι ένα μεγάλο κείμενο και έχει πάρα πολλές λεπτομέρειες. Σας παρακαλώ πάρα πολύ, επειδή προσπάθησα να το κάνω και σε έναν βαθμό έχω έλεγχο του αντικειμένου, σε έναν βαθμό ίσως μικρό, να έχετε προετοιμαστεί, διότι θα πρέπει από την επιτροπή αυτή όχι να βγούνε καλά λόγια αλλά να βγει μια προοπτική. Και σας εισηγούμαι στις 12 Νοεμβρίου που έχετε τη συζήτηση με τη δική σας, με του ελληνικού δημοσίου προσφυγή στην εκούσια δικαιοδοσία, να ζητήσετε αναβολή της δίκης, γιατί αν πάτε σε διορισμό ειδικού διαχειριστή, σας ξαναλέω ότι έχετε δωδεκάμηνη προθεσμία μέσα στην οποία πρέπει να βρεθεί επενδυτής. Και η επένδυση που προϋποθέτει σπάσιμο των ναυπηγείων σε εμπορικό και πολεμικό τμήμα και το μεν εμπορικό πωλείται, το άλλο θα δούμε τι θα κάνει, έχει πάρα πολλά προβλήματα. Πρώτα από όλα έχει προβλήματα σε σχέση με την «COSCO», που είναι ο διαφαινόμενος αγοραστής. Εγώ δεν έχω κανένα πρόβλημα, δεν είμαι υπέρ κανενός και εναντίον κανενός, αλλά επειδή ακούμε όλοι αυτά που ακούτε και εσείς και λέτε ότι υπάρχουν σχέδια, αυτά εμείς τα εξειδικεύουμε, γιατί και ο διάλογος και εκτός Αιθούσης είναι πολύς επί του θέματος. Μπορεί να υπάρχουν ενδιαφέροντα, εν ευρεία εννοία ειπωμένα, αλλά όταν μπείτε στις λεπτομέρειες και ειδικά της διαιτησίας θα δείτε ότι αυτός που θα αναδεχθεί μια τέτοιου είδους ρύθμιση αναδέχεται και ένα τσουβάλι από νέες προσφυγές στη διαιτησία και από αγωγές, που αγγίζουν το 1 δισεκατομμύριο. Και αν δείτε δε από την παρούσα διαιτησία την απόφαση, είναι θέμα να λέτε ότι είναι 180 εκατομμύρια και τη μια μέρα να λέτε ότι η προσφεύγουσα στη διαιτησία ζήτησε 1 δισεκατομμύριο και πήρε 180 εκατομμύρια και την άλλη να λέτε ότι ζήτησε 1,5 δισεκατομμύριο και πήρε 180 εκατομμύρια. Θέλω να δείτε προσεκτικά τι έχει πει η απόφαση. Εγώ έδωσα ενδεικτικά μεγέθη και στην επιτροπή και το πρωί. Δεν είναι η ώρα τώρα να επαναλαμβάνουμε τα ίδια θέματα. Στη Διαρκή Επιτροπή, όμως, θα πάμε και όταν θα φύγουμε από εκεί, κύριε Βίτσα, θα έχουμε συναίσθηση όλοι ότι πάμε να δοθεί μια λύση με άξονα να μην κλείσει το ναυπηγείο και εάν είναι δυνατόν να συνεχίσει και απρόσκοπτα τη λειτουργία του. Προτάσεις και σκέψεις υπάρχουν. Δεν πήρατε, επίσης, θέση σε σχέση με μία από τα τέλη του 2011 λανθασμένη ερμηνεία που έδωσε το Υπουργείο Εθνικής Αμύνης, βάσει της οποίας δεν επιτρέπεται στις Ένοπλες Δυνάμεις άλλων κρατών να δίνουν δουλειές στα Ναυπηγεία Σκαραμαγκά. Αυτή είναι μία εσφαλμένη ερμηνεία. Την ακολούθησαν πολλές κυβερνήσεις και η δική σας και οι προηγούμενες και η δική μας. Είναι λάθος. Αυτό πρέπει να διορθωθεί και δεν το διορθώνετε. Πάμε τώρα στους οικονομικούς επιθεωρητές. Έχω μία πρόταση να κάνω τελευταία στιγμή. Αφορά στο άρθρο 14. Υπάρχει - αν καταλαβαίνω καλά, γιατί και οι τεχνικές μου δυνατότητες έχουν όριο για να αντιληφθώ συγκεκριμένες διατάξεις του σχεδίου νόμου - μία περίοδος που οι απόφοιτοι ευέλπιδες 2002-2007 είναι εκτός διαγωνισμού. Αν έχω δίκιο, τότε μπορείτε να τους συμπεριλάβετε. Ανέξοδο είναι αυτό. Μια δυνατότητα δίνετε. Είναι λάθος όλη η δομή των άρθρων 10 έως 23. Τα είπα το πρωί. Όμως, αφού δεν αποσύρετε τις ρυθμίσεις, δείτε στο άρθρο 14 αυτή την προσθήκη. Έχουμε κάνει δύο τροπολογίες ως Δημοκρατική Συμπαράταξη ΠΑΣΟΚ - ΔΗΜΑΡ. Η πρώτη σχετίζεται με την τροπολογία στον νόμο Κατρούγκαλου, ώστε το όριο των 2000 ευρώ για τις συντάξεις των στρατιωτικών να εξαιρεί τα επιδόματα, ειδικά τα επιδόματα σε υπηρεσίες επικίνδυνης θέσης. Και επιτρέψτε μου να κλείσω με αυτό, γιατί τώρα δεν βρίσκω το κείμενο για την άλλη τροπολογία μας.
Εγώ νόμιζα ότι θα κλείνατε τώρα, κύριε συνάδελφε.
Όχι, κύριε Πρόεδρε, ένα λεπτό. Επιμένω στις τροπολογίες που έχουμε καταθέσει. Αν μου δοθεί από τον Πρόεδρο η δυνατότητα για μισό λεπτό όταν τελειώσουν οι επόμενοι συνάδελφοι, θα κάνω μια αναφορά και στη δεύτερη τροπολογία. Και με αυτά, κύριε Πρόεδρε, ολοκλήρωσα.
Κύριε Πρόεδρε, παρακαλώ, τον λόγο.
Ορίστε, κύριε συνάδελφε, έχετε τον λόγο.
Σχετικά με αυτό που ακούστηκε προηγουμένως από τον συνάδελφο κ. Λοβέρδο, κύριε Υπουργέ, να τα ξεκαθαρίσουμε. Η Νέα Δημοκρατία δεν συμμετέχει σε καμμία συμπαιγνία με τον Υπουργό Εθνικής Άμυνας και σε καμμία προσχηματική επιτροπή που θα διαχειρίζεται τα θέματα των ΑΜΕΑ και της χηρείας, αφού προηγουμένως έχει νομοθετήσει η Κυβέρνηση κι έχει κόψει σε όλους αυτούς τους ανθρώπους τα λεφτά κι ενώ την εγκαλούμε για τόσους πολλούς μήνες και ο κ. Δημοσχάκης κι εγώ και ο Πρόεδρος της Νέας Δημοκρατίας με ειδική συνάντηση με αυτούς τους ανθρώπους δύο φορές μέχρι σήμερα να φέρει τη νομοθετική πρωτοβουλία και να δώσει στους ανθρώπους αυτά που τους έκοψε. Άρα, παρακαλώ πολύ, να είναι σαφές σε όλους. Η Νέα Δημοκρατία και σίγουρα κανένας Βουλευτής της δεν συμμετέχει σε τέτοια προσχηματική επιτροπή, κύριε Λοβέρδο. Να το ξεκαθαρίσουμε. Αυτές είναι προβοκάτσιες του κ. Καμμένου. Ευχαριστώ πολύ.
Κύριε Πρόεδρε, θα ήθελα τον λόγο.
Ορίστε, κύριε Λοβέρδο.
Το είχα πει και το πρωί, απλώς μου διέφυγε η συγκεκριμένη τροπολογία. Είχα πει το πρωί στην ομιλία μου, κύριε Πρόεδρε, και το έχουμε καταθέσει αυτό, ότι εμείς, με τον τρόπο βέβαια που επέτρεπαν και οι τότε συνθήκες το 2013, 2014, είχαμε καταβάλει με βάση τις γνωστές αποφάσεις του Συμβουλίου της Επικρατείας, το 50% με τη λογική που είπατε. Εγώ δεν μίλησα για άμεση καταβολή, αλλά το είχαμε ρυθμίσει και είχε ξεκινήσει να καταβάλλεται το σχετικό 50%. Για το υπόλοιπο 50% έχει γίνει πολύς λόγος από την πλευρά του κ. Καμμένου, αλλά καμμία ενέργεια. Κι έχουμε καταθέσει μία τροπολογία σύμφωνα με την οποία και γι' αυτό το υπόλοιπο 50% στο παρόν σχέδιο νόμου πρέπει να δοθεί λύση.
Κύριε Κούζηλε, έχετε τον λόγο.
Σε σχέση με το νομοσχέδιο τοποθετηθήκαμε κατά τη διάρκεια των επιτροπών και κατά τη διάρκεια της Ολομέλειας. Αυτό που έχουμε να πούμε είναι ότι από τη στιγμή που δεν αποσύρθηκε το άρθρο 27, ο διχασμός στις Ένοπλες Δυνάμεις και η γκρίνια θα συνεχίσουν να υπάρχουν. Και όλα αυτά έγιναν επειδή φέρατε τον συνδικαλισμό στις Ένοπλες Δυνάμεις. Αυτό είναι το πρώτο. Δεύτερον, σχετικά με αυτό που είπαμε πριν για τα ναυπηγεία, δεν είναι μόνο τα ναυπηγεία του Σκαραμαγκά. Είναι, κύριε Λοβέρδο, όπως είπατε πριν, και τα ναυπηγεία της Σύρου, που αυτή τη στιγμή αντιμετωπίζουν πολύ σοβαρό πρόβλημα. Υπάρχουν ήδη προγράμματα του Πολεμικού Ναυτικού και αυτοί οι άνθρωποι θα θέλουν να ξέρουν τι μέλλει γενέσθαι. Και κλείνω λέγοντας ότι περιμέναμε να λυθούν κάποια άλλα θέματα που μαστίζουν αυτή τη στιγμή τις Ένοπλες Δυνάμεις και σίγουρα αυτό δεν το είδαμε. Επίσης, για άλλη μια φορά τονίζουμε ότι ήταν απόν το Υπουργείο Εργασίας και το Υπουργείο Οικονομικών σήμερα από τη συζήτηση μας. Ευχαριστώ πολύ.
Τον λόγο έχει η κ. Κανέλλη.
Θα τηρήσω τα υπεσχημένα μου όταν τοποθετήθηκα, που είπα ότι θα χρησιμοποιήσω τη δευτερολογία μου για να διευκρινίσω την ψήφο και να αναφερθώ στις τροπολογίες. Σε ό,τι αφορά τα άρθρα, στο άρθρο 1 λέμε «όχι». Στο άρθρο 2 «ναι». Στο άρθρο 3 «όχι». Το άρθρο 4 καταργείται. Θα τα πούμε στην τροπολογία. Στο άρθρο 5 «όχι». Στο άρθρο 6 «όχι».
Θα τα πούμε και στην ψηφοφορία αυτά, κυρία Κανέλλη.
Επιτρέψτε μου να τα πω. Έχει σημασία, γιατί σχετίζεται με τις τροπολογίες. Στο άρθρο 7 «ναι». Στο άρθρο 8 «όχι». Στο άρθρο 9 «όχι». Στα άρθρα 10 έως 23 «παρών». Στο άρθρο 24 «ναι». Στο άρθρο 25 «ναι». Στο άρθρο 26 «ναι». Στο άρθρο 27 «ναι». Στο άρθρο 28 «ναι». Στο άρθρο 29 «παρών». Στο άρθρο 30 «παρών», παρά τις νομοτεχνικές βελτιώσεις που φέρατε και για τις οποίες θα μπορούσε κάποιος να κάνει συζήτηση. Πάμε τώρα στις τροπολογίες. Έχουμε τέσσερις υπουργικές, αν δεν κάνω λάθος, και τέσσερις κοινοβουλευτικές τροπολογίες. Ξεκινώ με τις υπουργικές τροπολογίες. Στην τροπολογία με γενικό αριθμό 1306 και ειδικό αριθμό 72 ψηφίζουμε «όχι». Στην τροπολογία με γενικό αριθμό 1307 και ειδικό αριθμό 73 ψηφίζουμε «παρών». Στην τροπολογία με γενικό αριθμό 1308 ψηφίζουμε «ναι» και στα δύο σκέλη, όπως τα φέρατε. Στην τροπολογία με γενικό αριθμό 1309 ψηφίζουμε «ναι». Και τώρα περνώ στις βουλευτικές τροπολογίες. Στην τροπολογία με γενικό αριθμό 1311 και ειδικό αριθμό 77 ψηφίζουμε «παρών». Στην τροπολογία με γενικό αριθμό 1312 και ειδικό αριθμό 78 ψηφίζουμε «ναι». Στην τροπολογία με γενικό αριθμό 1315 και ειδικό αριθμό 79 ψηφίζουμε «ναι». Στην τροπολογία με γενικό αριθμό 1316 και ειδικό αριθμό 80 ψηφίζουμε «παρών». Θέλω να διευκρινίσω δύο πράγματα. Όσον αφορά στην τροπολογία με γενικό αριθμό 1311 και ειδικό αριθμό 77, αυτή που φέρατε για να οριστικοποιήσετε τη διευκρίνιση περί πόρων και περιουσίας των μετοχικών ταμείων, θα σας εξηγήσω γιατί ψηφίζουμε έτσι όπως ψηφίζουμε. Πρέπει και να σας το αιτιολογήσουμε και να σας επισημάνουμε κάτι. Μας ζητάτε να ψηφίσουμε και να πούμε «ναι» ή «όχι» στο άρθρο του νόμου Κατρούγκαλου που προωθεί την ανταποδοτικότητα των παροχών των μετοχικών ταμείων και προβλέπει μηδενική χρηματοδότηση από τον κρατικό προϋπολογισμό. Δηλαδή, μας ζητάτε να το αποδεχτούμε, κάτι που ήδη στο επίπεδο του νομοσχεδίου έχουμε λυσσάξει να σας λέμε ότι δεν γίνεται. Το φέρνετε τώρα με τη μορφή τροπολογίας εξειδικευμένης για τους στρατιωτικούς και περνάτε στην ουσία ενίσχυση των πόρων προς τα μετοχικά ταμεία, η οποία στην πραγματικότητα δεν είναι τίποτα άλλο από τα ίδια τα χρήματα των στρατιωτικών. Αυτό είναι μια κολοσσιαία αντίφαση ανάμεσα στον νόμο Κατρούγκαλου και σε αυτό που προσπαθούμε να διορθώσουμε τώρα. Παρουσιάζουμε, δηλαδή, ως έσοδα τον ίδιο τον κόπο και τα χρήματα των στρατιωτικών, ενώ έχουμε προαποδεχτεί εκ των πραγμάτων - εσείς έχετε, όχι εμείς που δεν τον ψηφίσαμε - τον νόμο Κατρούγκαλου, ο οποίος προβλέπει μηδενική κρατική χρηματοδότηση και προώθηση ανταποδοτικότητας, αυτό που εμείς εξακολουθούμε να λέμε «περιουσιακό και άλλο ξεπούλημα». Πάω τώρα στην τροπολογία με γενικό αριθμό 1306 και ειδικό αριθμό 72, που έχει σημασία να σας πω γιατί σας λέμε «όχι». Είναι αυτή η περιβόητη τροπολογία - για να μην ψάχνεστε - με τις μακρές τηλεφωνικές γραμμές. Επιμέναμε και δεν μας ακούσατε, κάτι που εμμέσως μου επιτρέπει να απαντήσω και στην πολιτική αντίληψη για την οποία αναρωτηθήκατε αν υπάρχουν πράγματα που δεν λέγονται, όπως είπε ο Κοινοβουλευτικός μας Εκπρόσωπος, για λόγους αμύνης και ειδικά όταν συζητούνται στην Επιτροπή των Εξοπλισμών. Αυτό που λέτε στην πραγματικότητα είναι απολύτως ρητορικό σε ό,τι αφορά την ουσία της άμυνας της χώρας, την πατριωτική στήριξη των εθνικών μας συμφερόντων. Αγαπητέ συνάδελφε, όσο και να χαμογελάτε ξέρετε ότι έχω δίκιο. Όταν μου φέρνετε αυτή την τροπολογία, αφού λέτε ότι «πρέπει να προασπίσουμε την πατρίδα και να μη λέμε φανερά πράγματα που λέγονται στην Επιτροπή Εξοπλισμών», να βγούμε και να λέμε με την τροπολογία στον ελληνικό λαό ότι η πιστοποίηση της καταλληλόλητας των εν λόγω παροχών αφορά τη διάθεση των υπηρεσιών αυτών, μακρές γραμμές για να καλυφθούν οι τηλεπικοινωνιακές ανάγκες υπηρεσιών μακρών γραμμών - ξέρουν αυτοί που ακούν - σε φορείς πέραν του Υπουργείου Εθνικής Άμυνας. Πάμε, λοιπόν, σε στρατιωτικούς σχηματισμούς του ΝΑΤΟ και της Ευρωπαϊκής Ένωσης που είναι εγκατεστημένοι στη χώρα μας. Δεν φτάνει που χρειάζεται αυτό, αλλά πάμε και στη χορήγηση εξουσιοδότησης από την πλευρά τόσο των νατοϊκών όσο και των ευρωενωσιακών υπηρεσιών προς το ελληνικό Υπουργείο Άμυνας. Τι δείχνει αυτό για εμάς; Και νομίζω ότι πρόκειται για κάτι που καταλαβαίνει και ο οποιοσδήποτε νοήμων άνθρωπος. Πρώτον, δείχνει τον βαθμό ομογενοποίησης - προσέξτε! - όλων αυτών των διαφορετικών υπηρεσιών, ελληνικών, νατοϊκών και ευρωενωσιακών. Άκουσα την τελευταία συνάδελφο να λέει «το ξέρουμε ότι είναι ιμπεριαλιστικός μηχανισμός, τι να κάνουμε, είναι real politic». Είναι ρεαλιστική πολιτική σε ένα στενά συνεργαζόμενο πλέγμα στον εξαιρετικά ευαίσθητο χώρο των επικοινωνιών και δη για στρατιωτική χρήση. Λογικό συμπέρασμα είναι η ευθεία αμφισβήτηση της διασφάλισης του εθνικού απορρήτου. Μιλάμε για εθνικό απόρρητο! Όταν έχετε ένα εθνικό απόρρητο το οποίο περνάει σε ευρωενωσιακούς, νατοϊκούς σχηματισμούς και, ταυτόχρονα, χρειάζεται στήριξη από τους στρατιωτικούς που θα επιλέξουν ιδιωτικές εταιρείες για να πετύχουν τις «μακρές γραμμές», πρέπει κάποια στιγμή να διευκρινίσουμε τι είναι εθνικό και τι δεν είναι. Γιατί έχει γίνει πολλή συζήτηση εδώ μέσα με αφορμή τρέχοντα ζητήματα της επικαιρότητας. Η ομογενοποίηση σε οργανωτικό επίπεδο με την αντίστοιχη που υφίσταται, όπως βλέπουμε από όλο το νομοσχέδιο κι από άλλο νομοσχέδια, στο επίπεδο του εξοπλισμού και της εκπαίδευσης, δείχνει τον βαθμό της ένταξης των ελληνικών επιχειρησιακών σχεδίων στην εξυπηρέτηση των νατοϊκών. Άρα προκύπτουν κίνδυνοι. Εδώ με αφορμή αυτό το νομοσχέδιο λέγονται και ελέχθησαν πάρα πολύ μεγάλα λόγια και σπουδαία, όπως ότι ο στρατός είναι όλη του η ζωή. Ο ίδιος που το έχει πει έχει σηκώσει το χέρι του κάτω από τη σβάστικα. Άρα ξέρουμε και ποιον στρατό εννοεί, για να είμαστε και σοβαροί. Υπήρξε και μία αντίληψη, η οποία είναι άκρως επικίνδυνη, όταν μιλάμε για τον στρατό, να τον αποκόπτετε πλήρως από την έννοια του λαού. Κι αυτό έγινε με αφορμή τους ευέλπιδες και τον ξυλοδαρμό. Αν δεν κάνω λάθος, δεν φορούσαν στολή. Ήταν στον δρόμο. Άρα έχουμε μία συμπλοκή πολιτών στον δρόμο. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Εγώ δεν θα πάρω θέση. Είμαι εναντίον αυτού του είδους των συμπλοκών. Μπροστά σας είμαι, ξέρετε ποια είμαι, δεν χρειάζεται να σας πω. Προσέξτε, όμως. Γίνεται ιεροποίηση στο ότι έφαγαν ξύλο οι τρεις που είναι ευέλπιδες. Τι θα συζητούσαμε εδώ πέρα, κύριοι συνάδελφοι, αν έδιναν ξύλο οι ευέλπιδες με πολιτικά; Υποθετικά μιλάμε. Επομένως, δεν αποκόπτουμε τους ευέλπιδες, επειδή δεν φορούσαν στολή, από το σύνολο του ελληνικού λαού σε μία σύγκρουση, η οποία είναι μία σύγκρουση του δρόμου. Θα μπορούσε να γίνει σε γήπεδο, για παράδειγμα, να έχουμε και χουλιγκάνους στρατιωτικούς που έχουν βγει με τη στολή και έχουν πάει και κάνουν χουλιγκανισμό. Αυτά, για να μην αφήνουμε να περνάνε ιδέες περί την πατρίδα, το έθνος, τα εθνικά και τα ταυτίζουμε με σχηματισμούς. Κι επειδή έγινε και πολύς λόγος για τα αντάρτικα τραγούδια, κι αν ακούστηκαν κι αν δεν ακούστηκαν, υπήρξαν κορώνες κι από τη δική σας πλευρά, δεν το συζητάμε. Δεν θέλω να μείνω σε αυτό. Νομίζω ότι ο Γραμματέας σας και ο Κοινοβουλευτικός σας Εκπρόσωπος απάντησαν σε όλα, γιατί είναι ιδεολογικό. Εσείς κρυφτήκατε πίσω από τις ερωτήσεις για τα F -16. Μείνατε για να απαντάτε μόνο στα F -16, αλλά στην ερώτηση για τη Σούδα, για παράδειγμα, δεν απάντησε κανένας, όπως και στην ερώτηση για τις άλλες βάσεις.
Την Παρασκευή, κυρία Κανέλλη!
Εντάξει, την Παρασκευή. Όμως, εμείς σήμερα μιλάμε εδώ.
Ολοκληρώστε, κυρία Κανέλλη.
Ολοκληρώνω, κύριε Πρόεδρε. Πιστέψτε με, δεν ήσασταν εδώ, αλλά μέχρι στιγμής έχουν γίνει υπερβάσεις απιστεύτου είδους και δεν τις κάναμε εμείς.
Καλά, δεν θα τις συμψηφίσουμε τώρα.
Όχι. Επομένως επιτρέψτε μου να κλείσω. Ξέρετε, όταν κάποιος ζητάει την κουρτίνα, έστω και διά του κουπονιού, αλλάζει το σενάριο της ομιλίας. Φαντάζομαι ότι μιας και σας πιάνει και μια ανάγκη ιστορικής αναδρομής, θεωρητικά και λογικά, εφόσον υπάρχει τόσος πατριωτισμός και τόση προσπάθεια έμμεση ή άμεση να μην ταυτίζεται με τα νατοϊκά συμφέροντα, αλλά ταυτίζεται, ελάχιστα θα διαφωνούσαν. Σήμερα, θέλω να πιστεύω, σε αυτή την Αίθουσα και σαν έχουμε 2017, με την τελευταία στροφή του ύμνου του ΕΛΑΣ, που σέβεται την ελληνική ιστορία περισσότερο από αυτούς που την κακοποιούν και την ξαναγράφουν από την αρχή: «Με χίλια ονόματα μια χάρη, ακρίτας είτ' αρματολός, αντάρτης, κλέφτης, παλικάρι, πάντα είναι ο ίδιος ο ελληνικός λαός». Οι Βουλευτές μπορεί να αλλάζουν, οι νομοθεσίες να αλλάζουν, οι κακογράφοι της ιστορίας να αλλάζουν, ο ελληνικός λαός παραμένει παλικάρι και το έχει αποδείξει. Όποιος δεν μπορεί να το ενστερνιστεί αυτό, μπορεί να γράφει την ιστορία όπως θέλει, αλλά θα τη διαβάζει μόνος του κι όταν έρθει η εκδίκησή της, θα την πληρώσει πάλι μόνος του.
Κύριε Υπουργέ, θέλετε να παρουσιάσετε κάποια νομοτεχνική βελτίωση;
Έχει σημασία να είναι ο κ. Δημοσχάκης εδώ πέρα. Ήρθε ο Υπουργός, αλλά τώρα δεν είναι πάλι εδώ. Υπάρχουν πράγματα τα οποία είναι λυμένα. Πάντως στη νομοτεχνική βελτίωση η λέξη «προφορική» διαγράφεται. Το έχει πει ήδη ο Υπουργός αυτό.
Κύριε Κατσίκη, έχετε τον λόγο.
Ευχαριστώ, κύριε Πρόεδρε.
Ελάτε, κύριε Κατσίκη!
Μα, πώς να έρθω όταν με παρακαλείτε να ξεκινήσω και δεν με αφήνετε;
Συγγνώμη, παρακαλώ.
Και την ίδια στιγμή δεν έχει τελειώσει ο κύριος Υπουργός.
Επιτέλους, ελάτε! Ήρθε η ώρα να σας ακούσουμε.
Κύριε Πρόεδρε, εγώ ζήτησα τρία λεπτά από τα επτά που μου αναλογούν.
Ωραία! Παρακαλώ, έχετε τον λόγο. Τι θέλετε παραπάνω; Θέλετε κάτι παραπάνω από τον λόγο; Τον έχετε τον λόγο.
Σας ευχαριστώ για πολλοστή φορά, κύριε Πρόεδρε. Θα ξεκινήσω από το θετικό αποτέλεσμα, το οποίο εγώ εξάγω και συμπεραίνω μέσα απ' αυτή την κοινοβουλευτική συζήτηση σε ό,τι αφορά το γόνιμο του κοινοβουλευτικού διαλόγου, ο οποίος αποτέλεσε την αφορμή ώστε η πολιτική ηγεσία του Υπουργείου, ο Υπουργός και ο Αναπληρωτής Υπουργός, να δεχθούν θέσεις και απόψεις συναδέλφων, ώστε να συνθέσουν τέτοια εικόνα που το παρόν νομοσχέδιο να εμπλουτιστεί και με άλλες θέσεις και απόψεις οι οποίες, είτε εν μέσω τροπολογιών είτε εν μέσω νομοτεχνικών βελτιώσεων, να συμβάλουν σήμερα ώστε το παρόν νομοσχέδιο να γίνει καλύτερο, λειτουργικότερο και ωφελιμότερο. Βέβαια δεν έλλειψαν, κύριοι συνάδελφοι, απ' αυτή την Αίθουσα και οι αντιπαραθέσεις οι οποίες είχαν να κάνουν με θέματα τα οποία δεν συμπεριλαμβάνονταν στην ημερήσια διάταξη και στη συζήτηση του παρόντος νομοσχεδίου. Και εξαιτίας αυτού αναδείχθηκε η στείρα πολιτική τακτική μέσα από ρηχές προσεγγίσεις, αλλά και εκφράσεις λόγου οι οποίες δεν περιποιούν τιμή στους υπηρετούντες το ελληνικό Κοινοβούλιο, ιδιαίτερα όταν διαστρεβλώνουν την αλήθεια και κακοποιούν την πραγματικότητα, την οποία υποχρεούμαι σε αυτό το σημείο να αποκαταστήσω. Μας είπε ο συνάδελφος εισηγητής της Αξιωματικής Αντιπολίτευσης ότι θα αντιμετωπίσει με πολιτική γενναιότητα το παρόν νομοσχέδιο, αφού θα ψήφιζε έντεκα από τα τριάντα άρθρα. Όμως, πριν από λίγα λεπτά μας είπε ότι τελικά θα αναμορφώσει την αρχική του θέση ψηφίζοντας λιγότερα άρθρα. Και πρωτοτυπώντας έτσι για άλλη μια φορά, μειώνει αυτή την πολιτική γενναιότητα για την οποία αρχικά έκανε λόγο. Και, βεβαίως, πολύς λόγος έγινε μέσα σε αυτή την Αίθουσα για κυβίστηση. Εάν αυτό, κύριοι συνάδελφοι, που έκανε ο εισηγητής της Νέας Δημοκρατίας δεν είναι κυβίστηση, ειλικρινά δεν ξέρω πώς θα μπορούσαμε να το χαρακτηρίσουμε. Και ενώ και ο Αναπληρωτής Υπουργός αλλά και ο Υπουργός Εθνικής Άμυνας διαβεβαίωσαν την Ολομέλεια ότι τα θέματα τα οποία σήμερα απασχόλησαν περισσότερο από εκείνα τα οποία οφείλαμε να συζητήσουμε στο παρόν νομοσχέδιο, δηλαδή τα F -16 από τη μία μεριά και τα Ναυπηγεία της Ελευσίνας από την άλλη, θα είναι θέματα τα οποία θα συζητηθούν σε σύγκληση των αρμοδίων κοινοβουλευτικών επιτροπών, είτε της Άμυνας είτε των Εξοπλιστικών, προκειμένου να θέσουμε τα πράγματα με το όνομά τους και να δοθούν οι εξηγήσεις σε όποιες εύλογες απορίες εκφράστηκαν σήμερα, εντούτοις παρά τις διαβεβαιώσεις της πολιτικής ηγεσίας αυτά αποτέλεσαν αντικείμενο - όπως είπα και επαναλαμβάνω - πολιτικής αντιπαράθεσης μέσα από - όπως εγώ το αντιλήφθηκα - χροιά λαϊκισμού και δημαγωγίας. Σε ό,τι αφορά τις τροπολογίες, θα πρέπει να δεχθούμε ότι και αυτές - όπως φαίνεται - θα γίνουν από την πλειοψηφία των πολιτικών δυνάμεων αποδεκτές, πράγμα που σημαίνει ότι βελτιώθηκε ακόμα περισσότερο το παρόν νομοθέτημα αίροντας αδικίες επ' ωφελεία όλων εκείνων που υπηρετούν στις Ένοπλες Δυνάμεις. Και τελειώνοντας σε αυτό το σημείο, κύριε Πρόεδρε, θα ήθελα να μου επιτρέψετε να κάνω μία διόρθωση σε μία εκ των τροπολογιών τις οποίες κατέθεσα. Και αναφέρομαι συγκεκριμένα στην τροπολογία με γενικό αριθμό 1312 και ειδικό αριθμό 78. Στο σημείο που λέει: «…Στην παράγραφο 4 του άρθρου 74 του ν.4485/2017, να προστεθεί οι στρατιωτικές σχολές, σχολές», αναφέρεται δύο φορές η λέξη «σχολές». Να διαγραφεί η μία, διότι από παραδρομή…
Έχει γίνει.
Δεν είναι επί της ουσίας η βελτίωση αυτή, η αλλαγή, η διόρθωση μάλλον, για την οποία παρακαλώ, αλλά αναφέρομαι σε τυπογραφικό λάθος και τίποτα περισσότερο. Τελειώνοντας, επιτρέψτε μου να κάνω μια ακόμη παρατήρηση. Επειδή ειπώθηκε, αν δεν κάνω λάθος διά στόματος του εισηγητού της Νέας Δημοκρατίας ότι θα πρέπει απαραιτήτως και μόνο να έχουν την ειδικότητα του οικονομολόγου εκείνοι που θα μετέχουν στο Σώμα των Οικονομικών Επιθεωρητών, θα ήθελα, λοιπόν, να πω ότι στην ακρόαση των φορέων και η ΕΛΤΕ και η ΙΕΣΟΕΛ είπαν ότι οι ελεγκτές μπορούν να είναι και χωρίς αυτό το εφόδιο των νομικών ή των οικονομικών επιστημών, έτσι ώστε να μπορούν να προσφέρουν κι αυτοί στο έργο ενός νέου σώματος, το οποίο με το παρόν νομοθέτημα θα μπορεί από αύριο να αναλάβει δουλειά και δράση. Άλλωστε, να θυμίσω ότι και σε άλλες υπηρεσίες ελέγχου του Οικονομικού Εγκλήματος, βλέπουμε ότι πολλές εκ των ιδιοτήτων που απέχουν από τις προσδιοριζόμενες, όπως εκφράστηκαν διά στόματος του συναδέλφου εισηγητού της Νέας Δημοκρατίας, θα μπορούσαν να συμβάλουν, έχοντας την ικανότητα και τη σωστή αξιολόγηση, με αποτελεσματικό τρόπο, με τον οποίον οι έλεγχοι να αποβούν επ' ωφελεία του επιδιωκόμενου σκοπού. Ευχαριστώ.
Και εμείς ευχαριστούμε. Κύριε Σαρίδη, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, αγαπητοί συνάδελφοι, η Ένωση Κεντρώων θα ψηφίσει «παρών» επί της αρχής στο συγκεκριμένο νομοσχέδιο. Θα ήθελα να πω δύο - τρία λόγια για κάποιες τροπολογίες. Η πρώτη τροπολογία είναι με γενικό αριθμό 1306 και αφορά τη συγκρότηση και τη στελέχωση της Εθνικής Επιτροπής Μακρών Γραμμών με υπουργικές αποφάσεις. Θα θέλαμε να ενημερωθούμε πληρέστερα από τους συνυπογράφοντες Υπουργούς ποιο θα ήταν το πλαίσιο λειτουργίας της, ποιο θα είναι το αντικείμενο εργασίας της. Και τα ρωτάω αυτά, γιατί ενώ αντιλαμβανόμαστε την ευαίσθητη φύση του ζητήματος των μακρών γραμμών και της ασφάλειάς τους, ωστόσο δεν μπορούμε να καταλάβουμε το γιατί επιλέξατε να μας αιφνιδιάσετε και να προτείνετε ουσιαστικά τη δημιουργία μιας τόσο σημαντικής επιτροπής με μια τροπολογία, που προβλέπει όμως υπερεξουσιοδοτήσεις αφήνοντας στην ουσία τα πάντα σε υπουργικές αποφάσεις. Θα ψηφίσουμε «παρών» στη συγκεκριμένη τροπολογία. Μετά από μια πρώτη ανάγνωση της δεύτερης τροπολογίας, η οποία έχει γενικό αριθμό 1307 και εισηγείται τη θεσμοθέτηση θέσεων Υπαρχηγού και Επιτελάρχη στο ΓΕΣ σε αντικατάσταση των θέσεων Α΄ και Β΄ Υπαρχηγού ΓΕΣ, δεν έχουμε καμμία αντίρρηση και θα ψηφίσουμε «ναι». Στην τροπολογία με γενικό αριθμό 1308 με την οποία, όπως είχατε προαναγγείλει, προχωράτε σε ρύθμιση θεμάτων που αφορούν την αναβολή της κατάταξης στις Ένοπλες Δυνάμεις των στρατευσίμων που είναι κάτοχοι διδακτορικού διπλώματος και διέπουν εκτός της χώρας, στο πλαίσιο κινητροδότησης των Ελλήνων επιστημόνων, ώστε να μη φεύγουν στο εξωτερικό, δεν μπορούμε παρά να συμφωνήσουμε. Αυτό και μόνο και τίποτε άλλο πέρα απ' αυτό. Επίσης, για τη συμπλήρωση των διατάξεων των άρθρων 129 και 131 του προηγούμενου ν.4472/2017, που επεκτείνεται για τα μέλη ΔΕΠ των ΑΣΕΙ, το εύρος της εφαρμογής επιμέρους ρυθμίσεων που διέπουν το μισθολογικό καθεστώς των μελών ΔΕΠ πανεπιστημίων, δεν έχουμε παρά να συμφωνήσουμε σε αυτό. Σχετικά με το περιβόητο άρθρο 4, το οποίο ουσιαστικά έρχεται και με τη μορφή τροπολογίας, αντί άλλου σχολίου θα ήθελα να σας διαβάσω ένα απόσπασμα ενός εμπεριστατωμένου άρθρου του Προέδρου της ΕΣΠΕΘ κ. Κουκουράβα: «Το ιδιαίτερο αυτό καθεστώς δυσμενούς σταδιοδρομικής εξέλιξης συνιστά απ' όλες τις απόψεις αδικία. Και γι' αυτόν τον λόγο οι θιγόμενοι συνάδελφοι προσβλέπουν στο ΥΠΕΘΑ για την οριστική επίλυση του θέματος. Η αμφιθυμία λόγων, η διάσταση προθέσεων και πράξεων με εξαγγελίες που δεν πραγματοποιούνται και υποσχέσεις που εξαγγέλλονται χωρίς να επαληθεύονται, δεν μπορεί να συνεχιστεί. Απαιτείται συνέπεια και εντιμότητα, την οποία η πολιτική ηγεσία του ΥΠΕΘΑ έχει αποδείξει ότι διαθέτει. Η πολιτεία οφείλει επιτέλους να σταθεί στο ύψος των περιστάσεων, επιδεικνύοντας σωστά αντανακλαστικά για την οριστική επίλυση του θέματος». Όσον αφορά το άρθρο 27, δεν μας πείσατε, κύριε Υπουργέ, και η Ένωση Κεντρώων θα το καταψηφίσει. Μας είχε κάνει ιδιαίτερη εντύπωση το πώς είχε έρθει, το πώς αντέδρασε το Υπουργείο όλο αυτό το χρονικό διάστημα με το περιβόητο άρθρο 27. Η μοναδική λύση η οποία υπήρχε σχετικά με αυτό το άρθρο ήταν μια προσωρινή ομοσπονδία, ίσος αριθμός ιδρυτικών μελών από τις δύο ομοσπονδίες, οι οποίες υπήρχαν και υπάρχουν, και να δοθεί ένα εύλογο χρονικό διάστημα για να πάμε σε εκλογές. Δεν υπήρχε άλλη λύση. Οποιαδήποτε άλλη λύση θα επιτείνει τον διχασμό ο οποίος υπάρχει αυτή τη στιγμή στο Στράτευμα. Δεν είναι το καλύτερο δυνατό στις ημέρες μας, έτσι όπως είμαστε και με όλους τους κινδύνους που έχουμε να αντιμετωπίσουμε. Θα μου επιτρέψετε τώρα ένα σχόλιο για το περιβόητο ζήτημα των F -16, που τόσο πολύ ακούστηκε και σ' αυτή την Αίθουσα και στις επιτροπές και στα μέσα. Εγώ θα μείνω στις διαβεβαιώσεις του Αναπληρωτή Υπουργού και θα περιμένω την επιβεβαίωση. Ούτως ή άλλως η 2α Νοεμβρίου είναι πάρα πολύ κοντά την επόμενη εβδομάδα. Εγώ θα ήθελα να πω κάποια πράγματα, τα οποία είπε ο Υπουργός. Επειδή είναι εδώ παρών, οπουδήποτε θεωρεί ότι δεν είναι έτσι τα πράγματα, να γυρίσει και να μας το πει. Είπε, λοιπόν, ο κύριος Υπουργός ότι θα αναβαθμιστεί η συντριπτική πλειοψηφία των F -16. Είπε ο κύριος Αναπληρωτής Υπουργός ότι ο προϋπολογισμός δεν θα υπερβεί το 1,1 δισεκατομμύριο ευρώ. Είπε ο κύριος Αναπληρωτής Υπουργός ότι αφού έρθει η έγκριση από το αμερικάνικο κογκρέσο, θα ελεγχθεί και θα προχωρήσουν σε διαπραγματεύσεις και η οριστική συμφωνία θα έρθει στη Βουλή. Είπε ο κύριος Αναπληρωτής Υπουργός ότι από τα 500 εκατομμύρια τα οποία υπάρχουν κάθε χρόνο από τα εξοπλιστικά, θα προέλθουν αυτά τα χρήματα που θα δοθούν και είπε ο κύριος Αναπληρωτής Υπουργός ότι δημιουργούνται μεσοσταθμικά εκατόν πενήντα θέσεις εργασίας. Αυτά είπατε, κύριε Υπουργέ. Γι' αυτά θα ελεγχθείτε αύριο, μεθαύριο.
Δεν έχω θέμα.
Είμαστε εδώ. Καιρός γαρ εγγύς!
Ε, μη μου το λέτε τώρα αυτό!
Εντάξει, βάλτε τελεία.
Κυρίες και κύριοι συνάδελφοι, για να είμαστε χρήσιμοι, λοιπόν, στους Έλληνες πολίτες, πρέπει να προσγειωθούμε στην πραγματικότητα. Πρέπει να σταματήσουμε να μιλάμε χωρίς να σκεπτόμαστε και να ξεκινήσουμε επιτέλους να διακρίνουμε τα σοβαρά ζητήματα. Το τι κάνει η Τουρκία, για να εδραιώσει τη θέση της στην παγκόσμια πολιτική σκακιέρα αλλά και στην περιοχή μας είναι γνωστό και σίγουρα δεν θα το αναλύσουμε αυτή τη στιγμή. Αντιστοίχως και εμείς θα πρέπει να εξετάσουμε πρώτα, εάν οι πολιτικές οι οποίες εφαρμόζουμε σε όλα τα υπόλοιπα επίπεδα, πέραν και εκτός των εξοπλιστικών, λειτουργούν, πράγματι, απαγορευτικά και αποκλείουν την πιθανότητα να μας επιτεθεί η Τουρκία. Το τι χρειάζονται οι ελληνικές Ένοπλες Δυνάμεις, για να συνεχίσουν να είναι σε θέση να αποκρούσουν αποτελεσματικά τα επεκτατικά σχέδια της Τουρκίας, μπορούν να μας το πουν και μας το λένε με θεσμικό τρόπο οι ίδιοι οι αξιωματικοί μας, που υπηρετούν την πατρίδα από θέσεις ευθύνης. Κάποτε σ' αυτή τη χώρα, κατά την ψήφιση του προϋπολογισμού, ήταν κοινοβουλευτική παράδοση, να υπερψηφίζει η Αντιπολίτευση τον προϋπολογισμό του Υπουργείου Εθνικής Άμυνας. Κάποτε, βέβαια, έγιναν και όργια στα εξοπλιστικά. Μπορούμε να διαλέξουμε και να κρατήσουμε τα καλά κομμάτια της Μεταπολίτευσης και να μάθουμε από τα αρνητικά της. Η δημόσια αντιπαράθεση σε εθνικά ζητήματα και σε ζητήματα εξωτερικής πολιτικής μόνο επιζήμια μπορεί να είναι για τη χώρα. Ευχαριστώ πολύ.
Και εμείς σας ευχαριστούμε. Κύριε Υπουργέ, θέλετε να προσθέσετε κάτι;
Πολλά θέλω να προσθέσω, κύριε Πρόεδρε, αλλά δεν θα μιλήσει ο κ. Δανέλλης;
Δεν θα μιλήσω, για να συντομεύσουμε.
Ορίστε, κύριε Υπουργέ, έχετε τον λόγο.
Ευχαριστώ πολύ. Όπως συμβαίνει συνήθως στις νομοθετικές πρωτοβουλίες του Υπουργείου Εθνικής Άμυνας, έχουν γίνει δεκτές παρατηρήσεις, που μπορούσαν να γίνουν δεκτές. Επίσης έγιναν παρατηρήσεις, που κατά τη γνώμη μας είναι σωστές, αλλά χρειάζονται περισσότερη επεξεργασία και συζήτηση και με το Γενικό Λογιστήριο του Κράτους και με το Υπουργείο Οικονομικών και γι' αυτόν τον λόγο δεν έγιναν δεκτές. Είναι, όμως, ζητήματα τα οποία θα τα δούμε. Έγιναν και παρατηρήσεις οι οποίες δεν έχουν γίνει δεκτές και θα μιλήσω για ορισμένες απ' αυτές, για να δώσω κάποιες διευκρινίσεις. Κατ' αρχάς, ξαναλέω για πολλοστή φορά - το είπε και ο κύριος Υπουργός, το είπα κι εγώ αλλά θα το ξαναπώ, για να είναι καθαρό και για τον κ. Δημοσχάκη και για τη Νέα Δημοκρατία - ότι ο προφορικός πλειστηριασμός έχει αποσυρθεί.
Το είπε ο Υπουργός.
Στο Σώμα απευθύνεται ο κύριος Υπουργός και ακούει και ο κ. Δημοσχάκης.
Το είπε και ο Υπουργός, δεν έτυχε να είστε εκεί, δεν σας ενημέρωσαν. Έγινε και η αντίστοιχη κοινοβουλευτική διαδικασία, κύριε Δημοσχάκη…
Όχι…
Μην επιμένετε πάνω σ' αυτό. Δεύτερον, όσον αφορά τους πόρους των μετοχικών ταμείων, επειδή έγινε μια ορισμένη συζήτηση, υπάρχει για την τροπολογία η συναίνεση από το Υπουργείο Εργασίας. Σας το είπαμε και προηγουμένως. Θέλω να σας τονίσω ότι οι έννοιες «καταθέσεις των μετόχων» και «περιουσιακά στοιχεία των ταμείων», όπως αυτές αναφέρονται στο άρθρο 47 του ν.4387/2016, δεν υπάρχουν μέσα στις καταστατικές διατάξεις των μετοχικών ταμείων. Δεν υπάρχουν αυτές οι έννοιες. Άρα όταν συζητάμε για αυτά, δεν έχουμε να κάνουμε με τον κρατικό προϋπολογισμό. Δεν είναι πόροι του κρατικού προϋπολογισμού. Για τον λόγο αυτόν, πρέπει να το διευκρινίσουμε και στην ουσία αυτό κάνουμε. Ξαναλέω ότι υπάρχει η συναίνεση του Υπουργείου Εργασίας. Με αυτόν τον τρόπο και με αυτή την τροπολογία διασφαλίζουμε τη βιωσιμότητα των μετοχικών ταμείων, κάτι που ήταν αίτημα από όλες τις Κοινοβουλευτικές Ομάδες και νομίζω ότι καλά έκαναν. Ένα τρίτο ζήτημα, είναι ότι υπάρχει μια επιμονή που αφορά τη μονάδα εσωτερικού ελέγχου. Εγώ από ό,τι καταλαβαίνω, δεν υπάρχει τόσο ενδιαφέρον να υπάρχει ένας εσωτερικός έλεγχος στο Υπουργείο και στις διαδικασίες, αλλά το μοναδικό ενδιαφέρον είναι να υπάρχει ένας έλεγχος του Υπουργού. Ο Υπουργός ελέγχεται από το Κοινοβούλιο και από τα δικαστήρια, αν αποφασίσει το Κοινοβούλιο. Ελέγχεται επαρκώς στον βαθμό που εμείς θέλουμε. Κακώς προηγούμενες κυβερνήσεις δεν είχαν θεσπίσει τέτοιες διαδικασίες. Για αυτόν τον λόγο λέμε ότι έχουμε όλες τις διαδικασίες ελέγχου των πολιτικών προσώπων και πρέπει να ξεκινήσουμε τις διαδικασίες ελέγχου - αν θέλετε - και των υπηρεσιακών προσώπων. Αυτό είναι το κεντρικό μας σύνθημα και γι' αυτό επιμένουμε. Υπάρχει ένα ακόμα ζήτημα, για το οποίο θέλω να σας μιλήσω. Έχουμε κάνει μια επεξεργασία - επειδή το έθεσε ο κ. Λοβέρδος - για τα ζητήματα χηρείας και των ΑΜΕΑ. Βεβαίως κάθε πολιτική δύναμη, κατά τη γνώμη μου, έχει το δικαίωμα της νομοθετικής πρωτοβουλίας και για εμάς οι προτάσεις είναι δεκτές και συζητήσιμες. Εμείς έχουμε κάνει μία επεξεργασία. Είμαστε στη φάση της κατάθεσης και εξηγούμε με επάρκεια - και νομίζω ότι θα περάσει - γιατί οι χήρες των στρατιωτικών είναι σε υποδεέστερη θέση. Θέλω να αναφέρω τις χήρες των τριών στελεχών στην Κίναρο και των τεσσάρων στελεχών - ευτυχώς η κοπέλα έζησε και εύχομαι να μακροημερεύσει - στο Σαραντάπορο. Μιλάμε τώρα για γυναίκες, που λόγω των συχνών μεταθέσεων δεν μπορούν να βρουν δουλειά στον ιδιωτικό τομέα. Μιλάμε περισσότερο για αυτές τις περιπτώσεις. Έτσι δεν είναι; Αυτό είναι άδικο. Το έχουμε επεξεργαστεί, λοιπόν. Το δεύτερο θέμα αφορά τα επιδόματα. Προσέξτε να δείτε, αυτό που λέμε εμείς - και νομίζω ότι έτσι θα λυθεί και όχι έτσι όπως λέτε - είναι ότι αφού μπαίνουν αυτά τα επιδόματα στον μισθό, για να είμαστε και τελείως δίκαιοι, θα πρέπει να υπάρξει μία ελαφρά εξαίρεση στο ταβάνι της συνταξιοδοτικής απολαβής της σύνταξης δηλαδή. Αυτό είναι το βασικό. Τα βάζουμε στον μισθό, για να τα βρουν μπροστά τους στη σύνταξη. Αυτό είναι το κεντρικό ζήτημα. Γιατί αν αρχίσουμε να τα ξεχωρίζουμε, στο τέλος - ελπίζω ότι δεν συμβεί - θα την πατήσουμε. Τελειώνω με δύο θέματα. Για το ζήτημα των τάξεων του 2002, που είναι το άρθρο 14, εμείς λέμε ότι θέλουμε η βασική στελέχωση - βεβαίως θα υπάρχουν και άλλοι - να είναι λοχαγοί. Αυτοί που ήταν της τάξης του 2002, αυτή τη στιγμή είναι ταγματάρχες. Θέλουμε και ταγματάρχες, αλλά θέλουμε το περισσότερο προσωπικό, να είναι λοχαγοί. Άρα από το 2004 και μετά εμπεριέχονται όλοι, δηλαδή δεν αποκλείουμε το 2007, το 2006, το 2005, το 2004. Για το ζήτημα των ναυπηγείων θα ξανασυζητήσουμε στην επιτροπή, αλλά σιγά - σιγά αρχίζω να μην καταλαβαίνω. Ένα ζήτημα είναι ότι όλη η πληροφόρηση που έχουμε εμείς, είναι από το Νομικό Συμβούλιο του Κράτους. Από όσο γνωρίζω, η απόφαση του ΙCC, του Διεθνούς Δικαστηρίου, δεν έχει ακόμη δημοσιευθεί. Άρα την πληροφόρηση από κάπου την έχουμε όλοι. Εμείς την έχουμε από το Νομικό Συμβούλιο του Κράτους. Πρέπει να σας πω…
Όλοι την έχουμε από κάπου.
Καλά όταν στο σωματείο γίνουν ειδικοί, νομικοί…
Το σωματείο, όμως, έχει συμβούλους.
Σας λέω όμως το εξής: Τα δυόμισι τελευταία χρόνια, συνδικαλιστές του σωματείου - και όχι ολόκληρο το σωματείο - το έχουν κλείσει στα λόγια τέσσερις πέντε φορές. Δεν κλείνουν έτσι τα ναυπηγεία. Σχετικά με τη διαδικασία για να τα βρούμε, δεν πρόκειται να τα βρούμε με την ιδιοκτησία, η οποία - αν θέλετε - προϋπάρχει και η οποία έχει φέρει σε αυτή την κατάσταση τα ναυπηγεία. Διότι με όλα τα πολιτικά λάθη ή τις πολιτικές ανοησίες που εσείς είπατε προηγούμενα - δεν το λέω εγώ - δεν φταίνε σε τέτοιο βαθμό, ώστε η ιδιοκτησία να βγει αλώβητη ή η καλή ή αυτή που προσπάθησε κ.τλ.. Μην τρελαθούμε και τελείως. Να έχουμε μια ισορροπία πάνω σε αυτό το θέμα. Άρα εγώ με συνηγορίες, σε σχέση με τον αντίδικο, δεν θα συμφωνήσω και δεν θεωρώ ότι κάποιος στη Βουλή βάζει ένα τέτοιο ζήτημα. Εγώ λέω το εξής: Θα πάμε στην επιτροπή. Εγώ μετά την απόφαση του Διεθνούς Δικαστηρίου κάλεσα το Νομικό Συμβούλιο του Κράτους. Πέρα από το γεγονός ότι μου έφερε έκθεσή του για την απόφαση, κάναμε και σύσκεψη επί της απόφασης. Αυτά που σας λέω, δεν τα έβγαλα από το μυαλό μου. Τα έβγαλα με τη βάσανο των ερωτήσεων, διότι εγώ έχω έναν τρόπο που αντιμετωπίζω την προσωπική μου άγνοια. Κάνω ερωτήσεις. Αυτό πρέπει να κάνουμε όλοι. Δεν εφευρίσκω πράγματα. Έτσι προχωράμε παραπέρα. Τέλος, νομίζω ότι το νομοσχέδιο που συζητάμε σήμερα, είναι ένα νομοσχέδιο καλό και αυτό θα αποδειχθεί και στην ψηφοφορία. Σας λέω ότι το άρθρο 27 θα αποδειχθεί προφητικό, για να λυθούν ζητήματα και να μην περιπλεχθούν. Κατ' αρχάς αυτό που προτείνετε, να μαζευτούν τα κόμματα, να συζητήσουν και να καταλήξουν κάπου, είναι καλό. Δυστυχώς μέχρι τώρα δεν το βλέπω να γίνεται και, δυστυχώς, δεν βλέπω στο δευτεροβάθμιο επίπεδο, να υπάρχουν συναινέσεις. Η ζωή, όμως, θα βρει τον δρόμο της. Αν ένα αίτημα είναι σωστό, αυτό θα βρει τη δικαίωσή του. Τέλος, κύριε Σαρίδη, όλα αυτά που διαβάσατε ότι έχω πει, θέλω να πω ότι είναι σωστά. Ναι αυτά έχω πει. Θα υπάρξει και η συζήτηση της Παρασκευής. Μη δώσετε πολύ μεγάλο βάρος από τώρα και στο επόμενο διήμερο για το ζήτημα των αντισταθμιστικών ωφελημάτων. Και σε αυτό το ζήτημα θα υπάρξει καλή λύση. Ευχαριστώ πολύ.
Ευχαριστούμε. Έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύει στις 24 Οκτωβρίου 2017, ποινική δικογραφία που αφορά τον Υπουργό Υγεία κ. Ανδρέα Ξανθό και ποινική δικογραφία που αφορά τον πρώην Υπουργό Εθνικής Άμυνας κ. Ιωάννη Παπαντωνίου. Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εθνικής Άμυνας: «Ρυθμίσεις περί σταδιοδρομίας και εξέλιξης στελεχών και οικονομικής μέριμνας και λογιστικού των Ενόπλων Δυνάμεων, σύσταση Κοινού Σώματος Οικονομικών Επιθεωρητών και άλλες διατάξεις». Ερωτάται το Σώμα: Γίνεται δεκτό το νομοσχέδιο επί της αρχής;
Ναι.
Όχι.
Όχι.
Όχι.
Όχι.
Ναι.
Παρών.
Παρών.
Συνεπώς το νομοσχέδιο του Υπουργείου Εθνικής Άμυνας: «Ρυθμίσεις περί σταδιοδρομίας και εξέλιξης στελεχών και οικονομικής μέριμνας και λογιστικού των Ενόπλων Δυνάμεων, σύσταση Κοινού Σώματος Οικονομικών Επιθεωρητών και άλλες διατάξεις» έγινε δεκτό επί της αρχής κατά πλειοψηφία. Εισερχόμαστε στην ψήφιση επί των άρθρων και η ψήφισή τους θα γίνει χωριστά. Ερωτάται το Σώμα: Γίνεται δεκτό το άρθρο 1, όπως τροποποιήθηκε από τον κύριο Υπουργό;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το άρθρο 1 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 2 ως έχει;
Ναι.
Παρών.
Όχι.
Παρών.
Ναι.
Ναι.
Ναι.
Ναι.
Συνεπώς το άρθρο 2 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 3 ως έχει;
Ναι.
Όχι.
Ναι.
Παρών.
Όχι.
Ναι.
Παρών.
Παρών.
Συνεπώς το άρθρο 3 έγινε δεκτό ως έχει κατά πλειοψηφία. Το άρθρο 4 διαγράφεται και τα υπόλοιπα άρθρα αναριθμούνται. Ερωτάται το Σώμα: Γίνεται δεκτό το νέο άρθρο 4, όπως τροποποιήθηκε από τον κύριο Υπουργό;
Ναι.
Ναι.
Ναι.
Παρών.
Όχι.
Ναι.
Ναι.
Παρών.
Συνεπώς το νέο άρθρο 4 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το νέο άρθρο 5 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Όχι.
Συνεπώς το νέο άρθρο 5 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 6 ως έχει;
Ναι.
Ναι.
Ναι.
Παρών.
Ναι.
Ναι.
Ναι.
Ναι.
Συνεπώς το νέο άρθρο 6 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 7, όπως τροποποιήθηκε από τον κύριο Υπουργό;
Ναι.
Όχι.
Παρών.
Όχι.
Όχι.
Ναι.
Παρών.
Ναι.
Συνεπώς το νέο άρθρο 7 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το νέο άρθρο 8 ως έχει;
Ναι.
Όχι.
Παρών.
Όχι.
Όχι.
Ναι.
Παρών.
Ναι.
Συνεπώς το νέο άρθρο 8 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 9 ως έχει;
Ναι.
Όχι.
Όχι.
Παρών.
Παρών.
Ναι.
Όχι.
Ναι.
Συνεπώς το νέο άρθρο 9 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 10, όπως τροποποιήθηκε από τον κύριο Υπουργό;
Ναι.
Όχι.
Όχι.
Παρών.
Παρών.
Ναι.
Όχι.
Ναι.
Συνεπώς το νέο άρθρο 10 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το νέο άρθρο 11, όπως τροποποιήθηκε από τον κύριο Υπουργό;
Ναι.
Όχι.
Όχι.
Όχι.
Παρών.
Ναι.
Όχι.
Ναι.
Συνεπώς το νέο άρθρο 11 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το νέο άρθρο 12, όπως τροποποιήθηκε από τον κύριο Υπουργό;
Ναι.
Όχι.
Όχι.
Όχι.
Παρών.
Ναι.
Όχι.
Ναι.
Συνεπώς το νέο άρθρο 12 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το νέο άρθρο 13, όπως τροποποιήθηκε από τον κύριο Υπουργό;
Ναι.
Όχι.
Όχι.
Όχι.
Παρών.
Ναι.
Όχι.
Ναι.
Συνεπώς το νέο άρθρο 13 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το νέο άρθρο 14 ως έχει;
Ναι.
Όχι.
Όχι.
Όχι.
Παρών.
Ναι.
Όχι.
Ναι.
Συνεπώς το νέο άρθρο 14 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 15 ως έχει;
Ναι.
Όχι.
Όχι.
Όχι.
Παρών.
Ναι.
Όχι.
Ναι.
Συνεπώς το νέο άρθρο 15 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 16 ως έχει;
Ναι.
Όχι.
Όχι.
Όχι.
Παρών.
Ναι.
Όχι.
Ναι.
Συνεπώς το νέο άρθρο 16 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 17 ως έχει;
Ναι.
Όχι.
Όχι.
Όχι.
Παρών.
Ναι.
Όχι.
Ναι.
Συνεπώς το νέο άρθρο 17 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 18 ως έχει;
Ναι.
Όχι.
Όχι.
Όχι.
Παρών.
Ναι.
Όχι.
Ναι.
Συνεπώς το νέο άρθρο 18 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 19 ως έχει;
Ναι.
Όχι.
Όχι.
Όχι.
Παρών.
Ναι.
Όχι.
Ναι.
Συνεπώς το νέο άρθρο 19 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 20, όπως τροποποιήθηκε από τον κύριο Υπουργό;
Ναι.
Όχι.
Όχι.
Όχι.
Παρών.
Ναι.
Όχι.
Ναι.
Συνεπώς το νέο άρθρο 20 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το νέο άρθρο 21 ως έχει;
Ναι.
Όχι.
Όχι.
Όχι.
Παρών.
Ναι.
Όχι.
Ναι.
Συνεπώς το νέο άρθρο 21 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 22, όπως τροποποιήθηκε από τον κύριο Υπουργό;
Ναι.
Όχι.
Όχι.
Όχι.
Παρών.
Ναι.
Όχι.
Ναι.
Συνεπώς το νέο άρθρο 22 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το νέο άρθρο 23 ως έχει;
Ναι.
Όχι.
Ναι.
Παρών.
Ναι.
Ναι.
Ναι.
Ναι.
Συνεπώς το νέο άρθρο 23 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 24 ως έχει;
Ναι.
Ναι.
Ναι.
Όχι.
Ναι.
Ναι.
Ναι.
Ναι.
Συνεπώς το νέο άρθρο 24 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 25, όπως τροποποιήθηκε από τον κύριο Υπουργό;
Ναι.
Όχι.
Ναι.
Όχι.
Ναι.
Ναι.
Ναι.
Ναι.
Συνεπώς το νέο άρθρο 25 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το νέο άρθρο 26, όπως τροποποιήθηκε από τον κύριο Υπουργό;
Ναι.
Όχι.
Όχι.
Όχι.
Ναι.
Ναι.
Όχι.
Παρών.
Συνεπώς το νέο άρθρο 26 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το νέο άρθρο 27 ως έχει;
Ναι.
Όχι.
Ναι.
Όχι.
Ναι.
Ναι.
Ναι.
Ναι.
Συνεπώς το νέο άρθρο 27 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 28 ως έχει;
Ναι.
Ναι.
Παρών.
Όχι.
Παρών.
Ναι.
Παρών.
Ναι.
Συνεπώς το νέο άρθρο 28 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 29, όπως τροποποιήθηκε από τον κύριο Υπουργό;
Ναι.
Ναι.
Παρών.
Όχι.
Παρών.
Ναι.
Παρών.
Παρών.
Συνεπώς το νέο άρθρο 29 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το νέο άρθρο 30 ως έχει;
Ναι.
Ναι.
Ναι.
Όχι.
Ναι.
Ναι.
Ναι.
Παρών.
Συνεπώς το νέο άρθρο 30 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 31 ως έχει;
Ναι.
Ναι.
Ναι.
Παρών.
Ναι.
Ναι.
Παρών.
Παρών.
Συνεπώς το νέο άρθρο 31 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτή η τροπολογία με γενικό αριθμό 1306 και ειδικό 72 ως έχει;
Ναι.
Παρών.
Παρών.
Παρών.
Όχι.
Ναι.
Παρών.
Ναι.
Συνεπώς η τροπολογία με γενικό αριθμό 1306 και ειδικό 72 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1307 και ειδικό 73 ως έχει;
Ναι.
Ναι.
Ναι.
Παρών.
Παρών.
Ναι.
Ναι.
Ναι.
Συνεπώς η τροπολογία με γενικό αριθμό 1307 και ειδικό 73 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1309 και ειδικό 75 ως έχει;
Ναι.
Ναι.
Ναι.
Παρών.
Ναι.
Ναι.
Όχι.
Παρών.
Συνεπώς η τροπολογία με γενικό αριθμό 1309 και ειδικό 75 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1311 και ειδικό 77 ως έχει;
Ναι.
Ναι.
Παρών.
Παρών.
Παρών.
Ναι.
Παρών.
Όχι.
Συνεπώς η τροπολογία με γενικό αριθμό 1311 και ειδικό 77 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1312 και ειδικό 78 ως έχει;
Ναι.
Ναι.
Ναι.
Παρών.
Ναι.
Ναι.
Παρών.
Παρών.
Συνεπώς η τροπολογία με γενικό αριθμό 1312 και ειδικό 78 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1315 και ειδικό 79 ως έχει;
Ναι.
Ναι.
Ναι.
Παρών.
Ναι.
Ναι.
Ναι.
Ναι.
Συνεπώς η τροπολογία με γενικό αριθμό 1315 και ειδικό 79 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1316 και ειδικό 80 ως έχει;
Ναι.
Ναι.
Ναι.
Όχι.
Παρών.
Ναι.
Παρών.
Παρών.
Συνεπώς η τροπολογία με γενικό αριθμό 1316 και ειδικό 80 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδια άρθρα. Ερωτάται το Σώμα: Γίνεται δεκτή η τροπολογία με γενικό αριθμό 1317 και ειδικό 81 ως έχει;
Ποια είναι αυτή; Αυτή ήρθε στο τέλος.
Αυτή ήρθε στο τέλος. Εγώ την έχω ως κενό.
Έχει δίκιο όποιος και να φέρει ένσταση εδώ γι' αυτή την τροπολογία 81. Μέχρι δέκα λεπτά πριν ανέβω στο Βήμα, ήταν τέσσερις οι βουλευτικές τροπολογίες. Ξαφνικά μας ξεφυτρώνει και μία πέμπτη.
Είναι τροποποίηση των άρθρων 11 και 13 του ν.4407/16.
Δηλαδή σου έρχεται να πεις «όχι», μόνο και μόνο επειδή ήλθε τελευταία στιγμή και δεν ξέρουμε περί τίνος πρόκειται. Αναφέρεται σε ενοικίαση γηπέδων, 15% της αξίας τους. Ούτε καν την κουβεντιάσαμε.
Μισό λεπτό. Θυμόσαστε στον νόμο που συγκροτήθηκε η ΠΑΠΕΘ; Υπήρχαν δύο περιπτώσεις. Η μία περίπτωση ήταν οι ιδιώτες. Η δεύτερη περίπτωση ήταν οι ΟΤΑ. Σ' αυτή την περίπτωση, λοιπόν, προσθέτουμε να γίνεται η διαδικασία το ίδιο με τα αθλητικά σωματεία.
Πότε θα το συζητήσουμε;
Πάντως είναι εκτός συζητήσεως.
Είναι εκτός συζητήσεως. Είναι εξοργιστικό, να είναι εκτός συζητήσεως. Πιστέψτε με. Μπορεί να ήθελα να το κουβεντιάσουμε, να σας πούμε πέντε πράγματα. Είναι εξοργιστικό. Μπορεί να είναι επτά και πέντε, κύριε Πρόεδρε, αλλά είναι εξοργιστικό. Πιστέψτε με. Έχω διάθεση να την ψηφίσω και θα πω «όχι».
Κύριε Πρόεδρε, είναι σαφές. Δεν κάνουμε εδώ τους πολυτελείς! Ξέρουμε ότι όταν πρόκειται για τροπολογίες που τις δέχονται οι Υπουργοί, περνάνε και γρήγορα αλλά όχι και έτσι. Να το κάνουμε την άλλη φορά!
Η άλλη φορά μπορεί να είναι μετά από κάποιους μήνες, σε κάποιον νόμο. Δεν την ξέρω καλά την τροπολογία.
Αύριο έχουμε σχέδιο νόμου.
Δεν ξέρω, εάν υπάρχει κάποιο θέμα προθεσμιών.
Αφού δεν συζητήθηκε!
Εάν μου επιτρέπετε, πριν από μία ώρα ήταν εδώ ο Υπουργός Εθνικής Άμυνας και την ανέπτυξε.
Εγώ δεν ήμουν στη Έδρα. Εάν την ανέπτυξε ο Υπουργός, να ψηφίσουμε. Ερωτάται το Σώμα: Γίνεται δεκτή η τροπολογία με γενικό αριθμό 1317 και ειδικό 81 ως έχει;
Ναι.
Όχι.
Όχι. Και αυτό γιατί δεν την ξέρουμε, κύριε Πρόεδρε.
Όχι.
Παρών. Το ΚΚΕ δεν παίζει παιχνιδάκια. Δεν γνωρίζω το αντικείμενο και δεν θέλω να σταματήσω, κάτι που μπορεί να συνεπάγεται την αξιοποίηση αθλητικών σωματείων. Επομένως εντίμως θα σας πω, παραπέμποντας σε εσάς την ευθύνη, ένα «ΠΑΡΩΝ», για να μην μπλοκάρω τίποτα, με την πεποίθηση ότι οι διαμαρτυρίες μου γίνονται πλήρως αποδεκτές, για τον τρόπο με τον οποίο συζητήθηκε.
Ναι.
Όχι.
Όχι.
Συνεπώς η τροπολογία με γενικό αριθμό 1317 και ειδικό 81 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτό το ακροτελεύτιο άρθρο;
Ναι.
Όχι.
Όχι.
Όχι.
Ναι.
Ναι.
Παρών.
Παρών.
Το ακροτελεύτιο άρθρο έγινε δεκτό κατά πλειοψηφία Συνεπώς το νομοσχέδιο του Υπουργείου Εθνικής Άμυνας: «Ρυθμίσεις περί σταδιοδρομίας και εξέλιξης στελεχών και οικονομικής μέριμνας και λογιστικού των Ενόπλων Δυνάμεων, σύσταση Κοινού Σώματος Οικονομικών Επιθεωρητών και άλλες διατάξεις» έγινε δεκτό επί της αρχής και επί των άρθρων κατά πλειοψηφία. Ερωτάται το Σώμα: Γίνεται δεκτό το νομοσχέδιο και στο σύνολο;
Ναι.
Όχι.
Όχι.
Όχι.
Όχι.
Ναι.
Παρών.
Παρών.
Το νομοσχέδιο έγινε δεκτό και στο σύνολο κατά πλειοψηφία. Συνεπώς το νομοσχέδιο του Υπουργείου Εθνικής Άμυνας: «Ρυθμίσεις περί σταδιοδρομίας και εξέλιξης στελεχών και οικονομικής μέριμνας και λογιστικού των Ενόπλων Δυνάμεων, σύσταση Κοινού Σώματος Οικονομικών Επιθεωρητών και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 19.20΄ λύεται η συνεδρίαση για αύριο, ημέρα Πέμπτη 26 Οκτωβρίου 2017 και ώρα 9.30΄ με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Κύρωση του Μνημονίου Συνεννόησης και της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής για τη βελτίωση της διεθνούς φορολογικής συμμόρφωσης και την εφαρμογή του νόμου περί Φορολογικής Συμμόρφωσης Λογαριασμών της Αλλοδαπής (FATCA), καθώς και της Συμφωνίας Αρμόδιων Αρχών και διατάξεις εφαρμογής», σύμφωνα με την ημερήσια διάταξη που έχει διανεμηθεί.